
ដោយ លីវ ឈៀង ប្រទេសចិន

ខ្ញុំកើតក្នុងគ្រួសារកសិករធម្មតាមួយ ហើយធំដឹងក្តី ខ្ញុំតែងតែឃើញម្តាយខ្ញុំចម្អិនអាហារ និងសម្អាតផ្ទះ ហើយខ្ញុំមិនដែលឃើញឪពុកខ្ញុំចម្អិនអាហារ ឬធ្វើកិច្ចការផ្ទះអ្វីឡើយ។ ជីតារបស់ខ្ញុំក៏ដូចគ្នាដែរ។ ពេលខ្លះ ពេលជីដូនខ្ញុំចេញក្រៅមួយថ្ងៃ ជីតាខ្ញុំសុខចិត្តឃ្លាន តែមិនចម្អិនអាហារទេ។ ព្រោះគាត់ជឿថាការចម្អិនអាហារគឺជាការងាររបស់ស្ត្រី។ ខ្ញុំបានឃើញថា នៅក្នុងគ្រួសារភាគច្រើន «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ» ស្ត្រីចម្អិនអាហារនៅផ្ទះ ចំណែកបុរសរវល់ធ្វើការងារនៅខាងក្រៅ។ បន្ទាប់ពីខ្ញុំរៀបការរួច ប្រពន្ធខ្ញុំបានទទួលខុសត្រូវលើកិច្ចការងារផ្ទះទាំងអស់ដោយខ្លួនឯង។ ពេលខ្លះ គាត់សុំឱ្យខ្ញុំធ្វើការងារផ្ទះខ្លះ ប៉ុន្តែខ្ញុំតែងតែមិនចង់ ហើយស្ទាក់ស្ទើរធ្វើការងារទាំងនោះ។ ខ្ញុំតែងតែគិតថា ការចម្អិនអាហារ និងការធ្វើការងារផ្ទះគឺជាភារកិច្ចរបស់ស្ត្រី។

នៅរដូវក្តៅឆ្នាំ ២០២០ អ្នកដឹកនាំបានប្រាប់ខ្ញុំថា ក្រុមត្រូវការអ្នកទទួលភ្ញៀវជាបន្ទាន់ ហើយបានសួរថាតើខ្ញុំសុខចិត្តទៅបំពេញភារកិច្ចទទួលភ្ញៀវឬទេ។ ខ្ញុំមិនបាននិយាយអ្វីទេ តែខ្ញុំគិតក្នុងចិត្តថា «ខ្ញុំមិនដែលបំពេញភារកិច្ចរៀបចំទទួលភ្ញៀវទេ ហើយខ្ញុំក៏មិនចេះចម្អិនអាហារដែរ»។ ប៉ុន្តែដោយសារតែតម្រូវការមនុស្សជាបន្ទាន់ ខ្ញុំនៅតែយល់ព្រម។ ក្នុងអំឡុងពេលខ្ញុំបំពេញភារកិច្ចរៀបចំទទួលភ្ញៀវ ខ្ញុំបានចំណាយពេលជារៀងរាល់ថ្ងៃនៅជុំវិញផ្ទះបាយ លាង និងសម្អាត គិតក្នុងចិត្តខ្លួនឯងថា «នេះជាភារកិច្ចរបស់បងប្អូនស្រីៗ ហេតុអ្វីបានជាគេឲ្យខ្ញុំធ្វើ? វាក៏ជារឿងអាម៉ាស់មួយដែរសម្រាប់បុរសពេញវ័យ ដែលតែងតែទៅផ្សារទិញបន្លែ ហើយពេលខ្លះថែមទាំងត្រូវតថ្លៃជាមួយនឹងអ្នកលក់បន្លែទៀតផង!» រាល់ពេលដែលខ្ញុំទៅផ្សារទិញបន្លែ ខ្ញុំមានអារម្មណ៍ព្រួយបារម្ភ ព្រោះខ្ញុំខ្លាចអ្នកដទៃមើលងាយខ្ញុំ។ ខ្ញុំតែងតែប្រញាប់ចូលប្រញាប់ចេញ ដោយមិនចង់នៅយូរពេកទេ។ ពេលខ្លះបងប្អូនប្រុសមួយចំនួនបាននិយាយថា បន្លែមានជាតិប្រៃពេក ឬសាបពេក ហើយនឹងមានអារម្មណ៍ខ្មាស់អៀន ហើយប្រកែកក្នុងចិត្ត «នៅផ្ទះ ប្រពន្ធខ្ញុំតែងតែធ្វើការងារផ្ទះ និងចម្អិនអាហារ មិនមែនខ្ញុំទេ! ក្រៅពីនេះ ខ្ញុំជាបុរស ហើយទាំងនេះជាការងាររបស់ស្ត្រី ដូច្នេះ វាជារឿងធម្មតាទេដែលខ្ញុំមិនពូកែការងារទាំងនេះ។ ហេតុអ្វីបានជាអ្នកមើលមិនឃើញអ្វីៗតាមការយល់ឃើញរបស់ខ្ញុំ?» ខ្ញុំមិនអាចទប់មិនឱ្យមានអារម្មណ៍អាក់អន់ចិត្តបន្តិចបានឡើយ ដោយឆ្ងល់ថា ពេលណាភារកិច្ចនេះនឹងបញ្ចប់។ ខ្ញុំតែងតែឃើញបងប្អូនប្រុសៗជជែកគ្នា និងសើចលេងអំពីកិច្ចការ ប៉ុន្តែខ្ញុំមិនអាចសប្បាយចិត្តបានទេ។ វាមានអារម្មណ៍ដូចជាខ្ញុំកំពុងលីថ្មដ៏ធ្ងន់មួយនៅលើខ្នងរបស់ខ្ញុំ ហើយខ្ញុំគ្រាន់តែប្រាថ្នាចង់បានថ្ងៃមួយដែលខ្ញុំលែងត្រូវធ្វើភារកិច្ចនេះទៀត កាលនោះ ខ្ញុំមិនបានខិតខំចម្អិនម្ហូប ហើយខ្ញុំគ្រាន់តែឆុងមីរៀងរាល់ព្រឹក។ ខ្ញុំឃើញថាពួកគេមិនសូវញ៉ាំទេ ប៉ុន្តែខ្ញុំមិនដែលសួរថាតើពួកគេស៊ាំនឹងការញ៉ាំអាហារនោះឬអត់ទេ។ នៅពេលនោះ មានស្ពៃក្តោបច្រើន ដូច្នេះខ្ញុំគ្រាន់តែស្ងោរទៅ ហើយទោះបីជាបងប្អូនប្រុសៗញ៉ាំតិចតួចក៏ដោយ ខ្ញុំមិនខ្វល់ទេ។ ខ្ញុំគ្រាន់តែគិតថា «ទោះអ្នកចម្អិនយ៉ាងណា ស្ពៃក្តោបនឹងមិនមានរសជាតិឆ្ងាញ់នោះទេ»។ ក្រោយមក បងប្អូនប្រុសទាំងនោះត្រូវបានចាត់តាំងភារកិច្ចឡើងវិញ ហើយពួកគេបានផ្លាស់ចេញ ប៉ុន្តែអ្នកមើលការខុសត្រូវបានសុំឱ្យខ្ញុំបន្តភារកិច្ចរៀបចំទទួលភ្ញៀវដដែល។ ខ្ញុំមិនយល់សោះ «ថាហេតុអ្វីបានជាខ្ញុំ ដែលជាបុរសពេញវ័យម្នាក់ នៅតែត្រូវបានស្នើសុំឱ្យរៀបចំទទួលភ្ញៀវ? ការចម្អិនអាហារ ការលាង និងការសម្អាត គឺធម្មតាជាការងារដែលបងប្អូនស្រីៗជាអ្នកធ្វើ។ តើអ្នកដទៃនឹងឆ្ងល់ថា “ហេតុអ្វីបានជាបងប្រុសម្នាក់នេះបំពេញភារកិច្ចនេះ?” តើខ្ញុំអាចប្រឈមនឹងមនុស្ស យ៉ាងម៉េចទៅ?» គិតអំពីរឿងនេះធ្វើឱ្យខ្ញុំមានអារម្មណ៍ថាខ្លួនឯងអន់។ ក្នុងអំឡុងពេលនោះ ខ្ញុំស្ថិតក្នុងសភាពមិនល្អ ហើយខ្ញុំមានអារម្មណ៍ថាខ្ញុំពិតជាបាត់បង់មុខមាត់មែន។ ប្រសិនបើខ្ញុំបោះបង់ភារកិច្ចរៀបចំទទួលភ្ញៀវ ខ្ញុំមានអារម្មណ៍ថាខ្ញុំនឹងធ្វើសកម្មភាពដោយគ្មានវិចារណញ្ញាណ ប៉ុន្តែបើខ្ញុំបន្ត ខ្ញុំមិនដឹងថាខ្ញុំនឹងអាចទ្រាំទ្របានដល់ចប់យ៉ាងដូចម្តេចទេ ខ្ញុំហាក់ដូចជាកំពុងបំពេញភារកិច្ចរបស់ខ្ញុំ ប៉ុន្តែក្នុងចិត្ត ខ្ញុំមានអារម្មណ៍ថាថប់ដង្ហើម ហើយខ្ញុំមិនបានសកម្ម ឬយកចិត្តទុកដាក់ចំពោះអ្វីដែលខ្ញុំបានធ្វើនោះទេ។ ខ្ញុំយល់ឃើញថាការសម្អាតត្រូវធ្វើឱ្យរួច ប៉ុន្តែខ្ញុំមិនធ្វើទេ ហើយជាច្រើនដង វាបានឈានដល់ចំណុចមួយដែលអ្នកដទៃមិនអាចទ្រាំទ្របាន ហើយក៏ជួយសម្អាត។ ខ្ញុំក៏មិនបានសម្ងួតអាហារឱ្យទាន់ពេលវេលាដែលពួកជំនុំបានផ្ញើមកដែរ។ ហើយជាលទ្ធផល អាហារបានខូច ហើយត្រូវបោះចោល។ ក្រោយពីអ្នកដឹកនាំបានដឹងអំពីរឿងនេះ គាត់បានប្រាប់ខ្ញុំថា «អាហារបានដុះផ្សិតអស់ហើយ។ បើអ្នកយកចិត្តទុកដាក់ អ្នកនឹងបានសម្ងួតវា ធ្វើឲ្យប្រាកដថាអាហារដែលងាយខូចត្រូវបានបរិភោគឲ្យទាន់ពេល ហើយអាហារនឹងមិនត្រូវបានខ្ជះខ្ជាយឡើយ។ ពេលមានបញ្ហាបែបនេះកើតឡើង អ្នកត្រូវឆ្លុះបញ្ចាំងពីអាកប្បកិរិយារបស់អ្នកចំពោះភារកិច្ចរបស់អ្នក»។ ពេលខ្ញុំលឺអ្នកដឹកនាំនិយាយបែបនេះ ខ្ញុំមានអារម្មណ៍ថាខុសឆ្គងបន្តិច។ វាពិតជាការធ្វេសប្រហែសរបស់ខ្ញុំមែន ដែលបណ្តាលឱ្យអាហារខូច ប៉ុន្តែបន្ទាប់មក ខ្ញុំចាប់ផ្តើមរកលេសឱ្យខ្លួនឯង «នៅផ្ទះវិញ ម្តាយនិងប្រពន្ធខ្ញុំតែងតែជាអ្នកសម្ងួតអាហារ ហើយខ្ញុំមិនដែលពាក់ព័ន្ធទេ។ ការដែលគេសុំឱ្យធ្វើរឿងទាំងនេះគឺជារឿងអាម៉ាស់ណាស់!» ខ្ញុំតែងតែមានអារម្មណ៍ថាខ្លួនឯងត្រូវគេបំបាក់មុខមាត់ ហើយខ្ញុំមិនចង់ស៊ូទ្រាំនឹងស្ថានភាពនេះទេ ដូច្នេះខ្ញុំគ្រាន់តែសង្ឃឹមថា អ្នកដឹកនាំនឹងរៀបចំឱ្យខ្ញុំបំពេញភារកិច្ចផ្សេងទៀត។ ខ្ញុំធ្លាក់ក្នងសភាពអវិជ្ជមានខ្លាំង ដល់ថ្នាក់ខ្ញុំមិនដឹងថាត្រូវនិយាយអ្វីពេលអធិស្ឋានទៅព្រះជាម្ចាស់ ហើយពេលខ្ញុំអានព្រះបន្ទូលរបស់ព្រះជាម្ចាស់ ខ្ញុំមិនបានរកឃើញពន្លឺអ្វីឡើយ។ ខ្ញុំអស់កម្លាំងជារៀងរាល់ថ្ងៃ ហើយខ្ញុំមានអារម្មណ៍ថប់ដង្ហើម។

ក្នុងអំឡុងពេលជួបជុំមួយ បងស្រីម្នាក់បានកត់សម្គាល់ឃើញថាខ្ញុំស្ថិតក្នុងសភាពមិនល្អ ហើយបានរំលឹកខ្ញុំឱ្យឆ្លុះបញ្ចាំងអំពីខ្លួនឯង និងរៀនពីមេរៀនរបស់ខ្ញុំ។ ថ្ងៃមួយ ខ្ញុំបានអានអត្ថបទមួយនៃព្រះបន្ទូលរបស់ព្រះជាម្ចាស់៖ «តើភារកិច្ចគឺជាអ្វី? ការផ្ទុកផ្ដាក់ដែលព្រះជាម្ចាស់ផ្ទុកផ្ដាក់ដល់មនុស្ស គឺជាភារកិច្ចដែលមនុស្សគួរតែបំពេញ។ អ្វីក៏ដោយដែលព្រះអង្គផ្ទុកផ្ដាក់ដល់អ្នក គឺជាភារកិច្ចដែលអ្នកគួរតែបំពេញ។ ... មនុស្សម្នាក់ៗត្រូវតែស្វែងរក និងកំណត់ឱ្យបានច្បាស់ពីតួនាទី និងទីតាំងរបស់ខ្លួន នេះហើយគឺជាអ្វីដែលមនុស្សមានវិចារណញ្ញាណធ្វើ។ បន្ទាប់មក ពួកគេគួរតែបំពេញភារកិច្ចរបស់ខ្លួនឱ្យបានល្អ តាមរបៀបដ៏ជាក់ស្ដែង ដើម្បីតបស្នងសេចក្ដីស្រឡាញ់របស់ព្រះជាម្ចាស់ និងធ្វើឱ្យព្រះអង្គសព្វព្រះហឫទ័យ។ ប្រសិនបើមនុស្សម្នាក់បំពេញភារកិច្ចរបស់ខ្លួនដោយមានផ្នត់គំនិតបែបនេះ នោះចិត្តរបស់គេនឹងមានសេចក្ដីសុខសាន្ត និងធូរស្រាល គេនឹងអាចទទួលយកសេចក្ដីពិតក្នុងការបំពេញភារកិច្ចរបស់ខ្លួន ហើយបន្តិចម្ដងៗ គេនឹងឈានទៅដល់ការបំពេញភារកិច្ចរបស់ខ្លួនស្របតាមសេចក្ដីតម្រូវរបស់ព្រះជាម្ចាស់។ គេនឹងអាចបោះចោលនិស្ស័យពុករលួយរបស់ខ្លួន ចុះចូលនឹងការរៀបចំទាំងអស់របស់ព្រះជាម្ចាស់ ហើយបំពេញភារកិច្ចរបស់ខ្លួនតាមរបៀបដែលត្រូវតាមស្ដង់ដា។ តាមរបៀបនេះ ពួកគេនឹងទទួលបានការសព្វព្រះហឫទ័យពីព្រះជាម្ចាស់។ ប្រសិនបើអ្នកពិតជាអាចលះបង់ខ្លួនដើម្បីព្រះជាម្ចាស់ ហើយបំពេញភារកិច្ចរបស់អ្នកដោយមានផ្នត់គំនិតត្រឹមត្រូវ ជាផ្នត់គំនិតនៃការស្រឡាញ់ទ្រង់ និងការធ្វើឱ្យទ្រង់សព្វព្រះហឫទ័យ នោះអ្នកនឹងត្រូវបានដឹកនាំ និងណែនាំដោយកិច្ចការរបស់ព្រះវិញ្ញាណបរិសុទ្ធ អ្នកនឹងស្ម័គ្រចិត្តអនុវត្តសេចក្ដីពិត និងប្រព្រឹត្តស្របតាមគោលការណ៍ ខណៈពេលបំពេញភារកិច្ចរបស់អ្នក ហើយអ្នកនឹងក្លាយជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់។ តាមរបៀបនេះ អ្នកនឹងសម្ដែងចេញយ៉ាងពេញលេញនូវលក្ខណៈជាមនុស្សពិតប្រាកដ។ ជីវិតរបស់មនុស្សម្នាក់លូតលាស់បន្តិចម្ដងៗ ខណៈពេលដែលពួកគេបំពេញភារកិច្ចរបស់ខ្លួន។ អស់អ្នកដែលមិនបំពេញភារកិច្ច មិនអាចទទួលបានសេចក្ដីពិត និងជីវិតឡើយ មិនថាពួកគេជឿអស់រយៈពេលប៉ុន្មានឆ្នាំក៏ដោយ ពីព្រោះពួកគេខ្វះព្រះពររបស់ព្រះជាម្ចាស់។ ព្រះជាម្ចាស់ប្រទានព្រះពរដល់តែអស់អ្នកដែលលះបង់ខ្លួនដើម្បីទ្រង់ដោយស្មោះសរ និងអស់អ្នកដែលបំពេញភារកិច្ចរបស់ខ្លួនអស់ពីសមត្ថភាពប៉ុណ្ណោះ។ ទោះបីជាអ្នកបំពេញភារកិច្ចអ្វីក៏ដោយ ទោះបីជាអ្នកអាចធ្វើអ្វីបានក៏ដោយ ចូរចាត់ទុកវាជាការទទួលខុសត្រូវ និងជាភារកិច្ចរបស់អ្នក ចូរទទួលយកវា ហើយធ្វើវាឱ្យបានល្អ។ តើអ្នកធ្វើវាឱ្យបានល្អដោយរបៀបណា? គឺដោយការធ្វើវាឱ្យត្រូវតាមអ្វីដែលព្រះជាម្ចាស់តម្រូវតែម្ដង ដោយអស់ពីចិត្ត អស់ពីគំនិត និងអស់ពីកម្លាំងរបស់អ្នក។ អ្នកគួរតែត្រិះរិះពីព្រះបន្ទូលទាំងនេះ ហើយពិចារណាពីរបៀបដែលអ្នកអាចបំពេញភារកិច្ចរបស់អ្នកដោយអស់ពីចិត្ត» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមព្រះបន្ទូលរបស់ព្រះជាម្ចាស់ ខ្ញុំបានឃើញថា មិនថាមនុស្សត្រូវបានផ្ទុកផ្ដាក់អ្វីក៏ដោយ ពួកគេត្រូវតែចាត់ទុកវាជាការទទួលខុសត្រូវ និងភារកិច្ចរបស់ពួកគេ។ ហើយពួកគេគួរធ្វើវាដោយអស់ពីចិត្ត និងអស់ពីគំនិត មានតែនៅពេលដែលផ្នត់គំនិតរបស់ពួកគេផ្តោតលើការបំពេញព្រះទ័យព្រះជាម្ចាស់ក្នុងភារកិច្ចរបស់ពួកគេប៉ុណ្ណោះ ទើបពួកគេអាចសព្វព្រះទ័យព្រះជាម្ចាស់បាន។ ប៉ុន្តែខ្ញុំគិតថា ភារកិច្ចរៀបចំទទួលភ្ញៀវគឺសម្រាប់បងប្អូនស្រីៗ ហើយដោយសារខ្ញុំជាបងប្រុស ខ្ញុំមិនគួរធ្វើការងារនេះទេ។ ខ្ញុំមានអារម្មណ៍ថា ការដែលត្រូវបានស្នើសុំឱ្យរៀបចំទទួលភ្ញៀវ មានន័យថាខ្ញុំកំពុងត្រូវបានគេមើលងាយប្រមាថ។ ដោយសារតែការយល់ខុសឆ្គងបែបនេះ ខ្ញុំខ្វះស្មារតីយកចិត្តទុកដាក់យ៉ាងម៉ត់ចត់ ឬការទទួលខុសត្រូវចំពោះភារកិច្ចរបស់ខ្ញុំ ហើយពេលទទួលបងប្អូនប្រុសៗ ខ្ញុំតែងតែឆុងមី ឬស្ងោរស្ពៃក្តោប។ ខ្ញុំឃើញបងប្អូនប្រុសៗមិនចូលចិត្តទេ ប៉ុន្តែខ្ញុំមិនបានគិតថាត្រូវផ្លាស់ប្តូររូបមន្តធ្វើម្ហូប ដើម្បីធានាថាបងប្អូនប្រុសៗញ៉ាំឆ្ងាញ់ និងឆ្អែតនោះទេ។ ខ្ញុំមិនបានសម្អាតឱ្យទាន់ពេលវេលាទេ ហើយខ្ញុំមិនបានចាត់ចែងអាហារដែលពួកជំនុំបានផ្ញើមកទាន់ពេលវេលានោះទេ ដែលបណ្តាលឱ្យអាហារទាំងនោះខូច។ តើខ្ញុំកំពុងបំពេញភារកិច្ចរបស់ខ្ញុំដោយអស់ពីចិត្ត និងអស់ពីកម្លាំងរបស់ខ្ញុំតាមរបៀបណា? ជាក់ស្តែង ខ្ញុំកំពុងតែធ្វេសប្រហែស និងធ្វើឱ្យរួចតែពីដៃ! ខ្ញុំមិនបានឱ្យតម្លៃចំពោះឱកាសដែលពួកជំនុំបានផ្តល់ឱ្យខ្ញុំដើម្បីបំពេញភារកិច្ចរបស់ខ្ញុំទេ ហើយខ្ញុំនៅតែបន្តត្អូញត្អែរ មានអារម្មណ៍ទាស់ទទឹង ហើយគ្រាន់តែធ្វើឱ្យតែរួចពីដៃតែប៉ុណ្ណោះ។ នេះពិតជាធ្វើឱ្យព្រះជាម្ចាស់មានព្រះទ័យសោកសៅ និងខកព្រះទ័យមែន! ប្រសិនបើខ្ញុំមិនផ្លាស់ប្តូរទេ ខ្ញុំនឹងបាត់បង់ឱកាសក្នុងការបំពេញភារកិច្ចរបស់ខ្ញុំនៅថ្ងៃណាមួយ។ ដោយដឹងពីរឿងនេះ ខ្ញុំបានសម្រេចចិត្តថា ចាប់ពីពេលនោះមក ខ្ញុំនឹងមានឆន្ទៈអនុវត្តព្រះបន្ទូលរបស់ព្រះជាម្ចាស់ ហើយបំពេញភារកិច្ចរៀបចំទទួលភ្ញៀវរបស់ខ្ញុំដោយស្មោះអស់ពីចិត្ត។ ដូច្នេះខ្ញុំចាប់ផ្តើមរៀនចម្អិនអាហារ ខ្ញុំកាន់តែសកម្មក្នុងការសម្អាត ហើយខ្ញុំបានព្យាយាមឱ្យអស់ពីសមត្ថភាពដើម្បីដោះស្រាយអ្វីៗគ្រប់យ៉ាងដែលពាក់ព័ន្ធនឹងភារកិច្ចរៀបចំទទួលភ្ញៀវរបស់ខ្ញុំឱ្យបានល្អ។

ក្រោយមក ខ្ញុំបានអានព្រះបន្ទូលមួយចំនួនរបស់ព្រះជាម្ចាស់ និងទទួលបានការយល់ដឹងខ្លះៗអំពីឬសគល់នៃការទាស់ទទឹងឥតឈប់ឈររបស់ខ្ញុំចំពោះការរៀបចំទទួលភ្ញៀវ។ ព្រះដ៏មានគ្រប់ព្រះចេស្ដាមានបន្ទូលថា៖ «ប្រសិនបើអ្នកត្រូវបានចាត់តាំងឱ្យបំពេញភារកិច្ចមួយ ដែលអ្នកធ្លាប់មិនអាចចុះចូលបាន តើឥឡូវនេះ អ្នកនឹងអាចចុះចូលបានដល់កម្រិតណា? ឧទាហរណ៍៖ ឧបមាថាអ្នកគឺជាបងប្រុសម្នាក់ ហើយគេសុំឱ្យអ្នកធ្វើម្ហូប និងលាងចានសម្រាប់បងប្អូនប្រុសស្រីដទៃទៀតជារៀងរាល់ថ្ងៃ។ តើអ្នកអាចចុះចូលបានដែរឬទេ? (ខ្ញុំគិតថាបាន។) ប្រហែលជាអ្នកនឹងអាចធ្វើបានក្នុងរយៈពេលខ្លី ប៉ុន្តែតើអ្នកអាចចុះចូលបានដែរឬទេ ប្រសិនបើគេសុំឱ្យអ្នកបំពេញភារកិច្ចនេះក្នុងរយៈពេលយូរនោះ? (ខ្ញុំនឹងអាចចុះចូលបាន ប្រសិនបើខ្ញុំគ្រាន់តែបំពេញភារកិច្ចនេះម្ដងម្កាល។ ប្រសិនបើក្នុងរយៈពេលយូរជាងនេះ ខ្ញុំប្រហែលជាមិនអាចចុះចូលបានទេ។) នេះបង្ហាញថា អ្នកគ្មានការចុះចូលឡើយ។ តើអ្វីដែលបណ្ដាលឱ្យមនុស្សគ្មានការចុះចូល? (វាបណ្ដាលមកពីការដែលមនុស្សរក្សាសញ្ញាណប្រពៃណីនៅក្នុងចិត្តរបស់ខ្លួន។ ពួកគេគិតថា បុរសគួរតែធ្វើការនៅក្រៅផ្ទះ ហើយស្ត្រីគួរតែចាត់ចែងការងារក្នុងផ្ទះ ថាការធ្វើម្ហូបគឺជាការងាររបស់ស្ត្រី ហើយបងប្រុសម្នាក់នឹងបាត់បង់មុខមាត់ដោយសារតែការធ្វើម្ហូប។ នោះហើយជាមូលហេតុដែលវាមិនងាយស្រួលក្នុងការចុះចូលឡើយ។) ត្រឹមត្រូវហើយ។ មនុស្សធ្លាក់ចូលទៅក្នុងការរើសអើងភេទ នៅពេលនិយាយដល់ការបែងចែកការងារ។ បុរសៗគិតថា៖ “យើងជាមនុស្សប្រុស គួរតែចេញទៅក្រៅរកស៊ីចិញ្ចឹមជីវិត។ ការងារផ្ទះដូចជាការធ្វើម្ហូប និងបោសសម្អាត គួរតែធ្វើដោយស្ត្រី។ យើងមិនគួរត្រូវបានគេប្រើឱ្យធ្វើរឿងនេះឡើយ”។ ប៉ុន្តែ ឥឡូវនេះគឺជាកាលៈទេសៈពិសេស ហើយគេសុំឱ្យអ្នកធ្វើរឿងនេះ ដូច្នេះ តើអ្នកត្រូវធ្វើដូចម្ដេច? តើអ្នកត្រូវតែដោះស្រាយការលំបាកអ្វីខ្លះ ដើម្បីអាចចុះចូលបាន? នេះគឺជាចំណុចសំខាន់នៃបញ្ហា។ អ្នកត្រូវតែជម្នះការរើសអើងភេទរបស់ខ្លួន។ មិនមានការងារណាដែលត្រូវតែធ្វើដោយបុរសនោះទេ ហើយក៏គ្មានការងារណាដែលត្រូវតែធ្វើដោយស្ត្រីនោះដែរ។ ជាដំបូង ចូរកុំបែងចែកការងារតាមរបៀបនេះឱ្យសោះ។ ថាតើនរណាម្នាក់បំពេញភារកិច្ចអ្វី មិនគួរត្រូវបានកំណត់ទៅតាមភេទរបស់គេឡើយ។ អ្នកអាចបែងចែកការងារតាមរបៀបនេះនៅក្នុងជីវិតគ្រួសាររបស់អ្នកផ្ទាល់ ប៉ុន្តែឥឡូវ រឿងនេះពាក់ព័ន្ធនឹងភារកិច្ចរបស់អ្នក ដូច្នេះ តើអ្នកគួរយល់ពីរឿងនេះយ៉ាងដូចម្ដេច? អ្នកគួរតែទទួលយកភារកិច្ចនេះពីព្រះជាម្ចាស់ ហើយទទួលរ៉ាប់រងវា ព្រមទាំងផ្លាស់ប្ដូរទស្សនៈមិនត្រឹមត្រូវដែលអ្នកមាននៅក្នុងចិត្ត។ អ្នកគួរតែនិយាយថា៖ “វាជារឿងពិតដែលខ្ញុំជាមនុស្សប្រុសម្នាក់ ប៉ុន្តែខ្ញុំគឺជាសមាជិកម្នាក់នៃពួកជំនុំ ហើយជាភាវៈដែលព្រះបានបង្កើតនៅក្នុងព្រះនេត្ររបស់ព្រះជាម្ចាស់។ ខ្ញុំនឹងធ្វើអ្វីក៏ដោយដែលពួកជំនុំចាត់តាំងឱ្យខ្ញុំធ្វើ។ គ្មានការបែងចែកភេទក្នុងការបំពេញភារកិច្ចឡើយ”។ ជាដំបូង អ្នកគួរតែបោះបង់ចោលទស្សនៈមិនត្រឹមត្រូវរបស់អ្នក ហើយទទួលយកភារកិច្ចរបស់អ្នក។ តើការទទួលយកភារកិច្ចរបស់អ្នក គឺជាការចុះចូលពិតប្រាកដឬទេ? (ពុំមែនទេ។) នៅថ្ងៃបន្តបន្ទាប់ទៀត ប្រសិនបើនរណាម្នាក់និយាយថា ម្ហូបរបស់អ្នកប្រៃពេក ឬមិនសូវមានរសជាតិ ឬនិយាយថាអ្នកធ្វើម្ហូបមិនបានល្អ ហើយពួកគេមិនចង់បរិភោគវាទេ តើអ្នកនឹងអាចទទួលយកវាបានដែរឬទេ? នៅពេលនោះ អ្នកនឹងមានអារម្មណ៍មិនស្រួល ហើយអ្នកនឹងគិតថា៖ “ខ្ញុំ ជាមនុស្សប្រុសដែលមានសេចក្ដីថ្លៃថ្នូរម្នាក់ កំពុងធ្វើម្ហូបសម្រាប់បងប្អូនប្រុសស្រីទាំងអស់នេះ ប៉ុន្តែពួកគេនៅតែចង្អុលបង្ហាញពីបញ្ហាទាំងអស់នេះទៀត។ ខ្ញុំលែងមានមុខមាត់អ្វីទៀតហើយ”។ មកដល់ចំណុចនេះ អ្នកមិនចង់ចុះចូលទេ តើមែនទេ? (មិនចង់ទេ។) នេះគឺជាការលំបាកមួយ។ នៅពេលណាដែលអ្នកមិនអាចចុះចូលបាន និស្ស័យពុករលួយកំពុងតែបញ្ចេញឱ្យឃើញពីខ្លួនវា និងបង្កបញ្ហា ដែលធ្វើឱ្យអ្នកមិនអាចអនុវត្តសេចក្ដីពិត និងចុះចូលនឹងព្រះជាម្ចាស់បានឡើយ» («ការអនុវត្តសេចក្តីពិតគឺជាវិធីតែមួយប៉ុណ្ណោះដើម្បីទទួលបានការចូលទៅក្នុងជីវិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «បុរសខ្លះមានគំនិតប្រកាន់យកបុរសជាធំបែបនេះ ពួកគេមើលងាយការងារផ្ទះដូចជាការមើលថែក្មេងៗ បោកខោអាវ ធ្វើម្ហូប និងបោសសម្អាត ហើយមិនសុខចិត្តធ្វើរឿងទាំងនេះឡើយ។ ទោះបីជាពួកគេធ្វើរឿងទាំងនេះក៏ដោយ ក៏ពួកគេធ្វើទាំងទើសទាល់ដែរ ដោយខ្លាចអ្នកដទៃមើលងាយពួកគេ។ ពួកគេគិតថា៖ “ប្រសិនបើខ្ញុំតែងតែធ្វើការងារផ្ទះទាំងនេះ តើខ្ញុំមានអ្វីខុសពីមនុស្សស្រីទៅ?” តើការគិតរបស់ពួកគេមិនមានបញ្ហាទេឬ? (មានបញ្ហាមែន។) នៅខេត្តមួយចំនួនក្នុងប្រទេសចិន បុរសៗច្រើនតែពាក់អៀម និងធ្វើម្ហូប។ នៅពេលដែលស្ត្រីត្រឡប់មកពីធ្វើការវិញ បុរសៗរៀបចំអាហារជូនពួកគេ។ ស្ត្រីមានសិទ្ធិពេញលេញក្នុងការបរិភោគអាហារដែលបានរៀបចំសម្រាប់ពួកគេទាំងនេះ ហើយបុរសៗក៏មានសិទ្ធិពេញលេញក្នុងការធ្វើម្ហូបទាំងនេះដែរ ដោយមិនដែលមានអារម្មណ៍ខ្មាសអៀនចំពោះរឿងនេះឡើយ។ មនុស្សមកពីតំបន់មួយចំនួនប្រកាន់យកបុរសជាធំខ្លាំងណាស់ នេះហើយគឺជាលទ្ធផលនៃការជ្រួតជ្រាប និងឥទ្ធិពលពីគ្រួសាររបស់ពួកគេ ដែលមិនអាចប្រកែកបានឡើយ។ ដូច្នេះ តើការជ្រួតជ្រាបនេះបានធ្វើឱ្យខូចខាតដល់អ្នក ឬក៏ផ្ដល់ផលប្រយោជន៍ដល់អ្នក? (វាបានធ្វើឱ្យខូចខាតដល់ខ្ញុំ។) វាបានបង្កការខូចខាតយ៉ាងធំធេងដល់មនុស្ស។ ... គំនិត និងទស្សនៈប្រកាន់យកបុរសជាធំដែលឪពុកម្ដាយបានបណ្ដុះ គឺពាក់ព័ន្ធនឹងច្បាប់ជាមូលដ្ឋាន និងសាមញ្ញបំផុតសម្រាប់ការរស់នៅ ក៏ដូចជាទស្សនៈមិនត្រឹមត្រូវមួយចំនួនអំពីបុរស និងស្ត្រី។ សរុបមក ទាំងអស់នេះបង្កើតបានជាការជ្រួតជ្រាបពីគ្រួសារទៅលើគំនិតរបស់មនុស្ស។ ទោះបីជាគំនិត និងទស្សនៈទាំងនេះមានឥទ្ធិពលកម្រិតណាក៏ដោយទៅលើជីវិតរបស់មនុស្សម្នាក់ ក្នុងអំឡុងពេលនៃសេចក្ដីជំនឿរបស់ពួកគេលើព្រះជាម្ចាស់ និងអត្ថិភាពរបស់ពួកគេ ឬទោះបីជាវានាំមកនូវបញ្ហា និងភាពរអាក់រអួលច្រើនប៉ុនណាក៏ដោយ ក៏ជាសារវន្ត វាមានទំនាក់ទំនងជាក់លាក់មួយទៅនឹងការអប់រំរបស់ឪពុកម្ដាយ» («របៀបដេញតាមសេចក្ដីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ បន្ទាប់ពីបានអានព្រះបន្ទូលរបស់ព្រះជាម្ចាស់ ខ្ញុំបានយល់ថា ការដែលខ្ញុំមានអារម្មណ៍ថប់ដង្ហើម និងឈឺចាប់ក្នុងការបំពេញភារកិច្ចរៀបចំទទួលភ្ញៀវ ហើយការខ្វះការចុះចូលរបស់ខ្ញុំ ភាគច្រើនបណ្តាលមកពីទស្សនៈដែលខុសទំនងដែលថា «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ»។ កាលនៅផ្ទះ យើងធ្លាប់ធ្វើស្រែចម្ការ ម្តាយខ្ញុំ និងប្រពន្ធខ្ញុំ បន្ទាប់ពីធ្វើការខាងក្រៅហើយ ត្រូវត្រឡប់មកផ្ទះ ហើយនៅតែត្រូវបោកគក់ ចម្អិនអាហារ និងដាក់ចំណីសត្វ។ ពួកគេរវល់ខ្លាំងណាស់ ស្ទើរតែធ្វើការងារទាំងនោះមិនទាន់។ ខ្ញុំបានឃើញរឿងនេះ ប៉ុន្តែមិនដែលជួយអ្វីសោះ។ ខ្ញុំគិតថា ការបោកគក់សម្លៀកបំពាក់ ការចម្អិនអាហារ និងការធ្វើការងារផ្ទះ សុទ្ធតែជាការងាររបស់ស្ត្រី ហើយបុរសគ្រាន់តែត្រូវរកលុយដើម្បីផ្គត់ផ្គង់គ្រួសារ និងធ្វើការងារក្រៅផ្ទះប៉ុណ្ណោះ។ ខ្ញុំគិតថា ប្រសិនបើបុរសធ្វើការងារផ្ទះ ពួកគេត្រូវបានគេមើលឃើញថាគ្មានប្រយោជន៍ ហើយត្រូវបានគេមើលងាយ។ រស់នៅជាមួយការយល់ឃើញបែបនេះ ខ្ញុំកម្រចែករំលែកការងារផ្ទះណាស់ ហើយខ្វះការបារម្ភ និងការយកចិត្តទុកដាក់ចំពោះក្រុមគ្រួសាររបស់ខ្ញុំ។ បន្ទាប់ពីខ្ញុំបានជឿលើព្រះជាម្ចាស់ ពេលខ្ញុំត្រូវបានស្នើសុំឱ្យទទួលភារកិច្ចរៀបចំទទួលភ្ញៀវ ខ្ញុំគិតថា ការសម្អាត ការទិញបន្លែ និងចម្អិនអាហារ គឺជាភារកិច្ចរបស់បងប្អូនស្រីៗ ហើយថាបងប្អូនប្រុសៗមិនគួរតម្រូវឱ្យធ្វើកិច្ចការទាំងនេះទេ។ ដោយទទួលឥទ្ធិពលពីផ្នត់គំនិតបុរសនិយមនេះ ខ្ញុំមានអារម្មណ៍ថាខ្លួនឯងទាស់ទទឹង ហើយមិនបានខិតខំបំពេញភារកិច្ចរបស់ខ្លួនឡើយ។ ការទៅផ្សារទិញបន្លែ ការតថ្លៃជាមួយអ្នកលក់បន្លែ ហើយការទិញបន្លែដែលមានតម្លៃសមរម្យ និងមានគុណភាពល្អ គឺជារឿងធម្មតាដែលត្រូវធ្វើ។ ប៉ុន្តែខ្ញុំតែងតែមានអារម្មណ៍ថាវាជារឿងអាម៉ាស់ ហើយខ្ញុំខ្លាចគេមើលងាយ។ ពេលចម្អិនអាហារ ខ្ញុំចម្អិនអ្វីដែលខ្ញុំចង់ចម្អិន ដោយមិនគិតទាល់តែសោះថាតើបងប្អូនប្រុសទាំងនោះទម្លាប់នឹងការចម្អិននោះអត់ទេ។ ដោយសារខ្ញុំមានការទាស់ទទឹងចំពោះភារកិច្ចរៀបចំទទួលភ្ញៀវ សូម្បីតែពេលដែលត្រូវសម្អាត ខ្ញុំក៏មិនសម្អាតដែរ ខ្ញុំពិតជាខ្វះភាពជាមនុស្ស និងខ្វះវិចារណញ្ញាណខ្លាំងណាស់! ផ្នត់គំនិតបុរសនិយមនេះបានបង្ខូចការគិតរបស់ខ្ញុំទាំងស្រុង។ ខ្ញុំគិតថា ភារកិច្ចមកពីព្រះជាម្ចាស់ វាមិនបែងចែកតាមឋានៈ ភេទ ឬអាយុឡើយ ហើយខ្ញុំគួរតែទទួលយកវាពីព្រះជាម្ចាស់ ចាត់ទុកវាជាការទទួលខុសត្រូវដែលត្រូវឱ្យតម្លៃ និងស្រឡាញ់ ហើយលះបង់ខ្លួនឯងដោយស្មោះត្រង់ចំពោះភារកិច្ចរបស់ខ្ញុំ ហើយបំពេញព្រះទ័យព្រះជាម្ចាស់។ ប៉ុន្តែខ្ញុំរស់នៅស្របតាមផ្នត់គំនិតថា «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ»។ ខ្ញុំគិតតែពីអារម្មណ៍ខ្លួនឯង ហើយមិនដែលគិតពីការទទួលខុសត្រូវ និងភារកិច្ចពិតប្រាកដរបស់ខ្ញុំនោះទេ។ ខ្ញុំគ្មានការចុះចូលសោះ។ តើខ្ញុំមិនបានប្រឆាំងនឹងព្រះជាម្ចាស់ក្នុងរឿងនេះទេឬ? ពេលខ្ញុំដឹងរឿងនេះ ខ្ញុំមានអារម្មណ៍សោកស្ដាយ និងខុសឆ្គងយ៉ាងខ្លាំង ដូច្នេះខ្ញុំបានមកនៅចំពោះព្រះជាម្ចាស់ ហើយអធិស្ឋាន «ព្រះជាម្ចាស់ ទូលបង្គំត្រូវបានគ្រប់គ្រងដោយផ្នត់គំនិតថា “បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ”។ ដោយគ្មានការចុះចូលណាមួយក្នុងការបំពេញភារកិច្ចរៀបចំទទួលភ្ញៀវរបស់ខ្ញុំឡើយ ហើយទូលបង្គំបានប្រឆាំងនឹងព្រះអង្គជានិច្ច។ ទូលបង្គំគ្មានវិចារណញ្ញាណណាស់! ព្រះជាម្ចាស់ ទូលបង្គំខុសហើយ ប៉ុន្តែទូលបង្គំសុខចិត្តប្រែចិត្តចំពោះព្រះអង្គ»។

ក្រោយមក ខ្ញុំបានអានអត្ថបទមួយទៀតនៃព្រះបន្ទូលរបស់ព្រះជាម្ចាស់ ហើយខ្ញុំបានយល់ពីស្តង់ដាររបស់ព្រះជាម្ចាស់សម្រាប់វាស់ស្ទង់មនុស្ស។ ព្រះដ៏មានគ្រប់ព្រះចេស្ដាមានបន្ទូលថា៖ «ព្រះជាម្ចាស់មិនមានព្រះបន្ទូលអ្វីជាក់លាក់ទាក់ទងនឹងភេទរបស់មនុស្សជាតិឡើយ ពីព្រោះទាំងបុរស និងស្ត្រី សុទ្ធតែជាការបង្កើតរបស់ព្រះជាម្ចាស់ ហើយមកពីព្រះជាម្ចាស់។ បើប្រើឃ្លាមួយដែលមនុស្សជាតិបាននិយាយគឺ៖ “ទាំងបាតដៃ និងខ្នងដៃ សុទ្ធតែជាសាច់” នោះមិនថាចំពោះបុរស ឬចំពោះស្ត្រីឡើយ ព្រះជាម្ចាស់គ្មានការលម្អៀងទេ ហើយទ្រង់ក៏មិនមានសេចក្ដីតម្រូវខុសគ្នាចំពោះភេទណាមួយឡើយ គឺពួកគេទាំងពីរដូចគ្នា។ ហេតុដូច្នេះហើយ ព្រះជាម្ចាស់ប្រើស្ដង់ដាដូចគ្នាមួយចំនួន ដើម្បីជំនុំជម្រះអ្នក ទោះបីជាអ្នកជាបុរស ឬស្ត្រីក៏ដោយ ព្រះអង្គនឹងទតមើលថាតើអ្នកមានសារជាតិមនុស្សជាតិប្រភេទណា តើអ្នកដើរលើផ្លូវណា តើអាកប្បកិរិយារបស់អ្នកចំពោះសេចក្ដីពិតយ៉ាងដូចម្ដេច តើអ្នកស្រឡាញ់សេចក្ដីពិតដែរឬទេ តើអ្នកមានចិត្តដែលកោតខ្លាចព្រះជាម្ចាស់ដែរឬទេ ហើយថាតើអ្នកអាចចុះចូលនឹងទ្រង់បានដែរឬយ៉ាងណា។ នៅពេលជ្រើសរើសនរណាម្នាក់ និងបណ្ដុះបណ្ដាលពួកគេឱ្យបំពេញភារកិច្ចណាមួយ ឬរ៉ាប់រងការទទួលខុសត្រូវណាមួយ ព្រះជាម្ចាស់មិនទតមើលថាតើពួកគេជាបុរស ឬជាស្ត្រីឡើយ។ នៅពេលដំឡើង និងប្រើប្រាស់មនុស្ស ព្រះជាម្ចាស់ក៏មិនទតមើលថាតើពួកគេជាបុរស ឬស្ត្រីដែរ។ ព្រះអង្គគ្រាន់តែទតមើលថាតើពួកគេមានមនសិការ និងវិចារណញ្ញាណដែរឬទេ តើគុណសម្បត្តិរបស់ពួកគេត្រូវតាមស្ដង់ដាដែរឬទេ តើពួកគេទទួលយកសេចក្ដីពិតដែរឬទេ ហើយតើពួកគេដើរលើផ្លូវណា។ ជាការពិតណាស់ នៅពេលសង្គ្រោះ និងប្រោសមនុស្សឱ្យគ្រប់លក្ខណ៍ ព្រះជាម្ចាស់មិនពិចារណាលើភេទរបស់ពួកគេឡើយ។ ប្រសិនបើអ្នកជាស្ត្រី ព្រះជាម្ចាស់មិនពិចារណាថាតើអ្នកមានគុណធម៌ ចិត្តល្អ ទន់ភ្លន់ ឬមានសីលធម៌ ឬថាតើអ្នកមានឥរិយាបថល្អនោះទេ ហើយទ្រង់មិនវាយតម្លៃបុរសដោយផ្អែកលើភាពជាបុរស និងភាពរឹងមាំរបស់ពួកគេឡើយ រឿងបែបនេះមិនមែនជាស្ដង់ដាដែលព្រះជាម្ចាស់វាយតម្លៃបុរស និងស្ត្រីនោះទេ» («អត្ថន័យនៃការដេញតាមសេចក្តីពិត (៧)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានឃើញថា និស្ស័យរបស់ព្រះជាម្ចាស់ គឺសុចរិត ហើយទ្រង់មិនប្រព្រឹត្តចំពោះមនុស្សខុសគ្នាដោយផ្អែកលើភេទរបស់ពួកគេឡើយ។ កាលព្រះអង្គបានបង្កើតអាដាមនិងអេវ៉ា ទ្រង់មិនបានរើសអើងភេទចំពោះពួកគេឡើយ ហើយសេចក្ដីស្រឡាញ់ និងការយកចិត្តទុកដាក់របស់ព្រះជាម្ចាស់ចំពោះពួកគេគឺដូចគ្នា ដោយគ្មានការរើសមុខឡើយ។ ព្រះបន្ទូលដែលព្រះជាម្ចាស់មានបន្ទូលនៅគ្រាចុងក្រោយ ដើម្បីសង្គ្រោះមនុស្សជាតិ គឺសំដៅលើមនុស្សទាំងអស់ ដោយមិនគិតពីសញ្ជាតិ ពូជសាសន៍ ឬភេទឡើយ។ តាមបទពិសោធរបស់ខ្ញុំ ខ្ញុំក៏បានឃើញថា ដំណាក់របស់ព្រះជាម្ចាស់ មិនយកភេទមកពិចារណា នៅពេលលើកតម្កើង និងប្រើប្រាស់មនុស្សទេ ប៉ុន្តែផ្ទុយទៅវិញ ធ្វើការពិចារណាដោយផ្អែកលើថាតើមនុស្សម្នាក់ស្រឡាញ់សេចក្តីពិត និងមានសតិសម្បជញ្ញៈ និងវិចារណញ្ញាណឬអត់ ហើយដោយមើលផ្លូវដែលពួកគេដើរ។ គ្មានច្បាប់ណាមួយចែងថា អ្នកដឹកនាំ និងអ្នកធ្វើការ ត្រូវតែជាបងប្អូនប្រុសៗ ហើយថា បងប្អូនស្រីៗត្រូវតែបំពេញភារកិច្ចរៀបចំទទួលភ្ញៀវនោះទេ។ ជាឧទាហរណ៍ ខ្ញុំស្គាល់បងប្រុសម្នាក់ដែលក៏កំពុងបំពេញភារកិច្ចរៀបចំទទួលភ្ញៀវផងដែរ ហើយរាល់ពេលដែលគាត់មានពេល គាត់ផ្តោតលើការអានព្រះបន្ទូលរបស់ព្រះជាម្ចាស់ ក្នុងអំឡុងពេលការជួបជុំ គាត់អាចបើកចិត្តប្រកបគ្នាអំពីសភាព និងការលំបាករបស់គាត់ ហើយនៅពេលប្រឈមមុខនឹងការលំបាក គាត់នឹងស្វែងរកសេចក្តីពិត ហើយផ្តោតលើការអនុវត្តស្របតាមគោលការណ៍សេចក្តីពិត។ បងប្រុសម្នាក់នេះបានបំពេញភារកិច្ចរបស់គាត់ដោយមិនមានការរឹតត្បិតដោយភេទឡើយ។ បន្ទាប់មកខ្ញុំបានដឹងថា ការរស់នៅតាមការយល់ឃើញមិនសមហេតុផលរបស់ផ្នត់គំនិតបុរសនិយមនេះ គឺខុសឆ្គង និងជ្រុលហួសហេតុ។ ហើយវាផ្ទុយនឹងព្រះបន្ទូលរបស់ព្រះជាម្ចាស់ទាំងស្រុង។ បន្ទាប់ពីយល់ពីសេចក្តីពិតទាំងនេះហើយ ខ្ញុំបានកើននូវការវែកញែកដឹងខ្លះៗអំពីផ្នត់គំនិតបុរសនិយមនេះ ហើយសុខចិត្តបដិសេធវាចេញពីចិត្តរបស់ខ្ញុំ។ ខ្ញុំក៏អាចទទួលយកភារកិច្ចរៀបចំទទួលភ្ញៀវរបស់ខ្ញុំបានយ៉ាងពេញលេញផងដែរ។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត ហើយខ្ញុំកាន់តែច្បាស់អំពីរបៀបបំពេញភារកិច្ចរៀបចំទទួលភ្ញៀវនេះបានល្អ។ ព្រះជាម្ចាស់មានបន្ទូលថា៖ «គោលការណ៍ដែលអ្នកត្រូវតែយល់ និងសេចក្ដីពិតដែលអ្នកត្រូវតែអនុវត្ត គឺដូចគ្នា ទោះបីជាអ្នកកំពុងបំពេញភារកិច្ចអ្វីក៏ដោយ។ ទោះបីជាគេសុំឱ្យអ្នកធ្វើជាអ្នកដឹកនាំ ឬជាអ្នកធ្វើការ ឬទោះបីជាអ្នកកំពុងធ្វើម្ហូបក្នុងនាមជាអ្នកទទួលភ្ញៀវ ឬទោះបីជាគេសុំឱ្យអ្នកចាត់ចែងកិច្ចការខាងក្រៅមួយចំនួន ឬធ្វើការងារប្រើកម្លាំងក៏ដោយ ក៏គោលការណ៍សេចក្ដីពិតដែលគួរតែត្រូវបានគោរពតាមក្នុងការបំពេញភារកិច្ចផ្សេងៗគ្នាទាំងនេះ គឺដូចគ្នា ត្រង់ថាវាត្រូវតែផ្អែកលើសេចក្ដីពិត និងលើព្រះបន្ទូលរបស់ព្រះជាម្ចាស់។ ចុះតើអ្វីជាគោលការណ៍ដ៏ធំបំផុត និងសំខាន់បំផុត? គឺការលះបង់ចិត្ត គំនិត និងការខិតខំប្រឹងប្រែងរបស់មនុស្សម្នាក់ ដើម្បីបំពេញភារកិច្ចរបស់ខ្លួនឱ្យបានល្អ និងបំពេញវាឱ្យត្រូវតាមស្ដង់ដា។ ... ឧទាហរណ៍៖ ឧបមាថាវាជាការទទួលខុសត្រូវរបស់អ្នកក្នុងការធ្វើម្ហូបសម្រាប់បងប្អូនប្រុសស្រី ហើយនោះគឺជាភារកិច្ចរបស់អ្នក។ តើអ្នកគួរប្រព្រឹត្តចំពោះកិច្ចការនេះដោយរបៀបណា? (យើងគួរតែស្វែងរកគោលការណ៍សេចក្ដីពិត។) តើអ្នកស្វែងរកគោលការណ៍សេចក្ដីពិតយ៉ាងដូចម្ដេច? រឿងនេះពាក់ព័ន្ធនឹងតថភាព និងសេចក្ដីពិត។ អ្នកត្រូវតែគិតអំពីរបៀបអនុវត្តសេចក្ដីពិត និងរបៀបបំពេញភារកិច្ចនេះឱ្យបានល្អ។ តើរឿងនេះពាក់ព័ន្ធនឹងទិដ្ឋភាពអ្វីខ្លះនៃសេចក្ដីពិត? ជំហានទីមួយគឺ អ្នកត្រូវតែដឹងជាមុនសិនថា៖ “ខ្ញុំមិនមែនកំពុងធ្វើម្ហូបសម្រាប់ខ្លួនឯងឡើយ។ នេះគឺជាភារកិច្ចរបស់ខ្ញុំ”។ រឿងនេះពាក់ព័ន្ធនឹងទិដ្ឋភាពនៃនិមិត្ត។ ចុះចំណែកជំហានទីពីរវិញ? (យើងត្រូវតែគិតអំពីរបៀបធ្វើម្ហូបឱ្យបានល្អ។) តើអ្វីជាស្ដង់ដាសម្រាប់ការធ្វើម្ហូបឱ្យបានល្អ? (យើងត្រូវតែស្វែងរកសេចក្ដីតម្រូវរបស់ព្រះជាម្ចាស់។) ត្រឹមត្រូវហើយ។ មានតែសេចក្ដីតម្រូវរបស់ព្រះជាម្ចាស់ប៉ុណ្ណោះ ដែលជាសេចក្ដីពិត ជាស្ដង់ដា និងជាគោលការណ៍។ ត្រូវធ្វើរឿងនានាស្របតាមសេចក្ដីតម្រូវរបស់ព្រះជាម្ចាស់ នេះគឺជាទិដ្ឋភាពមួយនៃសេចក្ដីពិត។ ជាដំបូង អ្នកត្រូវតែគិតអំពីទិដ្ឋភាពនៃសេចក្ដីពិតនេះ រួចហើយត្រិះរិះថា៖ “ព្រះជាម្ចាស់បានប្រទានភារកិច្ចនេះឱ្យខ្ញុំបំពេញ។ តើអ្វីជាស្ដង់ដាដែលព្រះជាម្ចាស់តម្រូវជាចាំបាច់?” អ្នកត្រូវតែមានមូលដ្ឋានគ្រឹះនេះជាមុនសិន។ ចុះតើអ្នកគួរប្រព្រឹត្តបែបណា ដើម្បីបំពេញតាមស្ដង់ដារបស់ព្រះជាម្ចាស់? ម្ហូបដែលអ្នកចម្អិន គួរតែល្អចំពោះសុខភាព ឆ្ងាញ់ មានអនាម័យ និងមិនប៉ះពាល់ដល់រាងកាយ ទាំងនេះគឺជាចំណុចលម្អិតដែលពាក់ព័ន្ធ។ ដរាបណាអ្នកប្រព្រឹត្តស្របតាមគោលការណ៍នេះ ម្ហូបដែលអ្នកចម្អិន នឹងត្រូវបានធ្វើឡើងស្របតាមសេចក្ដីតម្រូវរបស់ព្រះជាម្ចាស់។ ហេតុអ្វីបានជាខ្ញុំនិយាយបែបនេះ? ពីព្រោះអ្នកបានស្វែងរកគោលការណ៍នៃភារកិច្ចនេះ ហើយសកម្មភាពរបស់អ្នកមិនបានហួសពីវិសាលភាពដែលព្រះជាម្ចាស់បានកំណត់នោះឡើយ។ របៀបដែលអ្នកបានប្រព្រឹត្ត គឺត្រឹមត្រូវហើយ។ អ្នកបានបំពេញភារកិច្ចរបស់ខ្លួនបានយ៉ាងល្អ ហើយអ្នកបានបំពេញវាតាមរបៀបដែលត្រូវតាមស្ដង់ដា» («មានតែតាមរយៈការស្វែងរកគោលការណ៍នៃសេចក្ដីពិតប៉ុណ្ណោះ ទើបមនុស្សអាចបំពេញភារកិច្ចរបស់ខ្លួនបានល្អ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានឃើញថា មិនថាយើងបំពេញភារកិច្ចអ្វីក៏ដោយ យើងត្រូវតែអនុវត្តស្របតាមគោលការណ៍សេចក្តីពិត ហើយយើងគួរដាក់ចិត្ត និងខិតខំ ដើម្បីបំពេញវាឲ្យបានល្អ តាមព្រះបន្ទូលរបស់ព្រះជាម្ចាស់ ជាឧទាហរណ៍ ក្នុងការបំពេញភារកិច្ចរៀបចំទទួលភ្ញៀវរបស់ខ្ញុំ ប្រសិនបើអាហាររៀបចំមិនបានល្អ ដែលបណ្តាលឱ្យអ្នកដទៃមិនចង់បរិភោគ ឬដែលនាំឱ្យមានផលប៉ះពាល់ដល់សុខភាពរបស់ពួកគេ នោះមានន័យថា ខ្ញុំមិនបានបំពេញភារកិច្ចឲ្យបានល្អទេ នៅពេលនិយាយអំពីអាហារ ខ្ញុំគួរតែសម្ងួតអ្វីដែលត្រូវសម្ងួត ហើយរៀបចំដាក់អ្វីដែលគួរបរិភោគឱ្យបានលឿនដើម្បីជៀសវាងការខ្ជះខ្ជាយ។ លើសពីនេះ នៅក្នុងប្រទេសចិន ដែលជាប្រទេសដែលទាស់ទទឹងនឹងព្រះជាម្ចាស់យ៉ាងធ្ងន់ធ្ងរបំផុតនោះ យើងត្រូវតែប្រុងប្រយ័ត្នជានិច្ចក្នុងភារកិច្ចរៀបចំទទួលភ្ញៀវរបស់យើង យកចិត្តទុកដាក់ចំពោះបរិស្ថានជុំវិញខ្លួនយើង និងធានាសុវត្ថិភាពរបស់បងប្អូនប្រុស និងបងប្អូនស្រីរបស់យើង។ បន្ទាប់ពីយល់ពីរឿងនេះ ពេលខ្ញុំទៅផ្សារទិញបន្លែម្តងទៀត ខ្ញុំបានគិតពីរបៀបទិញផលិតផលដែលមានគុណភាពល្អ និងមានតម្លៃសមរម្យ ហើយខ្ញុំមិនបានខ្វល់ពីអ្វីដែលអ្នកដទៃគិតនោះទេ។ ខ្ញុំបានធ្វើឱ្យវាក្លាយជាគោលការណ៍មួយសម្រាប់រៀបចំអាហារដែលមានរសជាតិឆ្ងាញ់ មានជីវជាតិ និងល្អសម្រាប់សុខភាព ហើយចំពោះមុខម្ហូបដែលខ្ញុំមិនដឹងពីរបៀបធ្វើ ខ្ញុំនឹងសួរបងប្អូនប្រុស និងបងប្អូនស្រីរបស់ខ្ញុំ ឬរៀនពីវីដេអូបង្រៀន។ មួយរយៈក្រោយមក សភាពទាំងការចម្អិនអាហារ និងការសម្អាតនៅក្នុងផ្ទះបានប្រសើរឡើងយ៉ាងខ្លាំង។ ក្រោយមក ខ្ញុំបានសហការជាមួយបងប្រុសម្នាក់ ដើម្បីជួសជុលគ្រឿងអេឡិចត្រូនិច ហើយខ្ញុំនឹងម្ចាស់ការក្នុងការចម្អិនអាហារ និងធ្វើការងារផ្ទះ។ ពេលខ្លះ ពេលបងប្អូនប្រុស និងបងប្អូនស្រីមកផ្ទះយើង ពួកគេមិនអាចមិនសរសើរបានទេ ដោយនិយាយថា «ផ្ទះរបស់អ្នកស្អាតណាស់!» និង «អាហារនេះមើលទៅគួរឱ្យចង់ញ៉ាំណាស់»។ បន្ទាប់ពីបានលឺរឿងទាំងនេះ ខ្ញុំបានអរព្រះគុណព្រះជាម្ចាស់ពីក្រអៅបេះដូងរបស់ខ្ញុំ។

ខ្ញុំបានយល់ថា ភារកិច្ចគឺជាផ្ទុកផ្ដាក់របស់ព្រះជាម្ចាស់ចំពោះមនុស្សជាតិ និងការទទួលខុសត្រូវ និងកាតព្វកិច្ចរបស់យើងដែលយើងគួរតែបំពេញ ដោយមិនគិតពីភេទ ហើយយើងគួរតែទទួលយកដោយគ្មានលក្ខខណ្ឌ ហើយខិតខំបំពេញឱ្យអស់ពីសមត្ថភាព។ ខ្ញុំក៏បានយល់ដែរថា វាមិនសំខាន់ទេថាយើងបំពេញភារកិច្ចអ្វីក៏ដោយ ហើយរឿងសំខាន់គឺពួកយើងស្វែងរកសេចក្តីពិតនៅក្នុងភារកិច្ចរបស់យើង និងដោះស្រាយនិស្ស័យពុករលួយរបស់យើង។ ការស្វែងរកដើម្បីអនុវត្តស្របតាមគោលការណ៍សេចក្តីពិតគឺជារឿងសំខាន់បំផុត។ ការផ្លាស់ប្ដូរ និងការទទួលបានទាំងនេះរបស់ខ្ញុំ សុទ្ធតែជាលទ្ធផលនៃព្រះបន្ទូលរបស់ព្រះជាម្ចាស់ដែលបានណែនាំខ្ញុំ។ អរគុណព្រះជាម្ចាស់!


៦. សមរភូមិខាងវិញ្ញាណដ៏កាចសាហាវ

ដោយ លី ជីង មកពីប្រទេសចិន

ខ្ញុំបានក្លាយជាគ្រីស្ទបរិស័ទម្នាក់នៅឆ្នាំ ១៩៩៣ ហើយបន្ទាប់មក ខ្ញុំបានជួបគ្រូគង្វាល លីវ។ មើលពីសំបកក្រៅ គាត់ហាក់ដូចជាចិត្តល្អ ហើយនិយាយបែបកំប្លុកកំប្លែង។ គាត់មានចំណេះដឹងខាងព្រះគម្ពីរច្រើន និងមានបទពិសោធទូលំទូលាយ។ គាត់ក៏ឧស្សាហ៍ទៅកន្លែងផ្សេងៗដើម្បីសិក្សា និងបានអធិប្បាយនៅតាមពួកជំនុំជាច្រើនផងដែរ។ គាត់ក៏មានសេចក្ដីស្រឡាញ់ដែរ ហើយគាត់តែងតែជួយអ្នកជឿដោយក្ដីអត់ធ្មត់ មិនថាពួកគេជួបការលំបាកអ្វីនោះទេ។ អ្នកជឿភាគច្រើនគោរពគាត់។ ខ្ញុំក៏ពិតជាកោតសរសើរ និងគោរពគាត់ណាស់ដែរ។ ខ្ញុំគិតថា គាត់គឺជាអ្នកជឿពិតលើព្រះអម្ចាស់។ គ្រូគង្វាល លីវ ពិតជាឲ្យតម្លៃខ្ញុំណាស់ ហើយបានចាត់ចែងឲ្យខ្ញុំទទួលខុសត្រូវលើក្រុមចម្រៀងសរសើរព្រះ។ ពេលគាត់ទៅសិក្សានៅកន្លែងផ្សេង គាត់តែងតែទុកឲ្យខ្ញុំមើលការខុសត្រូវពួកជំនុំ។

នៅខែមីនា ឆ្នាំ ១៩៩៩ សាច់ញាតិឆ្ងាយរបស់ខ្ញុំម្នាក់បាននាំបងប្អូនប្រុសពីរនាក់មក ហើយផ្សាយដំណឹងល្អរបស់ព្រះជាម្ចាស់អំពីគ្រាចុងក្រោយដល់ខ្ញុំ។ ពួកគេបានសុំឲ្យខ្ញុំនាំបងប្អូនប្រុសស្រីពីរបីនាក់ទៀតដែលជឿលើព្រះអម្ចាស់យ៉ាងពិតប្រាកដ មកស្ដាប់ជាមួយគ្នា។ មនុស្សដំបូងដែលខ្ញុំនឹកឃើញគឺគ្រូគង្វាល លីវ ដូច្នេះខ្ញុំបានអញ្ជើញគាត់ឱ្យមកស្តាប់។ នឹកស្មានមិនដល់ គាត់និយាយថា នៅគ្រាចុងក្រោយ ព្រះគ្រីស្ទក្លែងក្លាយនឹងលេចមក ដើម្បីបំភាន់មនុស្ស។ គាត់បានប្រាប់ខ្ញុំមិនឲ្យស្ដាប់ទេ ហើយប្រាប់ឲ្យខ្ញុំដេញបងប្អូនប្រុសពីរនាក់នោះចេញ។ ខ្ញុំបានឃើញថាបងប្អូនប្រុសទាំងពីរនាក់នោះជាមនុស្សថ្លៃថ្នូរ និងសមរម្យ ហើយពួកគេបានប្រកបគ្នាស្របតាមព្រះគម្ពីរ ដូច្នេះ ខ្ញុំមិនបានស្ដាប់គាត់ទេ។ ខ្ញុំថែមទាំងបាននាំអ្នករួមការងារពីរបីនាក់ទៅស្ដាប់ការអធិប្បាយរបស់ពួកគេ ដោយមិនបានប្រាប់គាត់ទៀតផង។ បងប្អូនប្រុសទាំងពីរនាក់បានប្រកបគ្នាជាមួយពួកយើង អំពីឫសគល់នៃភាពស្ងាត់ជ្រងំនៃពួកជំនុំ កិច្ចការបីដំណាក់កាលរបស់ព្រះជាម្ចាស់ របៀបបែងចែករវាងព្រះគ្រីស្ទពិត និងព្រះគ្រីស្ទក្លែងក្លាយ និងរបៀបដែលព្រះជាម្ចាស់បំពេញកិច្ចការនៃការជំនុំជម្រះរបស់ទ្រង់ដើម្បីបន្សុទ្ធមនុស្សនៅគ្រាចុងក្រោយ។ កាន់តែស្តាប់ យើងកាន់តែចង់ឮបន្តទៀត។ វិញ្ញាណរបស់យើងមានអារម្មណ៍ថាទទួលបានការចិញ្ចឹមបីបាច់យ៉ាងពិសេស។ ពួកយើងបានអានព្រះបន្ទូលដែលសម្ដែងចេញដោយព្រះដ៏មានគ្រប់ព្រះចេស្ដា ហើយបានប្រាកដថា ទាំងនេះពិតជាព្រះបន្ទូលរបស់ព្រះជាម្ចាស់មែន។ ព្រះបន្ទូលទាំងនេះមានសិទ្ធិអំណាច និងព្រះចេស្ដា ហើយវាជាព្រះសូរសៀងរបស់ព្រះជាម្ចាស់។ គ្មានមនុស្សណាម្នាក់អាចនិយាយព្រះបន្ទូលទាំងនេះបានឡើយ។ យើងមានភាពប្រាកដប្រជាតាមរយៈការស្វែងយល់ថា ព្រះដ៏មានគ្រប់ព្រះចេស្ដាគឺជាព្រះអម្ចាស់យេស៊ូវដែលបានយាងត្រឡប់មកវិញ។ ពួកយើងទាំងអស់គ្នាពិតជារំភើបណាស់។ ពួកយើងមិននឹកស្មានសោះថា ព្រះអម្ចាស់យេស៊ូវដែលពួកយើងទន្ទឹងរង់ចាំអស់រយៈពេលជាច្រើនឆ្នាំមកនេះ ពិតជាបានយាងត្រឡប់មកវិញមែន។ ពួកយើងពិតជាទទួលបានពរជ័យណាស់! ខ្ញុំបានគិតក្នុងចិត្តថា «គ្រូគង្វាល លីវ ពិតជាជឿលើព្រះអម្ចាស់មែន។ គាត់អាចបោះបង់អ្វីៗ និងលះបង់ខ្លួនដើម្បីព្រះអម្ចាស់ ហើយគាត់ក៏យល់ព្រះគម្ពីរដែរ។ លើកមុន គាត់មិនបានស្ដាប់ ព្រោះគាត់បារម្ភខ្លាចគេបំភាន់។ ពេលគាត់ដឹងថាព្រះអម្ចាស់យេស៊ូវបានយាងត្រឡប់មកវិញ គាត់ប្រាកដជានឹងទទួលយកមិនខាន»។ ដូច្នេះ ដោយពោរពេញដោយអំណរ និងសេចក្តីរីករាយ ខ្ញុំបាននាំបងប្អូនប្រុសទាំងពីរនាក់នោះទៅផ្សាយដំណឹងល្អរបស់ព្រះជាម្ចាស់នៃគ្រាចុងក្រោយដល់គាត់។ ខ្ញុំនិយាយថា «គ្រូគង្វាល លីវ ព្រះអម្ចាស់យេស៊ូវពិតជាបានយាងត្រឡប់មកវិញមែន ហើយឥឡូវនេះកំពុងតែបំពេញកិច្ចការនៃការជំនុំជម្រះចាប់ផ្តើមពីដំណាក់របស់ព្រះជាម្ចាស់។ តើអ្នកគ្រូមិនបារម្ភខ្លាចព្រះគ្រីស្ទក្លែងក្លាយបំភាន់ទេឬ? បងប្អូនប្រុសពីរនាក់នេះប្រកបគ្នាបានយ៉ាងច្បាស់ អំពីរបៀបបែងចែករវាងព្រះគ្រីស្ទក្លែងក្លាយ និងព្រះគ្រីស្ទពិត។ អ្នកគ្រូគួរតែស្ដាប់ពួកគេទៅ!» គាត់ទទួលស្វាគមន៍ពួកយើងទាំងស្ទាក់ស្ទើរ។ បងប្អូនប្រុសទាំងពីរនាក់បានអានព្រះបន្ទូលរបស់ព្រះដ៏មានគ្រប់ព្រះចេស្ដាឲ្យគាត់ស្ដាប់ និងបានប្រកបគ្នាអំពីសេចក្ដីពិតនៃរបៀបបែងចែករវាងព្រះគ្រីស្ទក្លែងក្លាយ និងព្រះគ្រីស្ទពិត។ នឹកស្មានមិនដល់ គាត់បាននិយាយដោយអស់ការអត់ធ្មត់ថា «ឈប់និយាយទៅ! ទោះបីខ្ញុំយល់ ក៏ខ្ញុំមិនទទួលយកវាដែរ! ទោះបីវាជាផ្លូវពិត ក៏ខ្ញុំមិនទទួលយកវាដែរ! អ្នកចង់ឲ្យខ្ញុំស្ដាប់ការអធិប្បាយរបស់អ្នកឬ? ខ្ញុំបានធ្វើការ និងអធិប្បាយនៅក្នុងពួកជំនុំអស់ជាច្រើនឆ្នាំមកហើយ។ ខ្ញុំក៏បានទៅគ្រប់កន្លែងដើម្បីជួបជុំ និងសិក្សាដែរ។ ជារៀងរាល់ឆ្នាំ ខ្ញុំទៅសាលាព្រះគម្ពីររាប់ខែដើម្បីសិក្សាបន្ថែម។ តើអ្នកចង់និយាយថា ទាំងអស់នេះគឺឥតប្រយោជន៍ឬ?» គាត់និយាយបន្តបណ្ដើរ រាប់ម្រាមដៃគាត់បណ្ដើរថា «ខ្ញុំមើលការខុសត្រូវពួកជំនុំចំនួនប្រាំមួយ។ អ្នកជឿទាំងអស់នេះត្រូវបានគង្វាលដោយខ្ញុំ។ ពួកជំនុំនេះសុំឲ្យខ្ញុំទៅអធិស្ឋាននៅទីនោះ។ ពួកជំនុំនោះសុំឲ្យខ្ញុំទៅអធិប្បាយនៅទីនោះ។ ខ្ញុំដាច់ខាតមិនស្ដាប់ការអធិប្បាយរបស់អ្នកឡើយ។ ខ្ញុំត្រូវតែទទួលខុសត្រូវចំពោះអ្នកជឿរបស់ខ្ញុំ។ ខ្ញុំត្រូវតែការពារចៀមរបស់ខ្ញុំ!» ដោយក្រឡោតភ្នែក គាត់ចង្អុលមកខ្ញុំ ហើយនិយាយយ៉ាងតឹងតែងថា «ខ្ញុំប្រាប់អ្នកកុំឱ្យស្តាប់ ប៉ុន្តែអ្នកមិនស្តាប់បង្គាប់ខ្ញុំ។ អ្នកត្រូវបានគេបំភាន់ ហើយឥឡូវនេះអ្នកចង់ឱ្យខ្ញុំត្រូវគេបំភាន់ជាមួយអ្នកដែរឬ? តើអ្នកគិតថាវានឹងកើតឡើងឬ? តើអ្នកគិតថាខ្ញុំងងឹតងងល់ដូចអ្នកឬ? អ្នកមិនយល់ព្រះគម្ពីរទេ។ ខ្ញុំសូមទូន្មានអ្នក ឲ្យប្រញាប់ត្រឡប់ក្រោយវិញភ្លាម!» បងប្រុសម្នាក់និយាយថា «ពួកយើងទាំងអស់គ្នាជឿលើព្រះអម្ចាស់ ហើយទន្ទឹងរង់ចាំការយាងមករបស់ព្រះអម្ចាស់។ ពេលនេះ ព្រះដ៏មានគ្រប់ព្រះចេស្ដា គឺជាព្រះអម្ចាស់យេស៊ូវដែលបានយាងត្រឡប់មកវិញ»។ ព្រះដ៏មានគ្រប់ព្រះចេស្ដាមានបន្ទូលថា៖ “ការយាងត្រឡប់មកវិញរបស់ព្រះយេស៊ូវ គឺជាសេចក្ដីសង្គ្រោះដ៏មហិមា ដល់អស់អ្នកណាដែលអាចទទួលយកសេចក្ដីពិតបាន ប៉ុន្តែការយាងត្រឡប់មកវិញរបស់ទ្រង់ គឺជាទីសម្គាល់នៃការថ្កោលទោសដល់អស់អ្នកណាដែលមិនអាចទទួលយកសេចក្ដីពិតបាន។ អ្នករាល់គ្នាតោងជ្រើសរើសផ្លូវរបស់ខ្លួន និងមិនគប្បីប្រមាថដល់ព្រះវិញ្ញាណបរិសុទ្ធ និងបដិសេធសេចក្ដីពិតឡើយ។ អ្នកមិនគួរធ្វើជាមនុស្សល្ងង់ខ្លៅ និងក្រអឺតក្រទមឡើយ ប៉ុន្តែត្រូវធ្វើជាមនុស្សម្នាក់ដែលចុះចូលនឹងការដឹកនាំរបស់ព្រះវិញ្ញាណបរិសុទ្ធ ហើយស្រេកឃ្លាន និងខ្នះខ្នែងរកសេចក្ដីពិត។ គឺទាល់តែបែបនេះ ទើបអ្នករាល់គ្នានឹងទទួលបានប្រយោជន៍” («ទម្រាំដល់ពេលដែលអ្នកឃើញព្រះកាយខាងវិញ្ញាណរបស់ព្រះយេស៊ូវ នោះព្រះជាម្ចាស់បានបង្កើតផ្ទៃមេឃ និងផែនដីថ្មីរួចស្រេចបាត់ទៅហើយ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ គ្រូគង្វាល លីវ ខឹងយ៉ាងខ្លាំង ពេលគាត់ឮបែបនេះ។ គាត់ចង្អុលទៅបងប្អូនប្រុសទាំងពីរនាក់ ហើយនិយាយយ៉ាងកាចសាហាវថា «បិទមាត់ទៅ។ ចេញឱ្យឆ្ងាយភ្លាម! បើខ្ញុំចាប់បានថាអ្នកផ្សាយដំណឹងល្អនៅក្នុងតំបន់ទទួលខុសត្រូវរបស់ខ្ញុំម្តងទៀត ខ្ញុំនឹងបញ្ជូនអ្នកទៅការិយាល័យសន្តិសុខសាធារណៈភ្លាមមិនខាន! គ្រូគង្វាល លីវ ធ្វើឲ្យខ្ញុំតក់ស្លុតយ៉ាងខ្លាំងដោយនិយាយបែបនេះ។ ជាធម្មតា ពេលគាត់បកស្រាយព្រះគម្ពីរ គាត់មានសម្ដីទន់ភ្លន់ណាស់។ ខ្ញុំនឹកស្មានថា ពេលខ្ញុំប្រាប់គាត់នៅថ្ងៃនេះថា ព្រះអម្ចាស់បានយាងត្រឡប់មកវិញហើយ គាត់នឹងសប្បាយចិត្តទទួលយកវា។ ខ្ញុំមិននឹកស្មានថាគាត់មានអាកប្បកិរិយាបែបនេះទាល់តែសោះ។ ខ្ញុំពិតជាវង្វេងវង្វាន់យ៉ាងខ្លាំង ហើយខ្ញុំគិតក្នុងចិត្តថា «យើងជឿលើព្រះអម្ចាស់ ហើយពួកយើងទាំងអស់គ្នាទន្ទឹងរង់ចាំការយាងមករបស់ព្រះអម្ចាស់។ ព្រះអម្ចាស់បានយាងត្រឡប់មកវិញ ហើយសម្ដែងចេញនូវសេចក្ដីពិត ប៉ុន្តែគាត់មិនទទួលយកទេ។ គាត់ថែមទាំងខឹង និងដេញពួកយើងចេញទៀតផង។ គាត់ក៏បាននិយាយដែរថា ទោះបីវាជាផ្លូវពិត ក៏គាត់នៅតែមិនទទួលយកដែរ។ ចុះហេតុអ្វីបានជាគាត់ជឿលើព្រះអម្ចាស់?»

ថ្ងៃមួយក្នុងខែមេសា ខ្ញុំបានអញ្ជើញអ្នករួមការងារសំខាន់ៗប្រាំពីរនាក់ក្នុងពួកជំនុំមកផ្ទះខ្ញុំ ដើម្បីឲ្យពួកគេអាចស្ដាប់បងប្អូនប្រុសទាំងពីរនាក់ធ្វើបន្ទាល់អំពីកិច្ចការរបស់ព្រះជាម្ចាស់នៅគ្រាចុងក្រោយ។ តាមរយៈការអានព្រះបន្ទូលរបស់ព្រះដ៏មានគ្រប់ព្រះចេស្ដា គ្រប់គ្នាបានឃើញថា ព្រះបន្ទូលរបស់ព្រះដ៏មានគ្រប់ព្រះចេស្ដាគឺជាសេចក្ដីពិត ហើយប្រាកដក្នុងចិត្តថា ព្រះដ៏មានគ្រប់ព្រះចេស្ដា គឺជាព្រះអម្ចាស់យេស៊ូវគ្រីស្ទដែលបានយាងត្រឡប់មកវិញ។ អ្នកខ្លះរំភើបខ្លាំងរហូតដល់ស្រក់ទឹកភ្នែក។ នៅពេលនោះ គ្រូគង្វាល លីវ បានសម្រុកចូលមកទាំងកម្រោល។ ដោយឃើញអ្នករួមការងារសំខាន់ៗនៅទីនោះ គាត់ចង្អុលមកពួកយើង ហើយនិយាយទាំងខឹងថា «មិនចម្លែកទេដែលគ្មានអ្នកណាមកជួបជុំនៅពួកជំនុំ។ ពួកអ្នកទាំងអស់គ្នាមកនៅទីនេះសោះ!» បន្ទាប់មក គាត់ចាប់ផ្ដើមប្រមាថព្រះជាម្ចាស់។ ខ្ញុំខឹងយ៉ាងខ្លាំង ហើយនិយាយថា «អ្នកគ្រូមិនគួរនិយាយអំពីអ្វីដែលអ្នកគ្រូមិនយល់នោះទេ។ អំពើបាបនៃការប្រមាថដល់ព្រះវិញ្ញាណបរិសុទ្ធ នឹងមិនត្រូវបានអត់ទោសឲ្យឡើយ ទោះនៅក្នុងជាតិនេះ ឬជាតិក្រោយក៏ដោយ! តើអ្នកគ្រូមិនខ្លាចប្រមាថដល់ព្រះជាម្ចាស់ទេឬ?» ពេលឮខ្ញុំនិយាយបែបនេះ គាត់កាន់តែខឹងខ្លាំងឡើង។ គាត់ចង្អុលមកខ្ញុំ ហើយនិយាយថា «ខ្ញុំបានប្រាប់អ្នកមិនឲ្យស្ដាប់ការអធិប្បាយរបស់ពួកគេទេ តែអ្នកមិនបានស្ដាប់បង្គាប់ខ្ញុំឡើយ។ អ្នកថែមទាំងនាំអ្នករួមការងារជាច្រើននាក់ មកស្ដាប់ពួកគេទៀតផង! ខ្ញុំបានបណ្ដុះបណ្ដាលអ្នកអស់រយៈពេលប៉ុន្មានឆ្នាំមកនេះ។ ខ្ញុំបានពិភាក្សាគ្រប់រឿងជាមួយអ្នក។ ឥឡូវនេះ អ្នកបែរជាក្បត់ខ្ញុំ ហើយថែមទាំងនាំអ្នកក្រៅចូលមកអធិប្បាយក្នុងពួកជំនុំយើងទៀតផង។ ខ្ញុំបណ្តុះបណ្តាលអ្នកអត់ប្រយោជន៍មែន!» ខ្ញុំនិយាយថា «យើងជឿលើព្រះអម្ចាស់ ហើយពួកយើងទាំងអស់គ្នាទន្ទឹងរង់ចាំការយាងមករបស់ព្រះអម្ចាស់។ ឥឡូវនេះ ព្រះអម្ចាស់បានយាងត្រឡប់មកវិញ ហើយបានសម្តែងចេញនូវសេចក្តីពិតជាច្រើន។ ហេតុអ្វីបានជាអ្នកគ្រូមិនឲ្យបងប្អូនប្រុសស្រីស្ដាប់?» អ្នករួមការងារទាំងអស់និយាយថា «មែនហើយ គ្រូគង្វាល លីវ។ នេះជាផ្លូវពិត។ ព្រះដ៏មានគ្រប់ព្រះចេស្ដា គឺជាព្រះអម្ចាស់យេស៊ូវដែលបានយាងត្រឡប់មកវិញ»។ គ្រូគង្វាល លីវ ចង្អុលទៅពួកគេ ហើយនិយាយថា «បើអ្នកចង់ស្ដាប់សេចក្ដីអធិប្បាយ ខ្ញុំនឹងអធិប្បាយឲ្យអ្នកស្ដាប់។ អ្នកទាំងអស់គ្នាជាអ្នករួមការងារ។ អ្នកគឺជាឆ្អឹងខ្នងរបស់ពួកជំនុំ។ ខ្ញុំបានគាំទ្រ និងបណ្តុះបណ្តាលអ្នកអស់ជាច្រើនឆ្នាំ ប៉ុន្តែឥឡូវនេះ អ្នកបែរជារត់មកទីនេះដើម្បីស្តាប់ការអធិប្បាយនេះទៅវិញ។ ព្រះគម្ពីរចែងថា ព្រះគ្រីស្ទក្លែងក្លាយនឹងលេចមកនៅគ្រាចុងក្រោយ ដើម្បីបំភាន់មនុស្ស។ តើអ្នកមិនដឹងរឿងនេះទេឬ? បើអ្នកត្រូវគេបំភាន់ ចុះតើអ្នកមិននាំមនុស្សទាំងអស់ក្នុងពួកជំនុំឲ្យដើរផ្លូវខុសទេឬ? តើខ្ញុំនឹងទូលរាយការណ៍រឿងនេះចំពោះព្រះអម្ចាស់យ៉ាងដូចម្ដេចទៅ? តើអ្នកគិតថា ព្រះអម្ចាស់បានយាងត្រឡប់មកវិញ គ្រាន់តែដោយសារតែអ្នកទាំងពីរនោះនិយាយថាទ្រង់បានយាងត្រឡប់មកវិញមែនទេ? ពួកអ្នកគិតងាយៗពេកហើយ! កុំស្ដាប់រឿងនេះឲ្យសោះ អ្នកទាំងអស់គ្នា!» អ្នករួមការងារបីនាក់ដែលនៅទីនោះ ត្រូវបានរំខានដោយគ្រូគង្វាល លីវ ហើយមិនហ៊ានបន្តស្តាប់ទៀតទេ។ ខ្ញុំដឹងថាគ្រូគង្វាល លីវ និយាយខុសហើយ។ ព្រះអម្ចាស់យេស៊ូវពិតជាបានមានព្រះបន្ទូលមែនថា នឹងមានព្រះគ្រីស្ទក្លែងក្លាយនៅគ្រាចុងក្រោយដែលនឹងបំភាន់មនុស្ស។ ប៉ុន្តែ ព្រះអម្ចាស់យេស៊ូវក៏មានព្រះបន្ទូលផងដែរថា ព្រះគ្រីស្ទក្លែងក្លាយនឹងបំភាន់មនុស្ស ដោយទីសម្គាល់ និងការអស្ចារ្យធំៗ ដើម្បីឱ្យយើងទទួលបានការញែកដឹង។ ព្រះអម្ចាស់មិនបានមានព្រះបន្ទូលទាល់តែសោះថា ដោយសារតែការលេចមកនៃព្រះគ្រីស្ទក្លែងក្លាយ យើងមិនគួរស្វាគមន៍ព្រះអម្ចាស់ និងមិនស្តាប់ព្រះសូរសៀងរបស់ព្រះអម្ចាស់នោះទេ។ តើគាត់មិនកំពុងបកស្រាយព្រះបន្ទូលរបស់ព្រះអម្ចាស់ខុសទេឬនៅទីនេះ? នៅពេលនោះ គ្រូគង្វាល លីវ បានចង្អុលទៅបងប្អូនប្រុសដែលបានផ្សាយដំណឹងល្អ ហើយនិយាយថា «អ្វីដែលអ្នកអធិប្បាយគឺជាលទ្ធិខុសឆ្គង។ បើព្រះជាម្ចាស់បានយាងមកមែន តើទ្រង់នៅឯណា? តើអ្នកបានឃើញទ្រង់ទេ? ខ្ញុំគឺជាអ្នកតំណាងស្របច្បាប់របស់ពួកជំនុំ ហើយមនុស្សទាំងនេះគឺនៅក្នុងពួកជំនុំរបស់ខ្ញុំ។ អ្នកមិនអាចអធិប្បាយនៅទីនេះដោយមិនបានសុំការអនុញ្ញាតពីខ្ញុំឡើយ!» បងប្អូនប្រុសទាំងពីរនាក់បាននិយាយយ៉ាងស្ងប់ស្ងាត់ថា «គ្រូគង្វាល លីវ ចៀមជារបស់ព្រះជាម្ចាស់ មិនមែនជារបស់បុគ្គលណាម្នាក់នោះទេ។ ព្រះអម្ចាស់យេស៊ូវបានមានបន្ទូលថា៖ “ចៀមខ្ញុំស្ដាប់សំឡេងខ្ញុំ ហើយខ្ញុំក៏ស្គាល់ពួកវាដែរ ហើយពួកវាក៏ដើរតាមខ្ញុំផង” (យ៉ូហាន ១០:២៧)។ ព្រះអម្ចាស់បានយាងត្រឡប់មកវិញ ដើម្បីសម្ដែងចេញនូវសេចក្ដីពិត និងស្វែងរកចៀមរបស់ទ្រង់។ អ្នកគ្រូមិនអាចរារាំងមនុស្សមិនឱ្យស្តាប់ព្រះបន្ទូលរបស់ព្រះជាម្ចាស់បានទេ។ នេះមិនស្របតាមបំណងព្រះហឫទ័យរបស់ព្រះជាម្ចាស់ឡើយ!» ដោយសម្ដីបញ្ជា គ្រូគង្វាល លីវ បាននិយាយថា «បើខ្ញុំមិនអនុញ្ញាតឲ្យអ្នកអធិប្បាយនៅទីនេះទេ អ្នកដាច់ខាតមិនអាចអធិប្បាយនៅទីនេះបានឡើយ! បើអ្នកនៅតែបន្តអធិប្បាយ ខ្ញុំនឹងបញ្ជូនអ្នកទៅប៉ុស្តិ៍ប៉ូលិសភ្លាមមិនខាន!» ពេលខ្ញុំឃើញគ្រូគង្វាល លីវ កាចសាហាវយ៉ាងនេះ ខ្ញុំក៏នឹកឃើញដល់រឿងប្រៀបប្រដូចអំពីអ្នកជួលដ៏អាក្រក់ ដែលព្រះអម្ចាស់យេស៊ូវបានមានព្រះបន្ទូលនៅក្នុងព្រះគម្ពីរ។ ពេលដែលម្ចាស់ដីបានចាត់អ្នកបម្រើ និងកូនប្រុសរបស់ខ្លួនឱ្យទៅប្រមូលផល ពួកអ្នកជួលបានសម្លាប់ពួកគេចោលទាំងអស់ ហើយចង់កាន់កាប់ទ្រព្យសម្បត្តិរបស់ម្ចាស់ដី។ តើទង្វើរបស់គ្រូគង្វាល លីវ មិនដូចគ្នាទៅនឹងពួកអ្នកជួលទាំងនោះទេឬអី? វាជារឿងល្អ ដែលបងប្អូនប្រុសទាំងពីរនាក់កំពុងផ្សាយដំណឹងល្អ អំពីការយាងមករបស់ព្រះអម្ចាស់។ ពួកគេកំពុងប្រកាសដំណឹងដ៏គួរឲ្យត្រេកអរ គឺដំណឹងល្អ។ ប៉ុន្តែ គាត់បែរជាអាចប្រព្រឹត្តចំពោះអ្នកដែលផ្សាយដំណឹងល្អបែបនេះទៅវិញ ហើយថែមទាំងគំរាមហៅប៉ូលិស ដើម្បីបញ្ជូនពួកគេទៅប៉ុស្តិ៍ប៉ូលិស ដោយប្រគល់ពួកគេទៅឲ្យពួកអារក្សធ្វើបាបទៀតផង។ នេះបង្ហាញថា គាត់ពិតជាអ្នកបម្រើដ៏អាក្រក់មែន! ខ្ញុំទទួលបានការញែកដឹងខ្លះៗអំពីគ្រូគង្វាល លីវ ហើយនិយាយថា «គ្រូគង្វាល លីវ ពួកយើងសុទ្ធតែជាអ្នកជឿលើព្រះជាម្ចាស់។ តើអ្នកគ្រូអាចបញ្ជូនបងប្អូនប្រុសទាំងនេះទៅប៉ុស្តិ៍ប៉ូលិសបានយ៉ាងដូចម្ដេចទៅ? តើនេះមិនមែនជាការធ្វើជាយូដាសទេឬ? ខ្ញុំជឿថា អ្នកគ្រូដឹងច្បាស់ហើយថាលទ្ធផលរបស់យូដាសជាអ្វី មែនទេ?» ពេលគាត់ឃើញខ្ញុំនិយាយបែបនេះ គាត់ក៏មិននិយាយអ្វីទៀតដែរ។ ខ្ញុំបាននិយាយបន្តទៀតថា «គ្រូគង្វាល លីវ ខ្ញុំអាចយល់ពីអារម្មណ៍របស់អ្នកគ្រូបាន។ ប៉ុន្តែតើយើងមិនជឿលើព្រះអម្ចាស់ដើម្បីទន្ទឹងរង់ចាំការយាងមករបស់ព្រះអម្ចាស់ទេឬ? ពេលនេះ មានមនុស្សមកអធិប្បាយថាព្រះអម្ចាស់បានយាងមកហើយ។ តើអ្នកគ្រូមិនធ្វើតាមតែអំពើចិត្តពេកទេឬ ដែលអ្នកគ្រូនិយាយថាវាជារឿងក្លែងក្លាយដោយមិនបានស្វែងរក ឬស្វែងយល់សិននោះ? អ្វីដែលខ្ញុំបានឮបងប្អូនប្រុសទាំងពីរនាក់និយាយ គឺសុទ្ធតែស្របតាមព្រះគម្ពីរទាំងអស់។ ព្រះអម្ចាស់បានយាងមកដើម្បីបំពេញកិច្ចការថ្មីរបស់ទ្រង់...» គ្រូគង្វាល លីវ និយាយដោយអស់ការអត់ធ្មត់ថា «ឈប់និយាយទៅ! តើអ្នកដឹងអ្វីខ្លះ? អ្នកគួរតែប្រញាប់វិលត្រឡប់មកវិញទៅល្អជាង!» បន្ទាប់ពីនិយាយចប់ គាត់ក៏ដើរចេញទៅទាំងមិនពេញចិត្ត។ នៅពេលនោះ អ្នករួមការងារបីនាក់ដែលត្រូវបានរំខាន ក៏បានចាកចេញទៅជាមួយគ្រូគង្វាល លីវ ដែរ។ ចំណែកអ្នករួមការងារដែលនៅសល់ បានបន្តស្វែងរក និងស៊ើបអង្កេត ហើយនៅទីបំផុត ពួកគេក៏បានទទួលយកកិច្ចការរបស់ព្រះដ៏មានគ្រប់ព្រះចេស្ដានៅគ្រាចុងក្រោយ។

បន្ទាប់ពីនោះមក គ្រូគង្វាល លីវ បានផ្សាយពាក្យចចាមអារ៉ាមគ្មានមូលដ្ឋាននៅក្នុងពួកជំនុំ ដើម្បីរារាំងមនុស្សមិនឱ្យស្វែងយល់ពីផ្លូវពិត។ គាត់បាននិយាយថា «អ្វីដែល លី ជីង ជឿគឺជាលទ្ធិខុសឆ្គង។ កុំស្ដាប់គាត់អី។ ពេលខ្ញុំប្រជុំនៅឯការិយាល័យកិច្ចការសាសនា ខ្ញុំបានសួរបុគ្គលិកការិយាល័យ និងសមាជិកគណៈកម្មាធិការអចិន្ត្រៃយ៍នៃពួកជំនុំស្វ័យភាពទាំងបីអំពីរឿងនេះ។ ពួកគេសុទ្ធតែនិយាយថា សហគមន៍សាសនាទាំងមូលប្រឆាំងនឹងផ្លេកបន្ទោរពីទិសខាងកើត ហើយរដ្ឋកំពុងតែគាបសង្កត់ និងចាប់ខ្លួនអ្នកជឿរបស់ពួកគេ។ បើអ្នកជឿលើរឿងនេះ អ្នកនឹងត្រូវគេចាប់ខ្លួន ហើយមនុស្សគ្រប់គ្នាក្នុងគ្រួសាររបស់អ្នកក៏នឹងត្រូវពាក់ព័ន្ធដែរ»។ គ្រូគង្វាល លីវ ក៏បានទៅផ្ទះរបស់បងប្អូនប្រុសស្រីដែលបានទទួលយកកិច្ចការរបស់ព្រះជាម្ចាស់នៅគ្រាចុងក្រោយម្ដងម្នាក់ៗ ដើម្បីរំខាន និងគំរាមកំហែងពួកគេ។ អ្នកខ្លះត្រូវបានគាត់បំភាន់យ៉ាងខ្លាំង រហូតដល់ពួកគេមិនបានឈរយ៉ាងរឹងមាំ ហើយក៏ដកខ្លួនចេញ។ កាលពីមុន បងប្អូនប្រុសស្រីនៅក្នុងពួកជំនុំមានទំនាក់ទំនងល្អជាមួយខ្ញុំ ប៉ុន្តែដោយសារតែការរំខានរបស់គ្រូគង្វាល លីវ អ្នកគ្រប់គ្នាបានចាប់ផ្តើមគេចមុខពីខ្ញុំពេលពួកគេឃើញខ្ញុំ។ ខ្ញុំមានអារម្មណ៍ឈឺចាប់ និងទន់ខ្សោយនៅក្នុងចិត្ត ដូច្នេះ ខ្ញុំក៏អធិស្ឋានទៅកាន់ព្រះជាម្ចាស់ថា «ឱព្រះជាម្ចាស់អើយ មនុស្សដែលធ្លាប់មានទំនាក់ទំនងល្អជាមួយទូលបង្គំនៅក្នុងពួកជំនុំ ឥឡូវនេះកំពុងតែមិនអើពើនឹងទូលបង្គំហើយ។ ពេលពួកគេឃើញទូលបង្គំ ពួកគេលាក់ខ្លួន ហាក់ដូចជាកំពុងលាក់ខ្លួនពីជំងឺរាតត្បាតអញ្ចឹង។ ទូលបង្គំឈឺចាប់យ៉ាងខ្លាំង។ សូមព្រះអង្គបំភ្លឺ និងដឹកនាំទូលបង្គំ ឲ្យយល់ពីបំណងព្រះហឫទ័យទ្រង់ផង»។ ក្រោយមក ខ្ញុំបានអានព្រះបន្ទូលរបស់ព្រះជាម្ចាស់មួយចំនួន៖ «គ្រប់ជំហាននៃកិច្ចការដែលព្រះជាម្ចាស់ធ្វើចំពោះមនុស្ស ពីខាងក្រៅទំនងជាអន្តរកម្មរវាងមនុស្ស ដែលហាក់ដូចជាកើតចេញពីការរៀបចំរបស់មនុស្ស ឬពីការរំខានរបស់មនុស្ស។ ប៉ុន្តែនៅពីក្រោយគ្រប់ជំហាននៃកិច្ចការ និងអ្វីគ្រប់យ៉ាងដែលកើតឡើង គឺសុទ្ធតែជាការភ្នាល់ដែលសាតាំងធ្វើឡើងនៅចំពោះព្រះជាម្ចាស់ ហើយវាទាមទារឱ្យមនុស្សប្រកាន់ខ្ជាប់នូវទីបន្ទាល់របស់ខ្លួនចំពោះព្រះជាម្ចាស់។ សូមយកករណីដែលយ៉ូបត្រូវបានល្បងលមកធ្វើជាឧទាហរណ៍៖ នៅពីក្រោយឆាក សាតាំងបានភ្នាល់ជាមួយព្រះជាម្ចាស់ ហើយអ្វីដែលបានកើតឡើងចំពោះយ៉ូប គឺជាអំពើរបស់មនុស្ស និងការរំខានរបស់មនុស្ស។ នៅពីក្រោយជំហាននីមួយៗនៃកិច្ចការដែលព្រះជាម្ចាស់ធ្វើលើអ្នករាល់គ្នាគឺជាការភ្នាល់របស់សាតាំងជាមួយព្រះជាម្ចាស់ ពោលគឺនៅពីក្រោយ គឺជាចម្បាំងមួយ» («មានតែការស្រលាញ់ព្រះជាម្ចាស់តែប៉ុណ្ណោះទើបជាការជឿលើព្រះជាម្ចាស់ពិតប្រាកដ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ខ្ញុំទើបតែយល់បន្ទាប់ពីបានអានព្រះបន្ទូលរបស់ព្រះជាម្ចាស់ថា កាលៈទេសៈដែលកើតឡើងចំពោះខ្ញុំនៅថ្ងៃនេះ គឺជាសមរភូមិខាងវិញ្ញាណសោះ។ មើលពីសំបកក្រៅ ហាក់ដូចជាមនុស្សកំពុងរារាំងពួកយើង មិនឲ្យទទួលយកកិច្ចការរបស់ព្រះដ៏មានគ្រប់ព្រះចេស្ដា ប៉ុន្តែតាមពិត សាតាំងកំពុងប្រើមនុស្សទាំងនេះដើម្បីរារាំងការវិលត្រឡប់របស់យើងទៅរកព្រះជាម្ចាស់វិញ។ ព្រះជាម្ចាស់បានយាងមក ដើម្បីបំពេញកិច្ចការសម្រាប់សេចក្ដីសង្រ្គោះរបស់មនុស្ស ហើយសាតាំងក៏មកដើម្បីរំខាន និងបំផ្លាញរឿងនេះ។ ខ្ញុំត្រូវតែមើលឲ្យធ្លុះនូវល្បិចកលរបស់សាតាំង ហើយមិនត្រូវឲ្យមនុស្ស ព្រឹត្តិការណ៍ និងរឿងរ៉ាវទាំងនេះមករឹតត្បិតបានឡើយ។ ខ្ញុំត្រូវតែប្រកាន់ខ្ជាប់នូវទីបន្ទាល់របស់ខ្លួន។ បន្ទាប់មក ខ្ញុំឆ្ងល់ថា ហេតុអ្វីបានជាខ្ញុំឈឺចាប់យ៉ាងនេះ? នោះគឺដោយសារតែ កាលពីដំបូង ខ្ញុំមានទំនាក់ទំនងល្អណាស់ជាមួយមនុស្សទាំងនេះ។ ពួកគេខ្លះថែមទាំងកោតសរសើរខ្ញុំទៀតផង។ ប៉ុន្តែឥឡូវនេះ ពួកគេមិនអើពើនឹងខ្ញុំទេ។ ខ្ញុំមានអារម្មណ៍ថា ខ្លួនឯងស្រាប់តែត្រូវគេបោះបង់ចោលឲ្យនៅកណ្តោចកណ្តែង។ ខ្ញុំនឹកឃើញថា ព្រះអម្ចាស់យេស៊ូវមានព្រះបន្ទូលថា៖ «អ្នកណាមិនយកឈើឆ្កាងរបស់ខ្លួន ដើរតាមខ្ញុំ អ្នកនោះមិនស័ក្ដិសមនឹងខ្ញុំឡើយ» (ម៉ាថាយ ១០:៣៨)។ ព្រះអម្ចាស់យេស៊ូវបានយាងមកបំពេញកិច្ចការសម្រាប់សេចក្តីសង្គ្រោះរបស់មនុស្ស ដោយទ្រាំទ្រនឹងការចំអក ការបង្កាច់បង្ខូច ការថ្កោលទោស និងការបដិសេធ។ ព្រះជាម្ចាស់បានរងទុក្ខនូវរឿងទាំងអស់នេះតាំងពីយូរយារណាស់មកហើយ ដូច្នេះ តើវាមិនត្រឹមត្រូវទេឬ ដែលមនុស្សគ្រប់រូបដែលដើរតាមព្រះជាម្ចាស់ គួរតែទ្រាំទ្រនឹងការរងទុក្ខនៃការបដិសេធទាំងនេះ ដើម្បីផ្សាយដំណឹងល្អរបស់ព្រះជាម្ចាស់? ពេលខ្ញុំគិតអំពីរឿងនេះ ខ្ញុំលែងសូវមានអារម្មណ៍ឈឺចាប់នៅក្នុងចិត្តទៀតហើយ។

ក្រោយមក ស្របពេលដែលគ្រូគង្វាល លីវ បានរំខានមនុស្សយ៉ាងចំហ មិនឲ្យទទួលយកផ្លូវពិត ខ្ញុំ និងបងប្អូនប្រុសស្រីរបស់ខ្ញុំ បានប្រញាប់គាំទ្រ និងស្រោចស្រពពួកគេពីក្រោយ ហើយបន្តផ្សាយដំណឹងល្អនៅក្នុងពួកជំនុំ។ ជាបន្តបន្ទាប់ ពួកយើងបាននាំមនុស្សប៉ែតសិបទៅកៅសិបនាក់ចូលមក។ នៅខែសីហា គ្រូគង្វាល លីវ បានឃើញមនុស្សកាន់តែតិចទៅៗនៅក្នុងពួកជំនុំ ហើយកត់សម្គាល់ឃើញថា តង្វាយចាប់ផ្ដើមខ្សត់ទៅៗ។ ហេតុដូច្នេះហើយ គាត់កាន់តែឆ្កួតលីលាក្នុងការរារាំង និងរំខាន។ ថ្ងៃមួយ គ្រូគង្វាល លីវ បានមកផ្ទះខ្ញុំ ហើយនិយាយទាំងញញឹមថា «ថ្មីៗនេះ ទំនាក់ទំនងរបស់យើងរាងរកាំរកូសបន្តិច ហើយខ្ញុំមានអារម្មណ៍មិនសូវស្រួលសោះចំពោះរឿងនេះ ហើយខ្ញុំបារម្ភពីអ្នក។ អ្នកឃើញទេ ពួកជំនុំពិតជាធំណាស់ ហើយខ្ញុំមិនអាចមើលការខុសត្រូវគ្រប់យ៉ាងបានទេ។ ខ្ញុំមិនអាចស្ងប់ចិត្តទេ បើខ្ញុំប្រគល់វាទៅឲ្យអ្នកផ្សេង ដូច្នេះ ខ្ញុំកំពុងតែរៀបចំដាក់អ្នកឲ្យមើលការខុសត្រូវពួកជំនុំនេះ។ តើអ្នកយល់យ៉ាងណាដែរ?» ខ្ញុំដឹងថា គ្រូគង្វាល លីវ និយាយបែបនេះ ដើម្បីទាញខ្ញុំឲ្យត្រឡប់ទៅវិញ។ ប៉ុន្តែបន្ទាប់មកខ្ញុំគិតថា កាលពីមុនពេលខ្ញុំជឿលើព្រះអម្ចាស់នៅក្នុងពួកជំនុំ ខ្ញុំមិនត្រូវបានគេធ្វើទុក្ខបុកម្នេញទេ ហើយបងប្អូនប្រុសស្រីរបស់ខ្ញុំក៏មានសុជីវធម៌ចំពោះខ្ញុំណាស់ដែរ។ បើខ្ញុំត្រឡប់ទៅវិញ នោះប្រហែលជាគ្រប់គ្នានឹងកោតសរសើរខ្ញុំម្ដងទៀត ហើយខ្ញុំនឹងមិនចាំបាច់រងទុក្ខពីការបដិសេធឡើយ។ ខ្ញុំមានអារម្មណ៍ស្ទាក់ស្ទើរបន្តិចនៅក្នុងចិត្ត។ នៅពេលនេះ ខ្ញុំនឹកឃើញដល់ព្រះបន្ទូលរបស់ព្រះជាម្ចាស់៖ «នៅពេលដែលភ្នំទាំងឡាយរំកិល តើពួកគេអាចធ្វើផ្លូវវាងដើម្បីប្រយោជន៍នៃទីតាំងរបស់អ្នកឬទេ? នៅពេលដែលទឹកហូរ តើទឹកនោះអាចឈប់នៅចំពោះទីតាំងរបស់មនុស្សឬទេ? តើស្ថានសួគ៌ និងផែនដី អាចផ្លាស់ប្តូរដោយសារទីតាំងរបស់មនុស្សឬទេ?» («ព្រះបន្ទូលរបស់ព្រះជាម្ចាស់ ថ្លែងទៅកាន់ចក្រវាលទាំងមូល» ជំពូកទី ២២ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់ធ្វើឲ្យខ្ញុំយល់ថា ឋានៈមិនអាចសង្រ្គោះមនុស្សបានទេ។ ឋានៈអាចត្រឹមតែផ្ដល់ការពេញចិត្តបណ្ដោះអាសន្នដល់អំនួតរបស់ខ្ញុំប៉ុណ្ណោះ ប៉ុន្តែនៅពេលមហន្តរាយមកដល់ ឋានៈមិនអាចជួយខ្ញុំឲ្យរួចផុតពីស្ថានការណ៍ដ៏លំបាករបស់ខ្ញុំបានឡើយ។ ខ្ញុំដឹងច្បាស់ថា ពួកជំនុំសាសនាមិនមានកិច្ចការនៃព្រះវិញ្ញាណបរិសុទ្ធទេ ចុះតើខ្ញុំត្រឡប់ទៅទីនោះវិញដើម្បីអ្វី? ខ្ញុំពិតជាល្ងង់មែន! វាគឺជាល្បិចកលរបស់សាតាំង ហើយខ្ញុំមិនត្រូវចាញ់បោកវាឡើយ។ ដូច្នេះ ខ្ញុំក៏ប្រាប់គ្រូគង្វាល លីវ ថា «យើងជឿលើព្រះអម្ចាស់ ហើយតែងតែទន្ទឹងរង់ចាំការយាងមករបស់ព្រះអម្ចាស់។ ឥឡូវនេះដោយសារខ្ញុំបានស្វាគមន៍ព្រះអម្ចាស់ហើយ តើខ្ញុំអាចត្រឡប់ទៅវិញយ៉ាងដូចម្តេច? ខ្ញុំបានទទួលយកកិច្ចការដំណាក់កាលទីបីរបស់ព្រះជាម្ចាស់៖ គឺកិច្ចការនៃការជំនុំជម្រះរបស់ព្រះជាម្ចាស់នៅគ្រាចុងក្រោយ ដែលជាកិច្ចការដោះស្រាយធម្មជាតិជាអ្នកមានបាបរបស់មនុស្ស។ កិច្ចការរបស់ព្រះជាម្ចាស់បានវិវឌ្ឍទៅមុខហើយ ចុះតើខ្ញុំនៅតែអាចត្រឡប់ទៅពួកជំនុំវិញយ៉ាងដូចម្ដេចទៅ? តើនោះមិនមែនជាការដើរថយក្រោយទេឬ? វាប្រៀបដូចជាការត្រឡប់ទៅរៀនថ្នាក់បឋមវិញ បន្ទាប់ពីខ្ញុំបានឡើងទៅរៀនថ្នាក់អនុវិទ្យាល័យអញ្ចឹងដែរ។ តើវាសមហេតុផលទេ?» គ្រូគង្វាល លីវ និយាយទាំងខឹងថា «ខ្ញុំកំពុងផ្តល់ផ្លូវចេញឱ្យអ្នកហើយ ប៉ុន្តែអ្នកនៅតែមិនទទួលស្គាល់ថាខ្ញុំកំពុងធ្វើល្អដាក់អ្នកទេ! អ្នកកំពុងរឹងរូសតោងជាប់នឹងផ្លូវខុសរបស់អ្នក! អ្នកត្រូវបានគេបំភាន់យ៉ាងធ្ងន់ធ្ងរហើយ! ចាប់ពីពេលនេះតទៅ បើអ្នកនៅតែមកលួចចៀមនៅក្នុងពួកជំនុំម្ដងទៀត ខ្ញុំនឹងឈប់មានសេចក្ដីករុណាចំពោះអ្នកហើយ ខ្ញុំនឹងបញ្ជូនអ្នកទៅប៉ុស្តិ៍ប៉ូលិសតែម្ដង!» ខ្ញុំគិតក្នុងចិត្តថា «បើអ្នកអាចហៅប៉ូលិសឲ្យមកចាប់អ្នកដែលជឿលើព្រះជាម្ចាស់បាន នោះអ្នកគឺជាយូដាសហើយ»។ គ្រូគង្វាល លីវ ក៏ចាកចេញទៅទាំងខឹងសម្បារ។ ដោយសារតែការណែនាំ និងការដឹកនាំនៃព្រះបន្ទូលរបស់ព្រះជាម្ចាស់ ខ្ញុំបានមើលធ្លុះនូវល្បិចកលរបស់សាតាំង។ ខ្ញុំមានអារម្មណ៍ស្ងប់ចិត្តយ៉ាងខ្លាំង។

នៅខែកញ្ញា ខ្ញុំ និងបងប្អូនប្រុសស្រី បាននាំមនុស្សជាងដប់នាក់ពីពួកជំនុំនៅក្បែរនោះចូលមក។ ពេលគ្រូគង្វាល លីវ ដឹងរឿងនេះ គាត់បានមកផ្ទះខ្ញុំ ដើម្បីរករឿង។ គាត់បាននិយាយញុះញង់នៅចំពោះមុខប្ដីរបស់ខ្ញុំ។ គាត់ក៏បាននិយាយដែរថា រដ្ឋប្រឆាំងនឹងជំនឿរបស់ខ្ញុំលើព្រះដ៏មានគ្រប់ព្រះចេស្ដា ហើយថា បើថ្ងៃណាមួយខ្ញុំត្រូវគេចាប់ខ្លួន យើងកុំសង្ឃឹមថា កូនប្រុសរបស់យើងអាចចូលរៀននៅសាកលវិទ្យាល័យឲ្យសោះ។ ប្ដីខ្ញុំជឿតាមពាក្យសម្ដីរបស់គ្រូគង្វាល លីវ ហើយខ្លាចថាការជឿលើព្រះជាម្ចាស់របស់ខ្ញុំ នឹងប៉ះពាល់ដល់អនាគតកូនប្រុសយើង។ គាត់បានធ្វើទុក្ខបុកម្នេញខ្ញុំ ហើយគំរាមលែងលះខ្ញុំ។ ពេលខ្ញុំឮប្ដីខ្ញុំលើកយករឿងលែងលះមកនិយាយ ខ្ញុំតក់ស្លុតយ៉ាងខ្លាំង។ ប្ដីខ្ញុំតែងតែល្អចំពោះខ្ញុំជានិច្ច ហើយមិនដែលប្រឆាំងនឹងការជឿលើព្រះជាម្ចាស់របស់ខ្ញុំឡើយ។ ហេតុអ្វីបានជាគាត់ប្រែជាបែបនេះទៅវិញ? តើនេះមិនមែនជាការញុះញង់របស់គ្រូគង្វាល លីវ ទាំងអស់ទេឬ? ខ្ញុំខឹងយ៉ាងខ្លាំង។ ក្នុងនាមជាគ្រូគង្វាលម្នាក់ តើគាត់អាចធ្វើរឿងដ៏គួរឲ្យស្អប់ខ្ពើមបែបនេះយ៉ាងដូចម្ដេចទៅ? គាត់មិនអនុញ្ញាតឱ្យមនុស្សដើរតាមព្រះជាម្ចាស់លើផ្លូវដ៏ត្រឹមត្រូវនោះទេ ហើយគាត់បានធ្វើឲ្យមនុស្សដើរតាមគាត់ និងលើកតម្កើងគាត់ ខណៈពេលដែលគាត់រស់នៅយ៉ាងហ៊ឺហារដោយសារប្រាក់តង្វាយ។ តើគាត់ជាមនុស្សដែលគួរឲ្យស្អប់ខ្ពើម និងកាចសាហាវយ៉ាងណាទៅ! គាត់គឺជាអារក្សដែលលេបត្របាក់ព្រលឹងវិញ្ញាណមនុស្ស។ អស់រយៈពេលបីខែជាប់ៗគ្នា ប្ដីខ្ញុំបានខឹងនឹងខ្ញុំ ហើយរករឿងលែងលះរហូត។ នៅទីបំផុត គាត់បាននិយាយថា «បងទុកពេលឱ្យអូនបីថ្ងៃ។ អូនត្រូវតែធ្វើការសម្រេចចិត្តរវាងជំនឿរបស់អូនលើព្រះជាម្ចាស់ និងគ្រួសាររបស់យើង!» ខ្ញុំមានអារម្មណ៍សោកសៅយ៉ាងខ្លាំងនៅក្នុងចិត្ត ដោយគិតថា «បើប្ដីខ្ញុំពិតជាលែងលះខ្ញុំមែន តើខ្ញុំត្រូវធ្វើដូចម្ដេច? បើខ្ញុំត្រូវគេចាប់ខ្លួន ហើយរឿងនេះប៉ះពាល់ដល់អនាគតកូនខ្ញុំ ហើយទាំងកូន និងប្ដីខ្ញុំសុទ្ធតែស្អប់ខ្ញុំ តើខ្ញុំត្រូវធ្វើដូចម្ដេចទៅ?» ខ្ញុំមិនចង់លែងលះទេ។ ខ្ញុំចង់បានគ្រួសារខ្ញុំ ហើយខ្ញុំក៏ចង់ជឿលើព្រះជាម្ចាស់ដែរ។ ដូច្នេះ ខ្ញុំបានចូលមកចំពោះព្រះជាម្ចាស់ដើម្បីអធិស្ឋាន ហើយទូលសូមឱ្យព្រះជាម្ចាស់ដឹកនាំខ្ញុំ។ បន្ទាប់ពីអធិស្ឋានរួច ខ្ញុំនឹកឃើញដល់ព្រះបន្ទូលរបស់ព្រះជាម្ចាស់ទាំងនេះ៖ «និស្ស័យពីកំណើត គុណសម្បត្តិ រូបរាង និងកម្ពស់របស់អ្នក គ្រួសាររបស់អ្នកដែលអ្នកបានកើតមក ការងាររបស់អ្នក និងអាពាហ៍ពិពាហ៍របស់អ្នក លក្ខណៈរបស់អ្នកទាំងមូល ហើយសូម្បីតែពណ៌នៃសក់ និងស្បែករបស់អ្នក ព្រមទាំងពេលវេលានៃការកើតរបស់អ្នក គឺទាំងអស់ត្រូវបានរៀបចំដោយព្រះហស្ដរបស់ខ្ញុំ។ ខ្ញុំបានរៀបចំដោយព្រះហស្ដ សូម្បីតែអ្វីៗដែលអ្នកធ្វើ និងមនុស្សដែលអ្នកជួបជារៀងរាល់ថ្ងៃ នោះមិននិយាយដល់តថភាពដែលថា ការនាំអ្នកចូលទៅក្នុងវត្តមានរបស់ខ្ញុំនាពេលបច្ចុប្បន្ននេះ ក៏ពិតជាត្រូវបានធ្វើដោយការរៀបចំរបស់ខ្ញុំទៀតផង។ ចូរកុំធ្វើឱ្យខ្លួនអ្នកឥតសណ្ដាប់ធ្នាប់ អ្នកគួរតែបន្តដំណើរទោមុខយ៉ាងស្ងប់ស្ងាត់» («ព្រះសូរសៀងរបស់ព្រះគ្រីស្ទ កាលពីដើមដំបូង» ជំពូកទី ៧៤ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ វាសនារបស់ខ្ញុំគឺស្ថិតនៅក្នុងព្រះហស្តរបស់ព្រះជាម្ចាស់ ហើយអនាគតកូនខ្ញុំក៏ស្ថិតនៅក្នុងព្រះហស្តរបស់ព្រះជាម្ចាស់ដែរ។ ខ្ញុំមិនអាចសម្រុះសម្រួលជាមួយប្ដីខ្ញុំបានឡើយ។ ពេលគម្រប់បីថ្ងៃ ប្ដីខ្ញុំបានសុំឲ្យខ្ញុំផ្ដល់ចម្លើយ។ ខ្ញុំនិយាយទៅកាន់គាត់ថា «វាសនារបស់មនុស្សគ្រប់រូបត្រូវបានក្ដោបក្ដាប់នៅក្នុងព្រះហស្តរបស់ព្រះជាម្ចាស់។ ថាតើកូនប្រុសយើងរៀននៅសាលាណា ហើយធ្វើការងារអ្វី គឺសុទ្ធតែត្រូវបានចាត់ចែងនៅក្នុងព្រះហស្តរបស់ព្រះជាម្ចាស់។ ទោះបីជាបងលែងលះអូនក៏ដោយ ក៏អូននៅតែជ្រើសរើសជឿលើព្រះជាម្ចាស់ដដែល!» ប្ដីខ្ញុំនិយាយទាំងខឹងថា «បាន ស្រេចតែចិត្តអូនទៅ!» បន្ទាប់ពីនោះមក គាត់លែងនិយាយពីរឿងលែងលះទៀតហើយ។

បន្ទាប់ពីនោះមក គ្រូគង្វាល លីវ បានផ្សាយពាក្យចចាមអារ៉ាម និងការយល់ខុសទំនងគ្មានមូលដ្ឋានផ្សេងៗ និងបានរំខានដល់អ្នកមកថ្មីទាំងនោះ ដែលទើបតែទទួលយកកិច្ចការថ្មីរបស់ព្រះជាម្ចាស់ ប៉ុន្តែមិនទាន់ចាក់ឫសយ៉ាងជ្រៅនៅឡើយ។ ពួកគាត់សែសិបប្រាំនាក់បានឈប់ចូលរួមការជួបជុំ។ ខ្ញុំ និងបងប្អូនប្រុសស្រីរបស់ខ្ញុំបានបំបែកគ្នាដើម្បីស្រោចស្រព និងគាំទ្រដល់អ្នកមកថ្មីទាំងនេះ។ ពួកយើងបានប្រកបគ្នាជាមួយពួកគេអំពីព្រះបន្ទូលរបស់ព្រះជាម្ចាស់ ដើម្បីឲ្យពួកគេអាចយល់ដឹងពីសេចក្ដីពិត និងមើលធ្លុះនូវគ្រោងការណ៍របស់សាតាំង ហើយពួកយើងបាននាំមនុស្សជាង ៣០ នាក់ត្រឡប់មកវិញ។ នៅម៉ោង ៤ រសៀល នាថ្ងៃមួយក្នុងខែវិច្ឆិកា ខ្ញុំកំពុងតែអានព្រះបន្ទូលរបស់ព្រះជាម្ចាស់នៅផ្ទះ ស្រាប់តែប៉ូលិសមកដល់មុខទ្វារ ហើយចាប់ខ្លួនខ្ញុំតែម្ដង។ ពេលខ្ញុំទៅដល់ប៉ុស្តិ៍ប៉ូលិស ខ្ញុំឃើញថាបងប្អូនប្រុសស្រីជាច្រើននាក់ក៏ត្រូវបានចាប់ខ្លួនដែរ។ ខ្ញុំទើបតែដឹងតាមរយៈអ្វីដែលប៉ូលិសបាននិយាយថា គឺគ្រូគង្វាល លីវ នេះឯងដែលបានរាយការណ៍ពីខ្ញុំ និងបងប្អូនប្រុសស្រីជាច្រើននាក់ទៀត។ ប៉ូលិសចេះតែសួរចម្លើយខ្ញុំអំពីកន្លែងដែលលាក់ប្រាក់តង្វាយរបស់ពួកជំនុំយើង និងកន្លែងដែលទុកសៀវភៅព្រះបន្ទូលរបស់ព្រះជាម្ចាស់។ ខ្ញុំមិនបាននិយាយអ្វីទាំងអស់ ដូច្នេះ ប៉ូលិសក៏ទៅឆែកឆេរផ្ទះរបស់ខ្ញុំ។ សំណាងល្អ បន្ទាប់ពីខ្ញុំត្រូវបានគេចាប់ខ្លួន ប្ដី និងប្អូនថ្លៃស្រីរបស់ខ្ញុំបានផ្លាស់ប្តូរកន្លែងសៀវភៅទាំងអស់របស់ខ្ញុំដែលទាក់ទងនឹងការជឿលើព្រះជាម្ចាស់របស់ខ្ញុំ។ ប៉ូលិសរកមិនឃើញភស្តុតាងអ្វីឡើយ ដូច្នេះ ពួកគេក៏ដោះលែងខ្ញុំឲ្យត្រឡប់មកផ្ទះវិញ។ ខ្ញុំបានឃើញពីរបៀបដែលគ្រូគង្វាល លីវ បានឃុបឃិតជាមួយរដ្ឋាភិបាល ដើម្បីឲ្យពួកគេមកចាប់ខ្លួនពួកយើង។ នេះគឺដូចគ្នាបេះបិទទៅនឹងរបៀបដែលពួកផារិស៊ីបានចូលរួមជាមួយរដ្ឋាភិបាលរ៉ូម ដើម្បីធ្វើទុក្ខបុកម្នេញព្រះអម្ចាស់យេស៊ូវ និងពួកសិស្សរបស់ទ្រង់អញ្ចឹងដែរ។ ខ្ញុំនឹកឃើញដល់ព្រះបន្ទូលរបស់ព្រះដ៏មានគ្រប់ព្រះចេស្ដាទាំងនេះ៖ «មានអស់អ្នកដែលអានព្រះគម្ពីរនៅក្នុងវិហារធំៗ ហើយសូត្រអត្ថបទព្រះគម្ពីរពេញមួយថ្ងៃ ប៉ុន្តែគ្មាននរណាម្នាក់ក្នុងចំណោមពួកគេយល់ពីគោលបំណងនៃកិច្ចការរបស់ព្រះជាម្ចាស់ឡើយ ក៏គ្មាននរណាម្នាក់ក្នុងចំណោមពួកគេដែលអាចស្គាល់ព្រះជាម្ចាស់បានដែរ កុំថាឡើយមានអ្នកដែលអាចស្របតាមបំណងព្រះហឫទ័យរបស់ព្រះជាម្ចាស់បាននោះ។ ពួកគេសុទ្ធតែជាមនុស្សឥតបានការ មនុស្សថោកទាប ដែលឈរនៅទីខ្ពស់ដើម្បីប្រដៅ “ព្រះជាម្ចាស់”។ ពួកគេគឺជាមនុស្សដែលធ្វើសកម្មភាពក្រោមស្លាកនៃព្រះជាម្ចាស់ ប៉ុន្តែមានចេតនាទាស់ទទឹងនឹងព្រះជាម្ចាស់ ជាអ្នកដែលមានឈ្មោះថាជឿលើព្រះជាម្ចាស់ ខណៈដែលពួកគេស៊ីសាច់ និងផឹកឈាមមនុស្ស។ មនុស្សបែបនេះទាំងអស់ គឺជាពួកអារក្សកំណាចដែលត្របាក់លេបព្រលឹងមនុស្ស ជាពួកមេអារក្សដែលមានចេតនារំខានមនុស្សមិនឱ្យឈានជើងចូលផ្លូវត្រូវ និងជាឧបសគ្គដែលរារាំងមនុស្សមិនឱ្យស្វែងរកព្រះជាម្ចាស់។ ពួកគេអាចនឹងមើលទៅហាក់ដូចជា “មាំមួនខាងរូបកាយ” ប៉ុន្តែ តើអ្នកដើរតាមពួកគេម្តេចនឹងដឹងថា ពួកគេគឺជាពួកទទឹងនឹងព្រះគ្រីស្ទ ដែលដឹកនាំមនុស្សឱ្យទាស់ទទឹងនឹងព្រះជាម្ចាស់ទៅ? តើអ្នកដើរតាមពួកគេម្តេចនឹងដឹងថា ពួកគេគឺជាពួកអារក្សរស់ ដែលមានគោលបំណងតែមួយគត់គឺត្របាក់លេបព្រលឹងមនុស្សទៅ?» («អស់អ្នកដែលមិនស្គាល់ព្រះជាម្ចាស់ គឺជាអ្នកដែលទាស់ទទឹងនឹងព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ពេលនោះទើបខ្ញុំយល់ពីអត្ថន័យពិតនៃព្រះបន្ទូលរបស់ព្រះជាម្ចាស់។ ព្រះជាម្ចាស់បានលាតត្រដាងពីគ្រូគង្វាល និងពួកចាស់ទុំ ដែលឈរនៅលើវេទិការៀងរាល់ថ្ងៃ ហើយបកស្រាយព្រះគម្ពីរ ប៉ុន្តែបែរជារារាំងមនុស្សពីការស្វែងយល់ផ្លូវពិតទៅវិញ។ ពួកគេមានសេចក្ដីគោរពប្រតិបត្តិសាសនា និងគួរឱ្យស្រឡាញ់នៅសំបកក្រៅ ប៉ុន្តែតាមពិតពួកគេសុទ្ធតែជាមនុស្សមានពុត។ ពួកគេពឹងផ្អែកលើការបកស្រាយព្រះគម្ពីរ ដើម្បីរក្សាឋានៈ និងជីវភាពរស់នៅរបស់ពួកគេ។ ពេលពួកគេឮមនុស្សធ្វើបន្ទាល់ថាព្រះអម្ចាស់បានយាងត្រឡប់មកវិញ មិនត្រឹមតែពួកគេមិនស្វែងរក និងស្វែងយល់នោះទេ ពួកគេថែមទាំងទាស់ទទឹង និងថ្កោលទោសរឿងនេះទៀតផង។ ក្រោមលេសការពារហ្វូងចៀមរបស់ពួកគេ ពួកគេក៏រារាំងអ្នកជឿមិនឲ្យស្វែងយល់ពីផ្លូវពិតផងដែរ។ ពួកគេខ្លួនឯងមិនចូលទៅក្នុងនគរស្ថានសួគ៌ទេ ហើយពួកគេក៏រារាំងអ្នកជឿមិនឱ្យចូលដែរ ដោយធ្វើឲ្យមនុស្សទាស់ទទឹងនឹងព្រះជាម្ចាស់ ហើយធ្លាក់ទៅក្នុងនរកជាមួយពួកគេ។ ខ្ញុំនឹកគិតត្រឡប់ទៅរកគ្រប់យ៉ាងដែលគ្រូគង្វាល លីវ បានធ្វើ។ គាត់បកស្រាយព្រះបន្ទូលក្នុងព្រះគម្ពីររៀងរាល់ថ្ងៃ ប៉ុន្តែគាត់មិនយល់ពីអត្ថន័យពិតនៃព្រះបន្ទូលរបស់ព្រះអម្ចាស់ទេ។ គាត់គ្រាន់តែប្រើការបកស្រាយព្រះបន្ទូលព្រះគម្ពីររបស់គាត់ ដើម្បីបំភាន់មនុស្ស និងរារាំងពួកគេមិនឲ្យស្ដាប់ព្រះសូរសៀងរបស់ព្រះជាម្ចាស់ប៉ុណ្ណោះ។ ទាក់ទងនឹងបញ្ហានៃការយាងមករបស់ព្រះអម្ចាស់ ព្រះអម្ចាស់យេស៊ូវបានតម្រូវឲ្យមនុស្សធ្វើជាស្រីព្រហ្មចារីដែលមានប្រាជ្ញា ហើយផ្ដោតលើការស្ដាប់ព្រះសូរសៀងរបស់ព្រះជាម្ចាស់ ប៉ុន្តែ គ្រូគង្វាល លីវ បានរារាំងអ្នកជឿមិនឲ្យស្វែងយល់ពីផ្លូវពិតទេ។ គាត់ច្បាស់ជាធ្វើបែបនេះដើម្បីឋានៈ និងជីវភាពរស់នៅរបស់គាត់ហើយ ប៉ុន្តែគាត់នៅតែអះអាងថា វាគឺដើម្បីការពារបងប្អូនប្រុសស្រីរបស់គាត់។ ពេលគាត់ឃើញថា គាត់បរាជ័យក្នុងគោលបំណងរបស់គាត់ ដោយបងប្អូនប្រុសស្រីកាន់តែច្រើនឡើងៗ បានទទួលយកកិច្ចការរបស់ព្រះជាម្ចាស់នៅគ្រាចុងក្រោយ ហើយតង្វាយសម្រាប់ពួកជំនុំចេះតែថយចុះ គាត់បានប្រើពាក្យចចាមអារ៉ាមគ្មានមូលដ្ឋានដើម្បីគំរាមកំហែងអ្នកជឿ ហើយផ្សាយលទ្ធិខុសឆ្គង និងការយល់ខុសដើម្បីបំភាន់អ្នកជឿ ដោយប៉ុនប៉ងគ្រប់គ្រងពួកគេនៅក្នុងកណ្ដាប់ដៃរបស់គាត់ជារៀងរហូត។ ពេលគាត់ឃើញថាគាត់ពិតជាមិនអាចបញ្ឈប់រឿងនេះបានទេ គាត់បានប្រគល់ខ្ញុំ និងបងប្អូនប្រុសស្រីរបស់ខ្ញុំ ទៅឲ្យប៉ូលិសដ៏អាក្រក់របស់បក្សកុម្មុយនីស្តចិន ដោយបង្ខំឲ្យពួកយើងបោះបង់ផ្លូវពិត និងឈប់ផ្សាយដំណឹងល្អ។ គ្រូគង្វាល លីវ តែងតែស្រែកក្ដែងៗរៀងរាល់ថ្ងៃ អំពីការទទួលខុសត្រូវចំពោះជីវិតរបស់អ្នកជឿ និងការការពារសុវត្ថិភាពរបស់អ្នកជឿ ប៉ុន្តែគាត់បែរជាប្រព្រឹត្តបែបនេះទៅវិញ។ វាច្បាស់ណាស់ថា របៀបនិយាយយ៉ាងពិរោះពិសាជាទូទៅរបស់គាត់ តាមពិតគ្រាន់តែដើម្បីគ្រប់គ្រង និងចាក់សោរមនុស្សប៉ុណ្ណោះ។ គាត់បានយកចៀមរបស់ព្រះជាម្ចាស់ ធ្វើជារបស់ខ្លួនឯង។ គាត់គឺជាខ្មោចឆៅ ជាអារក្សកំណាច ដែលរារាំងអ្នកដទៃមិនឱ្យចូលទៅក្នុងនគរស្ថានសួគ៌ ហើយលេបត្របាក់ព្រលឹងវិញ្ញាណរបស់ពួកគេ។ គាត់គឺជាផារិស៊ីដ៏មានពុតពិតប្រាកដមែន៖ ជាអ្នកបម្រើដ៏អាក្រក់ និងជាអាទទឹងនឹងព្រះគ្រីស្ទ ដែលស្អប់សេចក្ដីពិត ហើយជាសត្រូវនឹងព្រះជាម្ចាស់! បើមិនមានការលាតត្រដាងនៃព្រះបន្ទូលរបស់ព្រះជាម្ចាស់ និងការបើកសម្ដែងពីការពិតទេ វាប្រហែលជាពិបាកសម្រាប់ខ្ញុំក្នុងការមើលឃើញយ៉ាងច្បាស់ពីសារជាតិរបស់ពួកគ្រូគង្វាលទាំងនេះ។ ខ្ញុំប្រហែលជាត្រូវបានបំភាន់ និងបំផ្លាញដោយពួកគេដោយមិនដឹងខ្លួន។ តាមពិត “ការសម្តែង” របស់គ្រូគង្វាលបានជួយខ្ញុំឱ្យបង្កើនការញែកដឹងរបស់ខ្ញុំទៅវិញទេ។ ព្រះជាម្ចាស់ពិតជាមានព្រះប្រាជ្ញាញាណមែន! ការចាប់ខ្លួននេះអនុញ្ញាតឱ្យខ្ញុំមើលឃើញមុខមាត់ពិតរបស់គ្រូគង្វាល លីវ យ៉ាងច្បាស់៖ គាត់គឺជាមនុស្សមានពុត និងទាស់ទទឹងនឹងព្រះជាម្ចាស់។ គឺការណែនាំនៃព្រះបន្ទូលរបស់ព្រះជាម្ចាស់នេះហើយ ដែលជួយឲ្យខ្ញុំយកឈ្នះលើការប៉ុនប៉ងជាច្រើនលើកច្រើនសាររបស់គ្រូគង្វាល ក្នុងការរំខាន រារាំង និងបំភាន់ខ្ញុំ។ សូមអរព្រះគុណដល់ព្រះដ៏មានគ្រប់ព្រះចេស្ដា!


១៤. ការការពារឋានៈ គឺពិតជាគួរឱ្យខ្មាស់អៀនជាទីបំផុត

ដោយ ហ្វ្រែងឃ្លីន ប្រទេសអេស្ប៉ាញ

នៅខែឧសភា ឆ្នាំ ២០២៣ ខ្ញុំទទួលខុសត្រូវលើការងារផ្សាយដំណឹងល្អរបស់ពួកជំនុំមួយចំនួន។ ពេលឃើញថា បងប្អូនប្រុសស្រីមួយចំនួនដែលខ្ញុំធ្វើការជាមួយ ត្រូវបានដកហូតតំណែងជាបន្តបន្ទាប់ ដោយសារមូលហេតុផ្សេងៗ ដូចជាមិនបានធ្វើការងារពិតប្រាកដជាដើម។ ខ្ញុំក៏មានគំនិតមួយក្នុងចិត្តដោយមិនដឹងខ្លួនថា៖ «ខ្ញុំមិនអាចត្រូវបានដកហូតតំណែង ដោយសារតែមិនបានធ្វើការងារពិតប្រាកដនោះទេ។ បើខ្ញុំត្រូវបានដកហូតតំណែង តើបងប្អូនប្រុសស្រីនឹងគិតយ៉ាងណាចំពោះខ្ញុំ? ខ្ញុំត្រូវតែតាមដាន និងស្វែងយល់ពីការងាររបស់បងប្អូនប្រុសស្រីឲ្យបានច្រើនជាងនេះ។ ទាល់តែគ្រប់គ្នាឃើញថា ខ្ញុំអាចដោះស្រាយបញ្ហាជាក់ស្ដែង ក្នុងពេលបំពេញភារកិច្ច ទើបពួកគេសរសើរខ្ញុំ ធ្វើបែបនេះ ខ្ញុំក៏អាចរក្សាឋានៈខ្ញុំបានដែរ»។ ក្រោយមក មិនថាបងប្អូនប្រុសស្រីណាសួរនាំពីបញ្ហាអ្វីទេ ខ្ញុំនឹងដោះស្រាយវាឲ្យបានឆាប់បំផុតតាមដែលអាចធ្វើទៅបាន ដោយខ្លាចថា បើខ្ញុំមិនធ្វើកិច្ចការភ្លាមៗទេ នោះគេនឹងវាយតម្លៃខ្ញុំមិនល្អ ហើយចុងក្រោយ ខ្ញុំនឹងត្រូវបានដកហូតតំណែងជាមិនខាន។ ម្ដងនោះ ប្រធានក្រុមផ្សាយដំណឹងល្អម្នាក់បានសួរខ្ញុំពីរបៀបធ្វើបន្ទាល់ ដើម្បីទទួលបានលទ្ធផលល្អ។ ដើម្បីឲ្យបងស្រីនោះយល់ឃើញល្អចំពោះខ្ញុំ ខ្ញុំក៏ប្រាប់គាត់ភ្លាមៗពីទស្សនៈរបស់ខ្ញុំ។ ពេលគាត់ឮហើយ គាត់ពេញចិត្តណាស់ ហើយខ្ញុំក៏មានអារម្មណ៍សប្បាយចិត្តដែរ។ ទោះជាយ៉ាងណាក៏ដោយ ខ្ញុំបាននិយាយរឿងជាច្រើន ហើយខ្ញុំមិនច្បាស់ទេថា តើបងស្រីនោះបានក្ដាប់បាន ឬថានឹងមានសេចក្ដីវៀចវេរកើតឡើងក្នុងការអនុវត្តឬអត់ទេ មួយរយៈក្រោយមក ខ្ញុំគួរតែសួរគាត់ម្ដងទៀត ហើយតាមដានរឿងហ្នឹង ហើយផ្ដល់ផ្លូវអនុវត្តជាក់លាក់បន្ថែមទៀត ដោយផ្សារភ្ជាប់នឹងបញ្ហាជាក់ស្ដែង។ តែពេលនោះ ខ្ញុំមិនសូវចាត់ទុកវាជារឿងសំខាន់ទេ។ ខ្ញុំគិតថា ដោយសារខ្ញុំនិយាយប្រាប់គាត់ច្រើនណាស់ទៅហើយ គាត់ប្រហែលជាមានចំណាប់អារម្មណ៍ល្អលើខ្ញុំហើយ។ ខ្ញុំមិនបានគិតគូរថា គាត់នឹងអនុវត្តយ៉ាងណានៅពេលក្រោយឡើយ។ ក្រោយមក មិនថាក្រុមណាដែលមានលទ្ធផលដំណឹងល្អមិនល្អទេ ខ្ញុំប្រញាប់ទាក់ទងទៅប្រធានក្រុម ដើម្បីស្វែងយល់ពីស្ថានភាព និងប្រកបគ្នាដោះស្រាយបញ្ហានោះ ដើម្បីឲ្យបងប្អូនប្រុសស្រីឃើញថា ខ្ញុំបានដោះស្រាយបញ្ហាភ្លាមៗ និងអាចធ្វើការងារពិតប្រាកដ។ តែក្រោយមក ខ្ញុំមិនសូវខ្វល់ថាតើប្រធានក្រុមបានអនុវត្តត្រឹមត្រូវឬអត់ ឬថាតើបញ្ហាជាក់ស្ដែងត្រូវបានដោះស្រាយពិតមែនឬអត់នោះទេ។ ជួនកាល នៅក្នុងការជួបជុំ ឬពេលពិភាក្សាការងារ ខ្ញុំតែងលើកឡើងដោយចេតនា ឬដោយអចេតនា អំពីបញ្ហាដែលខ្ញុំបានរកឃើញក្នុងពេលតាមដានការងារ ដើម្បីឲ្យបងប្អូនប្រុសស្រីឃើញថា ខ្ញុំមិនមែនជាអ្នកធ្វើការតែលើក្រដាសទេ ហើយថាខ្ញុំអាចចូលទៅក្នុងពួកជំនុំយ៉ាងស៊ីជម្រៅ ដើម្បីដោះស្រាយបញ្ហា។ ពីរអាទិត្យក្រោយមក ខ្ញុំបានពិនិត្យមើលការងារផ្សាយដំណឹងល្អរបស់ពួកជំនុំមួយចំនួន។ ខ្ញុំឃើញថា លទ្ធផលមិនបានប្រសើរឡើងសោះ ដូច្នេះ ខ្ញុំក៏សួរប្រធានក្រុមអំពីស្ថានភាពនោះ។ ខ្ញុំបានរកឃើញថា ប្រធានក្រុមទាំងនោះកំពុងជួបការលំបាកមួយចំនួន។ នៅក្នុងពួកជំនុំខ្លះ មានមនុស្សជាច្រើនបានមកស្វែងយល់ តែភាគច្រើនមិនស្របតាមគោលការណ៍នៃការផ្សាយដំណឹងល្អទេ។ ចុងក្រោយ មិនសូវមានមនុស្សចូលរួមក្នុងពួកជំនុំពិតប្រាកដទេ។ ពេលឃើញស្ថានភាពបែបនេះ ខ្ញុំស្រឡាំងកាំង «ខ្ញុំជាអ្នកតាមដានការងារផ្សាយដំណឹងល្អនៅក្នុងពួកជំនុំទាំងនេះតើ។ ឥឡូវនេះ បញ្ហាជាច្រើនបានកើតឡើង តើបងប្អូនប្រុសស្រីដែលខ្ញុំធ្វើការជាមួយ នឹងគិតយ៉ាងណាចំពោះខ្ញុំ? តើពួកគេនឹងនិយាយថា ខ្ញុំខ្វះសមត្ថភាពការងារដែរឬទេ?» ពេលខ្ញុំគិតដល់ចំណុចនេះ ខ្ញុំមានអារម្មណ៍អស់សង្ឃឹមបន្ដិចនៅក្នុងចិត្ត។ ខ្ញុំដឹងថា មូលហេតុដែលការងារមិនទទួលបានលទ្ធផល គឺដោយសារតែមានបញ្ហានឹងរបៀបដែលខ្ញុំបំពេញភារកិច្ច។ ដូច្នេះ ខ្ញុំក៏អធិស្ឋានទៅព្រះជាម្ចាស់ ដោយអង្វរឲ្យព្រះជាម្ចាស់បំភ្លឺ និងដឹកនាំខ្ញុំក្នុងការរៀនមេរៀនមួយនេះ។

ខ្ញុំបានអានព្រះបន្ទូលរបស់ព្រះជាម្ចាស់៖ «តើគេគួរតែវិនិច្ឆ័យដោយរបៀបណាថាតើអ្នកដឹកនាំម្នាក់កំពុងតែបំពេញទំនួលខុសត្រូវរបស់អ្នកដឹកនាំ និងអ្នកធ្វើការ ឬថាតើគេ ជាអ្នកដឹកនាំក្លែងក្លាយ? នៅកម្រិតមូលដ្ឋានបំផុត គេត្រូវពិនិត្យមើលថាតើម្នាក់នោះមានសមត្ថភាពធ្វើកិច្ចការពិតប្រាកដឬអត់ ត្រូវមើលថាតើគេមានគុណសម្បត្តិនេះឬអត់។ ក្រោយមក គេគួរតែពិនិត្យមើលថាតើគេមានបន្ទុកក្នុងការបំពេញកិច្ចការនេះឱ្យបានល្អឬអត់។ សូមបំភ្លេចចោលសម្ដីដ៏ផ្អែមពីរោះរបស់ពួកគេ បំភ្លេចចោលគោលលទ្ធិដែលពួកគេហាក់មានការយល់ដឹងច្រើន ហើយមិនថាពួកគេមានទេពកោសល្យ និងអំណោយទានច្រើនប៉ុនណា នៅពេលដោះស្រាយបញ្ហាខាងក្រៅទេ សូមបំភ្លេចចោលចុះ ដ្បិតរឿងទាំងនេះមិនសំខាន់ឡើយ។ អ្វីដែលសំខាន់បំផុតគឺថា គេអាចអនុវត្តតាមចំណុចជាមូលដ្ឋានបំផុតនៃកិច្ចការពួកជំនុំបានត្រឹមត្រូវឬអត់ ថាតើគេអាចដោះស្រាយបញ្ហា ដោយប្រើសេចក្តីពិត និងថាតើគេអាចដឹកនាំមនុស្សចូលទៅក្នុងតថភាពសេចក្តីពិតបានឬអត់។ នេះគឺជាកិច្ចការជាមូលដ្ឋាន និងសំខាន់បំផុត។ ប្រសិនបើគេគ្មានសមត្ថភាពធ្វើតាមចំណុចនៃកិច្ចការពិតប្រាកដទាំងនេះទេ នោះមិនថាគេមានគុណសម្បត្តិល្អប៉ុនណា គេមានទេពកោសល្យពូកែយ៉ាងណា ឬអាចស៊ូទ្រាំនឹងទុក្ខលំបាក និងលះបង់ជាច្រើនយ៉ាងណាក៏ដោយ ក៏គេនៅតែជាអ្នកដឹកនាំក្លែងក្លាយដដែលហ្នឹង។ ... មិនថាអ្នកមានទេពកោសល្យប៉ុនណា មិនថាអ្នកមានគុណសម្បត្តិ និងមានការអប់រំកម្រិតណា មិនថាអ្នកអាចប្រកាសពាក្យស្លោកបានច្រើនយ៉ាងណា ឬមិនថាអ្នកយល់ពីពាក្យពេចន៍ និងគោលលទ្ធិបានច្រើនបែបណាឡើយ ទោះបីជាអ្នករវល់ ឬនឿយហត់បែបណាក្នុងមួយថ្ងៃ ឬទោះបីអ្នកធ្វើដំណើរបានឆ្ងាយយ៉ាងណា ទោះបីជាអ្នកបានទៅសួរសុខទុក្ខពួកជំនុំបានច្រើនកន្លែង ឬអ្នកបានប្រថុយប្រថាន និងស៊ូទ្រាំរងទុក្ខបានច្រើនបែបណានោះទេ ពោលគឺរឿងទាំងអស់នេះមិនសំខាន់ឡើយ។ អ្វីដែលសំខាន់នោះគឺថាតើអ្នកកំពុងបំពេញកិច្ចការរបស់អ្នកដោយផ្អែកលើការរៀបចំចាត់ចែងកិច្ចការឬក៏អត់ ថាតើអ្នកកំពុងអនុវត្តតាមការរៀបចំចាត់ចែងទាំងនោះបានត្រឹមត្រូវឬក៏អត់។ ក្នុងអំឡុងពេលនៃការដឹកនាំរបស់អ្នក ថាតើអ្នកកំពុងចូលរួមក្នុងកិច្ចការជាក់លាក់នីមួយៗដែលអ្នកទទួលខុសត្រូវឬអត់ និងថាតើមានបញ្ហាជាក់លាក់ប៉ុន្មានដែលអ្នកបានដោះស្រាយយ៉ាងពិតប្រាកដ។ ថាតើមានមនុស្សប៉ុន្មាននាក់បានយល់ពីគោលការណ៍សេចក្ដីពិត ដោយសារតែការដឹកនាំ និងការណែនាំរបស់អ្នក ហើយថាតើកិច្ចការរបស់ពួកជំនុំបានរីកចម្រើន និងអភិវឌ្ឍបានខ្លាំងកម្រិតណា អ្វីដែលសំខាន់នោះគឺថាតើអ្នកសម្រេចបានលទ្ធផលទាំងនេះឬក៏អត់។ ទោះបីជាអ្នកជាប់ពាក់ព័ន្ធនឹងកិច្ចការជាក់លាក់អ្វីក៏ដោយ អ្វីដែលសំខាន់គឺថាតើអ្នកកំពុងតាមដាន និងដឹកនាំកិច្ចការជាប់ជាប្រចាំឬក៏អត់ ជាជាងធ្វើឫកធំ អស្ចារ្យ និងចាំតែចេញបញ្ជានោះ។ ក្រៅពីនេះ អ្វីដែលសំខាន់ផងដែរនោះគឺថាតើអ្នកមានការចូលទៅក្នុងជីវិតដែរឬអត់ ក្នុងពេលដែលអ្នកកំពុងបំពេញភារកិច្ចរបស់អ្នក ថាតើអ្នកអាចដោះស្រាយបញ្ហាស្របតាមគោលការណ៍បានដែរឬអត់ ថាតើអ្នកមានទីបន្ទាល់នៃការអនុវត្តសេចក្ដីពិតដែរឬអត់ ហើយថាតើអ្នកអាចចាត់ចែង និងដោះស្រាយបញ្ហាជាក់ស្ដែងដែលរាស្ដ្ររើសតាំងរបស់ព្រះជាម្ចាស់ប្រឈមមុខបានដែរឬអត់។ ចំណុចទាំងនេះ និងចំណុចស្រដៀងគ្នាផ្សេងទៀត សុទ្ធតែជាលក្ខណៈវិនិច្ឆ័យដើម្បីវាយតម្លៃថាតើអ្នកដឹកនាំ ឬអ្នកធ្វើការម្នាក់បានបំពេញទំនួលខុសត្រូវរបស់ខ្លួនឬក៏អត់» («ទំនួលខុសត្រូវរបស់អ្នកដឹកនាំ និងអ្នកធ្វើការ (៩)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ «ប្រសិនបើអ្នកដឹកនាំ និងអ្នកធ្វើការ ពិតជាមានបន្ទុក និងអាចស៊ូទ្រាំនឹងការរងទុក្ខបានខ្លាំងជាងនេះបន្តិច អនុវត្តការប្រកបសេចក្ដីពិតឱ្យបានច្រើនជាងនេះ និងបង្ហាញភក្ដីភាពឱ្យបានច្រើនជាងនេះបន្តិច ដោយប្រកបឱ្យបានច្បាស់លាស់អំពីគ្រប់ទិដ្ឋភាពនៃសេចក្ដីពិត ដើម្បីឱ្យអ្នកធ្វើការខាងផ្សាយដំណឹងល្អទាំងនោះអាចប្រកបសេចក្ដីពិត ដើម្បីដោះស្រាយសញ្ញាណ និងមន្ទិលសង្ស័យរបស់មនុស្សបាន នោះលទ្ធផលនៃការផ្សាយដំណឹងល្អនឹងកាន់តែល្អឡើងជាមិនខាន។ ដូច្នេះ មនុស្សកាន់តែច្រើនដែលកំពុងស្វែងយល់ផ្លូវពិត នឹងអាចទទួលយកកិច្ចការរបស់ព្រះជាម្ចាស់បានលឿនជាងមុន និងត្រឡប់មកចំពោះព្រះជាម្ចាស់ ដើម្បីទទួលសេចក្ដីសង្គ្រោះរបស់ទ្រង់បានឆាប់ជាងមុន។ កិច្ចការរបស់ពួកជំនុំត្រូវរាំងស្ទះ ដោយព្រោះតែអ្នកដឹកនាំក្លែងក្លាយធ្វេសប្រហែសយ៉ាងធ្ងន់ធ្ងរក្នុងទំនួលខុសត្រូវរបស់ខ្លួន មិនធ្វើកិច្ចការជាក់ស្ដែង ឬតាមដាន និងមើលការខុសត្រូវលើកិច្ចការ ហើយមិនអាចប្រកបសេចក្ដីពិតដើម្បីដោះស្រាយបញ្ហាបាន។ ជាការពិតណាស់ នេះក៏ដោយសារតែអ្នកដឹកនាំក្លែងក្លាយទាំងនេះ សោយសុខនឹងផលប្រយោជន៍នៃឋានៈ មិនដេញតាមសេចក្ដីពិតទាល់តែសោះ ហើយមិនសុខចិត្តតាមដាន មិនព្រមមើលការខុសត្រូវ ឬមិនព្រមចង្អុលបង្ហាញកិច្ចការនៃការផ្សាយដំណឹងល្អឡើយ ដែលជាលទ្ធផលធ្វើឱ្យកិច្ចការមានដំណើរការយឺត ហើយសេចក្ដីវៀចវេរដែលបង្កឡើងដោយមនុស្ស ភាពមិនសមហេតុផល និងទង្វើខុសឆ្គងតាមតែអំពើចិត្តជាច្រើន មិនត្រូវបានកែតម្រូវ ឬដោះស្រាយឱ្យបានទាន់ពេល ដែលប៉ះពាល់យ៉ាងធ្ងន់ធ្ងរដល់ប្រសិទ្ធភាពនៃការផ្សាយដំណឹងល្អ» («ទំនួលខុសត្រូវរបស់អ្នកដឹកនាំ និងអ្នកធ្វើការ (៤)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ ក្រោយពីអានព្រះបន្ទូលរបស់ព្រះជាម្ចាស់ ខ្ញុំបានយល់ថា ក្នុងការវាយតម្លៃថាតើអ្នកដឹកនាំ ឬអ្នកធ្វើការម្នាក់ស្របតាមស្ដង់ដារឬអត់ អ្នកមិនអាចមើលត្រឹមតែថាតើពួកគេរងទុក្ខប៉ុនណា ឬបង់ថ្លៃប៉ុនណានៅសំបកក្រៅនោះទេ អ្នកត្រូវមើលលទ្ធផលដែលពួកគេសម្រេចបានក្នុងការងារ ថាតើពួកគេបានធ្វើការងារជាក់ស្ដែងកម្រិតណា ស្របតាមតម្រូវការ និងគោលការណ៍នៃព្រះដំណាក់របស់ព្រះ ហើយថាតើពួកគេដើរតួនាទីកម្រិតណាក្នុងការជំរុញការងារឲ្យទៅមុខ។ ប្រសិនបើអ្នកដឹកនាំ ឬអ្នកធ្វើការម្នាក់សកម្ម និងរវល់ខ្លាំងក្នុងការបំពេញភារកិច្ចរបស់ខ្លួននៅសំបកក្រៅ តែមិនធ្វើការស្របតាមគោលការណ៍ ដោយទុកបញ្ហាជាក់ស្ដែងជាច្រើនចោលមិនដោះស្រាយ ហើយធ្វើតែការងារដែលធ្វើឲ្យពួកគេមើលទៅល្អ ពួកគេកំពុងប្រើរូបភាពមមាញឹក ដើម្បីលម្អខ្លួនឯង។ អ្នកដឹកនាំប្រភេទនេះគឺជាអ្នកដឹកនាំក្លែងក្លាយ។ ដោយប្រៀបធៀបខ្លួនឯងទៅនឹងព្រះបន្ទូលរបស់ព្រះជាម្ចាស់ ខ្ញុំបានរកឃើញថា ទោះបីជាខ្ញុំបានតាមដានការងារផ្សាយដំណឹងល្អនៅសំបកក្រៅក៏ដោយ ខ្ញុំគ្រាន់តែបំពេញភារកិច្ចបែបបង្គ្រប់កិច្ចប៉ុណ្ណោះ ខ្ញុំមិនបានស្វែងរកថាត្រូវធ្វើអ្វី ដើម្បីទទួលបានលទ្ធផលទេ។ ដូចជាពេលដែលប្រធានក្រុមផ្សាយដំណឹងល្អបានសួរខ្ញុំពីរបៀបធ្វើបន្ទាល់ ដើម្បីទទួលបានលទ្ធផលល្អអ៊ីចឹង។ ទោះបីជាខ្ញុំបានប្រាប់គាត់អំពីផ្លូវអនុវត្តខ្លះក៏ដោយ តែខ្ញុំមិនបានតាមដាន និងដោះស្រាយបញ្ហាជាក់ស្ដែងទេ ដូចជាថាតើគាត់ពិតជាបានក្ដាប់បានឬអត់ ហើយថាតើនឹងមានសេចក្ដីវៀចវេរកើតឡើងឬអត់ នៅក្នុងដំណើរការនៃការសហការរបស់គាត់។ ខ្ញុំគ្រាន់តែពេញចិត្តដែលខ្ញុំបានប្រកបជាមួយគាត់ ហើយមិនបានស្វែងរកលទ្ធផលពិតប្រាកដឡើយ។ ខ្ញុំបានតាមដានការងារផ្សាយដំណឹងល្អរបស់ពួកជំនុំខ្លះ ពេលដែលមានបញ្ហាកើតឡើង តែខ្ញុំមិនបានគិតដល់បញ្ហាថាតើប្រធានក្រុមបានក្ដាប់បានពីគោលការណ៍ និងកំពុងអនុវត្តការងារបានត្រឹមត្រូវឬអត់នោះទេ ហើយខ្ញុំក៏មិនបានតាមដាន ឬមើលការខុសត្រូវដែរ។ ជាលទ្ធផល ការងារមិនទទួលបានលទ្ធផលពិតប្រាកដឡើយ ហើយមានចំណុចខ្វះខាតគ្រប់បែបយ៉ាង។ ខ្ញុំធ្វើការតែសំបកក្រៅប៉ុណ្ណោះ ដោយមិនស្វែងរកឱ្យបានល្អិតល្អន់។ មើលពីក្រៅ ខ្ញុំបានធ្វើការងារច្រើនណាស់ តែខ្ញុំមិនទទួលបានលទ្ធផលសោះ។ ទាល់តែពេលនេះ ទើបខ្ញុំដឹងថា នេះជារបៀបដែលអ្នកដឹកនាំក្លែងក្លាយធ្វើការ ហើយវាពិតជាគ្មានទំនួលខុសត្រូវសោះ។ ខ្ញុំមានវិប្បដិសារីនៅក្នុងចិត្ត ហើយចង់កែប្រែស្ថានការណ៍ឲ្យបានត្រឹមត្រូវ និងឈប់ប្រព្រឹត្តដោយពឹងអាងលើនិស្ស័យពុករលួយទៀត។ ទោះជាយ៉ាងណាក៏ដោយ មិនយូរប៉ុន្មាន មានស្ថានភាពខ្លះបានកើតឡើងចំពោះខ្ញុំ ដែលបើកសម្ដែងខ្ញុំម្ដងទៀត។

ក្នុងពេលស្វែងរក ខ្ញុំបានអានព្រះបន្ទូលរបស់ព្រះជាម្ចាស់មួយអត្ថបទ៖ «ពួកទទឹងនឹងព្រះគ្រីស្ទរស់នៅរាល់ថ្ងៃដើម្បីតែកេរ្តិ៍ឈ្មោះ និងឋានៈប៉ុណ្ណោះ ពួកគេរស់នៅគ្រាន់តែដើម្បីសោយសុខនឹងផលប្រយោជន៍នៃឋានៈប៉ុណ្ណោះ នេះគឺជាអ្វីទាំងអស់ដែលពួកគេគិត។ ទោះបីជាពេលខ្លះពួកគេរងទុក្ខលំបាកបន្តិចបន្តួច ឬធ្វើការលះបង់តូចតាចខ្លះក៏ដោយ នេះក៏ដើម្បីទទួលបានឋានៈ និងកេរ្តិ៍ឈ្មោះដែរ។ ... នរណាក៏ដោយដែលជាអាទទឹងនឹងព្រះគ្រីស្ទ នឹងមិនលះបង់ខ្លួនដើម្បីព្រះជាម្ចាស់ដោយស្មោះត្រង់ឡើយ ការបំពេញភារកិច្ចរបស់ពួកគេនឹងគ្រាន់តែធ្វើជាទម្រង់ការ និងបង្គ្រប់កិច្ចប៉ុណ្ណោះ។ ពួកគេនឹងមិនធ្វើកិច្ចការជាក់ស្ដែងឡើយ ទោះបីជាពួកគេជាពួកអ្នកដឹកនាំ ឬពួកអ្នកធ្វើការក៏ដោយ ហើយពួកគេនឹងគ្រាន់តែនិយាយ និងប្រព្រឹត្តដើម្បីតែកេរ្តិ៍ឈ្មោះ លាភសក្ការៈ និងឋានៈប៉ុណ្ណោះ ដោយមិនការពារកិច្ចការរបស់ពួកជំនុំទាល់តែសោះ។ ដូច្នេះ តើពួកទទឹងនឹងព្រះគ្រីស្ទធ្វើអ្វីខ្លះពេញមួយថ្ងៃ? ពួកគេធ្វើខ្លួនរវល់តែនឹងការសម្ដែង និងការអួតសម្ញែងប៉ុណ្ណោះ។ ពួកគេធ្វើតែរឿងដែលពាក់ព័ន្ធនឹងកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេរវល់នឹងការបំភាន់អ្នកដទៃ អូសទាញមនុស្ស ហើយនៅពេលដែលពួកគេបានប្រមូលកម្លាំងរបស់ពួកគេហើយ ពួកគេនឹងបន្តទៅគ្រប់គ្រងពួកជំនុំកាន់តែច្រើន។ ពួកគេគ្រាន់តែប៉ងចង់សោយរាជ្យជាស្ដេច និងប្រែក្លាយពួកជំនុំឱ្យទៅជានគរឯករាជ្យរបស់ខ្លួនប៉ុណ្ណោះ។ ពួកគេគ្រាន់តែប៉ងចង់ធ្វើជាអ្នកដឹកនាំខ្ពង់ខ្ពស់ មានសិទ្ធិអំណាចផ្ដាច់មុខទាំងស្រុង ដើម្បីគ្រប់គ្រងពួកជំនុំកាន់តែច្រើនប៉ុណ្ណោះ។ ពួកគេមិនខ្វល់ខ្វាយសូម្បីតែបន្តិចអំពីរឿងអ្វីផ្សេងទៀតឡើយ។ ពួកគេមិនខ្វល់ខ្វាយពីកិច្ចការរបស់ពួកជំនុំ ឬការចូលទៅក្នុងជីវិតនៃរាស្ដ្ររើសតាំងរបស់ព្រះជាម្ចាស់ឡើយ ហើយពួកគេរឹតតែមិនខ្វល់ថាតើព្រះហឫទ័យរបស់ព្រះជាម្ចាស់ត្រូវបានប្រតិបត្តិឬអត់នោះទេ។ ពួកគេខ្វល់ខ្វាយតែពីពេលណាដែលពួកគេអាចក្ដោបក្ដាប់អំណាចផ្ដាច់មុខ គ្រប់គ្រងរាស្ដ្ររើសតាំងរបស់ព្រះជាម្ចាស់ និងឈរស្មើមុខស្មើមាត់ជាមួយព្រះជាម្ចាស់ប៉ុណ្ណោះ។ មហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទពិតជាធំធេងណាស់! មិនថាពួកទទឹងនឹងព្រះគ្រីស្ទមើលទៅហាក់ដូចជាខិតខំធ្វើការយ៉ាងណាក៏ដោយ ក៏ពួកគេគ្រាន់តែរវល់នឹងរឿងផ្ទាល់ខ្លួនរបស់ពួកគេ ធ្វើអ្វីដែលពួកគេចូលចិត្តធ្វើ និងរវល់នឹងរឿងដែលទាក់ទងនឹងកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេមិនទាំងគិតអំពីទំនួលខុសត្រូវរបស់ខ្លួន ឬភារកិច្ចដែលពួកគេគួរតែបំពេញផង ហើយពួកគេមិនធ្វើអ្វីដែលត្រឹមត្រូវទាល់តែសោះ។ ពួកទទឹងនឹងព្រះគ្រីស្ទគឺជាប្រភេទបែបហ្នឹងឯង ពួកគេគឺជាពួកអារក្ស និងពួកសាតាំង ដែលបង្អាក់ និងរំខានដល់កិច្ចការរបស់ព្រះជាម្ចាស់» (ដកស្រង់ពី «ចំណុចទីប្រាំបួន (ផ្នែកទីពីរ)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ព្រះជាម្ចាស់បើកសម្ដែងថា ក្នុងចិត្តរបស់ពួកគេ ពួកទទឹងនឹងព្រះគ្រីស្ទគិតតែពីឋានៈ ហើយធ្វើការដើម្បីតែឋានៈប៉ុណ្ណោះ។ ពួកគេរវល់តែនឹងរឿងដែលទាក់ទងនឹងកេរ្តិ៍ឈ្មោះ និងផលប្រយោជន៍ ព្រមទាំងឋានៈផ្ទាល់ខ្លួន ដោយមិនធ្វើអ្វីដែលជាការទទួលខុសត្រូវរបស់ខ្លួនសោះ។ ខ្ញុំដឹងថា របៀបដែលខ្ញុំធ្វើ គឺដូចគ្នានឹងពួកទទឹងនឹងព្រះគ្រីស្ទដែរ។ អ្នកដឹកនាំថ្នាក់លើបានរកឃើញសេចក្ដីវៀចវេរក្នុងការងាររបស់ខ្ញុំ ហើយខ្ញុំមិនចង់ឲ្យពួកគេមើលងាយខ្ញុំទេ។ ដូច្នេះ នៅក្នុងការងារដែលអ្នកដឹកនាំបានចាត់ឲ្យធ្វើ ខ្ញុំបានព្យាយាមអស់ពីសមត្ថភាពដើម្បីអួតបង្ហាញខ្លួន ហើយចង់បញ្ចប់វាឲ្យបានឆាប់បំផុតតាមដែលអាចធ្វើទៅបាន។ ខ្ញុំចង់ឲ្យអ្នកដឹកនាំឃើញថា ខ្ញុំធ្វើការមានប្រសិទ្ធភាព ដាច់ណាត់ និងលឿនដូចរន្ទះ ដើម្បីឲ្យខ្ញុំអាចទទួលបានការយល់ឃើញល្អពីពួកគេ។ ដើម្បីសម្រេចគោលដៅនេះ ខ្ញុំចេះតែធ្វើការងារសំបកក្រៅ ដោយឲ្យបងប្អូនប្រុសស្រីប្រមូលទិន្នន័យអំពីអ្នកធ្វើការខាងផ្សាយដំណឹងល្អ និងសង្ខេបបញ្ហានានាក្នុងការងារផ្សាយដំណឹងល្អជាដើម។ តែខ្ញុំមិនបានខិតខំពិចារណាពីរបៀបដោះស្រាយបញ្ហា ឬសេចក្ដីវៀចវេរដែលកើតមានក្នុងការងារផ្សាយដំណឹងល្អឡើយ។ ជាហេតុធ្វើឲ្យបញ្ហាខ្លះមិនត្រូវបានដោះស្រាយពិតប្រាកដ ហើយការអនុវត្តការងារផ្សេងទៀតត្រូវបានពន្យារពេល។ ដើម្បីការពារមុខមាត់ និងឋានៈផ្ទាល់ខ្លួន ខ្ញុំមិនបានខ្វល់ពីការលំបាកជាក់ស្ដែងរបស់បងប្អូនប្រុសស្រីទេ ហើយចេះតែជំរុញពួកគេឲ្យធ្វើការកាន់តែលឿន។ ជាហេតុធ្វើឲ្យបងប្អូនប្រុសស្រីខ្លះមានអារម្មណ៍តានតឹងយ៉ាងខ្លាំង ហើយខ្លះថែមទាំងមានអារម្មណ៍ថា គុណសម្បត្តិរបស់គេមិនសមនឹងការងារ ហើយរស់នៅក្នុងសភាពអវិជ្ជមាន ដែលធ្វើឲ្យការងារយឺតយ៉ាវ។ ពេលខ្ញុំឆ្លុះបញ្ចាំងពីរឿងនេះ ខ្ញុំមានអារម្មណ៍ភ័យខ្លាចជាខ្លាំង។ ខ្ញុំកំពុងតែប្រព្រឹត្តអំពើអាក្រក់តើ! ដូច្នេះ ខ្ញុំក៏ប្រញាប់កែប្រែសភាពរបស់ខ្ញុំ។ ក្នុងពេលជាមួយគ្នា ខ្ញុំបានរៀបចំការងារឡើងវិញ ហើយធ្វើផែនការលម្អិតសម្រាប់ការងារដែលសំខាន់ជាង និងតម្រូវឲ្យដោះស្រាយជាបន្ទាន់។ ចំពោះការងារដែលមិនសូវបន្ទាន់ ខ្ញុំទុកវារង់ចាំដោះស្រាយនៅពេលទំនេរ។ នៅក្នុងការជួបជុំ ខ្ញុំក៏បានបើកចំហប្រាប់បងប្អូនប្រុសស្រី អំពីនិស្ស័យពុករលួយដែលខ្ញុំបានបញ្ចេញក្នុងអំឡុងពេលនេះ ដើម្បីឲ្យបងប្អូនប្រុសស្រីអាចកែប្រែសភាពរបស់ពួកគេ ហើយដាក់ចិត្តដាក់កាយយ៉ាងសកម្មទៅក្នុងភារកិច្ចរបស់ខ្លួន។ ក្រោយមក ការងារក៏ចាប់ផ្ដើមចូលគន្លងវិញបន្ដិចម្ដងៗ។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ពីរអត្ថបទទៀត៖ «ពួកទទឹងនឹងព្រះគ្រីស្ទគឺជាប្រភេទដែលមានល្បិចកល មែនទេ? ចំពោះអ្វីទាំងអស់ដែលពួកគេធ្វើ ពួកគេរៀបល្បិច និងគិតគូរថ្លឹងថ្លែងប្រាំបី ឬដប់ដង ឬសូម្បីតែច្រើនជាងនេះទៅទៀត។ ខួរក្បាលពួកគេពោរពេញទៅដោយការគិតធ្វើយ៉ាងម៉េចឱ្យខ្លួនមានជំហរស្ថិតស្ថេរក្នុងបណ្តាជន ធ្វើម៉េចមានកេរ្តិ៍ឈ្មោះល្អ និងមានកិត្យានុភាពខ្ពង់ខ្ពស់ ធ្វើម៉េចអែបអបខាងលើ ធ្វើម៉េចឱ្យបងប្អូនប្រុសស្រីគាំទ្រ ស្រឡាញ់ និងគោរពពួកគេ ហើយពួកគេធ្វើអ្វីគ្រប់យ៉ាង ដើម្បីទទួលបានលទ្ធផលទាំងនេះ។ តើពួកគេកំពុងដើរលើផ្លូវអ្វីទៅ? សម្រាប់ពួកគេ ប្រយោជន៍នៃដំណាក់ព្រះជាម្ចាស់ ប្រយោជន៍នៃក្រុមជំនុំ និងកិច្ចការនៃដំណាក់ព្រះជាម្ចាស់ មិនមែនជាការពិចារណាចម្បងរបស់ពួកគេនោះទេ រឹតតែមិនមែនជាកិច្ចការដែលពួកគេខ្វល់ខ្វាយទៅទៀត។ តើពួកគេគិតយ៉ាងណាដែរ? 'រឿងទាំងនេះមិនពាក់ព័ន្ធនឹងខ្ញុំទេ។ មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់ មនុស្សត្រូវរស់នៅដើម្បីខ្លួនឯង និងដើម្បីកេរ្តិ៍ឈ្មោះ និងឋានៈរបស់ខ្លួន។ នោះគឺជាគោលដៅដ៏ខ្ពស់បំផុត។ ប្រសិនបើនរណាម្នាក់មិនដឹងថា គេគួរតែរស់នៅដើម្បីខ្លួនឯង និងការពារខ្លួនទេ នោះគេជាមនុស្សល្ងីល្ងើ។ ប្រសិនបើគេសុំឱ្យខ្ញុំអនុវត្តតាមគោលការណ៍សេចក្ដីពិត ហើយចុះចូលចំពោះព្រះជាម្ចាស់ និងការរៀបចំនៃដំណាក់របស់ទ្រង់ នោះវាអាស្រ័យលើថាតើវានឹងមានផលប្រយោជន៍ឬអត់សម្រាប់ខ្ញុំ ហើយថាតើនឹងមានអត្ថប្រយោជន៍ឬអត់ក្នុងការធ្វើបែបនេះ។ ប្រសិនបើការមិនចុះចូលចំពោះការរៀបចំនៃដំណាក់របស់ព្រះជាម្ចាស់ នាំមកនូវឱកាសដែលគេអាចនឹងបោសសម្អាតខ្ញុំចេញ ហើយបាត់បង់ឱកាសដើម្បីទទួលបានព្រះពរ នោះខ្ញុំនឹងចុះចូល'។ ដូច្នេះ ដើម្បីការពារកេរ្តិ៍ឈ្មោះ និងឋានៈរបស់ខ្លួន ពួកទទឹងនឹងព្រះគ្រីស្ទតែងតែជ្រើសរើសធ្វើការសម្របសម្រួលមួយចំនួន។ អ្នកអាចនិយាយបានថា ដើម្បីជាប្រយោជន៍ដល់ឋានៈ ពួកទទឹងនឹងព្រះគ្រីស្ទអាចស៊ូទ្រាំនឹងការរងទុក្ខគ្រប់យ៉ាង ហើយដើម្បីមានកេរ្តិ៍ឈ្មោះល្អ ពួកគេអាចលះបង់គ្រប់យ៉ាង។ ពាក្យចាស់ពោលថា 'មនុស្សអស្ចារ្យដឹងថាពេលណាគួរចុះញ៉ម និងពេលណាមិនគួរចុះញ៉ម' នេះជាការពិតចំពោះពួកគេ។ តើនេះជាតក្កវិជ្ជារបស់សាតាំងមែនទេ? នេះជាទស្សនវិជ្ជារបស់សាតាំងនៃការរស់នៅក្នុងលោកីយ៍ ហើយវាក៏ជាគោលការណ៍នៃការរស់រានមានជីវិតរបស់សាតាំងផងដែរ។ គោលការណ៍នេះគួរឱ្យស្អប់ខ្ពើមមែនទែន!» (ដកស្រង់ពី «ចំណុចទីប្រាំបួន (ផ្នែកទីពីរ)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ «អស់អ្នកដែលត្រូវបានជម្រុះចោល មិនដែលដើរលើផ្លូវនៃការដេញតាម និងការអនុវត្តសេចក្ដីពិតឡើយ។ ពួកគេតែងតែងាកចេញពីផ្លូវនេះ ហើយគ្រាន់តែធ្វើអ្វីដែលពួកគេចង់ធ្វើ ដោយធ្វើសកម្មភាពស្របតាមមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ ការពារឋានៈ កេរ្តិ៍ឈ្មោះ និងអំនួតផ្ទាល់ខ្លួនរបស់ពួកគេ និងបំពេញបំណងប្រាថ្នាផ្ទាល់ខ្លួនរបស់ពួកគេ អ្វីគ្រប់យ៉ាងដែលពួកគេធ្វើគឺវិលវល់តែនឹងរឿងទាំងនេះ។ ទោះបីជាពួកគេក៏បានលះបង់ ចំណាយពេលវេលា និងកម្លាំងកាយចិត្ត ហើយរវល់តាំងពីព្រលឹមទល់ព្រលប់ក៏ដោយ តើលទ្ធផលចុងក្រោយរបស់ពួកគេគឺជាអ្វី? ដោយសារតែរឿងដែលពួកគេបានធ្វើ ត្រូវបានកំណត់លក្ខណៈថាជាអំពើអាក្រក់នៅក្នុងព្រះនេត្ររបស់ព្រះជាម្ចាស់ លទ្ធផលគឺថាពួកគេត្រូវបានជម្រុះចោល។ តើពួកគេនៅតែមានឱកាសនៃការត្រូវបានសង្គ្រោះដែរឬទេ? (មិនមានទេ។) នេះគឺជាផលវិបាកដ៏ធ្ងន់ធ្ងរក្រៃលែង! វាប្រៀបដូចជានៅពេលដែលមនុស្សមានជំងឺដែរ៖ ជំងឺស្រាលដែលមិនត្រូវបានព្យាបាលទាន់ពេលវេលា អាចវិវត្តទៅជាជំងឺធ្ងន់ធ្ងរ ឬថែមទាំងក្លាយជាជំងឺដែលមិនអាចព្យាបាលជាសះស្បើយទៀតផង។ ឧទាហរណ៍៖ ប្រសិនបើមនុស្សម្នាក់មានជំងឺផ្ដាសាយ និងក្អក ពួកគេនឹងឆាប់ជាសះស្បើយ ប្រសិនបើពួកគេទទួលបានការព្យាបាលតាមធម្មតា។ ទោះជាយ៉ាងណាក៏ដោយ មនុស្សមួយចំនួនគិតថាពួកគេមានសុខភាពមាំមួន ដូច្នេះពួកគេមិនយកចិត្តទុកដាក់នឹងវាឡើយ ហើយចេះតែពន្យារពេលការព្យាបាល។ ជាលទ្ធផល វាប្រែទៅជាជំងឺរលាកសួត។ ទោះបីជាពួកគេក្អករាល់ថ្ងៃក៏ដោយ ក៏ពួកគេមិនខ្វល់ពីរឿងនេះដែរ។ ទាល់តែពេលដែលវាឈានដល់ចំណុចដែលការក្អកក្លាយជាមិនអាចគ្រប់គ្រងបាន ហើយពួកគេក្អកធ្លាក់ឈាម ទើបពួកគេទៅមន្ទីរពេទ្យដើម្បីពិនិត្យ ដែលនៅទីនោះ ពួកគេដឹងថាពួកគេបានកើតជំងឺរបេង។ អ្នកដទៃណែនាំពួកគេឱ្យទទួលការព្យាបាលជាបន្ទាន់ ប៉ុន្តែពួកគេនៅតែគិតថាពួកគេនៅក្មេង និងមានកម្លាំងរឹងមាំ ហើយមិនស្វែងរកការព្យាបាលឱ្យបានត្រឹមត្រូវឡើយ។ នៅទីបំផុត នៅពេលដែលពួកគេលែងអាចដើរបាន ពួកគេទៅមន្ទីរពេទ្យដើម្បីពិនិត្យ ហើយដឹងថាពួកគេមានជំងឺមហារីកដំណាក់កាលចុងក្រោយបាត់ទៅហើយ។ នៅពេលដែលមនុស្សមិនដោះស្រាយនិស្ស័យពុករលួយរបស់ពួកគេ វាក៏អាចនាំមកនូវផលវិបាកដែលមិនអាចព្យាបាលបានផងដែរ។ ការមាននិស្ស័យពុករលួយមិនមែនជារឿងដែលគួរឱ្យខ្លាចនោះទេ ប៉ុន្តែមនុស្សត្រូវតែស្វែងរកសេចក្ដីពិតដើម្បីដោះស្រាយវាឱ្យបានទាន់ពេលវេលា មានតែតាមរបៀបនេះទេ ទើបនិស្ស័យពុករលួយអាចត្រូវបានបន្សុទ្ធបន្តិចម្ដងៗ។ ប្រសិនបើមនុស្សមិនផ្ដោតលើការដោះស្រាយនិស្ស័យពុករលួយរបស់ពួកគេទេ នោះវានឹងកាន់តែធ្ងន់ធ្ងរទៅៗ ហើយមនុស្សបែបនេះអាចនឹងប្រមាថព្រះជាម្ចាស់ និងទាស់ទទឹងនឹងទ្រង់ ហើយត្រូវបានទ្រង់ស្អប់ខ្ពើមនិងបដិសេធ ព្រមទាំងជម្រុះចោលផងដែរ» («មានតែតាមរយៈការអនុវត្តសេចក្តីពិត និងការចុះចូលនឹងព្រះជាម្ចាស់ប៉ុណ្ណោះ ទើបមនុស្សអាចសម្រចបាននូវការផ្លាស់ប្ដូរនិស្ស័យ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះជាម្ចាស់បើកសម្ដែងថា ពួកទទឹងនឹងព្រះគ្រីស្ទគិតពីកេរ្តិ៍ឈ្មោះ និងលាភសក្ការៈ ព្រមទាំងឋានៈផ្ទាល់ខ្លួន នៅក្នុងគ្រប់កិច្ចការដែលពួកគេធ្វើ។ ពួកគេសុខចិត្តទ្រាំទ្រនឹងទុក្ខលំបាកគ្រប់យ៉ាង ដើម្បីកេរ្តិ៍ឈ្មោះ លាភសក្ការៈ និងឋានៈ។ ពេលខ្ញុំគិតអំពីជីវិតប្រចាំថ្ងៃរបស់ខ្ញុំ ខ្ញុំបានបង្ហាញអាកប្បកិរិយាស្រដៀងគ្នានេះជាច្រើន។ ឧទាហរណ៍ ក្នុងអំឡុងពេលការជួបជុំ និងការប្រកបគ្នា ខ្ញុំខិតខំពិចារណាយ៉ាងយកចិត្តទុកដាក់ ដើម្បីឲ្យខ្ញុំអាចប្រកបពីពន្លឺខ្លះៗ ហើយទទួលបានការឱ្យតម្លៃពីអ្នកដទៃ។ ជួនកាល ខ្ញុំបានបញ្ចេញកម្លាំង និងធ្វើការងារខ្លះ តែនេះគឺដើម្បីឲ្យគេឃើញថា ខ្ញុំមិនខ្ជិល និងមានភាពជាមនុស្សល្អប៉ុណ្ណោះ។ ពេលខ្ញុំបំពេញភារកិច្ច ខ្ញុំផ្ដោតតែលើរូបភាពនៃរបៀបដែលខ្ញុំធ្វើប៉ុណ្ណោះ ហើយកម្រនឹងខិតខំលើគោលការណ៍ណាស់។ ខ្ញុំឃើញថា នៅពីក្រោយគ្រប់យ៉ាងដែលខ្ញុំធ្វើ គឺបំណងប្រាថ្នាការពារមុខមាត់ និងឋានៈផ្ទាល់ខ្លួន។ ការដេញតាមកេរ្តិ៍ឈ្មោះ លាភសក្ការៈ និងឋានៈ បានចាក់ឫសយ៉ាងជ្រៅនៅក្នុងចិត្តខ្ញុំរួចទៅហើយ។ បើខ្ញុំមិនកែប្រែទេ ខ្ញុំប្រាកដជាបង្អាក់ និងរំខានការងាររបស់ពួកជំនុំ ដើម្បីរក្សាកេរ្តិ៍ឈ្មោះ លាភសក្ការៈ និងឋានៈរបស់ខ្ញុំមិនខាន។ ខ្ញុំគិតអំពីពួកទទឹងនឹងព្រះគ្រីស្ទទាំងនោះ ដែលត្រូវបានបណ្ដេញចេញ។ ដើម្បីទទួលបានកេរ្តិ៍ឈ្មោះ លាភសក្ការៈ និងឋានៈ ពួកគេផ្សាយដំណឹងល្អដោយមិនធ្វើតាមគោលការណ៍ ហើយរាយការណ៍ចំនួនមិនត្រឹមត្រូវ និងប្រើល្បិចកល។ ការនេះបានបង្អាក់ និងរំខានការងាររបស់ព្រះដំណាក់របស់ព្រះជាម្ចាស់យ៉ាងធ្ងន់ធ្ងរ។ ចុងក្រោយ ពួកគេត្រូវបានព្រះជាម្ចាស់ជម្រុះចោល ដោយសារតែការធ្វើអាក្រក់គ្រប់បែបយ៉ាង។ ក្រឡេកមើលទៅអំឡុងពេលនោះវិញ ខ្ញុំផ្ដោតតែលើការធ្វើអ្វីៗនៅចំពោះមុខអ្នកដទៃ និងធ្វើការងារខ្លះដែលធ្វើឲ្យខ្ញុំមើលទៅល្អប៉ុណ្ណោះ។ ខ្ញុំមិនខ្វល់ពីការងារសំខាន់ ឬចាំបាច់ទាល់តែសោះ។ ជាហេតុធ្វើឱ្យកិច្ចការផ្សាយដំណឹងល្អ នៅក្នុងរង្វង់ភារកិច្ចរបស់ខ្ញុំ គ្មានវឌ្ឍនភាពសោះ ហើយនៅទ្រឹងរហូត។ វាមិនស្របតាមស្ដង់ដារដែលព្រះដំណាក់របស់ព្រះជាម្ចាស់តម្រូវឡើយ។ តើនេះមិនមែនជាការរារាំងវឌ្ឍនភាពនៃការងារផ្សាយដំណឹងល្អទេឬ? បើខ្ញុំនៅតែបន្តដេញតាមកេរ្តិ៍ឈ្មោះ លាភសក្ការៈ និងឋានៈ ដោយមិនប្រែចិត្តទេ នោះមិនថាខ្ញុំរងទុក្ខប៉ុនណា ឬបង់ថ្លៃប៉ុនណាទេ ព្រះជាម្ចាស់នឹងមិនចងចាំខ្ញុំឡើយ។ ផ្ទុយទៅវិញ ខ្ញុំនឹងត្រូវបានកំណត់លក្ខណៈថាអាក្រក់ ដោយសារតែគ្រប់យ៉ាងដែលខ្ញុំបានធ្វើ ហើយត្រូវបានជម្រុះចោល! ទាល់តែពេលនេះ ទើបខ្ញុំដឹងថា ការចេះតែដេញតាមកេរ្តិ៍ឈ្មោះ លាភសក្ការៈ និងឋានៈ គឺគ្រោះថ្នាក់ខ្លាំងណាស់។ ខ្ញុំក៏ចង់ប្រញាប់កែប្រែទស្សនៈមិនត្រឹមត្រូវដែលនៅពីក្រោយការដេញតាមរបស់ខ្ញុំ ហើយបំពេញភារកិច្ចយ៉ាងជាក់ស្ដែងដែរ។

២១. អ្វីដែលនៅពីក្រោយការខកខានមិនបានមើលការខុសត្រូវ ឬតាមដានរបស់ខ្ញុំ

ដោយ ម៉ាទីន មកពីប្រទេសមីយ៉ាន់ម៉ា

នៅខែវិច្ឆិកា ឆ្នាំ ២០២៣ ខ្ញុំបានជាប់ឆ្នោតក្លាយជាអ្នកទេសនា។ ដោយសារតែជាញឹកញាប់ ខ្ញុំតាមដាន និងណែនាំការងាររបស់អ្នកដឹកនាំពួកជំនុំឈ្មោះ អាន់ណា ខ្ញុំបានឃើញថា គាត់មានការរីកចម្រើនក្នុងការបំពេញភារកិច្ច មានប្រសិទ្ធភាពក្នុងការអនុវត្តការងារជាងមុន ហើយទទួលបានលទ្ធផលល្អប្រសើរនៅក្នុងការងាររបស់គាត់។ ខ្ញុំគិតថា បងស្រីម្នាក់នេះចេះរ៉ាប់រងបន្ទុកក្នុងការបំពេញភារកិច្ច ហើយធ្វើកិច្ចការបានជាក់ច្បាស់ណាស់ ដូច្នេះ ខ្ញុំក៏ធូរស្រាលចិត្តចំពោះគាត់គួរសម។ ក្រោយមក ខ្ញុំផ្ដោតតែទៅលើការតាមដាន និងការមើលការខុសត្រូវការងាររបស់អ្នកដឹកនាំពួកជំនុំផ្សេងទៀតប៉ុណ្ណោះ ហើយបានឈប់មើលការខុសត្រូវ និងតាមដានការងាររបស់ អាន់ណា។ មួយរយៈក្រោយមក លទ្ធផលនៃការងារផ្សាយដំណឹងល្អនៅក្នុងពួកជំនុំដែលខ្ញុំទទួលខុសត្រូវ បានចាប់ផ្ដើមធ្លាក់ចុះ។ ខ្ញុំបានជួបជាមួយអ្នកដឹកនាំពួកជំនុំ ដើម្បីស្វែងយល់ពីរបៀបដែលពួកគេដោះស្រាយបញ្ហា ហើយនៅពេលខ្ញុំរកឃើញបញ្ហា ខ្ញុំបានផ្តល់ការប្រកបគ្នា ការចង្អុលបង្ហាញ និងជំនួយដល់ពួកគេ។ ទោះជាយ៉ាងណាក៏ដោយ ដោយសារតែខ្ញុំទុកចិត្ត អាន់ណា ខ្ញុំមិនបានទៅស្វែងយល់អំពីការងាររបស់គាត់ទេ ហើយគ្រាន់តែផ្ដល់ការក្រើនរំលឹកធម្មតាដល់គាត់ ឱ្យសរុបសេចក្ដីអំពីភាពវៀចវេរ និងបញ្ហានានានៅក្នុងការងារផ្សាយដំណឹងល្អប៉ុណ្ណោះ។ ពេលនោះ អាន់ណា ក៏បានយល់ព្រមដែរ។ ការងារដែល អាន់ណា ទទួលខុសត្រូវធ្លាប់ទទួលបានលទ្ធផលកាលពីមុន ប៉ុន្តែនៅពេលនេះ លទ្ធផលរបស់គាត់បានធ្លាក់ចុះ ដូច្នេះ នៅពេលថ្នាក់ដឹកនាំខាងលើដឹងថា ខ្ញុំមិនបានផ្ដោតលើការតាមដានការងាររបស់ អាន់ណា ពួកគេបានផ្ញើសាររំលឹកជាពិសេសមួយមកខ្ញុំ ឱ្យធ្វើការពិនិត្យជាក់ស្ដែងលើការងាររបស់គាត់ឱ្យបានឆាប់តាមដែលអាចធ្វើទៅបាន។ ខ្ញុំបានគិតក្នុងចិត្តថា «ខ្ញុំទើបតែបានរំលឹកគាត់កាលពីថ្ងៃមុនសោះ។ បើខ្ញុំទៅពិនិត្យការងាររបស់គាត់ឥឡូវនេះ តើគាត់នឹងគិតថាខ្ញុំមិនទុកចិត្តគាត់ឬ?» ពេលគិតបែបនេះ ខ្ញុំមិនបានទៅពិនិត្យការងាររបស់គាត់ទេ។ ជាលទ្ធផល មួយរយៈក្រោយមក លទ្ធផលនៃការងារផ្សាយដំណឹងល្អដែល អាន់ណា ទទួលខុសត្រូវ បន្តធ្លាក់ចុះមិនឈប់។ ទាល់តែពេលខ្ញុំបានស្វែងយល់ជាក់ស្ដែងអំពីការងាររបស់គាត់ ទើបខ្ញុំរកឃើញថា អាន់ណា គ្រាន់តែអនុវត្តការងារដោយបញ្ជូនបន្តនូវបទបញ្ជាប៉ុណ្ណោះ ហើយគាត់មិនបានដោះស្រាយបញ្ហាជាក់ស្ដែងសោះឡើយ ហើយបញ្ហា និងការលំបាកនានាដែលបងប្អូនប្រុសស្រីបានជួបប្រទះក្នុងការផ្សាយដំណឹងល្អ មិនត្រូវបានដោះស្រាយឡើយ។ ការណ៍នេះបានប៉ះពាល់ដល់ការងារផ្សាយដំណឹងល្អ។ ទាល់តែពេលនេះ ទើបខ្ញុំដឹងថា ខ្លួនខ្ញុំផ្ទាល់ក៏មិនបានធ្វើការងារជាក់ស្ដែងអ្វីនោះដែរ ហើយខ្ញុំមានអារម្មណ៍បន្ទោសខ្លួនឯងខ្លះៗនៅក្នុងចិត្ត។ ខ្ញុំបានជួបជាមួយ អាន់ណា ដើម្បីប្រកបគ្នាជាមួយគាត់ ហើយបានចង្អុលបង្ហាញពីបញ្ហារបស់គាត់។ ក្រោយមក ខ្ញុំឃើញថា អាន់ណា បានកែប្រែស្ថានការណ៍ ហើយបានធ្វើការងារជាក់ស្ដែងខ្លះៗ ដូច្នេះ ខ្ញុំមិនបានសរុបសេចក្ដី និងឆ្លុះបញ្ចាំងពីបញ្ហារបស់ខ្លួនឯងឡើយ។

នៅខែមេសា ឆ្នាំ ២០២៤ ថ្នាក់ដឹកនាំខាងលើបានរៀបចំឱ្យខ្ញុំទទួលខុសត្រូវលើការងារផ្សាយដំណឹងល្អនៃពួកជំនុំចំនួនពីរក្រុមទៀត។ បន្ទាប់ពីតាមដានបានមួយរយៈ ខ្ញុំបានរកឃើញថា អ្នកដឹកនាំពួកជំនុំម្នាក់ឈ្មោះ ម៉ាថា មានគុណសម្បត្តិល្អសមរម្យ អាចអនុវត្តការងារដែលតម្រូវបានទាន់ពេលវេលា ហើយអាចរកឃើញបញ្ហានៅពេលសរុបសេចក្ដីការងាររបស់គាត់។ ជាលទ្ធផល ខ្ញុំមានការយល់ឃើញល្អចំពោះគាត់ ហើយមានអារម្មណ៍ថា គាត់កាន់តែអាចធ្វើកិច្ចការជាក់ស្ដែងជាងអ្នកដឹកនាំពួកជំនុំផ្សេងទៀត។ នៅពេលខ្ញុំឃើញថា លទ្ធផលនៃការងារផ្សាយដំណឹងល្អនៅក្នុងការទទួលខុសត្រូវរបស់ ម៉ាថា មានលក្ខណៈល្អប្រសើរ ខ្ញុំកាន់តែទុកចិត្តគាត់ថែមទៀត ហើយកម្រនឹងសួរនាំអំពីការងាររបស់គាត់លម្អិតណាស់។ នៅក្នុងខែមិថុនា លទ្ធផលនៃការផ្សាយដំណឹងល្អនៅក្នុងពួកជំនុំដែល ម៉ាថា ទទួលខុសត្រូវ បានធ្លាក់ចុះខ្លះៗ។ នៅពេលនោះ ខ្ញុំបានជួបជាមួយគាត់ ដើម្បីស្វែងយល់អំពីស្ថានការណ៍ ហើយបានដឹងថា គាត់កំពុងរស់នៅក្នុងសភាពដ៏លំបាក ដោយសារអ៊ីនធឺណិតមានបញ្ហា នៅពេលគាត់ព្យាយាមអនុវត្តការងារ ហើយក៏ដឹងថា គាត់លែងរ៉ាប់រងបន្ទុកក្នុងការបំពេញភារកិច្ចទៀតហើយ។ ខ្ញុំបានចង្អុលបង្ហាញពីបញ្ហារបស់គាត់ ហើយបានប្រកបគ្នាជាមួយគាត់អំពីរបៀបពឹងផ្អែកលើព្រះជាម្ចាស់ ដើម្បីបំពេញភារកិច្ច នៅពេលប្រឈមមុខនឹងការលំបាកបែបនេះ គាត់មិនអាចពន្យារពេលការងារបានទេ។ មួយសប្ដាហ៍ក្រោយមក បងស្រីដែលសហការជាមួយខ្ញុំឈ្មោះ វីលម៉ា បានរំលឹកខ្ញុំថា ខ្ញុំគួរតែតាមដាន និងស្វែងយល់អំពីស្ថានភាពការងាររបស់ ម៉ាថា។ ខ្ញុំបានគិតក្នុងចិត្តថា «ខ្ញុំទើបតែបានប្រកបគ្នាជាមួយគាត់កាលពីប៉ុន្មានថ្ងៃមុនសោះ មើលទៅ គាត់ប្រហែលជាកំពុងកែប្រែស្ថានការណ៍ហើយ។ គាត់មានសមត្ថភាពការងារខ្លះដែរ ដូច្នេះនឹងមិនមានបញ្ហាធំដុំទេ» ហើយដូច្នេះ ខ្ញុំមិនបានជួបគាត់ទេ។ ទាល់តែប៉ុន្មានថ្ងៃក្រោយមក នៅពេល វីលម៉ា រំលឹកខ្ញុំម្ដងទៀត ទើបខ្ញុំព្យាយាមរៀបចំជួបជាមួយ ម៉ាថា ដើម្បីស្វែងយល់អំពីការងាររបស់គាត់។ ទោះជាយ៉ាងណាក៏ដោយ ខ្ញុំនៅតែមិនអាចរៀបចំការប្រជុំនោះបាន។ គាត់ចេះតែនិយាយថា អ៊ីនធឺណិតមានបញ្ហា ឬថាគាត់នៅជាប់រវល់។ នៅពេលនោះ ខ្ញុំមិនបានគិតច្រើនពេកទេ។ ខ្ញុំគិតថា ឱ្យតែគាត់កំពុងធ្វើការ គឺបានហើយ។ ខ្ញុំមិននឹកស្មានថា ពីរសប្ដាហ៍ក្រោយមក លទ្ធផលនៃការងារផ្សាយដំណឹងល្អនៅក្នុងពួកជំនុំដែល ម៉ាថា ទទួលខុសត្រូវ បានធ្លាក់ចុះយ៉ាងគំហុក។ ទាល់តែពេលនោះ ទើបខ្ញុំអន្ទះសារចង់ដឹងពីមូលហេតុ ហើយខ្ញុំបានរកឃើញថា គ្រូជំនួយផ្នែកផ្សាយដំណឹងល្អ និងអ្នកធ្វើការខាងផ្សាយដំណឹងល្អជាច្រើននាក់ រវល់តែរឿងផ្ទាល់ខ្លួន ហើយមិនបានផ្សាយដំណឹងល្អសោះ។ ដោយសារតែរឿងនេះ ម៉ាថា បានរស់នៅក្នុងភាពអវិជ្ជមាន ហើយមិនបានប្រកបគ្នាដើម្បីដោះស្រាយបញ្ហាឱ្យទាន់ពេលវេលាទេ។ នេះមានន័យថា បន្ទុករបស់អ្នកធ្វើការខាងផ្សាយដំណឹងល្អ កាន់តែថយចុះទៅៗ ហើយពួកគេមិនបានបំពេញភារកិច្ចរបស់ពួកគេឱ្យពិតប្រាកដឡើយ។ ខ្ញុំស្រឡាំងកាំង ពេលឃើញបញ្ហាធ្ងន់ធ្ងរបែបនេះនៅក្នុងដែនទទួលខុសត្រូវរបស់បងប្អូនស្រី។ ខ្ញុំមានការទទួលខុសត្រូវដែលមិនអាចគេចវេះបាន ចំពោះបញ្ហាកើតឡើងទាំងនេះ៖ ទាំងនេះសុទ្ធតែបណ្តាលមកពីការខកខានរបស់ខ្ញុំ ក្នុងការតាមដានការងាររបស់បងប្អូនស្រីឱ្យទាន់ពេលវេលា។ ខ្ញុំមានអារម្មណ៍សោកសៅយ៉ាងខ្លាំង ហើយបានអធិស្ឋានទៅកាន់ព្រះជាម្ចាស់ទាំងទឹកភ្នែកថា «ព្រះជាម្ចាស់អើយ ទូលបង្គំចង់បំពេញភារកិច្ចឱ្យបានល្អ ប៉ុន្តែសូមទ្រង់ទតភាពរញ៉េរញ៉ៃដែលទូលបង្គំបានបង្កឡើងចុះ។ ទូលបង្គំមានអារម្មណ៍ថា ទូលបង្គំមិនសមនឹងបំពេញភារកិច្ចនេះទេ។ សូមទ្រង់ប្រទានការដឹកនាំ និងចង្អុលបង្ហាញទូលបង្គំ ដើម្បីរៀនមេរៀនពីរឿងនេះផង ដើម្បីឱ្យទូលបង្គំដឹងថា ត្រូវធ្វើអ្វីបន្តទៀត ដើម្បីបំពេញភារកិច្ចនេះឱ្យបានល្អ»។

នៅពេលមួយ ថ្នាក់ដឹកនាំខាងលើបានមកធ្វើការប្រជុំជាមួយពួកយើង ហើយពួកយើងបានអានព្រះបន្ទូលរបស់ព្រះជាម្ចាស់មួយវគ្គ ដែលចែងចំសភាពរបស់ខ្ញុំតែម្ដង។ ព្រះដ៏មានគ្រប់ព្រះចេស្ដាមានបន្ទូលថា៖ «អ្នកដឹកនាំក្លែងក្លាយមិនដែលសួរនាំអំពីអ្នកមើលការខុសត្រូវដែលមិនធ្វើកិច្ចការជាក់ស្ដែង ឬដែលមិនយកចិត្តទុកដាក់បំពេញការងាររបស់ខ្លួនឱ្យបានត្រឹមត្រូវឡើយ។ ពួកគេគិតថា គ្រាន់តែជ្រើសរើសអ្នកមើលការខុសត្រូវម្នាក់រួច គឺចប់រឿងហើយ ហើយទៅថ្ងៃមុខ អ្នកមើលការខុសត្រូវនោះអាចចាត់ចែងគ្រប់កិច្ចការទាំងអស់បានដោយខ្លួនឯង ហើយ។ ដូច្នេះ អ្នកដឹកនាំក្លែងក្លាយគ្រាន់តែធ្វើការជួបជុំម្ដងម្កាល និងមិនមើលការខុសត្រូវលើកិច្ចការ ឬសួរនាំថាតើកិច្ចការនោះដំណើរការយ៉ាងណាឡើយ ហើយធ្វើខ្លួនដូចជាចៅហ្វាយនាយដែលមិនខ្វល់អ្វីទាល់តែសោះដូច្នោះដែរ។ ប្រសិនបើមាននរណាម្នាក់រាយការណ៍ពីបញ្ហារបស់អ្នកមើលការខុសត្រូវ អ្នកដឹកនាំក្លែងក្លាយនឹងនិយាយថា៖ 'វាគ្រាន់តែជាបញ្ហាតូចតាចប៉ុណ្ណោះ មិនអីទេ។ អ្នករាល់គ្នាអាចដោះស្រាយបញ្ហានេះដោយខ្លួនឯងបានហើយ។ កុំសួរខ្ញុំអី'។ អ្នកដែលបានរាយការណ៍ពីបញ្ហានោះនិយាយថា៖ 'អ្នកមើលការខុសត្រូវរូបនោះ ជាមនុស្សល្មោភស៊ី និងខ្ជិលច្រអូស។ គេផ្ដោតតែលើរឿងស៊ីចុក និងការសប្បាយប៉ុណ្ណោះ ហើយពួកគេខ្ជិលខ្លាំងណាស់។ ពួកគេមិនចង់រងទុក្ខនៅក្នុងភារកិច្ចរបស់ខ្លួនសូម្បីតែបន្តិចណាឡើយ ហើយពួកគេតែងតែប្រើល្បិចលួចខ្ជិល ព្រមទាំងរកលេសដើម្បីគេចពីការងារ និងគេចវេះពីការទទួលខុសត្រូវ។ ពួកគេមិនស័ក្តិសមនឹងធ្វើជាអ្នកមើលការខុសត្រូវឡើយ'។ អ្នកដឹកនាំក្លែងក្លាយនឹងឆ្លើយតបថា៖ 'នៅពេលជ្រើសរើសពួកគេឱ្យធ្វើជាអ្នកមើលការខុសត្រូវ ពួកគេល្អខ្លាំងណាស់។ អ្វីដែលអ្នកកំពុងនិយាយនេះ គឺមិនពិតទេ ឬបើទោះបីជាវាគឺជាការពិតមែនក៏ដោយ ក៏វាគ្រាន់តែជាការសម្តែងចេញមួយគ្រាប៉ុណ្ណោះ'។ អ្នកដឹកនាំក្លែងក្លាយ នឹងមិនព្យាយាមស្វែងយល់បន្ថែមអំពីស្ថានភាពរបស់អ្នកមើលការខុសត្រូវនោះឡើយ ផ្ទុយទៅវិញ ពួកគេនឹងវិនិច្ឆ័យ និងសន្និដ្ឋានលើរឿងនេះ ដោយផ្អែកលើការយល់ឃើញរបស់ពួកគេពីមុនមកចំពោះអ្នកមើលការខុសត្រូវនោះ។ មិនថាអ្នកណារាយការណ៍ពីបញ្ហាអ្វីពាក់ព័ន្ធនឹងអ្នកមើលការខុសត្រូវនោះទេ អ្នកដឹកនាំក្លែងក្លាយនឹងមិនអើពើឡើយ។ អ្នកមើលការខុសត្រូវមិនបានធ្វើកិច្ចការជាក់ស្ដែងទេ ហើយកិច្ចការរបស់ពួកជំនុំស្ទើរតែជាប់គាំងទាំងស្រុងទៅហើយ ប៉ុន្តែអ្នកដឹកនាំក្លែងក្លាយមិនខ្វល់ឡើយ ហាក់បីដូចជាពួកគេមិនជាប់ពាក់ព័ន្ធសោះអ៊ីចឹង។ ការដែលពួកគេធ្វើមិនដឹងមិនឮ នៅពេលដែលមាននរណាម្នាក់រាយការណ៍ពីបញ្ហារបស់អ្នកមើលការខុសត្រូវ គឺវាគួរឱ្យខ្ពើមរអើមណាស់ទៅហើយ។ ប៉ុន្តែ តើអ្វីទៅដែលគួរឱ្យស្អប់ខ្ពើមខ្លំាងបំផុតនោះ? នៅពេលដែលមនុស្សរាយការណ៍ប្រាប់ពួកគេអំពីបញ្ហាធ្ងន់ធ្ងរពិតប្រាកដរបស់អ្នកមើលការខុសត្រូវ ពួកគេមិនបានព្យាយាមដោះស្រាយបញ្ហាទាំងនេះទេ ហើយពួកគេថែមទាំងលើកយកលេសគ្រប់បែបយ៉ាងទៀតផងថា៖ 'ខ្ញុំស្គាល់អ្នកមើលការខុសត្រូវម្នាក់នេះ គាត់ជឿលើព្រះជាម្ចាស់ពិតប្រាកដមែន គាត់មុខជាគ្មានបញ្ហាអ្វីឡើយ។ ទោះបីជាគាត់មានបញ្ហាបន្តិចបន្តួចក្ដី ក៏ព្រះជាម្ចាស់នឹងការពារគាត់ និងប្រៀនប្រដៅគាត់ដែរ។ ប្រសិនបើគាត់ធ្វើអ្វីខុស នោះគឺជារឿងរវាងគាត់និងព្រះជាម្ចាស់ទេ។ យើងមិនចាំបាច់យកខ្លួនទៅពាក់ព័ន្ធឡើយ'។ អ្នកដឹកនាំក្លែងក្លាយធ្វើការស្របតាមសញ្ញាណ និងការស្រមើស្រមៃផ្ទាល់ខ្លួនតាមរបៀបនេះឯង។ ... ពួកអ្នកដឹកនាំក្លែងក្លាយមានចំណុចខ្សោយដ៏ធ្ងន់ធ្ងរមួយ៖ ពួកគេឆាប់ជឿជាក់លើមនុស្សពេក ដោយផ្អែកលើការស្រមើស្រមៃរបស់ខ្លួន។ ហើយតើរឿងនេះមិនមែនបណ្ដាលមកពីការមិនយល់ពីសេចក្ដីពិតទេឬ? តើព្រះបន្ទូលរបស់ព្រះជាម្ចាស់បានលាតត្រដាងពីសារជាតិនៃមនុស្សជាតិដែលពុករលួយដោយរបៀបណា? ហេតុអ្វីបានជាពួកគេគួរជឿទុកចិត្តមនុស្ស ទាំងដែលព្រះជាម្ចាស់មិនជឿទុកចិត្តផងនោះ? តើអ្នកដឹកនាំក្លែងក្លាយមិនមែនក្រអឺតក្រទម និងរាប់ខ្លួនឯងជាសុចរិតពេកទេឬ? អ្វីដែលពួកគេគិតគឺថា៖ 'ខ្ញុំមិនអាចមើលមនុស្សនេះខុសនោះទេ។ មនុស្សម្នាក់ដែលខ្ញុំបានវិនិច្ឆ័យថាស័ក្តិសមហើយនោះ មិនគួរមានបញ្ហាអ្វីទេ។ ពួកគេច្បាស់ជាមិនមែនជាមនុស្សដែលល្មោភស៊ី ល្មោភផឹក និងល្មោភសប្បាយ ឬជាមនុស្សដែលចូលចិត្តសេចក្ដីសុខស្រួល ហើយស្អប់ការងារលំបាកនោះទេ។ ពួកគេប្រាកដជាមនុស្សដែលអាចពឹងពាក់ និងទុកចិត្តបាន។ ពួកគេនឹងមិនផ្លាស់ប្ដូរឡើយ។ ប្រសិនបើពួកគេផ្លាស់ប្ដូរមែន តើនោះមិនមែនមានន័យថា ខ្ញុំមើលពួកគេខុសទៅហើយទេ?' តើនេះជាហេតុផលបែបណាទៅ? តើអ្នកគឺជាប្រភេទមនុស្សជំនាញមែនទេ? តើអ្នកមានភ្នែកទិព្វមែនទេ? តើអ្នកមានជំនាញពិសេសបែបនោះដែរទេ? អ្នកអាចរស់នៅជាមួយបុគ្គលនេះមួយឆ្នាំឬពីរឆ្នាំ ប៉ុន្តែបើគ្មានមជ្ឈដ្ឋានសមស្របសម្រាប់លាតត្រដាងពីសារជាតិធម្មជាតិរបស់ពួកគេទាំងស្រុងទេ តើអ្នកអាចមើលដឹងថាតើពួកគេជាមនុស្សបែបណាឱ្យពិតប្រាកដបានដែរឬទេ? ប្រសិនបើព្រះជាម្ចាស់មិនលាតត្រដាងពួកគេទេ អ្នកអាចរស់នៅក្បែរពួកគេបីឆ្នាំ ឬរហូតដល់ប្រាំឆ្នាំក៏ថាបាន ហើយនៅតែពិបាកមើលដឹងថា ពួកគេមានសារជាតិធម្មជាតិបែបណាឱ្យប្រាកដណាស់។ ហើយចុះទម្រាំតែអ្នកកម្រនឹងបានឃើញពួកគេ ឬកម្រនឹងនៅជាមួយពួកគេផងនោះ តើអាចស្គាល់ពួកគេច្បាស់បានដោយរបៀបណាទៅ? អ្នកដឹកនាំក្លែងក្លាយជឿទុកចិត្តមនុស្សងាយពេក ដោយផ្អែកលើការយល់ឃើញមួយគ្រា ឬក៏ផ្អែកលើការសរសើរវិជ្ជមានពីនរណាម្នាក់ចំពោះបុគ្គលនោះ ហើយហ៊ានប្រគល់កិច្ចការពួកជំនុំដល់មនុស្សបែបនេះ។ ក្នុងករណីនេះ តើពួកគេមិនមែនខ្វាក់ទាំងស្រុងទេឬ? តើពួកគេមិនមែនកំពុងធ្វើអ្វីតាមតែអំពើចិត្តទេឬ? ហើយនៅពេលពួកគេធ្វើបែបនេះ តើអ្នកដឹកនាំក្លែងក្លាយមិនមែនគ្មានការទទួលខុសត្រូវសោះទេឬ?» («ទំនួលខុសត្រូវរបស់អ្នកដឹកនាំ និងអ្នកធ្វើការ (៣)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ នៅពេលប្រឈមមុខនឹងការបើកសម្ដែងនៃព្រះបន្ទូលរបស់ព្រះជាម្ចាស់ ខ្ញុំមានអារម្មណ៍មិនស្រួលក្នុងចិត្តយ៉ាងខ្លាំង។ ព្រះជាម្ចាស់បើកសម្ដែងថា អ្នកដឹកនាំក្លែងក្លាយធ្វើការដោយពឹងផ្អែកលើសញ្ញាណ និងការនឹកស្មាន ហើយងាយនឹងទុកចិត្តមនុស្ស។ នៅពេលពួកគេឃើញនរណាម្នាក់បំពេញការងារបានល្អមួយរយៈ ពួកគេក៏គិតភ្លាមថា អ្វីៗគ្រប់យ៉ាងអំពីបុគ្គលនោះគឺល្អ ហើយនឹងល្អជានិច្ច។ ទោះបីជាអ្នកដទៃនិយាយថា បុគ្គលនេះមានបញ្ហាក៏ដោយ ក៏ពួកគេនឹងបដិសេធក្នុងចិត្ត ហើយនឹងមិនមើលការខុសត្រូវ និងពិនិត្យមើលការងាររបស់បុគ្គលនេះឱ្យបានហ្មត់ចត់ឡើយ។ ខ្ញុំបានគិតដល់ថា អំឡុងពេលនោះ ខ្ញុំបានទុកចិត្តមនុស្សដោយងងឹតងងុលតាមរបៀបនេះយ៉ាងពិតប្រាកដមែន នៅពេលខ្ញុំបំពេញភារកិច្ច។ ខ្ញុំឃើញថា អាន់ណា អាចធ្វើការងារជាក់ស្ដែងខ្លះៗ ហើយធ្វើការបានល្អណាស់ដដែរ ដូច្នេះ ខ្ញុំមិនបានតាមដាន ឬពិនិត្យមើលការងាររបស់គាត់ទេ ហើយទោះបីជាថ្នាក់ដឹកនាំខាងលើរំលឹកខ្ញុំក៏ដោយ ក៏ខ្ញុំមិនបានយកចិត្តទុកដាក់ខ្លាំងឡើយ។ ខ្ញុំនៅតែទុកចិត្ត អាន់ណា នៅក្នុងចិត្ត ដោយគិតថា គាត់នឹងធ្វើការងារនោះបាន។ ដូច្នេះ ខ្ញុំគ្រាន់តែរំលឹកគាត់បន្តិចបន្តួចឱ្យសរុបសេចក្ដីបញ្ហាផ្សេងៗនៅក្នុងការងារផ្សាយដំណឹងល្អ ដោយមិនបានតាមដានការងាររបស់គាត់ឱ្យបានលម្អិតឡើយ។ ខ្ញុំមិននឹកស្មានថា នៅពេល អាន់ណា ធ្វើការ គាត់គ្រាន់តែបញ្ជូនបន្តនូវពាក្យសម្ដីប៉ុណ្ណោះ ហើយមិនបានដោះស្រាយបញ្ហាជាក់ស្ដែងឡើយ។ នេះមានន័យថា លទ្ធផលនៃការងារផ្សាយដំណឹងល្អបានធ្លាក់ចុះ។ ទាំងអស់នេះគឺជាផលវិបាកនៃការដែលខ្ញុំទុកចិត្ត អាន់ណា ដោយងងឹតងងុល និងមិនបានតាមដានការងាររបស់គាត់។ ក្រោយមក ខ្ញុំក៏ដូចគ្នាដែរ នៅពេលតាមដានការងាររបស់ ម៉ាថា។ ខ្ញុំគិតថា គាត់មានសមត្ថភាពការងារខ្លះៗ ហើយអាចធ្វើការងារជាក់ស្ដែងខ្លះៗបាន ដូច្នេះ ខ្ញុំក៏បានដាក់ទំនុកចិត្តលើគាត់យ៉ាងច្រើន។ ខ្ញុំកម្រនឹងសួរនាំអំពីព័ត៌មានលម្អិតនៃរបៀបដែលគាត់បំពេញភារកិច្ចណាស់ ហើយមិនបានពិនិត្យមើល ឬមើលការខុសត្រូវការងាររបស់គាត់ទេ។ នៅពេលបងស្រីដែលធ្វើដៃគូរជាមួយខ្ញុំបានរំលឹកខ្ញុំ ខ្ញុំមិនបានយកចិត្តទុកដាក់ឡើយ ហើយមិនបានតាមដានការងាររបស់ ម៉ាថា ទេ។ ជាលទ្ធផល បញ្ហាផ្សេងៗរបស់បងប្អូនប្រុសស្រីរបស់គាត់ មិនអាចត្រូវបានដោះស្រាយទាន់ពេលវេលា ហើយគាត់រស់នៅក្នុងភាពអវិជ្ជមាន ដែលប៉ះពាល់ដល់ការងារ។ ព្រះជាម្ចាស់មានបន្ទូលថា អ្នកដឹកនាំ និងអ្នកធ្វើការ គួរតែតាមដានការងារឱ្យបានញឹកញាប់ ស្វែងយល់អំពីសភាព និងការលំបាករបស់បងប្អូនប្រុសស្រី ចាប់យល់ពីបញ្ហា និងភាពវៀចវេរដែលមាននៅក្នុងភារកិច្ចរបស់គ្រប់គ្នា ហើយក៏ត្រូវចុះទៅពិនិត្យដោយផ្ទាល់ ដើម្បីស្វែងយល់ និងណែនាំការងារ ដោះស្រាយបញ្ហាឱ្យបានទាន់ពេលវេលា នៅពេលរកឃើញ។ នេះគឺជាការទទួលខុសត្រូវដែលអ្នកដឹកនាំ និងអ្នកធ្វើការគួរតែបំពេញ មានតែការបំពេញភារកិច្ចតាមរបៀបនេះទេ ទើបស្របតាមព្រះរាជបំណងរបស់ព្រះជាម្ចាស់។ ប៉ុន្តែ ខ្ញុំបានរស់នៅដោយពឹងផ្អែកលើសញ្ញាណ និងការនឹកស្មានផ្ទាល់ខ្លួនជាប់ជានិច្ច ដោយទុកចិត្តមនុស្សទាំងងងឹតងងុល។ ខ្ញុំជឿថា អាន់ណា និង ម៉ាថា អាចធ្វើការងារជាក់ស្ដែងខ្លះៗបាន ហើយមិនតម្រូវឱ្យមានការមើលការខុសត្រូវ និងការពិនិត្យមើលឡើយ ដូច្នេះ ខ្ញុំកម្រនឹងតាមដានការងាររបស់ពួកគេឱ្យបានលម្អិតណាស់។ តើអាកប្បកិរិយារបស់ខ្ញុំមិនមែនជាអាកប្បកិរិយារបស់អ្នកដឹកនាំក្លែងក្លាយទេឬ? ខ្ញុំមិនអាចមើលធ្លុះសារជាតិរបស់មនុស្សបានឡើយ តែបែរជាចេះតែទុកចិត្តមនុស្សដោយមិនខ្វល់ខ្វាយ ដោយមិនបានតាមដានការងាររបស់ពួកគេ។ ខ្ញុំពិតជាងងឹតងងុលណាស់! ក្រអឺតក្រទមណាស់! នៅពេលខ្ញុំយល់ពីចំណុចនេះ ចិត្តរបស់ខ្ញុំមានអារម្មណ៍មិនស្រួលខ្លាំងណាស់ ហាក់ដូចជាកំពុងត្រូវបានចាក់ទម្លុះ។ ខ្ញុំបានបំពេញភារកិច្ចដោយគ្មានការទទួលខុសត្រូវ ប៉ុន្តែព្រះជាម្ចាស់មិនបានជម្រុះចោលខ្ញុំទេ ផ្ទុយទៅវិញ ទ្រង់បានប្រទានឱកាសឱ្យខ្ញុំប្រែចិត្ត។ ខ្ញុំត្រូវតែបន្តឆ្លុះបញ្ចាំង និងស្វែងយល់ខ្លួនឯង។

ថ្ងៃមួយ ខ្ញុំបានអានបន្ទូលមួយវគ្គទៀតរបស់ព្រះជាម្ចាស់ ហើយទទួលបានការមើលឃើញកាន់តែច្បាស់អំពីបញ្ហារបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សភាគច្រើនចាត់ទុកឃ្លា 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' ថាជាសេចក្ដីពិត ហើយពួកគេត្រូវបានបំភាន់ និងជាប់ចំណងដោយឃ្លានេះ។ ពួកគេត្រូវបានរំខាន និងរងឥទ្ធិពលដោយឃ្លានេះ នៅពេលជ្រើសរើស ឬប្រើប្រាស់មនុស្ស ហើយថែមទាំងបណ្ដោយឱ្យឃ្លានេះត្រួតត្រាលើទង្វើរបស់ពួកគេទៀតផង។ ជាលទ្ធផល អ្នកដឹកនាំ និងអ្នកធ្វើការជាច្រើន តែងតែមានការលំបាក និងការមានការរអែងចិត្ត នៅពេលណាដែលពួកគេត្រួតពិនិត្យមើលកិច្ចការពួកជំនុំ និងដំឡើងឋានៈ និងប្រើប្រាស់មនុស្ស។ នៅទីបំផុត អ្វីដែលពួកគេអាចធ្វើបាន គឺគ្រាន់តែលួងចិត្តខ្លួនឯងដោយពាក្យថា 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' ប៉ុណ្ណោះ។ រាល់ពេលដែលពួកគេពិនិត្យ ឬសាកសួរអំពីកិច្ចការ ពួកគេគិតថា៖ '«កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ»។ ខ្ញុំគួរតែទុកចិត្តបងប្អូនប្រុសស្រីរបស់ខ្ញុំ ហើយយ៉ាងណាមិញ ព្រះវិញ្ញាណបរិសុទ្ធពិនិត្យពិច័យមនុស្ស ដូច្នេះ ខ្ញុំមិនគួរចេះតែសង្ស័យ និងមើលការខុសត្រូវអ្នកដទៃរហូតនោះទេ'។ ពួកគេបានរងឥទ្ធិពលដោយឃ្លានេះហើយ តើមែនទេ? តើមានផលវិបាកអ្វីខ្លះ ដែលបង្កឡើងដោយឥទ្ធិពលនៃឃ្លានេះ? ជាដំបូង ប្រសិនបើមាននរណាម្នាក់ប្រកាន់យកគំនិត 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' នេះ តើពួកគេនឹងពិនិត្យ និងចង្អុលបង្ហាញកិច្ចការរបស់អ្នកដទៃដែរឬទេ? តើពួកគេនឹងមើលការខុសត្រូវ និងតាមដានកិច្ចការរបស់មនុស្សដែរឬទេ? ប្រសិនបើបុគ្គលនេះទុកចិត្តមនុស្សគ្រប់គ្នាដែលពួកគេប្រើប្រាស់ ហើយមិនដែលពិនិត្យ ឬចង្អុលបង្ហាញពួកគេនៅក្នុងកិច្ចការរបស់ពួកគេ ហើយមិនដែលមើលការខុសត្រូវពួកគេសោះ តើពួកគេកំពុងបំពេញភារកិច្ចរបស់ខ្លួនដោយស្មោះត្រង់ដែរឬទេ? តើពួកគេអាចអនុវត្តកិច្ចការពួកជំនុំប្រកបដោយសមត្ថភាព និងសម្រេចបាននូវការផ្ទុកផ្ដាក់របស់ព្រះជាម្ចាស់ដែរឬទេ? តើពួកគេកំពុងស្មោះត្រង់ចំពោះការផ្ទុកផ្ដាក់របស់ព្រះជាម្ចាស់ដែរឬទេ? ទីពីរ នេះមិនមែនគ្រាន់តែជាការបរាជ័យក្នុងការកាន់តាមព្រះបន្ទូលរបស់ព្រះជាម្ចាស់ និងការបំពេញភារកិច្ចរបស់អ្នកប៉ុណ្ណោះទេ តែនេះគឺជាការយកឧបាយកល និងទស្សនៈវិជ្ជាសម្រាប់ការរស់នៅក្នុងលោកិយ៍របស់សាតាំង មកចាត់ទុកដូចជាសេចក្ដីពិត ហើយដើរតាម និងអនុវត្តវា។ អ្នកកំពុងស្ដាប់បង្គាប់សាតាំង និងរស់នៅតាមទស្សនៈវិជ្ជាបែបសាតាំងហើយ តើមែនទេ? អ្នកមិនមែនជាមនុស្សដែលចុះចូលនឹងព្រះជាម្ចាស់ឡើយ ហើយកាន់តែមិនមែនជាមនុស្សដែលប្រតិបត្តិតាមព្រះបន្ទូលរបស់ព្រះជាម្ចាស់ទៅទៀតផង។ អ្នកគឺជាមនុស្សពាលទាំងស្រុង។ ការទុកព្រះបន្ទូលរបស់ព្រះជាម្ចាស់មួយឡែក ហើយបែរជាយកឃ្លារបស់សាតាំងមកអនុវត្តជាសេចក្ដីពិតវិញ គឺជាការក្បត់សេចក្ដីពិត និងក្បត់ព្រះជាម្ចាស់ហើយ! អ្នកធ្វើការនៅក្នុងដំណាក់របស់ព្រះជាម្ចាស់ ប៉ុន្តែគោលការណ៍សម្រាប់ការប្រព្រឹត្ដិរបស់អ្នក គឺជាតក្កវិជ្ជា និងទស្សនៈវិជ្ជាបែបសាតាំងសម្រាប់ការរស់នៅក្នុងលោកិយ៍ទៅវិញ តើអ្នកជាមនុស្សប្រភេទណាទៅ? នេះគឺជាមនុស្សដែលក្បត់ព្រះជាម្ចាស់ និងជាមនុស្សដែលនាំភាពអាប់ឱនដល់ព្រះជាម្ចាស់យ៉ាងធ្ងន់ធ្ងរ។ តើសារជាតិនៃទង្វើនេះគឺជាអ្វី? គឺជាការថ្កោលទោសព្រះជាម្ចាស់យ៉ាងចំហ និងការបដិសេធសេចក្ដីពិតយ៉ាងចំហ។ តើនោះមិនមែនជាសារជាតិរបស់វាទេឬអី? (មែនហើយ។) ក្រៅពីមិនធ្វើតាមបំណងព្រះហឫទ័យរបស់ព្រះជាម្ចាស់ អ្នកកំពុងអនុញ្ញាតឱ្យពាក្យសម្ដីរបស់អារក្សសាតាំង និងទស្សនវិជ្ជារបស់សាតាំងសម្រាប់ការរស់នៅក្នុងលោកិយនេះ រីករាលដាលពាសពេញក្នុងពួកជំនុំ។ ក្នុងការធ្វើបែបនេះ អ្នកក្លាយជាគូកនរបស់សាតាំង ជួយសាតាំងក្នុងការអនុវត្តសកម្មភាពរបស់វានៅក្នុងពួកជំនុំ ព្រមទាំងរំខាន និងបង្អាក់កិច្ចការពួកជំនុំ។ សារជាតិនៃបញ្ហានេះគឺធ្ងន់ធ្ងរណាស់ តើមែនទេ?» (ដកស្រង់ពី «ចំណុចក្រៅប្រធានបទទីមួយ» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ក្រោយពីសញ្ជឹងគិតលើព្រះបន្ទូលរបស់ព្រះជាម្ចាស់ ខ្ញុំបានយល់ថា មូលហេតុដែលខ្ញុំមិនបានពិនិត្យមើលការងាររបស់បងស្រីទាំងពីរនាក់នេះ គឺដោយសារតែខ្ញុំត្រូវបានជះឥទ្ធិពលដោយទស្សនៈវិជ្ជារបស់សាតាំងដែលថា «បើអ្នកប្រើមនុស្សម្នាក់ ចូរកុំសង្ស័យគេឱ្យសោះ បើអ្នកសង្ស័យពីគេ នោះកុំប្រើគេឱ្យសោះ»។ កាលពីមុន នៅពេលខ្ញុំបានតាមដានការងារ ខ្ញុំឃើញថា ពួកគេអាចដោះស្រាយបញ្ហាជាក់ស្ដែងខ្លះៗបាន ហើយមានសមត្ថភាពការងារជាក់លាក់មួយកម្រិត ដូច្នេះ ខ្ញុំក៏បានដាក់ទំនុកចិត្តលើពួកគេយ៉ាងខ្លាំង។ ខ្ញុំគិតថា ខ្ញុំមិនចាំបាច់តាមដាន ឬពិនិត្យមើលការងាររបស់ពួកគេជានិច្ចទេ ហើយគ្រាន់តែសួរនាំបន្តិចបន្តួចអំពីសភាព និងការលំបាករបស់ពួកគេម្ដងម្កាលគឺបានហើយ។ ដោយសារតែខ្ញុំមិនបានមើលការខុសត្រូវ ឬពិនិត្យមើលការងាររបស់ពួកគេ ហើយមិនអាចរកឃើញការលំបាកជាក់ស្ដែងរបស់ពួកគេ និងដោះស្រាយបានទាន់ពេលវេលា វឌ្ឍនភាពនៃការងារត្រូវបានប៉ះពាល់។ ខ្ញុំបានដឹងយ៉ាងច្បាស់ថា ការតាមដាន និងពិនិត្យមើលការងារ គឺជាការទទួលខុសត្រូវរបស់ខ្ញុំ ហើយក៏ដឹងថា ខ្ញុំត្រូវតែរកមើល និងដោះស្រាយការលំបាក និងបញ្ហាផ្សេងៗនៅក្នុងការងារឱ្យបានទាន់ពេលវេលា។ មានតែតាមរបៀបនេះទេ ទើបការងារអាចបន្តរីកចម្រើនបាន។ ប៉ុន្តែ ខ្ញុំបានពឹងផ្អែកលើគំនិត និងទស្សនៈដែលថា «បើអ្នកប្រើមនុស្សម្នាក់ ចូរកុំសង្ស័យគេឱ្យសោះ បើអ្នកសង្ស័យពីគេ នោះកុំប្រើគេឱ្យសោះ» នៅក្នុងការប្រព្រឹត្តខ្លួន និងទង្វើរបស់ខ្ញុំ។ ខ្ញុំបានបំពេញភារកិច្ចដោយគ្មានការគោរពខ្លាំងណាស់ ធ្វើឱ្យតែរួចពីដៃ ហើយគ្មានស្មារតីទទួលខុសត្រូវឡើយ។ ខ្ញុំមិនបានតាមដាន ឬពិនិត្យមើលការងារដែលខ្ញុំគួរតែតាមដាន ឬពិនិត្យមើលនោះទេ ដែលធ្វើឱ្យប៉ះពាល់ដល់វឌ្ឍនភាពនៃការងារផ្សាយដំណឹងល្អ។ តាមពិតទៅ ជួនកាលនៅពេលខ្ញុំឃើញលទ្ធផលនៃការងារផ្សាយដំណឹងល្អធ្លាក់ចុះ ឬបងប្អូនប្រុសស្រីមិនសូវបុរេសកម្មខ្លាំងក្នុងការបំពេញភារកិច្ច ខ្ញុំបានដឹងថា ខ្ញុំគួរតែតាមដាន និងពិនិត្យមើលការងាររបស់ពួកគេ។ ប៉ុន្តែ ដោយផ្អែកលើសញ្ញាណ និងការនឹកស្មានរបស់ខ្ញុំ ខ្ញុំគិតថា ពួកគេនឹងធ្វើវា ហើយខ្ញុំមិនចាំបាច់តាមដានពួកគេទេ។ ដូច្នេះ ខ្ញុំក៏បានដាក់ទំនុកចិត្តលើពួកគេយ៉ាងខ្លាំង។ ខ្ញុំបានចាត់ទុកទស្សនៈដែលថា «បើអ្នកប្រើមនុស្សម្នាក់ ចូរកុំសង្ស័យគេឱ្យសោះ បើអ្នកសង្ស័យពីគេ នោះកុំប្រើគេឱ្យសោះ» ជាសេចក្តីពិត ហើយបានអនុវត្ត និងប្រកាន់ខ្ជាប់តាមនោះ។ ខ្ញុំមិនបានបំពេញភារកិច្ចតាមគោលការណ៍ឡើយ ហើយចុងក្រោយក៏បានពន្យារពេលការងារដោយមិនដឹងខ្លួន។ ខ្ញុំតែងតែរស់នៅដោយពឹងផ្អែកលើទស្សនៈវិជ្ជាសម្រាប់ការរស់នៅក្នុងលោកីយ៍របស់សាតាំងដែលថា «បើអ្នកប្រើមនុស្សម្នាក់ ចូរកុំសង្ស័យគេឱ្យសោះ បើអ្នកសង្ស័យពីគេ នោះកុំប្រើគេឱ្យសោះ» ហើយគិតថា បើខ្ញុំតាមដានការងាររបស់ពួកគេ គឺខ្ញុំកំពុងមិនទុកចិត្តពួកគេ។ ខ្ញុំមិនបានអនុវត្តស្របតាមព្រះបន្ទូលរបស់ព្រះជាម្ចាស់ទេ។ សារជាតិនៃរឿងនេះ គឺការបដិសេធសេចក្តីពិត។ វាគឺជាការទាស់ទទឹងនឹងព្រះជាម្ចាស់! ប្រសិនបើខ្ញុំបន្តរស់នៅតាមគំនិត និងទស្សនៈទាំងនេះ ខ្ញុំនឹងមិនអាចបំពេញភារកិច្ចបានល្អឡើយ ហើយចុងក្រោយមានតែត្រូវបានបើកសម្ដែង និងជម្រុះចោលប៉ុណ្ណោះ។ នៅពេលខ្ញុំគិតបែបនេះ ខ្ញុំមានអារម្មណ៍សោកស្ដាយ និងបន្ទោសខ្លួនឯង ហើយស្រក់ទឹកភ្នែកមិនដាច់។ ខ្ញុំបានចូលមកចំពោះព្រះជាម្ចាស់ដើម្បីអធិស្ឋានថា «ព្រះជាម្ចាស់អើយ ទូលបង្គំបានទុកចិត្តមនុស្សដោយងាយ ហើយមិនបានបំពេញភារកិច្ចបានល្អទេ ដោយបន្សល់ទុកនូវអំពើរំលង។ ទូលបង្គំសុខចិត្តប្រែចិត្តចំពោះទ្រង់»។ ក្រោយពីខ្ញុំបានអធិស្ឋានរួច ចិត្តរបស់ខ្ញុំមានអារម្មណ៍ធូរស្រាលណាស់។ ក្រោយមក ខ្ញុំបានតាមដាន និងពិនិត្យមើលការងាររបស់ពួកគេជានិច្ច ដោយដោះស្រាយបញ្ហាបន្តិចម្ដងៗ។ បងប្អូនប្រុសស្រីរបស់ខ្ញុំក៏បុរេសកម្មក្នុងការបំពេញភារកិច្ចជាងមុនដែរ។

អំឡុងព្រឹកមួយក្នុងកិច្ចចំណាយពេលខាងវិញ្ញាណជាមួយព្រះជាម្ចាស់ ខ្ញុំបានអានអត្ថបទទីបន្ទាល់តាមបទពិសោធមួយ។ វាបានដកស្រង់ព្រះបន្ទូលរបស់ព្រះជាម្ចាស់មួយវគ្គ ដែលបានផ្លាស់ប្ដូរទស្សនៈរបស់ខ្ញុំលើរឿងរ៉ាវ។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្នករាល់គ្នាជឿថាទស្សនៈ 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' នេះត្រឹមត្រូវដែរឬទេ? តើឃ្លានេះជាសេចក្ដីពិតដែរឬទេ? ហេតុអ្វីបានជាគាត់ប្រើឃ្លានេះនៅក្នុងកិច្ចការនៃដំណាក់របស់ព្រះជាម្ចាស់ និងក្នុងការបំពេញភារកិច្ចរបស់គាត់ទៅវិញ? តើបញ្ហានៅត្រង់ណា? 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' ច្បាស់ណាស់គឺជាសម្ដីរបស់អ្នកគ្មានជំនឿ ជាពាក្យសម្ដីដែលមកពីសាតាំង ដូច្នេះ ហេតុអ្វីបានជាគាត់ចាត់ទុកពាក្យទាំងនេះថាជាសេចក្ដីពិតទៅវិញ? ហេតុអ្វីបានជាគាត់មិនអាចបែងចែកដឹងថា ពាក្យទាំងនេះខុស ឬត្រូវ? ពាក្យទាំងនេះគឺជាពាក្យសម្ដីរបស់មនុស្សយ៉ាងច្បាស់ ជាពាក្យសម្ដីរបស់មនុស្សជាតិដែលពុករលួយ ពាក្យទាំងនេះមិនមែនជាសេចក្ដីពិតទាល់តែសោះ វាផ្ទុយស្រឡះពីព្រះបន្ទូលរបស់ព្រះជាម្ចាស់ ហើយមិនគួរយកមកធ្វើជាលក្ខណៈវិនិច្ឆ័យសម្រាប់សកម្មភាពរបស់មនុស្ស ការប្រព្រឹត្តខ្លួន និងការថ្វាយបង្គំព្រះជាម្ចាស់ឡើយ។ ដូច្នេះ តើគួរដោះស្រាយចំពោះឃ្លានេះដោយរបៀបណា? ប្រសិនបើអ្នកពិតជាមានសមត្ថភាពក្នុងការវែកញែកមែន តើអ្នកគួរប្រើគោលការណ៍សេចក្ដីពិតបែបណាដើម្បីជំនួសវា សម្រាប់ធ្វើជាគោលការណ៍នៃការអនុវត្តរបស់អ្នក? គឺគួរតែ 'បំពេញភារកិច្ចរបស់អ្នកឱ្យបានល្អ ដោយអស់ពីចិត្ត អស់ពីព្រលឹង និងអស់ពីគំនិតរបស់អ្នក'។ ការធ្វើដោយអស់ពីចិត្ត អស់ពីព្រលឹង និងអស់ពីគំនិត គឺមិនត្រូវទទួលរងការដាក់កម្រិតពីនរណាម្នាក់ឡើយ គឺត្រូវមានចិត្តតែមួយ និងគំនិតតែមួយប៉ុណ្ណោះ ហើយគ្មានអ្វីលើសពីនេះទេ។ នេះគឺជាការទទួលខុសត្រូវរបស់អ្នក និងជាភារកិច្ចរបស់អ្នក ហើយអ្នកគួរតែបំពេញវាឱ្យបានល្អ ដ្បិតការធ្វើបែបនេះ គឺត្រឹមត្រូវឥតខ្ចោះតាមធម្មជាតិ។ មិនថាអ្នកជួបប្រទះបញ្ហាអ្វីក៏ដោយ អ្នកគួរតែធ្វើតាមគោលការណ៍។ ត្រូវដោះស្រាយបញ្ហាទាំងនោះតាមរបៀបដែលអ្នកគួរធ្វើ ប្រសិនបើត្រូវលួសកាត់ ក៏លួសកាត់ចុះ ហើយប្រសិនបើត្រូវដកហូតតំណែង ក៏ដកហូតតំណែងចុះ។ សរុបសេចក្ដីមក ត្រូវធ្វើដោយផ្អែកលើព្រះបន្ទូលរបស់ព្រះជាម្ចាស់ និងលើសេចក្ដីពិត។ តើនេះមិនមែនជាគោលការណ៍ទេឬអី? តើនេះមិនមែនផ្ទុយស្រឡះពីឃ្លា 'កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ' ទេឬអី? តើការដែលមិនសង្ស័យមនុស្សដែលអ្នកប្រើប្រាស់ ហើយក៏មិនប្រើប្រាស់មនុស្សដែលអ្នកសង្ស័យ មានន័យដូចម្តេច? វាមានន័យថា ប្រសិនបើអ្នកបានប្រើប្រាស់មនុស្សម្នាក់ហើយ អ្នកមិនគួរ សង្ស័យគេទេ អ្នកគួរតែលែងដៃ មិនមើលការខុសត្រូវគេ ហើយបណ្ដោយឱ្យគេធ្វើតាមចិត្តរបស់គេ ហើយប្រសិនបើអ្នកសង្ស័យគេ នោះអ្នកមិនគួរប្រើប្រាស់គេឡើយ។ តើនេះមិនមែនជាអត្ថន័យរបស់វាទេឬអី? រឿងនេះគឺខុសឆ្គងយ៉ាងធ្ងន់ធ្ងរ។ មនុស្សជាតិត្រូវបានសាតាំងធ្វើឱ្យពុករលួយយ៉ាងជ្រៅ។ មនុស្សម្នាក់ៗមាននិស្ស័យបែបសាតាំង ហើយអាចក្បត់ព្រះជាម្ចាស់ និងទាស់ទទឹងនឹងព្រះជាម្ចាស់បាន។ អ្នកអាចនិយាយបានថា គ្មាននរណាម្នាក់អាចទុកចិត្តបានឡើយ។ ទោះបីជាមនុស្សម្នាក់ស្បថស្បែដល់មេឃដីយ៉ាងណាក៏ដោយ ក៏គ្មានប្រយោជន៍អ្វីដែរ ពីព្រោះមនុស្សត្រូវបានដាក់កម្រិតដោយនិស្ស័យពុករលួយរបស់ពួកគេ ហើយមិនអាចគ្រប់គ្រងខ្លួនឯងបានឡើយ។ ពួកគេត្រូវតែទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ មុនពេលពួកគេអាចដោះស្រាយបញ្ហានៃនិស្ស័យពុករលួយរបស់ពួកគេបាន ហើយដោះស្រាយបញ្ហានៃការទាស់ទទឹង និងការក្បត់ព្រះជាម្ចាស់របស់ពួកគេបានយ៉ាងហ្មត់ចត់ ពោលគឺដោះស្រាយឫសគល់នៃអំពើបាបរបស់មនុស្ស។ អស់អ្នកណាដែលមិនទាន់បានឆ្លងកាត់ការជំនុំជម្រះ និងការបន្សុទ្ធរបស់ព្រះជាម្ចាស់ ហើយមិនទាន់ទទួលបានសេចក្ដីសង្គ្រោះ គឺមិនអាចទុកចិត្តបានឡើយ។ ពួកគេមិនស័ក្តិសមនឹងទទួលបានការទុកចិត្តទេ។ ហេតុដូច្នេះហើយ នៅពេលដែលអ្នកប្រើប្រាស់នរណាម្នាក់ អ្នកត្រូវតែមើលការខុសត្រូវ និងចង្អុលបង្ហាញពួកគេ។ ម្យ៉ាងទៀត អ្នកត្រូវតែលួសកាត់ពួកគេ និងឧស្សាហ៍ប្រកបគ្នាអំពីសេចក្ដីពិត ហើយមានតែតាមរបៀបនេះទេ ទើបអ្នកអាចមើលឃើញច្បាស់ថា តើពួកគេអាចបន្តត្រូវបានប្រើប្រាស់ទៀតឬអត់។ ប្រសិនបើមានមនុស្សមួយចំនួនដែលអាចទទួលយកសេចក្ដីពិត ទទួលយកការលួសកាត់ អាចបំពេញភារកិច្ចរបស់ពួកគេដោយស្មោះត្រង់ និងមានការរីកចម្រើនជាបន្តបន្ទាប់នៅក្នុងជីវិតរបស់ពួកគេ នោះមានតែមនុស្សទាំងនេះទេ ទើបពិតជាអាចប្រើប្រាស់បាន» (ដកស្រង់ពី «ចំណុចក្រៅប្រធានបទទីមួយ» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ក្រោយពីសញ្ជឹងគិតលើព្រះបន្ទូលរបស់ព្រះជាម្ចាស់ ខ្ញុំបានយល់ថា មិនថាសមត្ថភាពការងាររបស់មនុស្សម្នាក់យ៉ាងណា ឬគុណសម្បត្តិរបស់គេបែបណានោះទេ មិនថាពួកគេចេះធ្វើការងារ ឬយល់សេចក្តីពិតកម្រិតណានោះទេ ត្រូវតែតាមដានការងាររបស់ពួកគេជានិច្ច។ នេះគឺដោយសារតែមនុស្សត្រូវបានសាតាំងធ្វើឱ្យពុករលួយយ៉ាងជ្រៅ ហើយងាយនឹងធ្វើសកម្មភាពដោយពឹងផ្អែកលើនិស្ស័យពុករលួយ។ មិនថាពួកគេជាអ្នកណាក៏ដោយ ក៏គ្មាននរណាម្នាក់ ដែលគួរឱ្យទុកចិត្ត ឬអាចជឿជាក់បានឡើយ មុនពេលពួកគេទទួលបានសេចក្តីពិត និងទទួលបានការសង្គ្រោះនោះ។ ក្នុងនាមជាអ្នកដឹកនាំ និងអ្នកធ្វើការ យើងត្រូវតែមើលការខុសត្រូវ និងពិនិត្យមើលការងារឱ្យបានទាន់ពេលវេលា ស្វែងយល់អំពីវឌ្ឍនភាពនៃការងារ ចង្អុលបង្ហាញបញ្ហា និងជួយនៅកន្លែងដែលត្រូវការ នៅពេលយើងរកឃើញបញ្ហា លួសកាត់មនុស្ស ក្នុងករណីមានបញ្ហាធ្ងន់ធ្ងរ ហើយរកមើល និងដោះស្រាយបញ្ហាឱ្យបានទាន់ពេលវេលា។ មានតែបែបនេះទេ ទើបហៅថាការធ្វើកិច្ចការជាក់ស្ដែង។ ក្រោយមក ខ្ញុំពិតជាបានតាមដាន មើលការខុសត្រូវ និងពិនិត្យមើលការងាររបស់បងប្អូនប្រុសស្រីមែន។

ពេលមួយ ខ្ញុំកំពុងតាមដាន និងស្វែងយល់អំពីការងាររបស់ ម៉ាថា ហើយបានរកឃើញថា គ្រូជំនួយផ្នែកផ្សាយដំណឹងល្អម្នាក់ មិនបានធ្វើកិច្ចការជាក់ស្ដែងទេ ហើយចាំបាច់ត្រូវដកហូតតំណែង។ ដូច្នេះ ខ្ញុំ និង ម៉ាថា ក៏បានដកហូតតំណែងគ្រូជំនួយរូបនោះ។ ក្រោយពីការដកហូតតំណែង យើងត្រូវធ្វើការបោះឆ្នោតបំពេញតំណែងគ្រូជំនួយ ហើយខ្ញុំបានឱ្យ ម៉ាថា ដឹកនាំ ដោយប្រកបគ្នាជាមួយគាត់អំពីរបៀបធ្វើការងារបន្ទាប់ឱ្យបានលម្អិត។ ខ្ញុំបានគិតក្នុងចិត្តថា «គាត់ធ្លាប់ធ្វើកិច្ចការទាំងនេះពីមុនមក។ ឥឡូវនេះ ខ្ញុំក៏បានប្រកបគ្នាអំពីរឿងទាំងនេះជាមួយគាត់ដែរ ដូច្នេះ គាត់ប្រាកដជាធ្វើវាបានល្អមិនខាន។ ខ្ញុំមិនចាំបាច់មើលការខុសត្រូវគាត់ទៀតទេ»។ នៅពេលនេះ ខ្ញុំបានដឹងថា គំនិតរបស់ខ្ញុំមិនត្រឹមត្រូវទេ។ ខ្ញុំនឹកឃើញដល់ពេលដែលខ្ញុំបានទុកចិត្តមនុស្សដោយងងឹតងងុល ហើយមិនបានពិនិត្យមើល ឬតាមដានការងាររបស់ពួកគេ ដែលបណ្តាលឱ្យការងាររងផលប៉ះពាល់យ៉ាងធ្ងន់ធ្ងរ។ ខ្ញុំមិនអាចបណ្តោយឱ្យបញ្ហាចាស់របស់ខ្ញុំងើបក្បាលឡើងមកវិញបានទេ។ ខ្ញុំបាននឹកឃើញព្រះបន្ទូលរបស់ព្រះជាម្ចាស់មួយវគ្គ ដែលខ្ញុំធ្លាប់បានអានពីមុន៖ «នៅពេលដែលមនុស្សមិនទាន់ទទួលបានសេចក្តីពិត ពួកគេជាមនុស្សដែលមិនគួរឱ្យជឿជាក់ និងមិនគួរឱ្យទុកចិត្តបានឡើយ។ តើឃ្លាថា ពួកគេមិនគួរឱ្យទុកចិត្ត មានន័យដូចម្ដេចទៅ? ឃ្លានេះមានន័យថា កាលណាពួកគេជួបនឹងការលំបាក ឬឧបសគ្គ ពួកគេទំនងជាជំពប់ជើងក្នុងជំនឿ ហើយមានអារម្មណ៍អវិជ្ជមាន និងខ្សោយ។ តើអ្នកដែលច្រើនតែមានអារម្មណ៍អវិជ្ជមាន និងខ្សោយ ជាមនុស្សគួរឱ្យទុកចិត្តបានទេ? ពិតជាមិនបានឡើយ។ ប៉ុន្តែមនុស្សដែលយល់ពីសេចក្តីពិត គឺមានលក្ខណៈខុសពីនេះ។ មនុស្សដែលយល់ពីសេចក្ដីពិតយ៉ាងពិតប្រាកដ ច្បាស់ជាមានចិត្តដែលកោតខ្លាចព្រះជាម្ចាស់ និងដួងចិត្តដែលចុះចូលនឹងព្រះជាម្ចាស់ ហើយមានតែមនុស្សដែលមានចិត្តកោតខ្លាចព្រះជាម្ចាស់ប៉ុណ្ណោះ ទើបជាមនុស្សដែលគួរឱ្យទុកចិត្ត។ មនុស្សដែលគ្មានចិត្តកោតខ្លាចព្រះជាម្ចាស់ គឺមិនគួរឱ្យទុកចិត្តឡើយ។ តើគួរប្រព្រឹត្តចំពោះមនុស្សដែលគ្មានចិត្តកោតខ្លាចព្រះជាម្ចាស់ដោយរបៀបណា? ជាការពិតណាស់ ពួកគេគួរតែទទួលបានជំនួយ និងការគាំទ្រប្រកបដោយសេចក្ដីស្រឡាញ់។ ពួកគេគួរតែត្រូវបានតាមដានឱ្យបានដិតដល់ជាងមុន នៅពេលដែលពួកគេ ធ្វើភារកិច្ចរបស់ខ្លួន ហើយផ្ដល់ជំនួយ និងការចង្អុលបង្ហាញបន្ថែម ទាល់តែបែបនោះទើបអាចធានាបានថា ពួកគេធ្វើភារកិច្ចរបស់ខ្លួនប្រកបដោយប្រសិទ្ធភាព។ ហើយតើការធ្វើបែបនេះមានគោលបំណងអ្វីទៅ? គោលបំណងដ៏សំខាន់បំផុតគឺដើម្បីរក្សាការពារកិច្ចការនៃដំណាក់របស់ព្រះជាម្ចាស់។ គោលបំណងទីពីរចំពោះរឿងនេះ គឺដើម្បីកំណត់បញ្ហាភ្លាមៗ ផ្គត់ផ្គង់ គាំទ្រពួកគេ ហើយដោះស្រាយ ឬលួសកាត់ពួកគេភ្លាមៗ កែតម្រូវការភ្លាំងភ្លាត់របស់ពួកគេ និងប៉ះប៉ូវចំណុចខ្វះខាត និងភាពទន់ខ្សោយរបស់ពួកគេ។ ការនេះមានប្រយោជន៍ដល់មនុស្ស ហើយគ្មានគំនិតព្យាបាទនោះទេ» («ទំនួលខុសត្រូវរបស់អ្នកដឹកនាំ និងអ្នកធ្វើការ (៧)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ ខណៈដែលខ្ញុំសញ្ជឹងគិតលើព្រះបន្ទូលរបស់ព្រះជាម្ចាស់ ខ្ញុំលែងហ៊ានទុកចិត្តខ្លួនឯងទៀតហើយ។ ខ្ញុំប្រញាប់ទៅជួប ម៉ាថា ដើម្បីស្វែងយល់អំពីស្ថានការណ៍ទាក់ទងនឹងការបោះឆ្នោតបំពេញតំណែងគ្រូជំនួយ។ ជាលទ្ធផល ខ្ញុំបានដឹងថា គាត់រវល់នឹងការងារផ្សេងទៀត ហើយបានផ្អាកការបោះឆ្នោតបំពេញតំណែងនោះ។ ក្រោយមក ខ្ញុំបានលាតត្រដាងគាត់ ចំពោះការមិនរ៉ាប់រងបន្ទុកក្នុងភារកិច្ច និងការពន្យារពេលការងារ ហើយគាត់ក៏ប្រញាប់ទៅរៀបចំការបោះឆ្នោតបំពេញតំណែង។ ក្រោយមក ខ្ញុំពិតជាបានស្វែងយល់អំពីកិច្ចការផ្សេងទៀតដែល ម៉ាថា ទទួលខុសត្រូវ ហើយបានរកឃើញបញ្ហាមួយចំនួននៅក្នុងនោះដែរ។ ខ្ញុំបានប្រកបគ្នាភ្លាមៗដើម្បីដោះស្រាយបញ្ហាទាំងនេះ ហើយមួយរយៈក្រោយមក ការងាររបស់ពួកជំនុំក៏មានការរីកចម្រើនខ្លះៗ។ នៅពេលខ្ញុំអនុវត្តបែបនេះ ចិត្តរបស់ខ្ញុំមានអារម្មណ៍ធូរស្រាលជាងមុនច្រើន។

តាមរយៈបទពិសោធមួយរយៈនេះ ខ្ញុំបានឃើញយ៉ាងច្បាស់ថា គំនិតដែលសាតាំងបានបញ្ចូលទៅក្នុងមនុស្សដែលថា «បើអ្នកប្រើមនុស្សម្នាក់ ចូរកុំសង្ស័យគេឱ្យសោះ បើអ្នកសង្ស័យពីគេ នោះកុំប្រើគេឱ្យសោះ» គឺខុសឆ្គង និងខុសទំនង។ លើសពីនេះទៅទៀត វាគឺប្រទូសរ៉ាយទៅនឹងសេចក្តីពិត។ ខ្ញុំក៏បានយល់ពីរបៀបមើលការខុសត្រូវ និងតាមដានការងារ ស្របតាមគោលការណ៍នៃសេចក្តីពិតផងដែរ។ សូមអរព្រះគុណព្រះជាម្ចាស់!


៤១. ការស្វែងរកផ្លូវដើម្បីដោះស្រាយនិស្ស័យក្រអឺតក្រទមរបស់ខ្ញុំ

ដោយ សៃរ៉ឹស មកពីប្រទេសហ្វីលីពីន

ខ្ញុំបានរៀនរបាំនៅវិទ្យាល័យ ហើយមានបទពិសោធខាងរាំខ្លះៗដែរ។ ខ្ញុំក៏ចូលចិត្តរាំខ្លាំងណាស់ដែរ។ នៅពេលពួកជំនុំបានរៀបចំឲ្យខ្ញុំបំពេញភារកិច្ចខាងរាំ ខ្ញុំពិតជាសប្បាយចិត្តណាស់ ខ្ញុំមានអារម្មណ៍ថា ដោយមានមូលដ្ឋានគ្រឹះស្រាប់ ខ្ញុំប្រាកដជារៀនវាបានយ៉ាងងាយ។ ខ្ញុំបានទទួលយកភារកិច្ចនេះដោយមិនស្ទាក់ស្ទើរឡើយ។ ក្នុងអំឡុងពេលហាត់ ខ្ញុំអាចធ្វើក្បាច់ទាំងអស់បានយ៉ាងងាយស្រួល ដូច្នេះ ខ្ញុំគិតថា ខ្ញុំរាំពូកែជាងបងប្អូនប្រុសស្រីរបស់ខ្ញុំទៅទៀត។ ពេលខ្លះ បងប្អូនប្រុសស្រីបានផ្ដល់យោបល់ ដោយនិយាយថា ក្បាច់របស់ខ្ញុំខុសពីពួកគេ ហើយថាក្បាច់រាំរបស់យើងគួរតែឯកភាពគ្នា។ ខ្ញុំទទួលយកតែសំបកក្រៅប៉ុណ្ណោះ។ នៅក្នុងចិត្ត ខ្ញុំមានអារម្មណ៍ថា ក្បាច់របស់ខ្ញុំត្រឹមត្រូវសមរម្យជាងពួកគេ ហើយខ្ញុំមិនចង់ស្ដាប់ពួកគេទេ។ ក្រោយមក ពេលអ្នកមើលការខុសត្រូវពិនិត្យមើលវីដេអូគំរូដែលយើងបានធ្វើ ពួកគេក៏បានលើកឡើងដែរថា ក្បាច់រាំរបស់យើងមិនស៊ីសង្វាក់គ្នាទេ ហើយគួរតែឯកភាពគ្នា។ ទោះយ៉ាងណា ពួកគេក៏បាននិយាយដែរថា ក្បាច់រាំរបស់ខ្ញុំត្រង់វគ្គបន្ទរគឺល្អណាស់ ហើយថា បងប្អូនប្រុសស្រីឯទៀតអាចរៀនពីខ្ញុំបាន។ ពួកគេថែមទាំងឲ្យខ្ញុំបង្រៀនពួកគេ រាំទៀតផង។ ពេលឮបែបនេះ ខ្ញុំត្រេកអរណាស់ ហើយមានអារម្មណ៍កាន់តែខ្លាំងថា ខ្ញុំជាអ្នករាំដែលពូកែជាងគេបំផុតក្នុងចំណោមមនុស្សទាំងនេះ។ ខ្ញុំមានបទពិសោធច្រើន ហើយអាចណែនាំ និងដឹកនាំពួកគេរាំបាន។ ខណៈពេលដែលខ្ញុំកំពុងបង្រៀនក្បាច់រាំដល់ពួកគេ ពួកគេត្រូវហាត់ម្ដងហើយម្ដងទៀត ទើបអាចឈានដល់ស្ដង់ដាររបស់ខ្ញុំ ព្រោះក្បាច់របស់ខ្ញុំធំទូលាយ និងមានកម្លាំងជាង។ ការនេះពិតជាពិបាកសម្រាប់ពួកគេណាស់។ នៅពេលនោះ ខ្ញុំមិនបានឆ្លុះបញ្ចាំងពីខ្លួនឯង ហើយមិនបានកែសម្រួល ដើម្បីឲ្យផែនការរាំកាន់តែសមរម្យឡើយ។ ផ្ទុយទៅវិញ ខ្ញុំគ្រាន់តែគិតថា ខ្លួនឯងអស្ចារ្យ ហើយក្បាច់រាំរបស់ខ្ញុំពិតជាពិសេស។ ពេលយើងបន្តហាត់នៅថ្ងៃបន្ទាប់ យើងមានមតិខុសគ្នាលើក្បាច់ជើងរបស់យើង។ ខ្ញុំមិនចង់ធ្វើតាមរបៀបដែលពួកគេបានស្នើទេ ព្រោះខ្ញុំគិតថា ក្បាច់របស់ពួកគេមើលទៅមិនស្អាត។ ខ្ញុំនៅតែបន្តបង្រៀនពួកគេឲ្យហាត់តាមគំនិតរបស់ខ្ញុំ។

ក្រោយមក បងស្រី ដាយអាន បាននិយាយថា ក្បាច់ដៃរបស់ខ្ញុំធំទូលាយពេក ហើយមិនសូវបង្ហាញការគោរព ហើយឲ្យខ្ញុំបន្ថយទំហំនៃក្បាច់របស់ខ្ញុំ។ បងប្អូនប្រុសស្រីឯទៀតក៏យល់ស្របជាមួយគាត់ដែរ តែខ្ញុំមិនព្រមទទួលយកទេ។ ខ្ញុំគិតថា ក្បាច់របស់ខ្ញុំត្រឹមត្រូវហើយ។ ទោះយ៉ាងណា ខ្ញុំបារម្ភថា បើខ្ញុំមិនទទួលយកយោបល់ពួកគេ ពួកគេអាចនឹងនិយាយថា ខ្ញុំក្រអឺតក្រទមណាស់។ ទាល់តែពេលនោះ ទើបខ្ញុំព្យាយាមបន្ថយទំហំក្បាច់ដៃរបស់ខ្ញុំ។ ពេលយើងពិនិត្យមើលវីដេអូគំរូនៃការរាំឡើងវិញ ខ្ញុំបានរកឃើញថា ក្បាច់របស់យើងមិនដូចគ្នាទេ។ ទំហំនៃក្បាច់របស់ខ្ញុំនៅតែធំជាងពួកគេច្រើនណាស់។ ខ្ញុំជឿជាក់ថា ខ្ញុំរាំពូកែជាងពួកគេ ហើយក្បាច់របស់ខ្ញុំត្រឹមត្រូវសមរម្យជាង។ កាលពីមុន អ្នកមើលការខុសត្រូវបានសរសើរខ្ញុំថា ក្បាច់ខ្ញុំល្អ ដូច្នេះ បើក្បាច់របស់យើងមិនដូចគ្នា វាប្រាកដជាបញ្ហារបស់ពួកគេហើយ។ ពេលខ្លះ ទោះបីជាខ្ញុំធ្វើតាមរបៀបដែលពួកគេបានស្នើក៏ដោយ ក៏ខ្ញុំមិនគិតថា ក្បាច់របស់ពួកគេស្រស់ស្អាតដែរ។ តាមពិត គ្រប់ពេលដែលខ្ញុំលួចមិនយល់ស្របនឹងយោបល់របស់ពួកគេ ហើយមិនអាចសហការជាមួយពួកគេបានល្អ ចិត្តរបស់ខ្ញុំឈឺចាប់ខ្លាំងណាស់។ ខ្ញុំមានអារម្មណ៍ហត់នឿយខ្លាំង ហើយមិនអាចដឹងពីវត្តមានរបស់ ព្រះជាម្ចាស់ឡើយ។ ខ្ញុំក៏បាត់បង់ចិត្តស្រឡាញ់ចំពោះភារកិច្ចដែរ។ ខ្ញុំចាប់ផ្ដើមសញ្ជឹងគិតថា «ហេតុអ្វីបានជាខ្ញុំមានអារម្មណ៍ឈឺចាប់ក្នុងចិត្ត គ្រប់ពេលដែលខ្ញុំរាំជាមួយពួកគេ? តើការបំពេញភារកិច្ចតាមរបៀបនេះស្របតាមបំណងព្រះហឫទ័យរបស់ ព្រះជាម្ចាស់ឬទេ?» ខ្ញុំមិនចង់បន្តបែបនេះទៀតទេ ដូច្នេះ ខ្ញុំបានអធិស្ឋានទៅកាន់ព្រះជាម្ចាស់ ដោយអង្វរទ្រង់ឲ្យបំភ្លឺខ្ញុំ ដើម្បីឲ្យខ្ញុំអាចឆ្លុះបញ្ចាំងពីបញ្ហារបស់ខ្លួន។

ថ្ងៃមួយ ក្នុងអំឡុងពេលនៃការចំណាយពេលខាងវិញ្ញាណរបស់ខ្ញុំ ខ្ញុំបានអានព្រះបន្ទូលមួយអត្ថបទដែលធ្វើឲ្យខ្ញុំរំភើបចិត្តខ្លាំងណាស់។ ព្រះដ៏មានគ្រប់ព្រះចេស្ដាមានបន្ទូលថា៖ «ចូរកុំតែងតែព្យាយាមអួតសម្ញែង តែងតែនិយាយពាក្យសម្ដីខ្ពង់ខ្ពស់ និងធ្វើរឿងរ៉ាវដោយខ្លួនឯងឱ្យសោះ។ អ្នកគួរតែរៀនពីរបៀបសហការជាមួយអ្នកដទៃ ហើយអ្នកគួរតែយកចិត្តទុកដាក់ស្ដាប់មតិយោបល់របស់អ្នកដទៃឱ្យបានច្រើន និងស្វែងរកចំណុចខ្លាំងរបស់ពួកគេ។ តាមរបៀបនេះ ការសហការយ៉ាងចុះសម្រុង ក្លាយជារឿងងាយស្រួល។ ប្រសិនបើអ្នកតែងតែព្យាយាមអួតសម្ញែង និងចង់ធ្វើជាអ្នកសម្រេចចិត្តចុងក្រោយ នោះអ្នកមិនមែនកំពុងសហការយ៉ាងចុះសម្រុងឡើយ។ តើអ្នកកំពុងធ្វើអ្វី? អ្នកកំពុងបង្កការរំខាន និងលួចបំផ្លាញអ្នកដទៃហើយ។ ការបង្កការរំខាន និងការលួចបំផ្លាញអ្នកដទៃ គឺជាការដើរតួជាសាតាំង វាមិនមែនជាការបំពេញភារកិច្ចឡើយ។ ប្រសិនបើអ្នកតែងតែធ្វើរឿងដែលបង្កការរំខាន និងលួចបំផ្លាញអ្នកដទៃ នោះមិនថាអ្នកចំណាយការខិតខំប្រឹងប្រែង ឬយកចិត្តទុកដាក់ខ្លាំងប៉ុនណាក៏ដោយ ក៏ព្រះជាម្ចាស់នឹងមិននឹកចាំឡើយ។ អ្នកប្រហែលជាមានកម្លាំងតិចតួច ប៉ុន្តែប្រសិនបើអ្នកមានសមត្ថភាពសហការជាមួយអ្នកដទៃ និងអាចទទួលយកមតិយោបល់ដែលសមស្រប ហើយប្រសិនបើអ្នកមានបំណងចិត្តត្រឹមត្រូវ និងអាចការពារកិច្ចការនៃដំណាក់របស់ព្រះជាម្ចាស់ នោះអ្នកគឺជាបុគ្គលដែលត្រឹមត្រូវហើយ។ ... ប្រសិនបើអ្នកមិនយល់ពីសេចក្ដីពិតទេ នោះអ្នកត្រូវតែរៀនស្ដាប់បង្គាប់។ ប្រសិនបើមាននរណាម្នាក់ដែលយល់ពីសេចក្ដីពិត ឬនិយាយស្របតាមសេចក្ដីពិត នោះអ្នកត្រូវតែទទួលយកវា ហើយស្ដាប់បង្គាប់។ អ្នកមិនគួរធ្វើរឿងដែលរំខាន ឬលួចបំផ្លាញជាដាច់ខាត ហើយកុំប្រព្រឹត្តតាមអំពើចិត្ត និងឯកតោភាគីឱ្យសោះ។ តាមរបៀបនេះ អ្នកនឹងមិនធ្វើសេចក្ដីអាក្រក់ឡើយ។ អ្នកត្រូវតែចងចាំថា៖ ការបំពេញភារកិច្ចរបស់អ្នក មិនមែនជារឿងនៃការធ្វើកិច្ចការផ្ទាល់ខ្លួន ឬធ្វើរឿងផ្ទាល់ខ្លួនរបស់អ្នកឡើយ។ នេះមិនមែនជាកិច្ចការផ្ទាល់ខ្លួនរបស់អ្នកទេ វាគឺជាកិច្ចការរបស់ពួកជំនុំ ហើយអ្នកគ្រាន់តែចូលរួមចំណែកនូវកម្លាំងដែលអ្នកមានប៉ុណ្ណោះ។ អ្វីដែលអ្នកធ្វើនៅក្នុងកិច្ចការគ្រប់គ្រងរបស់ព្រះជាម្ចាស់ គឺគ្រាន់តែជាផ្នែកតូចមួយនៃការសហការរបស់មនុស្សប៉ុណ្ណោះ។ តួនាទីរបស់អ្នក គ្រាន់តែជាតួនាទីតូចតាចនៅជ្រុងណាមួយប៉ុណ្ណោះ។ នោះហើយជាការទទួលខុសត្រូវដែលអ្នករ៉ាប់រង។ អ្នកគួរតែមានវិចារណញ្ញាណនេះ។ ដូច្នេះហើយ មិនថាមានមនុស្សប៉ុន្មាននាក់កំពុងបំពេញភារកិច្ចរបស់ពួកគេជាមួយគ្នាក៏ដោយ ឬទោះបីជាពួកគេប្រឈមមុខនឹងការលំបាកអ្វីក៏ដោយ ក៏រឿងដំបូងដែលមនុស្សគ្រប់គ្នាគួរធ្វើ គឺអធិដ្ឋានទៅកាន់ព្រះជាម្ចាស់ និងប្រកបគ្នាជាមួយគ្នា ស្វែងរកសេចក្ដីពិត រួចហើយកំណត់ថាតើគោលការណ៍នៃការអនុវត្តគឺជាអ្វីខ្លះ។ នៅពេលពួកគេបំពេញភារកិច្ចរបស់ពួកគេតាមរបៀបនេះ ពួកគេនឹងមានផ្លូវឆ្ពោះទៅមុខ» («ការបំពេញភារកិច្ចឱ្យបានត្រឹមត្រូវតម្រូវឱ្យមានការសហការចុះសម្រុងគ្នា» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ក្រោយពីអានព្រះបន្ទូលរបស់ព្រះជាម្ចាស់ ខ្ញុំយល់ថា បើយើងចង់បំពេញភារកិច្ចបានល្អ យើងត្រូវរៀនពីរបៀបធ្វើការជាមួយគ្នាជាមួយបងប្អូនប្រុសស្រីរបស់យើង រៀនពីចំណុចខ្លាំងរបស់គ្នាទៅវិញទៅមក ដើម្បីបំពេញបន្ថែមចំណុចខ្សោយរបស់យើង។ មានតែតាមរបៀបនេះទេ ទើបយើងស្របតាមបំណងព្រះហឫទ័យព្រះជាម្ចាស់។ បើយើងចេះតែចង់ប្រកាន់ខ្ជាប់គំនិតខ្លួនឯង នេះនឹងប៉ះពាល់ដល់ការងារ ហើយធ្វើឲ្យព្រះជាម្ចាស់ស្អប់ខ្ពើម។ ខ្ញុំក៏បានឆ្លុះបញ្ចាំងដែរថា ខ្ញុំមិនបានធ្វើការដោយចុះសម្រុងជាមួយបងប្អូនប្រុសស្រីទេ ព្រោះខ្ញុំមានអារម្មណ៍ថា ខ្ញុំមានបទពិសោធច្រើនជាង ហើយរាំពូកែជាងពួកគេ ដូច្នេះពួកគេគួរតែយកតម្រាប់តាមក្បាច់របស់ខ្ញុំ។ ពេលបងប្អូនប្រុសស្រីផ្ដល់យោបល់ថា ក្បាច់របស់ខ្ញុំធំពេក ខ្ញុំមានអារម្មណ៍ទាស់ទទឹង ហើយមិនចង់ធ្វើតាមយោបល់របស់ពួកគេទេ។ ទោះបីជាខ្ញុំអាចឃើញថា ទំហំនៃក្បាច់របស់ខ្ញុំពិតជាធំពេកក៏ដោយ ក៏ខ្ញុំនៅតែមិនចង់កែដែរ។ ពេលខ្លះ ខ្ញុំបានធ្វើតាមយោបល់របស់ពួកគេ តែក្នុងចិត្តខ្ញុំមិនស្រណុកសោះ។ ខ្ញុំនៅតែជឿថា ក្បាច់របស់ខ្ញុំល្អជាង ហើយប្រកាន់ខ្ជាប់គំនិតខ្លួនឯង។ នេះមានន័យថា ក្បាច់របស់ខ្ញុំ និងក្បាច់របស់ពួកគេមិនស៊ីសង្វាក់គ្នា និងចុះសម្រុងគ្នាទេ។ ខ្ញុំឃើញថា ខ្ញុំពិតជាក្រអឺតក្រទមណាស់ ហើយចេះតែជឿថា ក្បាច់របស់ខ្ញុំត្រឹមត្រូវ។ តាមពិត ក្បាច់របស់ខ្ញុំពិតជាធំពេកមែន ហើយមើលទៅមិនស្អាតសោះ។ លើសពីនេះ ដោយសារក្បាច់របស់ខ្ញុំមិនស៊ីសង្វាក់នឹងអ្នកដទៃ នេះបានប៉ះពាល់ដល់ភាពមានរបៀបរៀបរយនៃក្បាច់រួម និងប៉ះពាល់ដល់លទ្ធផលនៃការរាំ។ នេះបានបង្កជាការរំខាន។ ព្រះជាម្ចាស់បានមានបន្ទូលថា៖ «អ្នកគួរតែរៀនពីរបៀបសហការជាមួយអ្នកដទៃ ហើយអ្នកគួរតែយកចិត្តទុកដាក់ស្ដាប់មតិយោបល់របស់អ្នកដទៃឱ្យបានច្រើន និងស្វែងរកចំណុចខ្លាំងរបស់ពួកគេ។ តាមរបៀបនេះ ការសហការយ៉ាងចុះសម្រុង ក្លាយជារឿងងាយស្រួល»។ តាមពិត បងប្អូនប្រុសស្រីទាំងអស់សុទ្ធតែមានចំណុចខ្លាំង។ ខ្លះមានក្បាច់ក្បាលរលូន និង មើលទៅធម្មជាតិល្អណាស់ ចំណែកឯក្បាច់ក្បាលរបស់ខ្ញុំរឹងដូចមនុស្សយន្ត។ ម្យ៉ាងទៀត ក្បាច់របស់ពួកគេ ទោះបីជាមិនធំក៏ដោយ ក៏មើលទៅសមសួនណាស់។ ខ្ញុំដឹងថា ពេលពួកគេផ្ដល់យោបល់ឲ្យខ្ញុំម្ដងទៀត ខ្ញុំគួរតែទទួលយក ហើយខិតខំឲ្យអស់ពីសមត្ថភាព ដើម្បីធ្វើតាមក្បាច់ដែលពួកគេបានស្នើ។ បើខ្ញុំមានមតិផ្សេង ខ្ញុំអាចរៀបរាប់ និងពិភាក្សាជាមួយបងប្អូនប្រុសស្រី ហើយយើងអាចធ្វើការជាមួយគ្នា ដើម្បីធ្វើឲ្យក្បាច់របស់យើងឯកភាពគ្នា និងត្រឹមត្រូវសមរម្យ ហើយរាំឲ្យបានល្អ ដើម្បីសរសើរតម្កើងព្រះជាម្ចាស់ និងធ្វើបន្ទាល់ថ្វាយព្រះជាម្ចាស់។

ម្ដងនោះ បងប្អូនប្រុសស្រីបាននិយាយថា ស្មា និងក្បាលរបស់ខ្ញុំរេខ្លាំងពេក ហើយត្រូវការកែសម្រួល ហើយថា ក្បាច់ចង្កេះរបស់ខ្ញុំក៏ត្រូវការកែសម្រួលដែរ។ ដំបូងឡើយ ខ្ញុំមិនអាចទទួលយកបានទាំងស្រុងទេ ខ្ញុំគិតថា ក្បាច់របស់ខ្ញុំត្រឹមត្រូវហើយ។ ទោះយ៉ាងណា ពេលខ្ញុំឃើញថា ក្បាច់ក្បាលរបស់ពួកគេទាំងអស់សុទ្ធតែខុសពីខ្ញុំ ខ្ញុំគិតថា ប្រហែលជាពួកគេត្រឹមត្រូវមែនហើយ ហើយខ្ញុំព្យាយាមទទួលយក។ ពេលខ្លះ ខ្ញុំអាចធ្វើតាមបានល្អ តែពេលខ្លះ ខ្ញុំក៏ត្រលប់ទៅរករបៀបចាស់វិញម្ដងទៀត។ ពេលពួកគេកំពុងមើលមកខ្ញុំ ខ្ញុំគិតថា «ហេតុអ្វីបានជាខ្ញុំមានមូលដ្ឋានខាងរាំល្អជាងពួកគេ តែខ្ញុំជាអ្នកដែលត្រូវខិតខំកែប្រែក្បាច់របស់ខ្ញុំទៅវិញ?» ខ្ញុំមានអារម្មណ៍ទន់ខ្សោយ និងអាម៉ាស់ណាស់។ ខ្ញុំនឹកឃើញព្រះបន្ទូលរបស់ព្រះជាម្ចាស់៖ «អ្នកគួរតែរៀនពីរបៀបសហការជាមួយអ្នកដទៃ ហើយអ្នកគួរតែយកចិត្តទុកដាក់ស្ដាប់មតិយោបល់របស់អ្នកដទៃឱ្យបានច្រើន និងស្វែងរកចំណុចខ្លាំងរបស់ពួកគេ។ តាមរបៀបនេះ ការសហការយ៉ាងចុះសម្រុង ក្លាយជារឿងងាយស្រួល។ ប្រសិនបើអ្នកតែងតែព្យាយាមអួតសម្ញែង និងចង់ធ្វើជាអ្នកសម្រេចចិត្តចុងក្រោយ នោះអ្នកមិនមែនកំពុងសហការយ៉ាងចុះសម្រុងឡើយ» («ការបំពេញភារកិច្ចឱ្យបានត្រឹមត្រូវតម្រូវឱ្យមានការសហការចុះសម្រុងគ្នា» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះបន្ទូលរបស់ព្រះជាម្ចាស់ធ្វើឲ្យខ្ញុំយល់ថា ខ្ញុំគួរតែផ្ដោតបន្ថែមទៀតលើការរៀនសូត្រពីចំណុចល្អរបស់អ្នកដទៃ និងទទួលយកយោបល់របស់ពួកគេ។ ដោយសារពួកគេទាំងអស់គ្នានិយាយថា ក្បាច់របស់ខ្ញុំមិនល្អ ខ្ញុំគួរតែខិតខំឲ្យអស់ពីសមត្ថភាពដើម្បីកែប្រែ។ ទោះបីជាមិនងាយស្រួលក្នុងការធ្វើក្បាច់ទាំងនេះឲ្យបានល្អក៏ដោយ ខ្ញុំត្រូវតែខិតខំឲ្យអស់ពីសមត្ថភាព ដើម្បីឲ្យក្បាច់របស់យើងឯកភាពគ្នា។ លើសពីនេះ ការទទួលយកយោបល់របស់អ្នកដទៃ មិនត្រឹមតែជួយឲ្យខ្ញុំរាំបានល្អ ដើម្បីសរសើរតម្កើងព្រះជាម្ចាស់ប៉ុណ្ណោះទេ តែថែមទាំងអាចដោះស្រាយនិស្ស័យពុករលួយរបស់ខ្ញុំ និងជួយឲ្យខ្ញុំចៀសវាងពីភាពក្រអឺតក្រទម និងការរាប់ខ្លួនឯងជាសុចរិតផងដែរ។ ល្ងាចនោះ ខ្ញុំបន្តហាត់ម្នាក់ឯង ក្រោយពេលការហាត់ជាក្រុមរបស់យើងបានបញ្ចប់។ ពេលយើងហាត់រាំម្ដងទៀតនៅថ្ងៃបន្ទាប់ ពួកគេនិយាយថា ក្បាច់របស់ខ្ញុំល្អជាងមុនបន្តិច។ ទោះបីជាក្បាច់របស់ខ្ញុំនៅតែមិនទាន់ល្អឥតខ្ចោះក៏ដោយ ក៏វាបានបង្ហាញពីភាពប្រសើរឡើងខ្លះដែរ។ ខ្ញុំមិនអាចរាំតាមចំណង់ចំណូលចិត្តរបស់ខ្លួនឯងបានទេ ខ្ញុំត្រូវពិចារណាថាតើក្បាច់របស់យើងស៊ីសង្វាក់គ្នាឬអត់។ នេះគឺដោយសារតែ ទោះបីជាមានម្នាក់ក្នុងចំណោមពួកយើងរាំបានល្អខ្លាំងក៏ដោយ បើគេរាំខុសពីអ្នកដទៃ នោះក្បាច់រាំរបស់យើងនឹងមើលទៅមិនស្អាត ឬមិនមានរបៀបរៀបរយឡើយ ហើយនឹងមិនទទួលបានលទ្ធផលល្អទេ។ ក្រោយមក អ្នកមើលការខុសត្រូវបានមើលវីដេអូរាំដែលយើងបានធ្វើ ហើយនិយាយថា ក្បាច់របស់យើងបានប្រសើរឡើង។ ខ្ញុំដឹងថា នេះគឺជាការដឹកនាំរបស់ព្រះជាម្ចាស់ ហើយក៏ជាលទ្ធផលដែលសម្រេចបានតាមរយៈការសហការដ៏ចុះសម្រុងរបស់យើងដែរ។

ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់មួយចំនួននៅក្នុងការជួបជុំមួយ ដែលផ្ដល់ឲ្យខ្ញុំនូវការយល់ដឹងថ្មីខ្លះៗអំពីនិស្ស័យពុករលួយរបស់ខ្ញុំផ្ទាល់។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សជាតិត្រូវបានសាតាំងធ្វើឱ្យពុករលួយយ៉ាងជ្រាលជ្រៅ។ នៅក្នុងមនុស្សគ្រប់រូប មានធម្មជាតិបែបសាតាំង និងនិស្ស័យក្រអឺតក្រទម។ សូម្បីតែមនុស្សល្ងង់ខ្លៅ និងមនុស្សភ្លីភ្លើ ក៏ក្រអឺតក្រទមដែរ ហើយគិតថាពួកគេល្អជាងអ្នកដទៃ ព្រមទាំងបដិសេធមិនព្រមស្ដាប់បង្គាប់អ្នកដទៃឡើយ។ គេអាចមើលឃើញយ៉ាងច្បាស់ថា មនុស្សជាតិត្រូវបានធ្វើឱ្យពុករលួយយ៉ាងជ្រាលជ្រៅ ហើយថាវាជារឿងពិបាកណាស់សម្រាប់ពួកគេក្នុងការចុះចូលនឹងព្រះជាម្ចាស់។ ដោយសារតែភាពក្រអឺតក្រទម និងការរាប់ខ្លួនឯងជាសុចរិតរបស់ពួកគេ មនុស្សបានបាត់បង់វិចារណញ្ញាណទាំងស្រុង ហើយពួកគេមិនព្រមស្ដាប់បង្គាប់នរណាម្នាក់ឡើយ ទោះបីជាអ្វីដែលអ្នកដទៃនិយាយគឺត្រឹមត្រូវ និងស្របតាមសេចក្ដីពិតក៏ដោយ ក៏ពួកគេមិនព្រមស្ដាប់បង្គាប់អ្នកទាំងនោះដែរ។ គឺដោយសារតែភាពក្រអឺតក្រទមនេះហើយ ទើបមនុស្សហ៊ានវិនិច្ឆ័យព្រះជាម្ចាស់ ថ្កោលទោសព្រះជាម្ចាស់ និងទាស់ទទឹងនឹងព្រះជាម្ចាស់។ ដូច្នេះ តើនិស្ស័យក្រអឺតក្រទមអាចត្រូវបានដោះស្រាយដោយរបៀបណា? តើវាអាចត្រូវបានដោះស្រាយដោយពឹងផ្អែកលើការទប់របស់មនុស្សដែរឬទេ? តើវាអាចត្រូវបានដោះស្រាយដោយគ្រាន់តែទទួលដឹង និងទទួលស្គាល់ពីវាដែរឬទេ? គឺមិនអាចដាច់ខាត។ មានវិធីតែមួយគត់ដើម្បីដោះស្រាយនិស្ស័យក្រអឺតក្រទម នោះគឺការទទួលយកការជំនុំជម្រះ និងការវាយផ្ចាលរបស់ព្រះជាម្ចាស់។ មានតែអស់អ្នកដែលអាចទទួលយកសេចក្ដីពិតប៉ុណ្ណោះ ទើបអាចបោះបង់និស្ស័យក្រអឺតក្រទមរបស់ពួកគេចោលបន្តិចម្ដងៗបាន ចំណែកឯអស់អ្នកដែលមិនទទួលយកសេចក្ដីពិត នឹងមិនអាចដោះស្រាយនិស្ស័យក្រអឺតក្រទមរបស់ពួកគេបានជាដាច់ខាត។ ខ្ញុំឃើញមនុស្សជាច្រើនដែលពោរពេញដោយភាពក្រអឺតក្រទម នៅពេលពួកគេបង្ហាញជំនាញខ្លះៗនៅក្នុងភារកិច្ចរបស់ពួកគេ។ នៅពេលពួកគេបង្ហាញចំណុចខ្លាំងខ្លះៗ ពួកគេគិតថាពួកគេអស្ចារ្យណាស់ រួចហើយពួកគេក៏ស្កប់ស្កល់នឹងជ័យជម្នះរបស់ខ្លួន ហើយមិនប្រឹងប្រែងអភិវឌ្ឍខ្លួនបន្ថែមទៀតឡើយ។ មិនថាពាក្យសម្ដីរបស់អ្នកដទៃត្រឹមត្រូវ ឬស្របតាមសេចក្ដីពិតខ្លាំងប៉ុនណាក៏ដោយ ក៏ពួកគេមិនស្ដាប់ដែរ ដោយគិតថារបស់ដ៏ស្ដួចស្ដើងដែលពួកគេមាននេះ គឺជារបស់ដែលមានតម្លៃបំផុត ជារបស់ដែលគ្មានអ្វីប្រៀបផ្ទឹមបានឡើយ និងអាចជំនួសសេចក្ដីពិតបាន។ តើនេះជានិស្ស័យអ្វីទៅ? នេះជានិស្ស័យក្រអឺតក្រទម។ ពួកគេខ្វះវិចារណញ្ញាណខ្លាំងពេកហើយ។ តើមនុស្សម្នាក់អាចបំពេញភារកិច្ចរបស់ខ្លួនបានល្អដែរឬទេ នៅពេលគេមាននិស្ស័យក្រអឺតក្រទមនោះ? តើគេអាចចុះចូលនឹងព្រះជាម្ចាស់ និងដើរតាមព្រះជាម្ចាស់រហូតដល់ទីបញ្ចប់បានដែរឬទេ? នេះរឹតតែពិបាកទៅទៀត។ ដើម្បីដោះស្រាយនិស្ស័យក្រអឺតក្រទម អ្នកត្រូវតែរៀនពីរបៀបដកបទពិសោធកិច្ចការរបស់ព្រះជាម្ចាស់ ការជំនុំជម្រះ និងការវាយផ្ចាលរបស់ទ្រង់ ក្នុងពេលកំពុងបំពេញភារកិច្ចរបស់អ្នក។ មានតែតាមរបៀបនេះទេ ទើបអ្នកអាចស្គាល់ខ្លួនឯងបានយ៉ាងពិតប្រាកដ។ មានតែតាមរយៈការមើលឃើញសារជាតិពុករលួយរបស់អ្នកឱ្យបានច្បាស់ មើលឃើញឫសគល់នៃភាពក្រអឺតក្រទមរបស់អ្នកឱ្យបានច្បាស់ រួចហើយញែកឱ្យដឹង និងវែកញែកវាប៉ុណ្ណោះ ទើបអ្នកអាចស្គាល់ពីសារជាតិធម្មជាតិរបស់អ្នកបានយ៉ាងពិតប្រាកដ។ តាមរយៈការជីកកកាយរាល់អ្វីៗដែលពុករលួយទាំងអស់ដែលនៅខាងក្នុងខ្លួនអ្នក ហើយយកវាទៅផ្ទៀងផ្ទាត់ និងឈានទៅយល់ពីវាដោយផ្អែកលើសេចក្ដីពិត នោះអ្នកនឹងមើលឃើញយ៉ាងច្បាស់ពីធាតុពិតរបស់អ្នក៖ អ្នកមិនត្រឹមតែពោរពេញទៅដោយនិស្ស័យពុករលួយ ហើយខ្វះវិចារណញ្ញាណ និងការចុះចូលប៉ុណ្ណោះទេ ប៉ុន្តែអ្នកនៅខ្វះខាតច្រើនពេកហើយ ពោលគឺអ្នកមិនមានតថភាពនៃសេចក្ដីពិតសូម្បីតែបន្តិច ហើយពិតជាគួរឱ្យអាណិតណាស់។ ប្រសិនបើអ្នកដឹងពីរឿងនេះ អ្នកនឹងមិនអាចបង្កើតភាពក្រអឺតក្រទមណាមួយបានឡើយ។ ប្រសិនបើអ្នកមិនវែកញែក និងស្គាល់ខ្លួនឯងតាមរបៀបនេះទេ នោះបន្ទាប់ពីបំពេញភារកិច្ចរបស់អ្នកបានមួយរយៈ អ្នកនឹងមានអារម្មណ៍ថាអ្នកមានដើមទុន ហើយអ្នកនឹងមិនប្រមាណខ្លួនឡើយ។ អ្នកនឹងគិតថាអ្នកអស្ចារ្យគ្រប់សព្វបែបយ៉ាង ថាអ្នកដទៃអាក្រក់គ្រប់សព្វបែបយ៉ាង ហើយថាមានតែអ្នកប៉ុណ្ណោះដែលល្អបំផុត។ បន្ទាប់មក អ្នកនឹងអួតសម្ញែងខ្លួនឯងនៅគ្រប់ឱកាស ព្យាយាមធ្វើឱ្យអ្នកដទៃវាយតម្លៃអ្នកខ្ពស់ និងថ្វាយបង្គំអ្នក។ នេះគឺជាការខ្វះការស្គាល់ខ្លួនឯងទាំងស្រុង។ មនុស្សមួយចំនួនតែងតែអួតសម្ញែងខ្លួន។ នៅពេលអ្នកដទៃយល់ថាវាជារឿងគួរឱ្យធុញទ្រាន់ ពួកគេក៏រិះគន់អ្នកទាំងនោះថាជាមនុស្សក្រអឺតក្រទម។ ប៉ុន្តែពួកគេបែរជាប្រឆាំងទាស់ទៅវិញ ពួកគេនៅតែគិតថាពួកគេមានជំនាញ និងសមត្ថភាពដដែល។ តើនេះជានិស្ស័យអ្វីទៅ? ពួកគេក្រអឺតក្រទម និងរាប់ខ្លួនឯងជាសុចរិតខ្លាំងពេកហើយ! តើមនុស្សដែលក្រអឺតក្រទម និងរាប់ខ្លួនឯងជាសុចរិតបែបនេះ អាចស្រេកឃ្លានសេចក្ដីពិតដែរឬទេ? តើពួកគេអាចដេញតាមសេចក្ដីពិតបានដែរឬទេ? ប្រសិនបើពួកគេមិនដែលអាចស្គាល់ខ្លួនឯង ហើយមិនបោះបង់និស្ស័យពុករលួយនេះបានទេនោះ តើពួកគេអាចបំពេញភារកិច្ចរបស់ខ្លួនបានល្អដែរឬទេ? ប្រាកដជាមិនបានឡើយ» («ការស្គាល់ពីនិស្ស័យរបស់ខ្លួន គឺជាមូលដ្ឋានគ្រឹះនៃការផ្លាស់ប្តូរនិស្ស័យ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ក្រោយពីអានព្រះបន្ទូលរបស់ព្រះជាម្ចាស់ ខ្ញុំយល់ថា ដោយសារតែមនុស្សមាននិស្ស័យក្រអឺតក្រទម គេតែងតែជឿថា ខ្លួនឯងត្រូវ ហើយថាខ្លួនឯងខ្ពង់ខ្ពស់ជាងអ្នកដទៃ។ វាពិតជាពិបាកណាស់ក្នុងការចុះចូលនឹងព្រះជាម្ចាស់ និងទទួលយកយោបល់របស់អ្នកដទៃបែបនេះ។ នៅពេលមនុស្សម្នាក់មានអំណោយទាន ឬជំនាញខ្លះៗក្នុងផ្នែកជាក់លាក់ណាមួយ គេនឹងគិតថា គេពូកែជាង និងមានចំណេះដឹងជាងអ្នកដទៃ ធ្វើការតាមគំនិតផ្ទាល់ខ្លួន ហើយពិបាកនឹងសហការជាមួយអ្នកដទៃ។ ទោះបីជាយោបល់ដែលអ្នកដទៃលើកឡើងស្របតាមគោលការណ៍ក៏ដោយ ក៏គេមិនចង់យកមកអនុវត្តដែរ។ ឥរិយាបថរបស់ខ្ញុំគឺបែបហ្នឹងឯង។ ខ្ញុំជឿថា ខ្ញុំមានបទពិសោធខាងរាំ ដូច្នេះអ្នកដទៃគួរតែរៀនពីក្បាច់របស់ខ្ញុំ។ ជាពិសេស ពេលអ្នកមើលការខុសត្រូវនិយាយថា ខ្ញុំរាំបានល្អ ខ្ញុំកាន់តែមានទស្សនៈខ្ពស់ចំពោះខ្លួនឯងថែមទៀត។ ពេលបងប្អូនប្រុសស្រីផ្ដល់យោបល់ឲ្យខ្ញុំ ខ្ញុំមិនបានស្ដាប់ពួកគេដោយយកចិត្តទុកដាក់ទេ ហើយមិនចង់សាកល្បងធ្វើតាមដើម្បីកែលម្អឡើយ។ ទោះបីជាអ្វីដែលបងប្អូនប្រុសស្រីនិយាយគឺត្រឹមត្រូវ ហើយខ្ញុំអាចឃើញយ៉ាងច្បាស់ថា ក្បាច់របស់ខ្ញុំមិនដូចគ្នា និងមិនស៊ីចង្វាក់គ្នាជាមួយអ្នកដទៃក៏ដោយ ក៏ខ្ញុំនៅតែមិនចង់ទទួលយក ហើយមិនចង់កែប្រែខ្លួនឯងដែរ។ ខ្ញុំគិតថា «ហេតុអ្វីខ្ញុំគួរតែស្ដាប់ពួកឯង? ខ្ញុំរាំពូកែជាងពួកឯង។ ខ្ញុំគួរតែជាអ្នកណែនាំពួកឯងវិញតើ»។ ពេលបងប្អូនប្រុសស្រីចង់ឲ្យខ្ញុំហាត់ក្បាច់រាំមួយដដែលៗ ខ្ញុំមិនចង់ទទួលយករឿងនេះទេ ហើយមានអារម្មណ៍ដូចជា ពួកគេកំពុងបង្រៀនខ្ញុំ។ តើឥរិយាបថរបស់ខ្ញុំនេះមិនក្រអឺតក្រទមពេកទេឬអី? វាគឺជាអធិបតេយ្យភាព និងការរៀបចំរបស់ព្រះជាម្ចាស់ ដែលឲ្យយើងរាំជាមួយគ្នា ដើម្បីឲ្យយើងអាចសហការគ្នាបានល្អ និងបំពេញភារកិច្ចបានល្អ។ ទោះយ៉ាងណា ខ្ញុំក្រអឺតក្រទម និងរាប់ខ្លួនឯងជាសុចរិត៖ ខ្ញុំតែងតែរាំតាមរបៀបរបស់ខ្លួនឯង ហើយមិនទទួលយកយោបល់របស់អ្នកដទៃ ដែលបណ្ដាលឲ្យមានការសហការមិនល្អរវាងបងប្អូនប្រុសស្រី ហើយថែមទាំងធ្វើឲ្យយឺតយ៉ាវដល់វឌ្ឍនភាពនៃការរាំទៀតផង។ តាមពិត ក្បាច់រាំដែលខ្ញុំបានរៀននៅក្នុងលោកីយ៍ មិនមែនជាគោលការណ៍ ឬស្ដង់ដារទេ។ ក្បាច់ខ្លះធំពេក ហើយមិនសូវមានចិត្តគោរពទេ៖ វាមិនអាចសម្រេចបាននូវផលនៃការធ្វើបន្ទាល់ថ្វាយព្រះជាម្ចាស់ឡើយ។ ខ្ញុំគឺជាអ្នកជឿព្រះជាម្ចាស់ ហើយគួរតែបញ្ចេញកាយវិការតាមរបៀបដ៏ថ្លៃថ្នូរ និងសមរម្យ។ ខ្ញុំរាំដើម្បីសរសើរតម្កើងព្រះជាម្ចាស់ និងដើម្បីឲ្យអ្នកទស្សនាមានក្តីរីករាយក្នុងចិត្ត ហើយអាចសរសើរតម្កើងព្រះជាម្ចាស់ជាមួយខ្ញុំ។ ខ្ញុំមិនអាចបន្តក្រអឺតក្រទម និងប្រកាន់ខ្ជាប់គំនិតខ្លួនឯងទៀតទេ។ ខ្ញុំត្រូវតែចុះចូលនឹងតម្រូវការនៃដំណាក់របស់ព្រះជាម្ចាស់ ហើយបោះបង់ខ្លួនឯង ដោយធ្វើការយ៉ាងចុះសម្រុងជាមួយបងប្អូនប្រុសស្រី។

ក្រោយមក ខ្ញុំបានអានអត្ថបទព្រះបន្ទូលរបស់ព្រះជាម្ចាស់មួយ៖ «ចូរប្រាប់ខ្ញុំមកមើល តើមាននរណាម្នាក់ដែលឥតខ្ចោះដែរឬទេ? ទោះបីជាមនុស្សម្នាក់ពូកែខ្លាំង ហើយគេមានសមត្ថភាព និងមានទេពកោសល្យក៏ដោយ ក៏គេនៅតែមិនឥតខ្ចោះដែរ។ នេះគឺជាការពិត។ មនុស្សត្រូវតែមានការយល់ដឹងនេះ ហើយវាគឺជាអាកប្បកិរិយាដ៏ត្រឹមត្រូវដែលមនុស្សគួរតែមានចំពោះចំណុចខ្លាំង និងគុណសម្បត្តិរបស់ខ្លួន ព្រមទាំងចំណុចខ្សោយរបស់ពួកគេផ្ទាល់ វាគឺជាភាពមានវិចារណញ្ញាណដែលមនុស្សគួរតែមាន។ ប្រសិនបើអ្នកមានភាពមានវិចារណញ្ញាណនេះ អ្នកអាចប្រព្រឹត្តចំពោះចំណុចខ្លាំង និងចំណុចខ្សោយរបស់អ្នកផ្ទាល់បានយ៉ាងត្រឹមត្រូវ ក៏ដូចជាចំពោះចំណុចខ្លាំង និងចំណុចខ្សោយរបស់អ្នកដទៃដែរ ហើយតាមរបៀបនេះ អ្នកនឹងអាចសហការជាមួយអ្នកដទៃយ៉ាងចុះសម្រុងបាន។ ប្រសិនបើអ្នកយល់ពីទិដ្ឋភាពនៃសេចក្ដីពិតនេះ ហើយអាចចូលទៅក្នុងទិដ្ឋភាពនៃតថភាពនៃសេចក្ដីពិតនេះបាន នោះអ្នកអាចចុះសម្រុងគ្នាយ៉ាងល្អជាមួយបងប្អូនប្រុសស្រី ហើយខ្ចីចំណុចខ្លាំងរបស់ពួកគេ ដើម្បីប៉ះប៉ូវចំណុចខ្សោយរបស់អ្នកបាន។ តាមរបៀបនេះ មិនថាអ្នកកំពុងបំពេញភារកិច្ចអ្វី ឬកំពុងធ្វើអ្វីក៏ដោយ ក៏អ្នកនឹងធ្វើវាបានកាន់តែល្អប្រសើរឡើងៗ ហើយអ្នកនឹងទទួលបានព្រះពររបស់ព្រះជាម្ចាស់» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំយល់ថា មិនថាយើងមានជំនាញអ្វី ឬមានបទពិសោធអ្វីនៅក្នុងផ្នែកណាមួយនោះទេ វាមិនមានន័យថា យើងនឹងមិនធ្វើខុសនោះទេ ហើយក៏មិនមានន័យថា យើងល្អឥតខ្ចោះដែរ។ មនុស្សគ្រប់គ្នាតែងធ្វើខុស និងមានចំណុចខ្វះខាត។ នេះតម្រូវឲ្យយើងរៀនពីចំណុចខ្លាំងរបស់គ្នាទៅវិញទៅមក ដើម្បីបំពេញចំណុចខ្សោយរបស់យើង ទើបយើងអាចបំពេញភារកិច្ចបានល្អ។ កាលពីមុន ខ្ញុំមិនបានសហការល្អជាមួយបងប្អូនប្រុសស្រីទេ ពេលយើងកំពុងហាត់។ និស្ស័យរបស់ខ្ញុំគឺក្រអឺតក្រទមណាស់ ហើយខ្ញុំតែងតែគិតថា ខ្ញុំពូកែជាង។ ខ្ញុំមិនបានចាត់ទុកយោបល់របស់ពួកគេថាជាការសំខាន់ទេ ដូច្នេះ ក្បាច់រាំរបស់ខ្ញុំតែងតែមិនស្របគ្នាជាមួយពួកគេ។ ប្រសិនបើគ្មានការលាតត្រដាងរបស់ព្រះបន្ទូលរបស់ព្រះជាម្ចាស់ និងការណែនាំរបស់បងប្អូនប្រុសស្រីទេ ខ្ញុំនឹងមិនស្គាល់ខ្លួនឯង ហើយនឹងកាន់តែក្រអឺតក្រទមថែមទៀត។ ខ្ញុំត្រូវតែរៀនពីបងប្អូនប្រុសស្រី។ ខ្ញុំគួរតែរៀនពីចំណុចខ្លាំងរបស់ពួកគេ ដើម្បីបំពេញចំណុចខ្សោយរបស់ខ្ញុំ និងជួយគ្នាទៅវិញទៅមក។ មានតែតាមរបៀបនេះទេ ទើបយើងអាចបំពេញភារកិច្ចបានល្អ។ ក្រោយមក ពេលយើងកំពុងរាំ បងប្អូនប្រុសស្រីបានចង្អុលបង្ហាញបញ្ហាបន្ថែមទៀតដែលខ្ញុំមាន។ ឧទាហរណ៍ ក្បាច់របស់ខ្ញុំលឿនពេក ហើយចង្វាក់របស់ខ្ញុំខុសពីពួកគេ។ ពួកគេបានផ្ដល់យោបល់ឲ្យខ្ញុំបន្ថយល្បឿនបន្តិច ដើម្បីឲ្យខ្ញុំអាចស្របគ្នាជាមួយពួកគេ។ ពេលខ្ញុំឮយោបល់ទាំងនេះ ទោះបីជាខ្ញុំមិនសូវពេញចិត្តក៏ដោយ ខ្ញុំមិនចង់ប្រកាន់ខ្ជាប់គំនិតខ្លួនឯង ដូចកាលពីមុនទៀតទេ។ ខ្ញុំត្រូវតែសហការយ៉ាងចុះសម្រុងជាមួយបងប្អូនប្រុសស្រី និងទទួលយកយោបល់របស់ពួកគេ។ ពេលខ្ញុំអនុវត្តតាមរបៀបនេះ ក្បាច់របស់ខ្ញុំល្អជាងមុន ខ្ញុំអាចរក្សាភាពស៊ីសង្វាក់គ្នាជាមួយពួកគេបាន ហើយការរាំរបស់ខ្ញុំបានប្រសើរឡើង។

តាមរយៈបទពិសោធនេះ ខ្ញុំបានរៀនពីរបៀបសហការយ៉ាងត្រឹមត្រូវជាមួយបងប្អូនប្រុសស្រី ហើយទទួលបានការយល់ដឹងខ្លះៗអំពីនិស្ស័យក្រអឺតក្រទមរបស់ខ្លួនឯង។ ការដែលខ្ញុំអាចយល់បានខ្លះៗ និងមានការផ្លាស់ប្ដូរបន្តិចបន្តួចនេះ គឺជាលទ្ធផលដែលសម្រេចបានដោយព្រះបន្ទូលរបស់ព្រះជាម្ចាស់។ ខ្ញុំអរព្រះគុណព្រះជាម្ចាស់ខ្លាំងណាស់!


៥៦. ការសម្ងំយកសុខក្នុងភាពស្រណុកស្រួល នឹងនាំមកនូវសេចក្ដីស្លាប់

ដោយ ហ្គ្រេសុន សហរដ្ឋអាមេរិក

នៅក្នុងខែសីហា ឆ្នាំ ២០២១ អ្នកដឹកនាំបានចាត់តាំងខ្ញុំឱ្យមើលការខុសត្រូវលើការងារវីដេអូ។ ជាធម្មតា ក្រៅពីធ្វើវីដេអូខ្លួនឯង ខ្ញុំក៏ត្រូវពិនិត្យមើលវីដេអូដែលបងប្អូនប្រុសស្រីរបស់ខ្ញុំបានធ្វើផងដែរ ដោះស្រាយរាល់បញ្ហា ឬការលំបាកដែលពួកគេបានជួបប្រទះនៅក្នុងភារកិច្ចរបស់ពួកគេ ព្រមទាំងប្រកបគ្នា និងជួយដោះស្រាយនូវសភាពដែលពួកគេកំពុងមាន។ ដំបូងឡើយ ខ្ញុំអាចលះបង់អស់ពីសមត្ថភាពនៅក្នុងភារកិច្ចរបស់ខ្ញុំ ប៉ុន្តែមួយរយៈក្រោយមក ខ្ញុំចាប់ផ្តើមមានអារម្មណ៍ថា វាជារឿងគួរឱ្យធុញ និងនឿយហត់។ ខ្ញុំបានគិតក្នុងចិត្តថា៖ «មានកិច្ចការច្រើនណាស់ដែលត្រូវធ្វើរាល់ថ្ងៃ ហើយប្រសិនបើខ្ញុំព្យាយាមចាត់ចែង និងដោះស្រាយគ្រប់យ៉ាងម្តងមួយៗ នោះវាពិតជាហត់នឿយណាស់! គ្រាន់តែធ្វើជាសមាជិកក្រុមម្នាក់ ហើយធ្វើវីដេអូផ្ទាល់ខ្លួនដោយមិនបាច់បារម្ភ និងហត់នឿយបែបនេះ គឺវាប្រសើរជាងទៅហើយ»។ ខ្ញុំក៏បានឃើញដែរថា ជាធម្មតា បងប្អូនប្រុសស្រីរបស់ខ្ញុំពិតជាយកចិត្តទុកដាក់ក្នុងភារកិច្ចរបស់ពួកគេណាស់ ដូច្នេះខ្ញុំគិតថា មិនចាំបាច់ទៅពិនិត្យមើលរហូតទេ តើហេតុអ្វីខ្ញុំត្រូវធ្វើឱ្យខ្លួនឯងហត់នឿយខ្លាំងម្ល៉េះ? បន្ទាប់ពីនោះមក ក្រៅពីធ្វើវីដេអូតាមកាលវិភាគ ខ្ញុំឈប់យកចិត្តទុកដាក់ខ្លាំងចំពោះបញ្ហាផ្សេងៗនៅក្នុងក្រុមទៀតហើយ។ ខ្ញុំកម្រនឹងសង្ខេបពីសេចក្ដីវៀចវេរ ឬបញ្ហានៅក្នុងភារកិច្ចរបស់យើងជាមួយបងប្អូនប្រុសស្រីណាស់ ហើយខ្ញុំសឹងតែមិនដែលដោះស្រាយសភាពមិនត្រឹមត្រូវរបស់ពួកគេឡើយ។ មានពេលខ្លះ បងប្អូនប្រុសស្រីរបស់ខ្ញុំបានរំលឹកខ្ញុំឱ្យបញ្ចប់កិច្ចការមួយចំនួនឱ្យទាន់ពេល ហើយខ្ញុំមានអារម្មណ៍ថារំខាននឹងការរំលឹករបស់ពួកគេ ហើយប្រសិនបើពួកគេជំរុញខ្ញុំពីរឬបីដងទៀត ខ្ញុំនឹងចាប់ផ្តើមមានអារម្មណ៍ទាស់ទទឹង «ខ្ញុំកំពុងតែធ្វើហើយតើហ្នឹង? តាមល្បឿនរបស់ខ្ញុំ ទោះជាអ្នកជំរុញខ្ញុំខ្លាំងប៉ុនណាក៏ដោយ ក៏ខ្ញុំមិនអាចធ្វើឱ្យលឿនជាងនេះបានដែរ!» ដោយរស់នៅក្នុងសភាពបែបនេះ ខ្ញុំកាន់តែខ្វះស្មារតីនៃបន្ទុកចំពោះភារកិច្ចរបស់ខ្លួន។ ហើយមួយរយៈក្រោយមក ខ្ញុំមានអារម្មណ៍ថា ភារកិច្ចរបស់ខ្ញុំគួរឱ្យធុញទ្រាន់មែនទែន ហើយក្នុងចិត្តរបស់ខ្ញុំ ក៏ស្រាប់តែមានអារម្មណ៍ថាទទេស្អាត។ ទោះជាយ៉ាងណាក៏ដោយ នៅពេលនោះ ខ្ញុំពិតជាស្ពឹកស្រពន់ ហើយមិនដែលឆ្លុះបញ្ចាំងពីខ្លួនឯងឡើយ។

មានពេលមួយ អ្នកដឹកនាំបានកត់សម្គាល់ឃើញថា ការផលិតវីដេអូរបស់បងស្រី ផូឡា មិនមានដំណើរការទៅមុខអស់រយៈពេលជាច្រើនថ្ងៃ ហើយពួកគេបានរំលឹកខ្ញុំឱ្យតាមដាន និងពិនិត្យមើលស្ថានភាពនោះ ដើម្បីមើលថាតើបងស្រី ផូឡា កំពុងជួបប្រទះការលំបាកអ្វីខ្លះ និងជួយដោះស្រាយបញ្ហាទាំងនោះ។ ដូច្នេះ ខ្ញុំប្រញាប់សួរអំពីសភាពរបស់គាត់ ហើយខ្ញុំបានដឹងថា ថ្មីៗនេះ គាត់ពិតជាអសកម្មនៅក្នុងភារកិច្ចរបស់គាត់ណាស់ ហើយគាត់កម្រស្វែងរកការប្រកបគ្នា ឬពិភាក្សាពីបញ្ហានៅក្នុងកិច្ចការរបស់គាត់ណាស់។ ខ្ញុំគិតថា ខ្ញុំគួរតែពិនិត្យមើលស្ថានភាពនោះឱ្យបានលម្អិត ប៉ុន្តែបន្ទាប់មក ខ្ញុំបានគិតថា៖ «ប្រសិនបើខ្ញុំរកឃើញបញ្ហាណាមួយ ខ្ញុំនឹងត្រូវប្រកបគ្នា ហើយដោះស្រាយវា ដែលវានឹងក្លាយជាការរំខានដ៏ធំមួយ។ វឌ្ឍនភាពកិច្ចការក៏មិនយឺតពេកដែរ ដូច្នេះវាមិនគួរជាបញ្ហាធំដុំនោះទេ»។ ដូច្នេះ ខ្ញុំមិនបានយកចិត្តទុកដាក់ពិនិត្យមើលរឿងទាំងនេះបន្តទៀតទេ ហើយបញ្ហានេះក៏ត្រូវបានទុកចោលត្រឹមនេះ។ រហូតដល់ថ្ងៃមួយ អ្នកដឹកនាំបានកត់សម្គាល់ឃើញថា ចំនួនវីដេអូដែលយើងបានធ្វើក្នុងខែនោះ បានថយចុះជិតពាក់កណ្តាល បើប្រៀបធៀបទៅនឹងខែមុន ដែលធ្វើឱ្យមានការពន្យារពេលដោយផ្ទាល់ដល់វឌ្ឍនភាពកិច្ចការវីដេអូ។ ដូច្នេះ ពួកគេបានជំរុញឱ្យយើងស្វែងរកមូលហេតុ ហើយពួកគេបានលួសកាត់ និងលាតត្រដាងពួកយើង ដោយសារតែបំពេញភារកិច្ចឱ្យតែរួចពីដៃ និងខ្វះស្មារតីទទួលខុសត្រូវ ហើយពួកគេបាននិយាយថា ការបំពេញភារកិច្ចតាមរបៀបនេះ គឺមិនស្មោះត្រង់ឡើយ។ ពួកគេបាននិយាយថា ប្រសិនបើយើងមិនប្រែចិត្តទេ យើងនឹងត្រូវព្រះជាម្ចាស់ស្អប់ខ្ពើម។ ខ្ញុំមានអារម្មណ៍ពិបាកចិត្តយ៉ាងខ្លាំង ហើយជាពិសេសនៅពេលដែលខ្ញុំបានឮអ្នកដឹកនាំលើកឡើងពីពាក្យថា «វឌ្ឍនភាពយឺតយ៉ាវ» «មិនស្មោះត្រង់» និង «ត្រូវព្រះជាម្ចាស់ស្អប់ខ្ពើម» ខ្ញុំរឹតតែមានអារម្មណ៍ពិបាកចិត្តខ្លាំងឡើង ហើយសូម្បីតែងើបមុខក៏មិនរួចដែរ។ ក្រោយមក ក្នុងអំឡុងពេលសង្ខេបកិច្ចការ បងប្អូនប្រុសស្រីរបស់ខ្ញុំបានបើកចំហអំពីសភាពរបស់ពួកគេ។ ពួកគេបាននិយាយថា ថ្មីៗនេះ នៅក្នុងភារកិច្ចរបស់ពួកគេ ពួកគេកំពុងរស់នៅក្នុងសភាពនៃការសម្ងំយកសុខក្នុងភាពស្រណុកស្រួលខាងសាច់ឈាម បំពេញភារកិច្ចរបស់ពួកគេទាំងបង្អែបង្អង់ មិនខិតខំប្រឹងប្រែងដើម្បីប្រសិទ្ធភាព ហើយកិច្ចការដែលអាចបញ្ចប់ក្នុងរយៈពេលកន្លះថ្ងៃ បែរជាត្រូវចំណាយពេលពេញមួយថ្ងៃ ឬយូរជាងនេះទៅវិញ ដែលប៉ះពាល់ដោយផ្ទាល់ដល់វឌ្ឍនភាពនៃការផលិតវីដេអូ។ បន្ទាប់ពីបានស្តាប់អំពីសភាព និងអាកប្បកិរិយារបស់បងប្អូនប្រុសស្រីចំពោះភារកិច្ចរបស់ពួកគេ ខ្ញុំពិតជាមានអារម្មណ៍ស្តាយក្រោយយ៉ាងខ្លាំង ហើយខ្ញុំចេះតែសួរខ្លួនឯងថា៖ «ខ្ញុំអាចមើលឃើញយ៉ាងច្បាស់នូវបញ្ហាមួយចំនួន ចុះហេតុអ្វីបានជាខ្ញុំមិនពិនិត្យមើល និងដោះស្រាយវាឱ្យទាន់ពេលវេលា?»

ក្នុងអំឡុងពេលនៃការចំណាយពេលខាងវិញ្ញាណ ខ្ញុំបានអានព្រះបន្ទូលរបស់ព្រះជាម្ចាស់៖ «តើមនុស្សដែលខ្ជិលច្រអូសខ្លាំងមានការសម្ដែងចេញ និងមានលក្ខណៈបែបណាខ្លះ? ទីមួយ អ្វីៗដែលពួកគេកំពុងធ្វើ ពួកគេធ្វើដោយបង្គ្រប់កិច្ច ធ្វើការងារអូសបន្លាយ ហើយរកឱកាសសម្រាក និងពន្យារពេលនៅពេលណាដែលអាចធ្វើទៅបាន។ ទីពីរ ពួកគេមិនខ្វល់ខ្វាយពីកិច្ចការរបស់ពួកជំនុំឡើយ។ ចំពោះពួកគេ អ្នកណាចូលចិត្តខ្វល់ខ្វាយពីរឿងបែបនេះ ក៏ខ្វល់ខ្វាយទៅចុះ។ ពួកគេនឹងមិនខ្វល់ខ្វាយឡើយ។ នៅពេលដែលពួកគេខ្វល់ខ្វាយពីអ្វីមួយ គឺដើម្បីតែប្រយោជន៍កេរ្តិ៍ឈ្មោះ ផលប្រយោជន៍ និងឋានៈផ្ទាល់ខ្លួនរបស់ពួកគេប៉ុណ្ណោះ អ្វីដែលសំខាន់សម្រាប់ពួកគេគឺ ពួកគេអាចសប្បាយនឹងផលប្រយោជន៍នៃឋានៈបាន។ ទីបី ពួកគេគេចវេះពីការលំបាកនៅក្នុងកិច្ចការរបស់ពួកគេ។ ពួកគេមិនអាចទទួលយកការងារដែលនឿយហត់សូម្បីតែបន្តិចបន្តួចបានឡើយ ក្រេវក្រោធប្រសិនបើការងារនោះនឿយហត់ ហើយពួកគេមិនអាចស៊ូទ្រាំនឹងការលំបាក ឬលះបង់តម្លៃណាមួយបានឡើយ។ ទីបួន ពួកគេមិនអាចតស៊ូក្នុងការងារណាមួយដែលពួកគេធ្វើបានឡើយ ដោយតែងតែបោះបង់ចោលកណ្ដាលទី ហើយមិនអាចធ្វើរហូតដល់ចប់បានទេ។ ប្រសិនបើពួកគេមានអារម្មណ៍ល្អមួយពេល ពួកគេអាចនឹងធ្វើការងារខ្លះៗដើម្បីសប្បាយ ប៉ុន្តែប្រសិនបើអ្វីមួយទាមទារការប្ដេជ្ញាចិត្តរយៈពេលវែង ហើយវាធ្វើឱ្យពួកគេរវល់ ទាមទារការគិតច្រើន និងធ្វើឱ្យសាច់ឈាមរបស់ពួកគេនឿយហត់ យូរៗទៅ ពួកគេនឹងចាប់ផ្ដើមរអ៊ូរទាំ។ ឧទាហរណ៍ អ្នកដឹកនាំខ្លះទទួលខុសត្រូវលើកិច្ចការពួកជំនុំ ហើយពួកគេយល់ថាវាថ្មី និងប្លែកនៅពេលដំបូង។ ពួកគេមានកម្លាំងចិត្តខ្លាំងណាស់ក្នុងការប្រកបគ្នាអំពីសេចក្ដីពិត ហើយនៅពេលដែលពួកគេឃើញបងប្អូនប្រុសស្រីមានបញ្ហា ពួកគេអាចជួយ និងដោះស្រាយបញ្ហាទាំងនោះបាន។ ប៉ុន្តែ បន្ទាប់ពីបានតស៊ូមួយរយៈ ពួកគេក៏ចាប់ផ្ដើមយល់ថា កិច្ចការដឹកនាំគឺនឿយហត់ពេក ហើយពួកគេក៏ក្លាយជាអវិជ្ជមាន ពួកគេចង់ប្ដូរទៅធ្វើការងារដែលស្រួលជាង ហើយមិនព្រមស៊ូទ្រាំនឹងការលំបាកឡើយ។ មនុស្សបែបនេះខ្វះការតស៊ូព្យាយាម។ ទីប្រាំ លក្ខណៈមួយទៀតដែលសម្គាល់មនុស្សខ្ជិលច្រអូស គឺការមិនចង់ធ្វើកិច្ចការជាក់ស្ដែងរបស់ពួកគេ។ នៅពេលដែលសាច់ឈាមរបស់ពួកគេរងទុក្ខភ្លាម ពួកគេក៏រកលេសដើម្បីគេចវេះ និងគេចចេញពីការងាររបស់ពួកគេ ឬប្រគល់វាឱ្យអ្នកផ្សេងធ្វើ។ ហើយនៅពេលដែលអ្នកនោះធ្វើការងារចប់ ពួកគេក៏ទទួលយកផលដោយមិនចេះខ្មាសអៀន។ ទាំងនេះគឺជាលក្ខណៈសំខាន់ៗទាំងប្រាំរបស់មនុស្សខ្ជិលច្រអូស។ អ្នករាល់គ្នាគួរតែពិនិត្យមើលថាតើមានមនុស្សខ្ជិលច្រអូសបែបនេះនៅក្នុងចំណោមអ្នកដឹកនាំ និងអ្នកធ្វើការនៅក្នុងពួកជំនុំដែរឬទេ។ ប្រសិនបើអ្នកឃើញម្នាក់ ម្នាក់នោះគួរតែត្រូវបានបណ្ដេញចេញភ្លាមៗ។ តើមនុស្សខ្ជិលច្រអូសអាចធ្វើការងារបានល្អក្នុងនាមជាអ្នកដឹកនាំដែរឬទេ? មិនថាពួកគេមានគុណសម្បត្តិបែបណា ឬគុណភាពនៃភាពជាមនុស្សរបស់ពួកគេយ៉ាងណានោះទេ ប្រសិនបើពួកគេខ្ជិលច្រអូស ពួកគេនឹងមិនអាចធ្វើការងាររបស់ខ្លួនបានល្អឡើយ ហើយពួកគេនឹងធ្វើឱ្យកិច្ចការ និងបញ្ហាសំខាន់ៗយឺតយ៉ាវ។ កិច្ចការរបស់ពួកជំនុំមានច្រើនផ្នែក។ ទិដ្ឋភាពនីមួយៗនៃកិច្ចការនេះ ទាមទារឱ្យមានកិច្ចការលម្អិតជាច្រើន ហើយទាមទារឱ្យមានការប្រកបគ្នាអំពីសេចក្ដីពិតដើម្បីដោះស្រាយបញ្ហា ដើម្បីឱ្យកិច្ចការនោះបានសម្រេចល្អ។ ដូច្នេះ អ្នកដឹកនាំ និងអ្នកធ្វើការត្រូវតែឧស្សាហ៍ព្យាយាម ពួកគេត្រូវតែនិយាយច្រើន និងធ្វើការងារច្រើនជារៀងរាល់ថ្ងៃ ដើម្បីធានាបាននូវប្រសិទ្ធភាពនៃកិច្ចការ។ ប្រសិនបើពួកគេនិយាយ ឬធ្វើការតិចពេក នោះនឹងគ្មានលទ្ធផលអ្វីឡើយ។ ដូច្នេះ ប្រសិនបើអ្នកដឹកនាំ ឬអ្នកធ្វើការជាមនុស្សខ្ជិលច្រអូស ពួកគេពិតជាអ្នកដឹកនាំក្លែងក្លាយ ហើយមិនអាចធ្វើកិច្ចការជាក់ស្ដែងបានឡើយ។ មនុស្សខ្ជិលច្រអូសមិនធ្វើកិច្ចការជាក់ស្ដែងទេ រឹតតែមិនបានចុះទៅកន្លែងធ្វើការដោយខ្លួនឯងផ្ទាល់ ហើយពួកគេមិនព្រមដោះស្រាយបញ្ហា ឬចូលរួមក្នុងកិច្ចការជាក់លាក់ណាមួយឡើយ។ ពួកគេមិនមានការយល់ដឹង ឬការក្តាប់បញ្ហានៅក្នុងកិច្ចការណាមួយបានសូម្បីតែបន្តិចឡើយ។ ពួកគេគ្រាន់តែមានគំនិតរាក់កំភែល និងស្រពេចស្រពិលនៅក្នុងក្បាលរបស់ពួកគេចេញពីការស្ដាប់អ្វីដែលអ្នកដទៃបាននិយាយ ហើយពួកគេធ្វើការឲ្យតែរួចពីដៃ ដោយគ្រាន់តែផ្សព្វផ្សាយគោលលទ្ធិបន្តិចបន្តួចប៉ុណ្ណោះ។ តើអ្នករាល់គ្នាអាចសម្គាល់ដឹងអ្នកដឹកនាំប្រភេទនេះដែរឬទេ? តើអ្នកអាចប្រាប់បានថា ពួកគេគឺជាអ្នកដឹកនាំក្លែងក្លាយដែរឬទេ? (បានខ្លះ។) មនុស្សខ្ជិលច្រអូសធ្វើដោយបង្គ្រប់កិច្ចនៅក្នុងភារកិច្ចណាក៏ដោយដែលពួកគេធ្វើ។ មិនថាភារកិច្ចនោះជាអ្វីទេ ពួកគេខ្វះការតស៊ូព្យាយាម ធ្វើការមួយឆាវៗ ហើយរអ៊ូនៅពេលណាដែលពួកគេរងទុក្ខលំបាកខ្លះៗ ដោយធ្វើការត្អូញត្អែរមិនចេះចប់។ ពួកគេជេរប្រមាថអ្នកណាដែលរិះគន់ ឬលួសកាត់ពួកគេ ដូចស្ត្រីឆ្នាស់ដែលជេរគេពេញផ្លូវ ដោយតែងតែចង់បញ្ចេញកំហឹងរបស់ពួកគេទៅលើអ្នកដទៃ ហើយមិនចង់បំពេញភារកិច្ចរបស់ខ្លួន។ តើការដែលពួកគេមិនចង់បំពេញភារកិច្ចរបស់ខ្លួន បង្ហាញពីអ្វីដែរ? វាបង្ហាញថា ពួកគេគ្មានបន្ទុក មិនព្រមទទួលខុសត្រូវ ហើយជាមនុស្សខ្ជិលច្រអូស។ ពួកគេមិនចង់រងទុក្ខលំបាក ឬលះបង់ឡើយ។ ការនេះគឺអនុវត្តជាពិសេសចំពោះអ្នកដឹកនាំ និងអ្នកធ្វើការ៖ ប្រសិនបើពួកគេគ្មានបន្ទុក តើពួកគេអាចបំពេញទំនួលខុសត្រូវរបស់អ្នកដឹកនាំ និងអ្នកធ្វើការបានដែរឬទេ? គឺពិតជាមិនអាចទេ» («ទំនួលខុសត្រូវរបស់អ្នកដឹកនាំ និងអ្នកធ្វើការ (៤)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ «មនុស្សខ្ជិលមិនអាចធ្វើអ្វីបានឡើយ។ សរុបសេចក្ដីមក ពួកគេគឺជាមនុស្សឥតប្រយោជន៍ ពួកគេគឺជាជនពិការថ្នាក់ទីពីរ។ ទោះបីជាគុណសម្បត្តិរបស់មនុស្សខ្ជិលល្អយ៉ាងណាក៏ដោយ ក៏វាមិនលើសពីជារបស់តាំងលម្អដែរ ទោះបីជាពួកគេមានគុណសម្បត្តិល្អក៏ដោយ ក៏វាមិនមានប្រយោជន៍អ្វីដែរ។ ពួកគេខ្ជិលពេក ពួកគេដឹងពីអ្វីដែលពួកគេត្រូវធ្វើ ប៉ុន្តែពួកគេមិនធ្វើវាទេ ហើយទោះបីជាពួកគេដឹងថាអ្វីមួយជាបញ្ហាក៏ដោយ ក៏ពួកគេមិនស្វែងរកសេចក្ដីពិតដើម្បីដោះស្រាយវាដែរ ហើយទោះបីជាពួកគេដឹងថាពួកគេគួររងទុក្ខលំបាកអ្វីខ្លះ ដើម្បីឱ្យការងារមានប្រសិទ្ធភាពក៏ដោយ ក៏ពួកគេមិនសុខចិត្តស៊ូទ្រាំនឹងការរងទុក្ខដ៏មានតម្លៃទាំងនេះដែរ ដូច្នេះពួកគេមិនអាចទទួលបានសេចក្ដីពិតណាមួយឡើយ ហើយពួកគេមិនអាចធ្វើកិច្ចការជាក់ស្ដែងណាមួយបានទេ។ ពួកគេមិនចង់ស៊ូទ្រាំនឹងការរងទុក្ខដែលមនុស្សគួរតែស៊ូទ្រាំនោះទេ ពោលគឺពួកគេគ្រាន់តែដឹងពីវិធីសម្ងំយកសុខ សោយសុខនឹងពេលវេលាសប្បាយរីករាយ និងការលំហែ ហើយសោយសុខនឹងជីវិតដ៏សេរីនិងធូរស្រាលប៉ុណ្ណោះ។ តើពួកគេមិនមែនជាមនុស្សឥតប្រយោជន៍ទេឬ? មនុស្សដែលមិនអាចស៊ូទ្រាំនឹងការរងទុក្ខ មិនសមនឹងរស់នៅឡើយ។ អស់អ្នកដែលតែងតែចង់រស់នៅក្នុងជីវិតជាបញ្ញើក្អែក គឺជាមនុស្សដែលគ្មានមនសិការ ឬវិចារណញ្ញាណឡើយ ពួកគេគឺជាសត្វតិរច្ឆាន ហើយមនុស្សបែបនេះមិនស័ក្តិសមសូម្បីតែនឹងធ្វើការដោយកម្លាំង។ ដោយសារតែពួកគេមិនអាចស៊ូទ្រាំនឹងការរងទុក្ខ សូម្បីតែនៅពេលដែលពួកគេធ្វើការដោយកម្លាំង ក៏ពួកគេមិនអាចធ្វើវាឱ្យបានល្អដែរ ហើយប្រសិនបើពួកគេចង់ទទួលបានសេចក្ដីពិត នោះរឹតតែគ្មានសង្ឃឹមទៅទៀត។ មនុស្សដែលមិនអាចរងទុក្ខ និងមិនស្រឡាញ់សេចក្ដីពិតគឺជាមនុស្សឥតប្រយោជន៍ ពួកគេគ្មានលក្ខណៈសម្បត្តិគ្រប់គ្រាន់សូម្បីតែនឹងធ្វើការដោយកម្លាំង។ ពួកគេគឺជាសត្វតិរច្ឆានដែលគ្មានភាពជាមនុស្សសូម្បីតែបន្តិច។ មនុស្សបែបនេះត្រូវតែជម្រុះចោល មានតែការណ៍នេះទេទើបស្របទៅតាមបំណងព្រះហឫទ័យរបស់ព្រះជាម្ចាស់» («ទំនួលខុសត្រូវរបស់អ្នកដឹកនាំ និងអ្នកធ្វើការ (៨)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា នៅពេលដែលមនុស្សខ្ជិលច្រអូសខ្លាំងបំពេញភារកិច្ចរបស់ពួកគេ ពួកគេតែងតែចង់បានតែភាពងាយៗ និងការសម្ងំយកសុខក្នុងភាពស្រណុកស្រួលខាងសាច់ឈាម។ ពួកគេមិនមានអារម្មណ៍ថា មានបន្ទុក ឬការទទួលខុសត្រូវនៅពេលបំពេញភារកិច្ចរបស់ពួកគេឡើយ ហើយទោះបីជាពួកគេមានគុណសម្បត្តិល្អ ឬសមត្ថភាពការងារក៏ដោយ ក៏ពួកគេមិនគួរឱ្យទុកចិត្ត ហើយមិនអាចធ្វើកិច្ចការពិតប្រាកដបានដែរ។ ខ្ញុំបានឆ្លុះបញ្ចាំងពីខ្លួនឯង។ ខ្ញុំមិនបានចាត់ចែងកិច្ចការរបស់ក្រុមឱ្យបានល្អទេ ដែលនាំឱ្យមានការថយចុះយ៉ាងខ្លាំងនូវលទ្ធផលនៃកិច្ចការវីដេអូ ហើយខ្ញុំបានឃើញថា មូលហេតុចម្បងនៅពីក្រោយរឿងនេះ គឺដោយសារតែខ្ញុំពិតជាខ្ជិលច្រអូស សម្ងំយកសុខក្នុងភាពស្រណុកស្រួលខាងសាច់ឈាម។ ហើយខ្ញុំមិនព្រមរងទុក្ខ និងលះបង់ឡើយ។ ក្រឡេកមើលទៅក្រោយវិញ ខ្ញុំបានឃើញថា មិនយូរប៉ុន្មានបន្ទាប់ពីខ្ញុំចាប់ផ្តើមមើលការខុសត្រូវលើកិច្ចការវីដេអូ ខ្ញុំចាប់ផ្តើមមានអារម្មណ៍ថា មានរឿងច្រើនណាស់ដែលត្រូវខ្វល់ខ្វាយ ហើយប្រសិនបើខ្ញុំធ្វើកិច្ចការនីមួយៗយ៉ាងហ្មត់ចត់ នោះខ្ញុំប្រាកដជារងទុក្ខ និងហត់នឿយជាមិនខាន ដូច្នេះ ខ្ញុំគ្រាន់តែចង់ធ្វើវីដេអូខ្លួនឯងប៉ុណ្ណោះ ហើយគេចវេសពីការខ្វល់ខ្វាយអំពីរឿងទាំងនេះ។ ខ្ញុំក៏ខ្ជិលពេកក្នុងការពិនិត្យមើល ឬសាកសួរអំពីសភាព ឬការលំបាកនៅក្នុងភារកិច្ចរបស់បងប្អូនប្រុសស្រី ហើយខ្ញុំតែងតែយល់ថា ការធ្វើបែបនេះគឺជារឿងគួរឱ្យធុញទ្រាន់ណាស់។ នៅពេលអ្នកផ្សេងជំរុញខ្ញុំអំពីវឌ្ឍនភាពកិច្ចការរបស់ខ្ញុំ វាធ្វើឱ្យខ្ញុំមានអារម្មណ៍ថារំខាន ហើយខ្ញុំមានអារម្មណ៍ថា ពួកគេតឹងតែងនឹងខ្ញុំពេកហើយ ហើយមិនយោគយល់ពីការលំបាករបស់ខ្ញុំទាល់តែសោះ។ ជាពិសេសនៅពេលដែលអ្នកដឹកនាំបានប្រាប់ខ្ញុំឱ្យពិនិត្យមើលពីរបៀបដែលបងស្រី ផូឡា កំពុងបំពេញភារកិច្ចរបស់គាត់ ទោះបីជាខ្ញុំដឹងថាមានបញ្ហាក៏ដោយ ក៏ខ្ញុំមិនចង់ពិនិត្យមើលវាឱ្យបានលម្អិតដែរ ព្រោះខ្ញុំខ្លាចថា ប្រសិនបើខ្ញុំរកឃើញបញ្ហា ខ្ញុំនឹងត្រូវខ្វល់ខ្វាយ និងដោះស្រាយវា។ ដោយឆ្លុះបញ្ចាំងពីអាកប្បកិរិយារបស់ខ្ញុំចំពោះភារកិច្ច ខ្ញុំបានឃើញថា រាល់ពេលដែលខ្ញុំប្រឈមមុខនឹងការរងទុក្ខខាងសាច់ឈាម ឬកិច្ចការដែលទាមទារការខ្វល់ខ្វាយ ខ្ញុំតែងតែចង់ក្រឡេចក្រឡុច ខ្ជិលច្រអូស និងគេចវេសពីការលះបង់។ នេះពិតជាអ្វីដែលព្រះជាម្ចាស់លាតត្រដាងអំពីមនុស្សខ្ជិលច្រអូស និងគ្មានប្រយោជន៍មែន! ដោយសារតែភាពខ្ជិលច្រអូស ភាពយឺតយ៉ាវ និងការខ្វះស្មារតីទទួលខុសត្រូវរបស់ខ្ញុំ ខ្ញុំមិនបានមើលការខុសត្រូវ និងតាមដានកិច្ចការរបស់បងប្អូនប្រុសស្រីឡើយ ដែលនាំឱ្យគ្មានប្រសិទ្ធភាពក្នុងការបំពេញភារកិច្ចរបស់ម្នាក់ៗ។ និងធ្វើឱ្យពួកគេរស់នៅក្នុងសភាពនៃការសម្ងំយកសុខក្នុងភាពស្រណុកស្រួល ហើយមិនខិតខំប្រឹងប្រែងដើម្បីភាពរីកចម្រើន ដែលប៉ះពាល់យ៉ាងធ្ងន់ធ្ងរដល់កិច្ចការវីដេអូ។ ខ្ញុំមានតួនាទីជាអ្នកមើលការខុសត្រូវ ប៉ុន្តែខ្ញុំមិនបានបំពេញការទទួលខុសត្រូវជាអ្នកមើលការខុសត្រូវទាល់តែសោះ។ ខ្ញុំពិតជាកំពុងធ្វើបាបទាំងខ្លួនឯង និងអ្នកដទៃមែន! ដល់ចំណុចនេះហើយ ទើបខ្ញុំបានឃើញថា មនុស្សខ្ជិលច្រអូសមានចរិតលក្ខណៈអន់ខ្សោយ មិនអាចធ្វើកិច្ចការអ្វីបានល្អឡើយ ហើយពួកគេមិនគួរឱ្យទុកចិត្តនោះទេ! ប្រសិនបើខ្ញុំមិនដោះស្រាយបញ្ហាភាពខ្ជិលច្រអូសរបស់ខ្ញុំទេ ខ្ញុំនឹងមិនអាចបំពេញភារកិច្ចរបស់ខ្លួនបានឡើយ ហើយនៅទីបំផុត ខ្ញុំនឹងត្រូវព្រះជាម្ចាស់ស្អប់ខ្ពើម និងជម្រុះចោលជាមិនខាន!

ដើម្បីដោះស្រាយសភាពនេះ ខ្ញុំបានហូប និងផឹកព្រះបន្ទូលដែលពាក់ព័ន្ធរបស់ព្រះជាម្ចាស់។ ព្រះដ៏មានគ្រប់ព្រះចេស្ដាមានបន្ទូលថា៖ «ប្រសិនបើមនុស្សមិនអាចសម្ដែងឱ្យឃើញនូវអ្វីដែលពួកគេគួរសម្ដែងឱ្យឃើញ ក្នុងអំឡុងពេលនៃការបម្រើ ឬសម្រេចនូវអ្វីដែលមនុស្សអាចធ្វើបានពីកំណើត ហើយផ្ទុយទៅវិញ បែរជាប្រព្រឹត្តឱ្យតែរួចពីដៃ នោះពួកគេបានបាត់បង់មុខងារដែលភាវៈដែលព្រះបានបង្កើត គួរតែមានហើយ។ មនុស្សបែបនេះ គេហៅថា “មនុស្សធុនកណ្ដាល”។ ពួកគេគឺជាសំរាមដែលគ្មានបានការ។ មនុស្សបែបនេះ តើសមនឹងហៅថាជាភាវៈដែលព្រះបានបង្កើតតាមន័យពិតប្រាកដបានទេ? តើពួកគេមិនមែនជារបស់រលួយដែលចាំងចែងតែខាងក្រៅ ប៉ុន្តែពុកផុយខាងក្នុងទេឬ? ... នៅពេលដែលមនុស្សបរាជ័យមិនអាចបំពេញភារកិច្ចរបស់ពួកគេ ពួកគេគួរតែមានអារម្មណ៍ខុស និងជំពាក់គុណ។ ពួកគេគប្បីស្អប់ភាពទន់ខ្សោយ និងភាពគ្មានបានការរបស់ពួកគេ ទង្វើបះបោរ និងសេចក្ដីពុករលួយរបស់ពួកគេ ហើយលើសពីនេះទៅទៀត ពួកគេគប្បីថ្វាយអ្វីៗគ្រប់យ៉ាងដល់ព្រះជាម្ចាស់ សូម្បីតែជីវិតរបស់ពួកគេក៏ដោយ។ មានតែពេលនោះទេ ទើបពួកគេជាភាវៈដែលព្រះបានបង្កើត ដែលស្រឡាញ់ព្រះជាម្ចាស់យ៉ាងពិតប្រាកដ ហើយមានតែមនុស្សបែបនេះទេ ដែលស័ក្តិសមនឹងរីករាយនឹងព្រះពរ និងសេចក្ដីសន្យារបស់ព្រះជាម្ចាស់ ព្រមទាំងត្រូវបានទ្រង់ប្រោសឱ្យគ្រប់លក្ខណ៍។ ហើយចុះតើភាគច្រើននៃអ្នករាល់គ្នាវិញយ៉ាងម៉េចដែរ? តើអ្នករាល់គ្នាប្រព្រឹត្តចំពោះព្រះជាម្ចាស់ដែលរស់នៅក្នុងចំណោមអ្នករាល់គ្នាយ៉ាងដូចម្ដេច? តើអ្នករាល់គ្នាបានបំពេញភារកិច្ចរបស់អ្នករាល់គ្នានៅចំពោះទ្រង់យ៉ាងដូចម្ដេច? តើអ្នករាល់គ្នាបានធ្វើអ្វីគ្រប់យ៉ាងដែលអ្នករាល់គ្នាអាចធ្វើបានដែរឬទេ សូម្បីតែត្រូវលះបង់ជីវិតរបស់អ្នករាល់គ្នាផ្ទាល់ក៏ដោយនោះ? តើអ្នករាល់គ្នាបានលះបង់អ្វីខ្លះ? តើអ្នករាល់គ្នាមិនបានទទួលយ៉ាងច្រើនពីខ្ញុំទេឬ? តើអ្នករាល់គ្នាអាចញែកដឹងបានដែរឬទេ? តើអ្នករាល់គ្នាមានភាពស្មោះត្រង់ចំពោះខ្ញុំកម្រិតណា? តើអ្នករាល់គ្នាបានបម្រើខ្ញុំយ៉ាងដូចម្ដេច? ចុះតើអ្វីៗគ្រប់យ៉ាងដែលខ្ញុំបានប្រទានដល់អ្នករាល់គ្នា និងបានធ្វើសម្រាប់អ្នករាល់គ្នាវិញយ៉ាងម៉េចដែរ? តើអ្នករាល់គ្នាបានថ្លឹងថ្លែងពីការណ៍ទាំងអស់នេះដែរឬទេ? តើអ្នករាល់គ្នាសុទ្ធតែបានវិនិច្ឆ័យ និងប្រៀបធៀបការណ៍នេះជាមួយនឹងមនសិការដ៏តិចតួចដែលអ្នករាល់គ្នាមាននៅក្នុងខ្លួនដែរឬទេ? តើពាក្យសម្ដី និងសកម្មភាពរបស់អ្នករាល់គ្នាស័ក្តិសមនឹងនរណាទៅ? តើវាអាចដែរឬទេថា ការលះបង់ដ៏តូចតាចបែបនេះរបស់អ្នករាល់គ្នា ស័ក្តិសមនឹងអ្វីៗគ្រប់យ៉ាងដែលខ្ញុំបានប្រទានដល់អ្នករាល់គ្នា? ខ្ញុំបានលះបង់អស់ពីចិត្តចំពោះអ្នករាល់គ្នា ដោយគ្មានការលាក់លៀមសូម្បីតែបន្តិច ប៉ុន្តែអ្នករាល់គ្នាបែរជាមានចេតនាទុច្ចរិត និងធ្វើមិនអស់ពីចិត្តចំពោះខ្ញុំទៅវិញ។ នោះគឺជាភារកិច្ចដែលអ្នករាល់គ្នាបានបំពេញ ជាមុខងារដ៏តិចតួចដែលអ្នករាល់គ្នាបានបម្រើ។ តើវាមិនមែនបែបនេះទេឬអី? តើអ្នករាល់គ្នាមិនដឹងថា អ្នករាល់គ្នាមិនបានបំពេញភារកិច្ចទាល់តែសោះក្នុងនាមជាភាវៈដែលព្រះបានបង្កើតទេឬ? តើអ្នករាល់គ្នាម្ដេចនឹងអាចត្រូវបានចាត់ទុកថាជាភាវៈដែលព្រះបានបង្កើតទៅ? តើអ្នករាល់គ្នាមិនច្បាស់អំពីអ្វីដែលអ្នករាល់គ្នាកំពុងបង្ហាញចេញ និងកំពុងសម្ដែងចេញទេឬ? អ្នករាល់គ្នាមិនបានបំពេញភារកិច្ចរបស់ខ្លួនឡើយ ប៉ុន្តែអ្នករាល់គ្នាព្យាយាមចង់បាននូវការអត់ឱន និងព្រះគុណដ៏ច្រើនសន្ធឹកសន្ធាប់របស់ព្រះជាម្ចាស់។ ព្រះគុណបែបនេះមិនបានរៀបចំសម្រាប់អ្នកដែលគ្មានតម្លៃ និងថោកទាប ដូចជាអ្នករាល់គ្នានោះទេ ប៉ុន្តែគឺសម្រាប់អស់អ្នកណាដែលមិនស្នើសុំអ្វីសោះ និងជាអ្នកដែលលះបង់ដោយរីករាយ។ មនុស្សដូចជាអ្នករាល់គ្នានេះ មនុស្សធុនកណ្ដាលបែបនេះ មិនស័ក្ដិសមទទួលបានព្រះគុណនៃស្ថានសួគ៌សូម្បីណាមួយឡើយ។ មានតែទុក្ខលំបាក និងការដាក់ទោសមិនចេះចប់មិនចេះហើយប៉ុណ្ណោះ ដែលនឹងអមដំណើរជីវិតរបស់អ្នករាល់គ្នា! ប្រសិនបើអ្នករាល់គ្នា មិនអាចស្មោះស្ម័គ្រចំពោះខ្ញុំបានទេ នោះវាសនារបស់អ្នករាល់គ្នានឹងត្រូវជាវាសនាមួយដែលរងទុក្ខវេទនា។ ប្រសិនបើអ្នករាល់គ្នាមិនអាចទទួលខុសត្រូវចំពោះព្រះបន្ទូលរបស់ខ្ញុំ និងកិច្ចការរបស់ខ្ញុំបានទេ នោះលទ្ធផលរបស់អ្នករាល់គ្នានឹងទៅជាលទ្ធផលនៃការដាក់ទោស។ គ្រប់ព្រះគុណ ព្រះពរ និងជីវិតដ៏អស្ចារ្យនៃនគរព្រះ គឺគ្មានអ្វីពាក់ព័ន្ធជាមួយនឹងអ្នករាល់គ្នាឡើយ។ នេះគឺជាចុងបញ្ចប់ដែលអ្នករាល់គ្នាសមនឹងជួប និងជាលទ្ធផលនៃការប្រព្រឹត្តរបស់អ្នករាល់គ្នាផ្ទាល់» («ភាពខុសគ្នារវាងព័ន្ធកិច្ចរបស់ព្រះជាម្ចាស់ដែលយកកំណើតជាមនុស្ស និងភារកិច្ចរបស់មនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ នៅពេលប្រឈមមុខនឹងព្រះបន្ទូលនៃការជំនុំជម្រះរបស់ព្រះជាម្ចាស់ ខ្ញុំមានអារម្មណ៍ខ្មាសអៀនយ៉ាងខ្លាំង។ កាលពីមុន ខ្ញុំតែងតែគិតថា ការខ្ជិលបន្តិចបន្តួច និងការលះបង់តិចតួចនៅក្នុងភារកិច្ចរបស់ខ្ញុំ វាមិនមែនជាបញ្ហាធំដុំនោះទេ ប៉ុន្តែបន្ទាប់ពីបានអានព្រះបន្ទូលរបស់ព្រះជាម្ចាស់រួច ខ្ញុំទើបតែដឹងពីភាពធ្ងន់ធ្ងរនៃបញ្ហានេះ។ នៅក្នុងព្រះនេត្ររបស់ព្រះជាម្ចាស់ ការបំពេញភារកិច្ចរបស់ខ្លួនឱ្យអស់ពីសមត្ថភាព និងមានការចុះចូល ព្រមទាំងភាពស្មោះត្រង់ពិតប្រាកដចំពោះព្រះជាម្ចាស់ គឺជាអត្ថន័យ និងតម្លៃនៃជីវិតរបស់ភាវៈដែលព្រះបានបង្កើត។ ប្រសិនបើភារកិច្ចរបស់នរណាម្នាក់តែងតែត្រូវបានបំពេញឱ្យតែរួចពីដៃ ហើយសូម្បីតែការទទួលខុសត្រូវដែលពួកគេគួរមាន ក៏ពួកគេមិនអាចបំពេញបានផងនោះ នោះមនុស្សបែបនេះគឺមិនស័ក្តិសមនឹងត្រូវបានគេហៅថាមនុស្ស ឬភាវៈដែលព្រះបានបង្កើតឡើយ។ ដោយឆ្លុះបញ្ចាំងពីព្រះបន្ទូលរបស់ព្រះជាម្ចាស់ ខ្ញុំមានអារម្មណ៍ពិបាកចិត្ត និងភ័យខ្លាចយ៉ាងខ្លាំង។ ពេលគិតទៅ ខ្ញុំបានឃើញថា ទោះបីជាសំបកក្រៅ ខ្ញុំកំពុងបំពេញភារកិច្ចរបស់ខ្លួនក៏ដោយ ប៉ុន្តែនៅក្នុងចិត្តរបស់ខ្ញុំ ខ្ញុំគ្មានបន្ទុក ឬស្មារតីទទួលខុសត្រូវឡើយ ហើយខ្ញុំតែងតែមានអារម្មណ៍ថារឿងទាំងនេះគឺជារឿងគួរឱ្យធុញ និងហត់នឿយ។ ខ្ញុំតែងតែដដែលចំពោះកិច្ចការដែលគួរតែត្រូវបានតាមដាន និងបញ្ហាដែលគួរតែត្រូវបានដោះស្រាយ ហើយសូម្បីតែពេលដែលខ្ញុំសាកសួរអំពីវា ក៏ខ្ញុំគ្រាន់តែធ្វើបង្គ្រប់កិច្ចប៉ុណ្ណោះ ដោយខ្លាចថា ប្រសិនបើខ្ញុំពិនិត្យមើលកាន់តែជ្រៅ ហើយរកឃើញបញ្ហា ខ្ញុំនឹងត្រូវចំណាយពេលគិតច្រើន ដើម្បីដោះស្រាយវា។ ដើម្បីចង់បានតែការសម្ងំយកសុខក្នុងភាពស្រណុកស្រួលខាងសាច់ឈាម ខ្ញុំបានព្រងើយកន្តើយចំពោះបញ្ហានៅក្នុងកិច្ចការដោយចេតនា និងធ្វើជាមើលមិនឃើញ ដែលប៉ះពាល់យ៉ាងធ្ងន់ធ្ងរដល់ប្រសិទ្ធភាពនៃការងារ។ ខ្ញុំបានឃើញថា នៅក្នុងគ្រប់កិច្ចការដែលខ្ញុំបានធ្វើ ខ្ញុំតែងតែធ្វើលំៗ គេចវេសពីកិច្ចការ និងប្រព្រឹត្តទៅក្នុងលក្ខណៈឱ្យតែរួចពីដៃ។ តើខ្ញុំមានភាពស្មោះស្ម័គ្រចំពោះព្រះជាម្ចាស់ត្រង់ណាទៅ? តើខ្ញុំកំពុងតែបំពេញភារកិច្ចត្រង់ណាទៅ? ខ្ញុំច្បាស់ជាប្រភេទមនុស្សគ្មានប្រយោជន៍ដែលព្រះជាម្ចាស់លាតត្រដាងថា «ចាំងចែងតែខាងក្រៅ ប៉ុន្តែពុកផុយខាងក្នុង» មែន! ដើម្បីសង្គ្រោះមនុស្សជាតិដែលពុករលួយ ខ្ញុំបានគិតអំពីរបៀបដែលព្រះជាម្ចាស់ ទ្រង់បានស៊ូទ្រាំនឹងការអាម៉ាស់ និងការរងទុក្ខយ៉ាងខ្លាំង ដោយយកកំណើតជាមនុស្សដើម្បីលេចមក និងធ្វើការ។ ទោះបីជាទ្រង់ត្រូវបានតាមធ្វើទុក្ខបុកម្នេញ និងតាមប្រមាញ់យ៉ាងឆ្កួតលីលាពីសំណាក់បក្សកុម្មុយនីស្តចិនដ៏អាក្រក់ ព្រមទាំងត្រូវបានពិភពសាសនាទាស់ទទឹង និងថ្កោលទោសក៏ដោយ ក៏ព្រះជាម្ចាស់មិនដែលបញ្ឈប់កិច្ចការរបស់ទ្រង់ឡើយ ដោយបន្តសម្ដែងចេញនូវសេចក្ដីពិត ដើម្បីស្រោចស្រព ចិញ្ចឹមបីបាច់ និងផ្គត់ផ្គង់ដល់មនុស្ស។ ដោយខ្លាចថា យើងប្រហែលជាមិនយល់ ព្រះជាម្ចាស់តែងតែមានបន្ទូលដោយអត់ធ្មត់ និងលម្អិត ដោយប្រើពាក្យប្រៀបធៀប ឧទាហរណ៍ និងទស្សនៈផ្សេងៗ ដើម្បីឱ្យយើងអាចយល់សេចក្ដីពិតបានយ៉ាងឆាប់រហ័ស និងទទួលបានការផ្លាស់ប្ដូរនិស្ស័យ។ ព្រះជាម្ចាស់បានលះបង់អស់ពីព្រះហឫទ័យចំពោះកិច្ចការសង្គ្រោះមនុស្សជាតិរបស់ទ្រង់ ហើយទ្រង់បានលះបង់គ្រប់យ៉ាង ប៉ុន្តែរូបខ្ញុំ ដែលទទួលបានសេចក្តីសង្គ្រោះរបស់ព្រះជាម្ចាស់ បែរជាគ្មានភាពស្មោះស្ម័គ្រណាមួយដើម្បីតបស្នងសេចក្តីស្រឡាញ់របស់ព្រះជាម្ចាស់ឡើយ ហើយខ្ញុំមិនអាចសូម្បីបំពេញភារកិច្ចជាភាវៈដែលព្រះបានបង្កើត តើខ្ញុំអាចអះអាងថាខ្លួនមានភាពជាមនុស្សយ៉ាងដូចម្តេចទៅ? បន្ទាប់មក ខ្ញុំបានគិតដល់លោកណូអេ ដែលបន្ទាប់ពីទទួលបានព្រះរាជបញ្ជាបេសកកម្មរបស់ព្រះជាម្ចាស់ បានធ្វើកិច្ចការសាងសង់ទូកធំដោយមិនគិតពីការនឿយហត់។ ទោះបីជាគម្រោងនេះលំបាកស្មុគស្មាញ ឬមានឧបសគ្គច្រើនប៉ុនណាក៏ដោយ ក៏គាត់នៅតែបន្តធ្វើរហូតដល់រយៈពេល ១២០ឆ្នាំ ទាល់តែទូកធំនោះបានសាងសង់រួចរាល់។ ខ្ញុំបានមើលទៅលើចរិតលក្ខណៈរបស់លោកណូអេ និងភាពស្មោះត្រង់ ព្រមទាំងការចុះចូលរបស់គាត់ចំពោះព្រះជាម្ចាស់ ហើយខ្ញុំបានឃើញថា គាត់គឺជាមនុស្សដែលមានភាពជាមនុស្ស និងវិចារណញ្ញាណ ភាវៈដែលព្រះបានបង្កើតពិតប្រាកដ និងជាមនុស្សដែលស័ក្តិសមនឹងទទួលបានការទុកចិត្តពីព្រះជាម្ចាស់។ ពេលប្រៀបធៀបទៅ ខ្ញុំបានឃើញថា ខ្ញុំខ្វះសូម្បីតែកម្រិតមូលដ្ឋានបំផុតនៃភាពជាមនុស្សធម្មតា។ ខ្ញុំមិនអាចសូម្បីតែធ្វើអ្វីដែលមនសិការរបស់ខ្ញុំប្រាប់ឱ្យធ្វើ ហើយខ្ញុំពិតជាមិនស័ក្តិសមនឹងត្រូវបានគេហៅថាមនុស្សមែន! ប្រសិនបើអាកប្បកិរិយារបស់ខ្ញុំចំពោះភារកិច្ច នៅតែមិនព្រមកែប្រែទេនោះ តើខ្ញុំនឹងមិនត្រូវព្រះជាម្ចាស់បើកសម្ដែង និងជម្រុះចោលទេឬ? ដោយគិតអំពីរឿងនេះ ធ្វើឱ្យខ្ញុំមានអារម្មណ៍ភ័យខ្លាចបន្តិច និងស្តាយក្រោយ ព្រមទាំងមានអារម្មណ៍ខុសបន្តិចផងដែរ ហើយដូច្នេះ ខ្ញុំក៏បានអធិដ្ឋានទៅកាន់ព្រះជាម្ចាស់ដោយស្ងៀមស្ងាត់ និងប្តេជ្ញានៅក្នុងចិត្តថា ពេលបំពេញភារកិច្ចរបស់ខ្ញុំទៅថ្ងៃមុខ ខ្ញុំប្រាកដជានឹងបះបោរទាស់នឹងសាច់ឈាម ហើយប្រឹងប្រែងឱ្យអស់ពីសមត្ថភាពដើម្បីបំពេញភារកិច្ចរបស់ខ្ញុំ។

ក្រោយពីមានបទពិសោធន៍នេះមក ខ្ញុំបានបំពេញភារកិច្ចរបស់ខ្ញុំបានល្អប្រសើរជាងមុន។ រៀងរាល់ថ្ងៃ ក្រៅពីការធ្វើវីដេអូ ខ្ញុំក៏ឧស្សាហ៍ពិនិត្យមើលពីរបៀបដែលបងប្អូនប្រុសស្រីរបស់ខ្ញុំកំពុងបំពេញភារកិច្ចរបស់ពួកគេផងដែរ ហើយរាល់ពេលដែលពួកគេមានការលំបាក ឬបញ្ហា ខ្ញុំតែងតែប្រកបគ្នាពីដំណោះស្រាយជាមួយពួកគេ។ ទោះបីជាការបំពេញភារកិច្ចតាមរបៀបនេះ ទាមទារឱ្យខ្ញុំខ្វល់ខ្វាយច្រើនជាងមុនបន្តិចក៏ដោយ ប៉ុន្តែខ្ញុំមានអារម្មណ៍សុខសាន្ត និងស្ងប់ចិត្ត ពេលដឹងថា ខ្ញុំកំពុងបំពេញភារកិច្ចអស់ពីសមត្ថភាពរបស់ខ្ញុំ។ ទោះជាយ៉ាងណាក៏ដោយ ដោយសារតែមិនសូវមានការយល់ដឹងអំពីសារជាតិធម្មជាតិរបស់ខ្ញុំ មួយរយៈក្រោយមក ខ្ញុំក៏បានធ្លាក់ចូលទៅក្នុងសភាពនៃការប្រាថ្នាចង់បានភាពស្រណុកសុខស្រួលទៅវិញ។

ដោយសារតែទំហំនៃកិច្ចការធ្វើវីដេអូមានការកើនឡើង មានកិច្ចការជាច្រើនដែលត្រូវចាត់ចែងស្ទើរតែរាល់ថ្ងៃ ហើយវីដេអូខ្លះចាំបាច់ត្រូវបញ្ចប់ក្នុងរយៈពេលកំណត់មួយ។ វីដេអូខ្លះមានតម្រូវការបច្ចេកទេសខ្ពស់ជាងមុន ដែលទាមទារឱ្យមានការគិត និងការពិចារណាយ៉ាងហ្មត់ចត់។ ដំបូងឡើយ ខ្ញុំអាចព្យាយាមអស់ពីសមត្ថភាពដើម្បីបញ្ចប់គ្រប់កិច្ចការទាំងអស់ ប៉ុន្តែមួយរយៈក្រោយមក ខ្ញុំចាប់ផ្តើមរអ៊ូរទាំក្នុងចិត្ត ដោយគិតថា៖ «រាល់ថ្ងៃមានកិច្ចការច្រើនណាស់ តើពេលណាទើបវាថយចុះទៅ? ប្រសិនបើកិច្ចការថយចុះបន្តិច ខ្ញុំប្រហែលជាមិនសូវតានតឹងទេ ហើយសាច់ឈាមរបស់ខ្ញុំក៏នឹងបានស្រួលជាងនេះដែរ»។ ខ្ញុំចាំបានថា មានពេលមួយ មានបងស្រីម្នាក់បានផ្ញើវីដេអូជាងដប់មកឱ្យខ្ញុំក្នុងពេលតែមួយ ដោយប្រាប់ឱ្យខ្ញុំពិនិត្យមើលវាឱ្យហើយក្នុងរយៈពេលពីរថ្ងៃ។ ខ្ញុំមានអារម្មណ៍ទាស់ទទឹងបន្តិច ដោយគិតថា៖ «តើខ្ញុំពិតជាអាចពិនិត្យមើលវីដេអូទាំងអស់នេះ ក្នុងរយៈពេលពីរថ្ងៃបានមែនទេ? តើវាមិនត្រូវទាមទារឱ្យធ្វើការថែមម៉ោងទេឬ?» ទោះបីជាសំបកក្រៅខ្ញុំមិនបាននិយាយអ្វីក៏ដោយ ក៏ខ្ញុំនៅតែបន្តរអ៊ូរទាំក្នុងចិត្តដដែល។ ក្រោយមក ខ្ញុំបានដឹងថា សភាពរបស់ខ្ញុំមិនត្រឹមត្រូវទេ ហើយខ្ញុំដឹងថា ស្ថានភាពនេះគឺជារឿងដែលខ្ញុំត្រូវតែរៀនសូត្រតាមរយៈ។ ប៉ុន្មានថ្ងៃបន្ទាប់ ជាញឹកញាប់ ខ្ញុំឆ្លុះបញ្ចាំងពីខ្លួនឯងថា៖ «ហេតុអ្វីបានជាខ្ញុំតែងតែចង់ផ្គាប់ចិត្តខាងសាច់ឈាមរបស់ខ្លួន ពេលដែលទំហំកិច្ចការនៃភារកិច្ចរបស់ខ្ញុំកើនឡើងដូច្នេះ? តើមានអ្វីកំពុងតែគ្រប់គ្រងខ្ញុំឱ្យប្រាកដទៅ?» នៅក្នុងការស្វែងរករបស់ខ្ញុំ ខ្ញុំបានអានអត្ថបទព្រះបន្ទូលរបស់ព្រះជាម្ចាស់ជាច្រើនវគ្គ។ ព្រះដ៏មានគ្រប់ព្រះចេស្ដាមានបន្ទូលថា៖ «ដូច្នេះ តើភាពពិសពុលរបស់សាតាំងជាអ្វី? តើពួកវាអាចសម្ដែងចេញមកដោយរបៀបណា? ឧទាហរណ៍ ប្រសិនបើអ្នកសួរថា៖ “តើមនុស្សគួររស់នៅយ៉ាងដូចម្ដេច? តើមនុស្សគួររស់នៅដើម្បីអ្វី?” មនុស្សគ្រប់គ្នានឹងឆ្លើយថា៖ “មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់”។ គ្រាន់តែឃ្លាមួយនេះសម្ដែងចេញនូវឫសគល់នៃបញ្ហានេះ។ ទស្សនវិជ្ជា និងតក្កវិជ្ជារបស់សាតាំង បានក្លាយជាជីវិតរបស់មនុស្សទៅហើយ។ មិនថាមនុស្សដេញតាមអ្វីនោះទេ តាមពិតគឺពួកគេដេញតាមវាដើម្បីខ្លួនឯង ដូច្នេះហើយ មនុស្សសុទ្ធតែរស់នៅដើម្បីខ្លួនឯង។ “មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់” នេះគឺជាទស្សនវិជ្ជាជីវិតរបស់មនុស្ស ហើយវាក៏តំណាងឱ្យធម្មជាតិរបស់មនុស្សផងដែរ។ ពាក្យសម្ដីទាំងអស់នេះ បានក្លាយជាធម្មជាតិរបស់មនុស្សជាតិពុករលួយរួចស្រេចទៅហើយ ហើយពាក្យទាំងនេះគឺជារូបភាពពិតប្រាកដនៃធម្មជាតិបែបសាតាំងរបស់មនុស្សជាតិពុករលួយ។ ធម្មជាតិបែបសាតាំងនេះ បានក្លាយជាគ្រឹះទាំងស្រុងសម្រាប់អត្ថិភាពរបស់មនុស្សជាតិពុករលួយ។ មនុស្សជាតិពុករលួយបានរស់នៅផ្អែកលើភាពពិសពុលរបស់សាតាំងនេះអស់រយៈពេលជាច្រើនពាន់ឆ្នាំមកហើយ មកទល់នឹងពេលបច្ចុប្បន្ននេះ» («របៀបដើរតាមមាគ៌ារបស់ពេត្រុស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «ទាក់ទងនឹងសាច់ឈាម អ្នកប្រព្រឹត្តចំពោះវាកាន់តែល្អ វានឹងកាន់តែលោភលន់។ ជារឿងត្រឹមត្រូវហើយដែលសាច់ឈាមត្រូវស៊ូទ្រាំនឹងការរងទុក្ខបន្តិចបន្តួច ហើយនៅពេលដែលវាស៊ូទ្រាំ នោះវាងាយនឹងដើរលើផ្លូវត្រូវ និងយកចិត្តទុកដាក់ចំពោះកិច្ចការដ៏ត្រឹមត្រូវរបស់ខ្លួន។ ប្រសិនបើមនុស្សម្នាក់ធំធាត់ឡើងក្នុងមជ្ឈដ្ឋានគ្រួសារដ៏ល្អមួយ តែងតែទទួលបានភាពស្រណុកសុខស្រួល និងមិនដែលរងទុក្ខច្រើនទេ នោះគេនឹងក្លាយជាទន់ខ្សោយ មិនអាចទ្រាំទ្របានសូម្បីតែការរងទុក្ខបន្តិចបន្តួច។ វាជារឿងលំបាកសម្រាប់មនុស្សបែបនេះក្នុងការសម្រេចបានអ្វីមួយ ហើយទីបំផុតពួកគេថែមទាំងអាចនឹងមិនសម្រេចបានអ្វីទាល់តែសោះ។ វាក៏ជារឿងពិបាកផងដែរសម្រាប់មនុស្សបែបនេះ ក្នុងការទទួលបានសេចក្ដីពិតនៅក្នុងជំនឿរបស់ពួកគេលើព្រះជាម្ចាស់។ ប្រសិនបើពួកគេជួបប្រទះនឹងមហន្តរាយធម្មជាតិ ឬមហន្តរាយដែលបង្កឡើងដោយមនុស្ស ពួកគេនឹងបន្ទោសស្ថានសួគ៌ និងមនុស្សគ្រប់គ្នា លើកលែងតែខ្លួនឯង ពួកគេនឹងរអ៊ូរទាំអំពីព្រះជាម្ចាស់ និងបដិសេធទ្រង់ ហើយក្លាយជាមនុស្សដែលគ្មានសតិ និងគ្មានវិចារណញ្ញាណ។ ពេលវេលាយូរៗទៅ ពួកគេនឹងកាន់តែទាបថោកទៅៗតែប៉ុណ្ណោះ។ តើមានឧទាហរណ៍ជាច្រើនអំពីរឿងនេះដែរឬទេ? អ្នកអាចមើលឃើញថា នៅក្នុងពិភពដែលមិនជឿ មានអ្នកចម្រៀង និងតារាភាពយន្តជាច្រើន ដែលមានសមត្ថភាពគួរសមក្នុងការស៊ូទ្រាំនឹងទុក្ខលំបាក និងបានលះបង់ខ្លួនឯងចំពោះការងាររបស់ពួកគេ មុនពេលពួកគេក្លាយជាមនុស្សល្បីល្បាញ។ ប៉ុន្តែនៅពេលពួកគេទទួលបានកេរ្តិ៍ឈ្មោះ និងចាប់ផ្ដើមរកលុយបានច្រើន ពួកគេមិនដើរលើផ្លូវត្រូវឡើយ។ អ្នកខ្លះក្នុងចំណោមពួកគេប្រើប្រាស់គ្រឿងញៀន អ្នកខ្លះទៀតធ្វើអត្តឃាត ហើយពួកគេឆាប់ស្លាប់លឿនជាងការរំពឹងទុក។ តើអ្វីដែលបណ្ដាលឱ្យរឿងនេះកើតឡើង? ការសប្បាយខាងសម្ភារៈរបស់ពួកគេគឺហួសហេតុពេក ពួកគេមានភាពស្រណុកសុខស្រួលពេក ហើយពួកគេមិនដឹងពីរបៀបទទួលបានការសប្បាយកាន់តែខ្លាំង ឬភាពរំភើបកាន់តែខ្លាំងនោះទេ។ អ្នកខ្លះក្នុងចំណោមពួកគេងាកទៅរកគ្រឿងញៀន ដើម្បីស្វែងរកកម្រិតកាន់តែខ្ពស់នៃភាពរំភើប និងការសប្បាយ ហើយបន្ទាប់ពីប្រើប្រាស់វាអស់រយៈពេលយូរ ពួកគេមិនអាចផ្ដាច់វាបានឡើយ។ អ្នកខ្លះស្លាប់ដោយសារការប្រើប្រាស់គ្រឿងញៀនហួសកម្រិត ហើយអ្នកខ្លះទៀត ដោយមិនដឹងពីរបៀបរំដោះខ្លួនចេញពីវា ទីបំផុតក៏ធ្វើអត្តឃាតតែម្ដង។ មានឧទាហរណ៍ជាច្រើនបែបនេះ។ មិនថាអ្នកហូបចុកបានល្អកម្រិតណា ស្លៀកពាក់បានល្អកម្រិតណា ផ្ទះរបស់អ្នកស្អាតកម្រិតណា អ្នកសោយសុខនឹងខ្លួនឯងកម្រិតណា ឬជីវិតរបស់អ្នកស្រណុកសុខស្រួលកម្រិតណានោះទេ ហើយមិនថាបំណងប្រាថ្នារបស់អ្នកត្រូវបានបំពេញយ៉ាងពេញលេញកម្រិតណានោះទេ ក៏នៅទីបំផុត វាគឺជាភាពទទេសូន្យនៅពីលើភាពទទេសូន្យ ហើយលទ្ធផលគឺសេចក្ដីហិនវិនាស។ តើសុភមង្គលដែលអ្នកគ្មានជំនឿដេញតាមនោះ ជាសុភមង្គលពិតមែនទេ? តាមពិតទៅ នោះមិនមែនជាសុភមង្គលឡើយ។ វាគឺជាការស្រមើស្រមៃរបស់មនុស្ស វាគឺជាផ្លូវនៃសេចក្ដីទាបថោក ហើយវាគឺជាផ្លូវដែលធ្វើឱ្យមនុស្សក្លាយជាទាបថោក។ អ្វីដែលហៅថាសុភមង្គលដែលមនុស្សដេញតាមនោះ គឺជាការក្លែងក្លាយ។ តាមពិតវាគឺជាការរងទុក្ខ។ នោះមិនមែនជាគោលដៅដែលមនុស្សគួរដេញតាមឡើយ ហើយវាក៏មិនមែនជាគុណតម្លៃនៃការរស់នៅដែរ។ ផ្លូវ និងវិធីសាស្ត្រមួយចំនួនដែលសាតាំងធ្វើឱ្យមនុស្សពុករលួយ គឺពាក់ព័ន្ធនឹងការធ្វើឱ្យពួកគេយកការបំពេញចិត្តខាងសាច់ឈាម និងការសោយសុខនឹងតណ្ហា ធ្វើជាគោលដៅរបស់ពួកគេ។ តាមរយៈមធ្យោបាយនេះ សាតាំងធ្វើឱ្យមនុស្សស្ពឹកស្រពន់ ល្បួងមនុស្ស និងធ្វើឱ្យមនុស្សពុករលួយ ដោយធ្វើឱ្យពួកគេមានអារម្មណ៍ហាក់ដូចជានោះគឺជាសុភមង្គល ហើយដឹកនាំពួកគេឱ្យដេញតាមគោលដៅនោះ។ មនុស្សជឿថា ការទទួលបានរឿងរ៉ាវទាំងនោះ គឺជាការទទួលបានសុភមង្គល ដូច្នេះពួកគេធ្វើអស់ពីសមត្ថភាពដើម្បីឆ្ពោះទៅរកការដេញតាមគោលដៅនោះ។ បន្ទាប់មក ក្រោយពីពួកគេទទួលបានវា អ្វីដែលពួកគេមានអារម្មណ៍គឺមិនមែនជាសុភមង្គលទេ តែផ្ទុយទៅវិញ គឺជាភាពទទេសូន្យ និងការឈឺចាប់។ ការណ៍នេះបញ្ជាក់ថា វាមិនមែនជាផ្លូវត្រូវឡើយ វាគឺជាផ្លូវឆ្ពោះទៅរកសេចក្ដីស្លាប់» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ដោយឆ្លុះបញ្ចាំងពីព្រះបន្ទូលរបស់ព្រះជាម្ចាស់ ខ្ញុំបានយល់ថា ការដេញតាមសេចក្តីសប្បាយខាងសាច់ឈាម គឺជាមធ្យោបាយរបស់សាតាំងក្នុងការធ្វើឱ្យមនុស្សពុករលួយ។ សាតាំងប្រើប្រាស់ទស្សនវិជ្ជាសម្រាប់ការប្រព្រឹត្តក្នុងលោកីយ៍ និងសេចក្ដីខុសឆ្គងផ្សេងៗ ដើម្បីបំភាន់ និងធ្វើឱ្យមនុស្សពុករលួយ ដូចជា «មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់» «ជីវិតខ្លីណាស់ ដូច្នេះត្រូវសប្បាយពេលដែលនៅអាចសប្បាយបាន» និង «មានស្រាថ្ងៃនេះ ត្រូវផឹកថ្ងៃនេះ» ដែលធ្វើឱ្យមនុស្សរស់នៅតាមគំនិតទាំងនេះ និងធ្វើឱ្យពួកគេចាត់ទុកការដេញតាមសេចក្តីសប្បាយខាងសាច់ឈាម ជាអត្ថន័យ និងតម្លៃនៃជីវិត ព្រមទាំងជាគោលដៅនៃជីវិត។ នេះធ្វើឱ្យមនុស្សដេញតាមភាពស្រណុកសុខស្រួល និងសេចក្តីសប្បាយខាងសាច់ឈាម ហើយធ្វើឱ្យពួកគេកាន់តែពុករលួយ និងថោកទាបទៅៗ ព្រមទាំងបាត់បង់លក្ខណៈជាមនុស្ស។ ខ្ញុំបានគិតថា ទោះបីជាខ្ញុំជឿលើព្រះជាម្ចាស់ និងបំពេញភារកិច្ចរបស់ខ្ញុំនៅក្នុងពួកជំនុំក៏ដោយ ហើយខ្ញុំមិនដូចអ្នកមិនជឿ ដែលដេញតាមការស៊ីផឹក ការសប្បាយ និងបណ្តោយតាមសាច់ឈាមរបស់ពួកគេនោះទេ ប៉ុន្តែភាពពិសពុល ទស្សនវិជ្ជា និងច្បាប់របស់សាតាំង នៅតែចាក់ឫសយ៉ាងជ្រៅនៅក្នុងចិត្តរបស់ខ្ញុំ ហើយគំនិត និងទស្សនៈរបស់ខ្ញុំ គឺដូចគ្នាទៅនឹងអ្នកគ្មានជំនឿដែរ។ ខ្ញុំតែងតែគិតថា ភាពស្រណុកសុខស្រួល និងការសប្បាយខាងរូបកាយ គឺមានន័យស្មើនឹងសុភមង្គល ហើយខ្ញុំមិនចង់រងទុក្ខ ឬលះបង់នៅក្នុងកិច្ចការអ្វីដែលខ្ញុំបានធ្វើឡើយ។ ជួនកាល នៅពេលដែលមានរឿងជាច្រើនត្រូវខ្វល់ខ្វាយនៅក្នុងភារកិច្ចរបស់ខ្ញុំ ឬកិច្ចការកាន់តែរវល់ ខ្ញុំចង់រកពេលសម្រាក ហើយមិនចង់ធ្វើឱ្យខ្លួនឯងហត់នឿយខ្លាំងពេកនោះទេ។ ខ្ញុំថែមទាំងមិនបានពិនិត្យមើលឱ្យបានដិតដល់ ឬដោះស្រាយបញ្ហាដែលស្តែងចេញច្បាស់ៗនៅក្នុងកិច្ចការផង ដោយទុកភារកិច្ចរបស់ខ្ញុំចោលមួយឡែក។ ជាលទ្ធផល ខ្ញុំបានពន្យារវឌ្ឈនភាពកិច្ចការដោយមិនដឹងខ្លួន។ នេះពិតជាគ្រោះថ្នាក់ណាស់! ពេលគិតត្រឡប់ទៅកាលដែលខ្ញុំកំពុងរស់នៅក្នុងសភាពនៃការសម្ងំយកសុខក្នុងភាពស្រណុកស្រួល ខ្ញុំមិនបានគិតពីរបៀបបំពេញភារកិច្ចរបស់ខ្ញុំ ឬរបៀបផ្គាប់ព្រះហឫទ័យព្រះជាម្ចាស់ឡើយ ហើយនៅពេលមានរឿងអ្វីកើតឡើង គំនិតដំបូងរបស់ខ្ញុំគឺតែងតែគិត ថាតើរូបកាយរបស់ខ្ញុំនឹងត្រូវរងទុក្ខ ឬហត់នឿយដែរយ៉ាងណា។ វាពិតជាអាត្មានិយម និងគួរឱ្យស្អប់ខ្ពើមមែន ហើយខ្ញុំគ្មានមនសិការ ឬវិចារណញ្ញាណទាល់តែសោះ។ ជួនកាល សូម្បីតែពេលដែលខ្ញុំដឹងថា ខ្ញុំគួរតែគិតគូរដល់បំណងព្រះហឫទ័យរបស់ព្រះជាម្ចាស់ក៏ដោយ ខ្ញុំឃើញថា ខ្លួនឯងតែងតែត្រូវសាច់ឈាមគ្រប់គ្រង ហើយមិនព្រមរងទុក្ខ ឬលះបង់ឡើយ។ នៅក្នុងជម្រៅចិត្ត ខ្ញុំមានអារម្មណ៍ទាស់ទទឹង និងមិនពេញចិត្តយ៉ាងខ្លាំងចំពោះសេចក្តីពិត និងរបស់វិជ្ជមាន ហើយនៅពេលនិយាយដល់កិច្ចការដែលខ្ញុំត្រូវធ្វើ ខ្ញុំតែងតែព្យាយាមរកលេសដើម្បីគេចវេសពីវា។ ដោយធ្វើបែបនេះ រូបកាយរបស់ខ្ញុំនឹងទទួលបានភាពស្រណុកសុខស្រួល ហើយមិនរងទុក្ខ ប៉ុន្តែនៅទីបំផុត ខ្ញុំនឹងមិនទទួលបានសេចក្តីពិតណាមួយឡើយ។ តើខ្ញុំមិនកំពុងតែបំផ្លាញខ្លួនឯងទាំងស្រុងទេឬ? ពេលគិតអំពីរឿងនេះ ខ្ញុំចាប់ផ្តើមទទួលបានការយល់ដឹងបន្តិចបន្តួចអំពីផលវិបាកដ៏គ្រោះថ្នាក់នៃការសម្ងំយកសុខក្នុងភាពស្រណុកស្រួល។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ «មនុស្សដែលជឿលើព្រះជាម្ចាស់ពិតប្រាកដ បំពេញភារកិច្ចរបស់ពួកគេដោយស្ម័គ្រចិត្ត ដោយមិនគិតគូរពីផលចំណេញ និងការខាតបង់ផ្ទាល់ខ្លួនឡើយ។ មិនថាអ្នកជាមនុស្សដែលដេញតាមសេចក្ដីពិតឬអត់នោះទេ អ្នកត្រូវតែពឹងអាងលើមនសិការ និងវិចារណញ្ញាណរបស់អ្នក ហើយខិតខំប្រឹងប្រែងឱ្យពិតប្រាកដ នៅពេលអ្នកបំពេញភារកិច្ចរបស់អ្នក។ តើការខិតខំប្រឹងប្រែងឱ្យពិតប្រាកដមានន័យដូចម្ដេច? ប្រសិនបើអ្នកគ្រាន់តែស្កប់ស្កល់នឹងការខិតខំប្រឹងប្រែងបន្តិចបន្តួច និងរងទុក្ខខាងសាច់ឈាមបន្តិចបន្តួច ប៉ុន្តែអ្នកមិនមានភាពហ្មត់ចត់ទាល់តែសោះ ហើយមិនស្វែងរកគោលការណ៍សេចក្ដីពិតនៅក្នុងការបំពេញភារកិច្ចរបស់អ្នក នោះការណ៍នេះគ្មានអ្វីក្រៅពីការធ្វើឱ្យតែរួចពីដៃនោះទេ វាមិនមែនជាការខិតខំប្រឹងប្រែងពិតប្រាកដឡើយ។ គន្លឹះនៃការខិតខំប្រឹងប្រែងឱ្យពិតប្រាកដ គឺការដាក់ចិត្តរបស់អ្នកទៅក្នុងកិច្ចការនោះ ការកោតខ្លាចព្រះជាម្ចាស់នៅក្នុងចិត្តរបស់អ្នក ការចេះគិតគូរដល់បំណងព្រះហឫទ័យរបស់ព្រះជាម្ចាស់ ការខ្លាចក្រែងយ៉ាងខ្លាំងក្នុងការបះបោរប្រឆាំងនឹងព្រះជាម្ចាស់ និងធ្វើឱ្យព្រះជាម្ចាស់ឈឺព្រះហឫទ័យ ហើយត្រៀមខ្លួនរួចជាស្រេចក្នុងការរងទុក្ខលំបាកណាមួយ ដើម្បីបំពេញភារកិច្ចរបស់អ្នកឱ្យបានល្អ និងផ្គាប់ព្រះហឫទ័យដល់ព្រះជាម្ចាស់។ ប្រសិនបើអ្នកមានចិត្តដែលស្រឡាញ់ព្រះជាម្ចាស់នេះ អ្នកនឹងអាចបំពេញភារកិច្ចរបស់អ្នកបានល្អ។ ប្រសិនបើគ្មានការកោតខ្លាចព្រះជាម្ចាស់នៅក្នុងចិត្តរបស់អ្នកទេ អ្នកនឹងគ្មានស្មារតីទទួលបន្ទុក ឬការទទួលខុសត្រូវក្នុងការបំពេញភារកិច្ចរបស់អ្នកឡើយ ហើយជៀសមិនផុតពីការធ្វើឱ្យតែរួចពីដៃ និងធ្វើឱ្យតែល្អមើល ដោយមិនបង្កើតឱ្យមានលទ្ធផលពិតប្រាកដណាមួយឡើយ ដែលនេះមិនមែនជាការបំពេញភារកិច្ចទេ។ ប្រសិនបើអ្នកពិតជាមានស្មារតីទទួលបន្ទុក ហើយជឿថា ការបំពេញភារកិច្ចរបស់អ្នក គឺជាការអនុវត្តការទទួលខុសត្រូវផ្ទាល់ខ្លួនរបស់អ្នក ថាអ្នកនឹងក្លាយជាសត្វតិរច្ឆាន ហើយមិនសមនឹងរស់នៅឡើយ ប្រសិនបើអ្នកមិនបំពេញភារកិច្ចរបស់អ្នក ហើយថាអ្នកអាចមានមនសិការស្អាតស្អំ និងស័ក្តិសមនឹងត្រូវបានហៅថាមនុស្ស លុះត្រាតែអ្នកបំពេញភារកិច្ចរបស់អ្នកឱ្យបានល្អ ប្រសិនបើអ្នកមានស្មារតីទទួលបន្ទុកនេះនៅពេលអ្នកបំពេញភារកិច្ចរបស់អ្នក នោះអ្នកនឹងអាចធ្វើអ្វីៗគ្រប់យ៉ាងដោយយកចិត្តទុកដាក់ ស្វែងរកសេចក្ដីពិត និងធ្វើកិច្ចការស្របតាមគោលការណ៍ ព្រមទាំងបំពេញភារកិច្ចរបស់អ្នកឱ្យបានល្អ និងផ្គាប់ព្រះហឫទ័យដល់ព្រះជាម្ចាស់។ អ្នកនឹងស័ក្តិសមនឹងបេសកកម្មដែលព្រះជាម្ចាស់បានប្រទានដល់អ្នក ហើយស័ក្តិសមនឹងអ្វីៗគ្រប់យ៉ាងដែលព្រះជាម្ចាស់បានលះបង់ដើម្បីអ្នក និងការរំពឹងទុករបស់ទ្រង់ចំពោះអ្នក។ នេះទើបហៅថាការខិតខំប្រឹងប្រែងយ៉ាងពិតប្រាកដ។ ... យ៉ាងហោចណាស់ មនុស្សនៅក្នុងដំណាក់របស់ព្រះជាម្ចាស់ គឺជាមនុស្សស្មោះត្រង់។ ពួកគេគឺជាមនុស្សដែលគួរឱ្យទុកចិត្តបាននៅក្នុងភារកិច្ចរបស់ពួកគេ ជាអ្នកដែលអាចទទួលយកការផ្ទុកផ្ដាក់របស់ព្រះជាម្ចាស់ និងបំពេញភារកិច្ចរបស់ពួកគេដោយស្មោះស្ម័គ្រ។ ប្រសិនបើមនុស្សមិនមានសេចក្ដីជំនឿពិត មនសិការ និងវិចារណញ្ញាណទេ ហើយប្រសិនបើពួកគេមិនមានដួងចិត្តដែលកោតខ្លាច និងចុះចូលនឹងព្រះជាម្ចាស់ទេ នោះពួកគេមិនស័ក្តិសមនឹងបំពេញភារកិច្ចឡើយ។ ទោះបីជាពួកគេបំពេញភារកិច្ចរបស់ពួកគេក៏ដោយ ក៏ពួកគេធ្វើឱ្យតែរួចពីដៃក្នុងពេលកំពុងធ្វើភារកិច្ចនោះដែរ។ ពួកគេគឺជាអ្នកធ្វើការដោយកម្លាំង ជាមនុស្សដែលមិនទាន់ប្រែចិត្តយ៉ាងពិតប្រាកដ។ អ្នកធ្វើការដោយកម្លាំងបែបនេះ មិនយូរមិនឆាប់នឹងត្រូវជម្រុះចោល។ មានតែអ្នកធ្វើការដោយកម្លាំងដែលស្មោះត្រង់ប៉ុណ្ណោះ ទើបនឹងអាចរស់រានមានជីវិត។ ទោះបីជាអ្នកធ្វើការដោយកម្លាំងដែលស្មោះត្រង់មិនមានតថភាពនៃសេចក្ដីពិតក៏ដោយ ក៏ពួកគេមានមនសិការ និងវិចារណញ្ញាណ ពួកគេអាចបំពេញភារកិច្ចរបស់ពួកគេដោយស្មោះសរ ហើយព្រះជាម្ចាស់អនុញ្ញាតឱ្យពួកគេរស់រានមានជីវិត។ អស់អ្នកដែលមានតថភាពនៃសេចក្ដីពិត ហើយដែលអាចធ្វើបន្ទាល់យ៉ាងកងរំពងថ្វាយព្រះជាម្ចាស់ ជារាស្ត្ររបស់ទ្រង់ ក៏នឹងរស់រានមានជីវិត និងត្រូវបាននាំចូលទៅក្នុងនគររបស់ទ្រង់ផងដែរ» («ដើម្បីបំពេញភារកិច្ចរបស់ខ្លួនឱ្យបានល្អ យ៉ាងហោចណាស់ មនុស្សត្រូវមានសតិសម្បជញ្ញៈ និងវិចារណញ្ញាណ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា នៅក្នុងព្រះនេត្ររបស់ព្រះជាម្ចាស់ មានតែមនុស្សស្មោះត្រង់ដែលបំពេញភារកិច្ចរបស់ពួកគេដោយស្មោះស្ម័គ្រប៉ុណ្ណោះ ទើបជាមនុស្សនៅក្នុងដំណាក់របស់ព្រះជាម្ចាស់ពិតប្រាកដ។ មនុស្សបែបនេះមានស្មារតីទទួលខុសត្រូវចំពោះកិច្ចការរបស់ពួកគេ ហើយគួរឱ្យទុកចិត្ត។ ពួកគេមិនស្កប់ចិត្តត្រឹមតែធ្វើការបន្លំភ្នែក ឬធ្វើការឱ្យតែរួចពីដៃនោះទេ។ ផ្ទុយទៅវិញ ពួកគេស្ម័គ្រចិត្តរងទុក្ខ និងលះបង់ដើម្បីបំពេញភារកិច្ចរបស់ពួកគេ ដោយធ្វើវាដោយឧស្សាហ៍ព្យាយាម និងរហូតដល់ទីបញ្ចប់។ នេះទើបជាការបំពេញភារកិច្ចពិតប្រាកដ។ តាមរយៈព្រះបន្ទូលរបស់ព្រះជាម្ចាស់ ខ្ញុំបានរកឃើញផ្លូវនៃការអនុវត្ត។ ខ្ញុំត្រូវតែប្រព្រឹត្តិចំពោះភារកិច្ចរបស់ខ្ញុំដោយចិត្តស្មោះត្រង់។ នៅពេលដែលខ្ញុំចង់ធ្វើការលំៗ គេចវេសពីកិច្ចការ និងសម្ងំយកសុខក្នុងភាពស្រណុកស្រួលខណៈពេលបំពេញភារកិច្ចរបស់ខ្លួន ខ្ញុំត្រូវតែបះបោរទាស់នឹងសាច់ឈាមរបស់ខ្ញុំ ដាក់ចិត្តដាក់កាយលើគ្រប់កិច្ចការដែលពាក់ព័ន្ធនឹងភារកិច្ចរបស់ខ្ញុំ ធ្វើឱ្យបានហ្មត់ចត់ និងបំពេញការទទួលខុសត្រូវរបស់ខ្ញុំ។ មានតែការធ្វើបែបនេះទេ ទើបខ្ញុំអាចបំពេញភារកិច្ចរបស់ខ្ញុំស្របតាមបំណងព្រះហឫទ័យរបស់ព្រះជាម្ចាស់បាន។ ដូច្នេះ ខ្ញុំបានអធិដ្ឋានទៅកាន់ព្រះជាម្ចាស់ថា៖ «ឱព្រះជាម្ចាស់ ពេលបំពេញភារកិច្ចរបស់ទូលបង្គំ ទូលបង្គំតែងតែផ្គាប់ចិត្តខាងសាច់ឈាម មិនបានបំពេញភារកិច្ចរបស់ទូលបង្គំឡើយ ហើយទូលបង្គំមិនបានធ្វើតាមបំណងព្រះហឫទ័យទ្រង់ទេ។ ឥឡូវនេះ ទូលបង្គំស្ម័គ្រប្រែចិត្តចំពោះទ្រង់ និងទទួលយកការពិនិត្យពិច័យរបស់ទ្រង់។ ទូលបង្គំនឹងអនុវត្តក្នុងការធ្វើឱ្យបានហ្មត់ចត់ និងទទួលខុសត្រូវក្នុងការបញ្ចប់គ្រប់កិច្ចការ ហើយទូលបង្គំនឹងបំពេញភារកិច្ចដែលទូលបង្គំគួរធ្វើ»។

បន្ទាប់ពីនោះមក ពេលបំពេញភារកិច្ច ខ្ញុំបានផ្តោតលើការអនុវត្ត និងចូលទៅក្នុងតាមរបៀបនេះ។ ខ្ញុំចាំបានថា មានពេលមួយ បងប្អូនប្រុសស្រីបានផ្ញើវីដេអូចំនួនពីរមកឱ្យខ្ញុំ ដែលចាំបាច់ត្រូវពិនិត្យមើលជាបន្ទាន់។ វីដេអូមួយក្នុងចំណោមនោះមានបញ្ហាជាច្រើន ហើយទាមទារពេលវេលា និងកិច្ចប្រឹងប្រែងច្រើនក្នុងការពិនិត្យមើល ហើយខ្ញុំក៏ចេះតែរអ៊ូរទាំម្តងទៀត។ ប៉ុន្តែនៅចំណុចនេះ ខ្ញុំបានដឹងថា ខ្ញុំកំពុងតែគិតគូរដល់សាច់ឈាមរបស់ខ្ញុំ ដូច្នេះ ខ្ញុំប្រញាប់អធិដ្ឋានទៅកាន់ព្រះជាម្ចាស់ និងបះបោរទាស់នឹងខ្លួនឯង។ ខ្ញុំបាននឹកឃើញដល់អត្ថបទព្រះបន្ទូលរបស់ព្រះជាម្ចាស់មួយវគ្គ៖ «បច្ចុប្បន្ននេះ មិនសូវមានឱកាសច្រើនក្នុងការបំពេញភារកិច្ចទេ ដូច្នេះអ្នកត្រូវតែចាប់យកឱកាសទាំងនោះនៅពេលអ្នកអាចធ្វើបាន។ គឺនៅពេលប្រឈមមុខនឹងភារកិច្ចនេះហើយ ដែលអ្នកត្រូវតែខិតខំប្រឹងប្រែងឱ្យពិតប្រាកដ នោះគឺជាពេលដែលអ្នកត្រូវតែថ្វាយខ្លួនអ្នក និងលះបង់ខ្លួនដើម្បីព្រះជាម្ចាស់ ហើយជាពេលដែលអ្នកត្រូវបង់តម្លៃ។ ចូរកុំលាក់ទុកអ្វីទាំងអស់ កុំមានល្បិចកល កុំទុកចន្លោះប្រហោង ឬទុកផ្លូវក្រោយសម្រាប់ខ្លួនឯងឱ្យសោះ។ ប្រសិនបើអ្នកទុកចន្លោះប្រហោង លេងល្បិច ឬក្រឡេចក្រឡុច និងខ្ជិលច្រអូស នោះអ្នកប្រាកដជាធ្វើការងារមិនបានល្អឡើយ» («ច្រកចូលទៅក្នុងជីវិតចាប់ផ្តើមដោយការបំពេញភារកិច្ច» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ កិច្ចការបន្ទាន់មួយបានធ្លាក់មកលើខ្ញុំ ហើយនេះគឺជាពេលដែលខ្ញុំត្រូវបះបោរទាស់នឹងសាច់ឈាមរបស់ខ្ញុំ និងលះបង់។ ខ្ញុំគួរតែទទួលយកការពិនិត្យពិច័យរបស់ព្រះជាម្ចាស់ បញ្ចប់កិច្ចការនេះយ៉ាងហ្មត់ចត់ និងប្រកបដោយការទទួលខុសត្រូវ ព្រមទាំងបំពេញការទទួលខុសត្រូវរបស់ខ្ញុំ ព្រោះមានតែការធ្វើបែបនេះទេ ទើបស្របតាមបំណងព្រះហឫទ័យរបស់ព្រះជាម្ចាស់។ ដូច្នេះ ខ្ញុំបានប្រញាប់បញ្ចប់ការពិនិត្យមើលវីដេអូនោះ ហើយបន្ទាប់មក ខ្ញុំក៏ចាត់ចែងកិច្ចការផ្សេងៗទៀត។ ក្រោយមក នៅពេលដែលខ្ញុំជួបប្រទះស្ថានភាពស្រដៀងគ្នានឹងពេលមុនៗ ខ្ញុំតែងតែធ្វើចិត្តឱ្យស្ងប់នៅចំពោះព្រះជាម្ចាស់ដោយដឹងខ្លួន ហើយចាត់ទុកភារកិច្ចរបស់ខ្ញុំជារឿងសំខាន់បំផុត។ តាមរយៈការអនុវត្តបែបនេះ ចិត្តរបស់ខ្ញុំមានអារម្មណ៍សុខសាន្ត ហើយភារកិច្ចរបស់ខ្ញុំមានន័យជាងមុនឆ្ងាយណាស់។

តាមរយៈការឆ្លងកាត់បទពិសោធន៍ក្នុងកាលៈទេសៈទាំងនេះ នៅទីបំផុត ខ្ញុំអាចមើលឃើញពីគ្រោះថ្នាក់ និងផលវិបាកនៃការសម្ងំយកសុខក្នុងភាពស្រណុកស្រួល។ ហើយខ្ញុំក៏បានដឹងដែរថា ពេលបំពេញភារកិច្ច មានតែការមានស្មារតីនៃបន្ទុកពិតប្រាកដ និងស្ម័គ្រចិត្តរងទុក្ខ និងលះបង់ប៉ុណ្ណោះ ទើបម្នាក់ៗអាចបំពេញការទទួលខុសត្រូវ និងភារកិច្ចរបស់ខ្លួនបាន។


៦៧. ការលះបង់ទ្រព្យសម្បត្តិ៖ ដំណើរជីវិតផ្ទាល់ខ្លួន

ដោយ ចាង តាវ ប្រទេសចិន

ខ្ញុំកើតនៅក្នុងគ្រួសារកសិករមួយនៅជនបទ។ កាលខ្ញុំនៅតូច គ្រួសារយើងក្រណាស់ សូម្បីតែរកហូបឱ្យបានគ្រប់គ្រាន់ក៏លំបាកដែរ ហើយគ្រប់គ្នាសុទ្ធតែមើលងាយពួកយើង។ ខ្ញុំនឹកគិតក្នុងចិត្តថា «ពេលខ្ញុំធំឡើង ខ្ញុំនឹងរកលុយឱ្យបានច្រើន ហើយធ្វើឱ្យជីវិតគ្រួសារខ្ញុំកាន់តែធូរស្រាល ពេលនោះគេនឹងលែងមើលងាយ ឬចំអកឱ្យពួកយើងទៀតហើយ»។ មិនយូរប៉ុន្មាន ម្ដាយខ្ញុំធ្លាក់ខ្លួនឈឺ ហើយយើងត្រូវចំណាយប្រាក់សន្សំទាំងអស់ដែលមាន។ មិត្តភក្តិ និងសាច់ញាតិបារម្ភថា ពួកយើងនឹងទៅពឹងពាក់រឿងលុយកាក់ ដូច្នេះហើយ ពួកគេរកលេសគេចវេះពីយើង។ ពេលដែលយើងទាល់ច្រកទៅហើយនោះ មីងខ្ញុំបានផ្សាយដំណឹងល្អអំពីព្រះអម្ចាស់យេស៊ូវដល់ពួកយើង។ ម្ដាយខ្ញុំបានជាសះស្បើយយ៉ាងអស្ចារ្យ បន្ទាប់ពីបានស្វែងរកឃើញព្រះអម្ចាស់ ហើយជំនឿរបស់ខ្ញុំក៏ចាប់ផ្ដើមតាំងពីពេលនោះមកដែរ។

ដើម្បីរកលុយឱ្យបានកាន់តែច្រើន និងសាងកេរ្តិ៍ឈ្មោះសម្រាប់ខ្លួនឯង នៅអាយុ ១៣ ឆ្នាំ ខ្ញុំចាប់ផ្ដើមលក់ឈើគូស បារី និងគ្រាប់ឈូករ័ត្ននៅផ្សារ នៅអាយុ ១៥ ឆ្នាំ ខ្ញុំចាប់ផ្ដើមដើរលក់តាមស្តង់តូចៗគ្រប់កន្លែង ហើយនៅអាយុ ១៨ ឆ្នាំ ខ្ញុំចាប់ផ្ដើមសាកល្បងរកស៊ីខាងជំនួញឈើ។ ប៉ុន្តែ ដោយសារខ្ញុំមិនមានដើមទុនគ្រប់គ្រាន់ បងប្រុសខ្ញុំបាននាំខ្ញុំទៅផ្ទះមិត្តរួមថ្នាក់របស់គាត់នៅឯទីរួមស្រុក ដើម្បីខ្ចីលុយ។ ខ្ញុំបានឃើញគ្រួសារដ៏មានទ្រព្យមួយនេះ ដែលមានសម្ភារៈប្រើប្រាស់សព្វគ្រប់ ហូបឪឡឹក និងបើកម៉ាស៊ីនត្រជាក់នៅរដូវក្ដៅ ធ្វើឱ្យខ្ញុំច្រណែនពួកគេខ្លាំងមែនទែន។ ចំណែកឯផ្ទះយើងវិញ សូម្បីតែកង្ហារអគ្គិសនីមួយក៏គ្មានផង។ ទោះក្ដៅយ៉ាងណាក៏ដោយ យើងអាចប្រើត្រឹមកង្ហារដៃប៉ុណ្ណោះ ហើយពេលស្រេកទឹក មានតែផឹកទឹកអណ្ដូងប៉ុណ្ណោះ។ ពេលនោះ ខ្ញុំឆ្ងល់ថា ហេតុអ្វីបានជាគ្រួសារយើងទាំងពីរខុសគ្នាខ្លាំងម្ល៉េះ។ អ្នកមានរស់នៅបានយ៉ាងស្រួល តើពេលណាទើបខ្ញុំអាចរស់នៅដូចពួកគេទៅ? ចាប់ពីពេលនោះមក បំណងប្រាថ្នាចង់ឈានទៅដល់ជីវិតដ៏ខ្ពង់ខ្ពស់មួយ កាន់តែពុះកញ្ជ្រោលឡើង។ ប៉ុន្តែ ខ្ញុំនៅតែមិនអាចរកលុយបានច្រើនពីការរកស៊ីរបស់ខ្ញុំដដែល។ បន្ទាប់ពីរៀបការរួច ខ្ញុំ និងប្រពន្ធបានទៅស៊ីឈ្នួលនៅស្រុកគេ ហើយខ្ញុំបានធាក់រ៉ឺម៉ក ដើម្បីរកប្រាក់ចំណូលបន្ថែម។ ប៉ុន្តែ ប៉ុន្មានឆ្នាំកន្លងផុតទៅ លុយដែលយើងរកបាន នៅតែស្ទើរតែមិនល្មមចិញ្ចឹមក្រពះដដែល។

នៅក្នុងខែកុម្ភៈ ឆ្នាំ ២០០០ ខ្ញុំបានឃើញអ្នកស្រុកភូមិពីរបីនាក់រកលុយបានយ៉ាងច្រើន ធ្វើជាតំណាងលក់ខោអាវ ហើយខ្ញុំក៏ចង់ចូលរួមរកស៊ីអ៊ីចឹងដែរ។ ទីបំផុត ខ្ញុំបានខិតខំតស៊ូរហូតក្លាយជាតំណាងចែកចាយផ្ដាច់មុខប្រចាំខេត្ត។ ដំបូងឡើយ មិនមានអតិថិជនណាចូលមកបញ្ជាទិញឥវ៉ាន់នោះទេ ដូច្នេះ ខ្ញុំក៏ចាប់ផ្ដើមដើរគោះទ្វារតាមផ្ទះ ដើម្បីណែនាំផលិតផលរបស់ខ្ញុំ។ ដើម្បីឱ្យការរកស៊ីដើរទៅមុខ ខ្ញុំរ៉ាប់រងការងារគ្រប់យ៉ាងដោយខ្លួនឯង៖ តាំងពីការទិញទំនិញចូល ចេញវិក្កយបត្រឱ្យអតិថិជន វេចខ្ចប់ និងផ្ញើឥវ៉ាន់ជាដើម។ ជារៀងរាល់ថ្ងៃ ខ្ញុំធ្វើការជិត ១៦ ម៉ោងឯណោះ។ ជារឿយៗ ខ្ញុំរវល់ពេករហូតសូម្បីតែបាយ ក៏មិនបានហូបផង។ ប៉ុន្តែ បន្ទាប់ពីប្រឹងប្រែងធ្វើការបានប៉ុន្មានឆ្នាំ ទីបំផុត ខ្ញុំក៏ចាប់ផ្ដើមរកប្រាក់បានខ្លះ។ ខ្ញុំទិញបានឡានមួយ និងផ្ទះមួយកន្លែង ហើយមិត្តភក្ដិ និងបងប្អូនសាច់ញាតិ សុទ្ធតែគោរព និងកោតសរសើរចំពោះសមត្ថភាពរបស់ខ្ញុំ។ ទៅដល់ទីណា ក៏មានគេរាក់ទាក់ស្វាគមន៍ខ្ញុំដែរ។ ពេលខ្ញុំទៅស្រុកកំណើត ក្នុងឱកាសបុណ្យចូលឆ្នាំចិន មនុស្សម្នាគ្រប់ទិសទីសម្លឹងមកខ្ញុំដោយក្ដីកោតសរសើរ ហើយទៅដល់ទីណាក៏ដោយ គេហៅខ្ញុំថា «ថៅកែធំ»។ ការកោតសរសើរទាំងអស់នេះ ពិតជាធ្វើឱ្យខ្ញុំសប្បាយចិត្តខ្លាំងណាស់ ហើយធ្វើឱ្យខ្ញុំមានអារម្មណ៍ថា ការរងទុក្ខកន្លងមកពិតជាមានតម្លៃ។ ប៉ុន្តែ ដោយសារតែខ្ញុំរវល់ខួបប្រាំងខួបវស្សា ខ្ញុំហូបចុកមិនបានទៀងទាត់ទាល់តែសោះ រហូតធ្លាក់ខ្លួនមានជំងឺក្រពះធ្ងន់ធ្ងរ ដែលធ្វើឱ្យខ្ញុំឈឺចុកចាប់យ៉ាងខ្លាំង រាល់ពេលដែលខ្ញុំហូបអាហារម្ដងៗ។ ដោយសារតែខ្ញុំធ្វើការហួសកម្លាំងក្នុងរយៈពេលយូរ ឆ្អឹងកងចង្កេះរបស់ខ្ញុំមួយកន្លែងក៏ចាប់ផ្ដើមខូចទ្រង់ទ្រាយ ហើយជួនកាល ដៃរបស់ខ្ញុំទៅជាស្ពឹក ឬក៏រមួលក្រពើ ប៉ុន្តែ ដើម្បីពង្រីកការរកស៊ី និងរកលុយឱ្យបានកាន់តែច្រើន ខ្ញុំមិនខ្វល់ពីបញ្ហាសុខភាពឡើយ ហើយនៅតែបន្តខំរកស៊ីទៀត។ ពេលខ្លះ ខ្ញុំមានអារម្មណ៍ថា រាងកាយខ្ញុំពិតជាទ្រាំលែងបានទៀតហើយ ប៉ុន្តែ ពេលខ្ញុំឃើញតួលេខលក់កើនឡើងពីមួយឆ្នាំទៅមួយឆ្នាំ ហើយក្រុមហ៊ុនមានប្រាក់ចំណេញសុទ្ធជាងមួយលានយ័នក្នុងមួយឆ្នាំ ខ្ញុំក៏ភ្លេចពីស្ថានភាពជំងឺរបស់ខ្លួន ហើយបន្តធ្វើការទៅមុខទៀត។ ឆ្នាំមួយ សាខារបស់យើងជាប់ចំណាត់ថ្នាក់លេខ ២ ទូទាំងប្រទេសសម្រាប់ការលក់ ហើយយើងទទួលបានប្រាក់រង្វាន់លើកទឹកចិត្តជាង ៣០០,០០០ យ័នឯណោះ។ ភ្នាក់ងារផ្សេងទៀតសុទ្ធតែសម្លឹងមកខ្ញុំដោយក្ដីច្រណែន។ បន្ទាប់មក ក្រុមហ៊ុនបានដាក់គោលដៅលក់កាន់តែខ្ពស់ជាងមុនដល់ខ្ញុំ ហើយតម្រូវឱ្យខ្ញុំខំប្រឹងដណ្ដើមយកចំណាត់ថ្នាក់លេខ ១ ឱ្យបាន។ នេះក៏ជាគោលដៅដែលខ្ញុំតែងតែចង់សម្រេចឱ្យបានដូចគ្នា ព្រោះប្រសិនបើលទ្ធផលការងាររបស់ខ្ញុំកាន់តែល្អ ខ្ញុំនឹងរកប្រាក់បានកាន់តែច្រើន ហើយប្រាក់រង្វាន់ក៏កាន់តែច្រើនដែរ។ ខ្ញុំនឹងទទួលបានការកោតសរសើរពីអ្នកដទៃ មិនថាខ្ញុំទៅដល់ទីណានោះទេ ហើយកេរ្តិ៍ឈ្មោះរបស់ខ្ញុំក៏នឹងកាន់តែល្បីល្បាញថែមទៀត។ ប៉ុន្តែ ស្របពេលដែលខ្ញុំកំពុងមានមោទនភាពចំពោះខ្លួនឯង ហើយខំប្រឹងដណ្ដើមយកចំណាត់ថ្នាក់លេខ ១ នោះ សុខភាពរបស់ខ្ញុំក៏កាន់តែទ្រុឌទ្រោមទៅៗ។ ជំងឺក្រពះរបស់ខ្ញុំចេះតែរើឡើងវិញជារឿយៗ ឯចង្កេះក៏ឧស្សាហ៍ឈឺ ហើយខ្ញុំមិនអាចឈរបានយូរនោះទេ។ ខ្ញុំបានទៅមន្ទីរពេទ្យដើម្បីពិនិត្យជំងឺ ហើយគ្រូពេទ្យប្រាប់ថា ខ្ញុំត្រូវហូបបាយឱ្យបានទៀងពេល ទើបជំងឺក្រពះអាចជាសះស្បើយបន្តិចម្ដងៗ។ គាត់ក៏បាននិយាយទៀតថា៖ «ឆ្អឹងកងចង្កេះរបស់អ្នកខូចទ្រង់ទ្រាយហើយ។ អ្នកត្រូវតែសម្រាក និងមិនត្រូវធ្វើការធ្ងន់ពេកទេ។ ប្រសិនបើអ្នកមិនសហការក្នុងការព្យាបាលទេ វាអាចនឹងសង្កត់លើសរសៃប្រសាទ ហើយបណ្ដាលឱ្យពិការបាន»។ ខ្ញុំនឹកគិតថា៖ «ខ្ញុំរវល់ការងារដល់ថ្នាក់ប៉ុណ្ណឹង តើឱ្យខ្ញុំរកពេលឯណាទៅថែរក្សាខ្លួនឯងនោះ?» ខ្ញុំបានខាំមាត់សង្កត់ចិត្តទ្រាំនឹងការឈឺចាប់ ហើយបន្តបំពេញការងាររកស៊ីជាមួយអតិថិជនដដែល។ ភ្ញាក់ពីដេកភ្លាម រឿងដំបូងដែលខ្ញុំគិតគឺ ធ្វើយ៉ាងណាទើបរកលុយបាន ហើយបន្ទាប់ពីរវល់ពេញមួយថ្ងៃ ខ្ញុំហត់ខ្លាំងពេក រហូតដល់ឧស្សាហ៍ដាក់ក្បាលដល់ខ្នើយគឺលក់តែម្ដង។ ប្រពន្ធខ្ញុំឧស្សាហ៍និយាយថា ខ្ញុំស្រឡាញ់លុយជាងជីវិតទៅទៀត។ នៅពេលថ្ងៃ ខ្ញុំរវល់នឹងការងារខ្លាំងពេក រហូតដល់ភ្លេចគិតពីជំងឺរបស់ខ្លួន ប៉ុន្តែ ពេលយប់ឡើង ពេលខ្ញុំទម្រេតខ្លួនលើគ្រែទាំងគេងមិនលក់ បម្រះចុះបម្រះឡើងដោយសារតែការឈឺចុកចាប់ ខ្ញុំក៏នឹកគិតថា៖ «ខ្ញុំរកលុយបានខ្លះ ខ្ញុំរស់នៅបានស្រួលជាងមុន ហើយមានគេកោតសរសើរទៀត ប៉ុន្តែ ខ្ញុំបែរជាមានជំងឺពេញខ្លួនទៅហើយ ទាំងដែលខ្ញុំអាយុមិនទាន់ដល់ 40 ឆ្នាំផង។ មិនដឹងថា ពេលចាស់ទៅ ខ្ញុំនឹងធ្លាក់ខ្លួនដល់កម្រិតណាទេ»។ ទាំងជំងឺធ្វើទុក្ខ ទាំងសម្ពាធផ្លូវចិត្ត បូករួមទាំងការបោកបញ្ឆោត និងការវាយប្រជែងគ្នាក្នុងអាជីពរបស់ខ្ញុំផងនោះ ជារឿយៗ បាននាំមកនូវការឈឺចាប់ និងការហត់នឿយយ៉ាងខ្លាំង រហូតស្ទើរតែទ្រាំលែងបាន។ ហេតុអ្វីបានជាទ្រព្យសម្បត្តិរបស់ខ្ញុំ មិនធ្វើឱ្យខ្ញុំមានក្ដីសុខអ៊ីចឹង? ខ្ញុំរកភាពស្ងប់សុខក្នុងចិត្តមិនឃើញទាល់តែសោះ ហើយក៏គ្មានអ្វីដែលខ្ញុំអាចពឹងផ្អែកបានពិតប្រាកដដែរ។ តើអាចទេដែលថា ខ្ញុំត្រូវរស់នៅក្នុងជីវិតដ៏ទទេរស្អាត និងឈឺចាប់ ដោយសារតែរត់តាមលុយ កេរ្តិ៍ឈ្មោះ និងលាភសក្ការៈបែបនេះ? តើនេះជាជីវិតដែលខ្ញុំធ្លាប់ចង់បានមែនទេ?

ស្របពេលដែលខ្ញុំកំពុងឈឺចាប់ និងវង្វេងវង្វាន់នេះឯង នៅឆ្នាំ២០០៩ បងប្អូនប្រុសស្រីបានផ្សាយដំណឹងល្អនៃគ្រាចុងក្រោយរបស់ព្រះដ៏មានគ្រប់ព្រះចេស្ដាដល់ខ្ញុំ និងប្រពន្ធខ្ញុំ។ តាមរយៈការអានព្រះបន្ទូលរបស់ព្រះជាម្ចាស់ និងការចូលរួមជីវិតពួកជំនុំ ខ្ញុំបានយល់ថា ព្រះជាម្ចាស់បានយកកំណើតជាមនុស្សនៅគ្រាចុងក្រោយ ដើម្បីសម្ដែងចេញនូវសេចក្ដីពិត ព្រមទាំងធ្វើកិច្ចការនៃការជំនុំជម្រះ និងបន្សុទ្ធមនុស្ស ហើយមានតែអ្នកដែលទទួលយកការជំនុំជម្រះរបស់ទ្រង់ និងត្រូវបានបន្សុទ្ធប៉ុណ្ណោះ ទើបអាចឱ្យព្រះជាម្ចាស់ដឹកនាំទៅកាន់គោលដៅដ៏ល្អមួយបាន។ ខ្ញុំ និងប្រពន្ធខ្ញុំបានប្រាកដក្នុងចិត្តយ៉ាងឆាប់រហ័សអំពីកិច្ចការនៃគ្រាចុងក្រោយរបស់ព្រះជាម្ចាស់។ ខ្ញុំអានព្រះបន្ទូលរបស់ព្រះជាម្ចាស់ដោយស្រេកឃ្លានជារៀងរាល់ថ្ងៃ ដោយត្រេកអរនឹងការស្រោចស្រព និងការផ្គត់ផ្គង់ពីព្រះបន្ទូលរបស់ទ្រង់។ ចិត្តរបស់ខ្ញុំពោរពេញទៅដោយភាពស្ងប់សុខ និងអំណរ។ ពេលនោះ ខ្ញុំក៏ឆ្ងល់ថា៖ «ពីមុន អ្វីដែលខ្ញុំចង់បានគឺត្រឹមតែក្លាយជាអ្នកមាន និងមានជីវិតរស់នៅដ៏មានក្ដីសុខប៉ុណ្ណោះ ប៉ុន្តែ ក្រោយពេលខ្ញុំរកលុយបានច្រើនហើយ ហេតុអ្វីបានជាខ្ញុំគ្មានក្ដីសុខសោះ បែរជាមានអារម្មណ៍ទទេស្អាតក្នុងចិត្ត និងឈឺចាប់ទៅវិញអ៊ីចឹង?» ខ្ញុំបានអានអត្ថបទព្រះបន្ទូលមួយវគ្គរបស់ព្រះដ៏មានគ្រប់ព្រះចេស្ដា ដែលបានបកស្រាយចម្ងល់របស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «នៅក្នុងចិត្តរបស់អ្នក មានរឿងរ៉ាវអាថ៌កំបាំងដ៏ធំដែលអ្នកមិនធ្លាប់ដឹងសោះ ដ្បិតអ្នកកំពុងរស់នៅក្នុងពិភពមួយដែលគ្មានពន្លឺ។ ដួងចិត្ត និងវិញ្ញាណរបស់អ្នក ត្រូវបានមេកំណាចចាប់យកទៅ។ ភ្នែករបស់អ្នកស្រអាប់ដោយសារភាពងងឹត ហើយអ្នកមើលមិនឃើញព្រះអាទិត្យនៅលើមេឃ ឬផ្កាយភ្លឺព្រិចៗនៅពេលយប់ឡើយ។ ត្រចៀករបស់អ្នកត្រូវបិទជិត ដោយពាក្យកុហកបោកប្រាស់ ហើយអ្នកស្តាប់មិនឮព្រះសូរសៀងរបស់ព្រះយេហូវ៉ា ដែលលាន់ឮដូចផ្គរលាន់ និងមិនឮសំឡេងទឹកហូរជាច្រើនមកពីបល្ល័ង្កទ្រង់ទេ។ អ្នកបានបាត់បង់អ្វីគ្រប់យ៉ាងដែលជារបស់អ្នកស្របច្បាប់ អ្វីគ្រប់យ៉ាងដែលព្រះដ៏មានគ្រប់ចេស្ដាបានប្រទានមកឱ្យអ្នក។ អ្នកបានចូលមកក្នុងសមុទ្រទុក្ខដែលគ្មានទីបញ្ចប់ ដោយគ្មានកម្លាំងអាចសង្គ្រោះអ្នកបាន គ្មានសង្ឃឹមថានឹងអាចរួចជីវិតបានឡើយ ហើយអ្វីទាំងអស់ដែលអ្នកធ្វើនោះ គឺការតស៊ូ និងការរត់ទៅរត់មកប៉ុណ្ណោះ...។ ចាប់តាំងពីពេលនោះមក អ្នកត្រូវមេកំណាចធ្វើឱ្យរងទុក្ខវេទនា ដោយឃ្លាតឆ្ងាយពីព្រះពររបស់ព្រះដ៏មានគ្រប់ចេស្ដា នៅឆ្ងាយពីការទំនុកបម្រុងរបស់ព្រះដ៏មានគ្រប់ចេស្ដា ដោយដើរនៅលើផ្លូវដែលគ្មានថ្ងៃត្រឡប់ក្រោយ។ ... អ្នកមិនដឹងថា អ្នកមកដល់ពីពេលណា ហេតុអ្វីក៏អ្នកចាប់កំណើត ឬហេតុអ្វីក៏អ្នកស្លាប់នោះទេ។ អ្នកសម្លឹងមើលទៅព្រះដ៏មានគ្រប់ចេស្ដាថាជាបុគ្គលចម្លែក។ អ្នកពុំបានដឹងអំពីដើមកំណើតរបស់ទ្រង់ឡើយ ហើយអ្នកកាន់តែមិនដឹងថា ទ្រង់បានធ្វើអ្វីខ្លះសម្រាប់អ្នកនោះទេ។ អ្វីគ្រប់យ៉ាងដែលមកអំពីទ្រង់ បានក្លាយជាសេចក្តីសម្អប់ចំពោះអ្នក។ អ្នកមិនបានត្រេកអរនឹងសេចក្ដីទាំងនេះឡើយ ហើយក៏មិនបានដឹងអំពីតម្លៃរបស់វាដែរ។ អ្នករួមដំណើរជាមួយមេកំណាច ចាប់តាំងពីថ្ងៃដែលអ្នកបានទទួលការទំនុកបម្រុងអំពីព្រះដ៏មានគ្រប់ចេស្ដា។ អ្នកបានឆ្លងកាត់ភាពស្មុគស្មាញ និងព្យុះជីវិតរាប់សិបពាន់ឆ្នាំមកហើយជាមួយនឹងមេកំណាច ហើយអ្នកឈរនៅខាងវា ដើម្បីទាស់នឹងព្រះជាម្ចាស់ដែលជាប្រភពនៃជីវិតរបស់អ្នក។ អ្នកមិនដឹងអំពីការប្រែចិត្តទាល់តែសោះ ហើយអ្នកក៏រឹតតែមិនដឹងទៀតថា អ្នកបានខិតមកជិតសេចក្តីវិនាសហើយ។ អ្នកភ្លេចហើយថាមេកំណាចបានបោកប្រាស់ និងធ្វើឱ្យអ្នករងទុក្ខវេទនា អ្នកភ្លេចចំណុចចាប់ផ្ដើមរបស់ខ្លួនហើយ។ ហេតុនេះហើយ ទើបមេកំណាចបោកប្រាស់អ្នកនៅគ្រប់ជំហាន តាំងពីដើមរហូតដល់ពេលនេះ។ ដួងចិត្ត និងវិញ្ញាណរបស់អ្នក ត្រូវបានធ្វើឱ្យស្ពឹកស្រពន់ និងពុកផុយ។ អ្នកឈប់រអ៊ូរទាំនឹងទុក្ខលំបាកនៃពិភពមនុស្សទៀតហើយ អ្នកលែងជឿហើយថា ពិភពលោកនេះគ្មានយុត្តិធម៌។ អ្នករឹតតែលែងខ្វល់ថា ព្រះដ៏មានគ្រប់ចេស្ដា ពិតជាមានវត្តមានមែន។ នេះគឺដោយសារ អ្នកចាត់ទុកមេកំណាចជាឪពុកដ៏ពិតរបស់អ្នក តាំងពីយូរយារណាស់មកហើយ ហើយក៏មិនអាចឃ្លាតចេញឆ្ងាយពីវាបានដែរ។ នេះហើយគឺជាអាថ៌កំបាំងនៅក្នុងចិត្តរបស់អ្នក» («ការដកដង្ហើមធំរបស់ព្រះដ៏មានគ្រប់ចេស្ដា» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានលាតត្រដាងពីឫសគល់នៃការរងទុក្ខរបស់មនុស្សក្នុងជីវិត៖ នោះគឺការបំភាន់ និងការធ្វើឱ្យពុករលួយពីសំណាក់សាតាំង។ មនុស្សត្រូវបានបង្កើតដោយព្រះជាម្ចាស់ ហើយធ្លាប់រស់នៅក្រោមការថែរក្សា និងការការពាររបស់ទ្រង់។ ប៉ុន្តែ ដោយសារតែការបំភាន់ និងការធ្វើឱ្យពុករលួយរបស់សាតាំង មនុស្សបានក្បត់ ហើយងាកចេញពីព្រះជាម្ចាស់ លែងដឹងថា អ្វីទៅជាតម្លៃ និងអត្ថន័យពិតនៃជីវិត ហើយក៏បណ្ដោយខ្លួនហូរតាមនិន្នាការអាក្រក់របស់សាតាំង ដូចជាការដេញតាមទ្រព្យសម្បត្តិ កេរ្តិ៍ឈ្មោះ ផលប្រយោជន៍ និងការសប្បាយខាងលោកីយ៍ ព្រមទាំងរស់នៅក្រោមការធ្វើបាបរបស់សាតាំង។ ខ្ញុំក៏ទទួលរងឥទ្ធិពលពីនិន្នាការអាក្រក់របស់សាតាំងដែរ។ ខ្ញុំគ្រាន់តែចង់ក្លាយជាអ្នកមាន និងរស់នៅយ៉ាងថ្កុំថ្កើង ហើយដើម្បីតែដេញតាមរកលុយឱ្យបានកាន់តែច្រើន ខ្ញុំបានបណ្ដែតបណ្ដោយសុខភាពរាងកាយរបស់ខ្លួនឯងទាំងស្រុង។ សូម្បីតែពេលជំងឺធ្វើទុក្ខឱ្យខ្ញុំឈឺចាប់ស្ទើរតែទ្រាំលែងបាន ក៏ខ្ញុំនៅតែមិនដាច់ចិត្តបោះបង់រាល់ឱកាសរកលុយចោលដែរ។ ខ្ញុំត្រូវរស់នៅក្នុងជីវិតដ៏ឈឺចាប់បែបនេះ គឺដោយសារតែល្បិចកល និងការធ្វើបាបរបស់សាតាំងសោះ! ព្រះជាម្ចាស់បានយកកំណើតជាមនុស្សម្ដងទៀតនៅគ្រាចុងក្រោយ ដើម្បីសម្ដែងចេញនូវសេចក្ដីពិត ដើម្បីជួយសង្គ្រោះមនុស្សឱ្យរួចផុតពីឥទ្ធិពលរបស់សាតាំង ដើម្បីឱ្យមនុស្សអាចគេចផុតពីការធ្វើឱ្យពុករលួយ និងការធ្វើបាបរបស់សាតាំង ព្រមទាំងដឹកនាំមនុស្សទៅកាន់គោលដៅដ៏ល្អមួយ។ ដោយសារតែសេចក្ដីសង្គ្រោះ និងក្ដីមេត្តាករុណារបស់ព្រះជាម្ចាស់ចំពោះខ្ញុំ ខ្ញុំពិតជាមានសំណាងណាស់ដែលបានស្វាគមន៍ការយាងត្រឡប់មកវិញរបស់ព្រះអម្ចាស់ និងបានឮព្រះសូរសៀងរបស់ព្រះអាទិករ។ បន្ទាប់ពីពេលនោះមក ខ្ញុំក៏ចាប់ផ្ដើមបន្ធូរបន្ថយរឿងរកស៊ីបន្តិចម្ដងៗ ហើយចំណាយពេលច្រើនជាងមុន ដើម្បីចូលរួមការជួបជុំគ្នា និងអានព្រះបន្ទូលរបស់ព្រះជាម្ចាស់។ បន្តិចម្ដងៗ ខ្ញុំក៏ចាប់ផ្ដើមយល់ពីសេចក្ដីពិតមួយចំនួន។ ការដែលព្រះដ៏មានគ្រប់ព្រះចេស្ដាសម្ដែងចេញនូវសេចក្ដីពិតនៅគ្រាចុងក្រោយ និងធ្វើកិច្ចការនៃការជំនុំជម្រះ គឺជាដំណាក់កាលចុងក្រោយនៃផែនការគ្រប់គ្រង ៦ ០០០ ឆ្នាំរបស់ព្រះជាម្ចាស់ ហើយអ្នកដែលមិនទទួលយកការជំនុំជម្រះរបស់ព្រះជាម្ចាស់នៅគ្រាចុងក្រោយ ព្រមទាំងមិនត្រូវបានបន្សុទ្ធទេនោះ ពួកគេនឹងត្រូវវិនាសនៅក្នុងភយន្តរាយដ៏ធំសម្បើម ហើយទីបំផុតនឹងត្រូវទទួលទោសមិនខាន។ ប៉ុន្តែ មានមនុស្សជាច្រើននៅជុំវិញខ្ញុំ ដែលមិនទាន់បានឮព្រះសូរសៀងរបស់ព្រះជាម្ចាស់ និងមិនទាន់បានស្វាគមន៍ការយាងត្រឡប់មកវិញរបស់ព្រះអម្ចាស់នៅឡើយទេ។ រឿងនេះពិតជាធ្វើឱ្យខ្ញុំខ្វល់ខ្វាយក្នុងចិត្តយ៉ាងខ្លាំង។ ម្យ៉ាងទៀត ពេលខ្ញុំឃើញអ្នកដទៃចេញទៅផ្សាយដំណឹងល្អ និងធ្វើបន្ទាល់អំពីព្រះជាម្ចាស់ ខណៈដែលខ្ញុំនៅតែជាប់ជំពាក់វាក់វិននឹងរឿងក្រុមហ៊ុន ហើយមិនបានបំពេញភារកិច្ចរបស់ខ្លួនសោះនោះ ខ្ញុំមានអារម្មណ៍ថា ខ្ញុំកំពុងតែធ្វើឱ្យព្រះជាម្ចាស់ខកព្រះហឫទ័យណាស់ ប៉ុន្តែខ្ញុំមិនដឹងថាត្រូវធ្វើបែបណាឡើយ។ ដូច្នេះ ខ្ញុំក៏នាំយកគំនិត និងបញ្ហានានារបស់ខ្ញុំ មកទូលថ្វាយចំពោះព្រះជាម្ចាស់ក្នុងការអធិដ្ឋាន ដោយទូលសូមឱ្យទ្រង់ដឹកនាំខ្ញុំ ឱ្យឆ្លងផុតស្ថានភាពមួយនេះ។

បន្ទាប់ពីអធិដ្ឋានរួច ខ្ញុំបានអានអត្ថបទព្រះបន្ទូលមួយវគ្គរបស់ព្រះជាម្ចាស់។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្នកដឹងពីអម្រែកនៅលើស្មារបស់អ្នក ពីបញ្ជាបេសកកម្មរបស់អ្នក និងពីទំនួលខុសត្រូវរបស់អ្នកដែរឬទេ? តើស្មារតីយល់ដឹងអំពីបេសកកម្មជាប្រវត្តិសាស្ត្ររបស់អ្នកនៅឯណា? តើអ្នកនឹងបំពេញតួនាទីបានត្រឹមត្រូវជាម្ចាស់នៃយុគសម័យបន្ទាប់ដោយរបៀបណា? តើអ្នកមានស្មារតីជាម្ចាស់ខ្លាំងដែរឬទេ? តើគួរពន្យល់ដូចម្តេចអំពីម្ចាស់នៃរបស់សព្វសារពើ? តើនោះពិតជាម្ចាស់នៃគ្រប់សត្វមានជីវិត និងវត្ថុធាតុនៅក្នុងពិភពលោកនេះមែនទេ? តើអ្នកមានផែនការអ្វីខ្លះសម្រាប់ការរីកចម្រើនទៅមុខនៃដំណាក់កាលបន្ទាប់នៃកិច្ចការនេះ? តើមានមនុស្សប៉ុន្មាននាក់ដែលកំពុងរង់ចាំឱ្យអ្នកធ្វើជាអ្នកគង្វាលរបស់ពួកគេ? តើកិច្ចការរបស់អ្នកធ្ងន់ណាស់មែនទេ? ពួកគេទុរគត គួរឱ្យអាណិត ភ្នែកខ្វាក់ និងវង្វេងផ្លូវផង ទាំងកំពុងទ្រហោយំនៅទីងងឹត។ តើផ្លូវនៅឯណា? ពួកគេស្រេកឃ្លានចង់ឃើញពន្លឺ ដូចជាទេពច្យុតដែលធ្លាក់ចុះមកភ្លាមៗ និងបំបាត់កម្លាំងនៃភាពងងឹត ដែលបានជិះជាន់មនុស្សអស់រយៈពេលជាច្រើនឆ្នាំកន្លងមកហើយ។ ពួកគេសង្ឃឹម និងប្រាថ្នាយ៉ាងអន្ទះសាចង់ឃើញពន្លឺនោះទាំងថ្ងៃទាំងយប់ តើមានអ្នកណាអាចដឹង រឿងនេះទាំងស្រុងដែរឬទេ? សូម្បីនៅថ្ងៃដែលពន្លឺចាំងជះផុតក៏ដោយ ក៏មនុស្សដែលកំពុងរងទុក្ខយ៉ាងខ្លាំងទាំងនោះ នៅតែជាប់នៅក្នុងគុកងងឹត គ្មានក្ដីសង្ឃឹមទទួលបានការដោះលែងដែរ។ តើពេលណាទើបពួកគេលែងយំតទៅទៀត? វិញ្ញាណដ៏ផុយស្រួយទាំងនេះ រងគ្រោះអកុសលខ្លាំងណាស់ ដែលមិនធ្លាប់បានសម្រាកឡើយ ខ្សែចំណងដ៏គ្មានមេត្តា និងប្រវត្តិសាស្ត្រដែលកកដូចថ្នាំង បានចងស្ទះពួកគេឱ្យជាប់នៅក្នុងសភាពនេះជាយូរមកហើយ។ តើមាននរណាធ្លាប់ឮសំឡេងទ្រហោយំរបស់ពួកគេដែរទេ? តើមាននរណាធ្លាប់បានមើលឃើញសភាពវេទនារបស់ពួកគេដែរទេ? តើអ្នកធ្លាប់គិតទេថា ព្រះជាម្ចាស់ព្រួយព្រះហឫទ័យ និងមានក្ដីសោកសង្រេងប៉ុនណាទេ? តើទ្រង់អាចទ្រាំមើលមនុស្សដែលគ្មានទោសពៃរ៍ ដែលទ្រង់បានបង្កើតមកដោយព្រះហស្តទ្រង់ផ្ទាល់ ឱ្យរងការឈឺចាប់ខ្លាំងបែបនេះយ៉ាងដូចម្តេចទៅ? តាមពិតទៅ មនុស្សបានក្លាយជាជនរងគ្រោះដែលត្រូវគេបំពុល។ ហើយទោះបីជាមនុស្សអាចរួចជីវិតរហូតដល់សព្វថ្ងៃនេះក៏ដោយ តើមាននរណាបានដឹងថា មនុស្សជាតិត្រូវអាកំណាចបំពុលមកជាយូរហើយនោះ? តើអ្នកភ្លេចខ្លួនហើយមែនទេថា អ្នកក៏ជាជនរងគ្រោះម្នាក់ក្នុងចំណោមនោះដែរ? ដោយក្ដីស្រឡាញ់របស់អ្នកចំពោះព្រះជាម្ចាស់ តើអ្នកគ្មានឆន្ទៈប្រឹងប្រែងជួយសង្គ្រោះអ្នកដែលនៅរស់រាន្តទាំងអស់នេះទេឬ? តើអ្នកគ្មានបំណងលះបង់អស់ទាំងកម្លាំងរបស់ខ្លួន ដើម្បីតបស្នងចំពោះព្រះជាម្ចាស់ដែលស្រឡាញ់មនុស្សជាតិ ដូចជាសាច់ឈាមរបស់ទ្រង់ផ្ទាល់ទេឬអី? តើអ្នកយល់យ៉ាងណាឱ្យប្រាកដអំពីការដែលព្រះជាម្ចាស់ប្រើអ្នកឱ្យរស់នៅក្នុងជីវិតពិសេសខុសពីធម្មតានេះ? តើអ្នកពិតជាមានការតាំងចិត្ត និងសេចក្ដីជំនឿ ដើម្បីរស់ក្នុងជីវិតដ៏មានន័យជាមនុស្សដែលគោរព និងបម្រើព្រះជាម្ចាស់មែនទេ?» («តើអ្នកគួរប្រព្រឹត្តិចំពោះបេសកកម្មនាពេលអនាគតរបស់អ្នកយ៉ាងដូចម្តេច?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំអាចយល់ពីព្រះរាជបំណងបន្ទាន់របស់ទ្រង់។ កិច្ចការនៃការសង្គ្រោះមនុស្សជាតិរបស់ព្រះជាម្ចាស់ ជិតនឹងបញ្ចប់ទៅហើយ ប៉ុន្តែ នៅមានមនុស្សជាច្រើនណាស់ដែលមិនទាន់បានឮព្រះសូរសៀង ឬស្វាគមន៍ការលេចមករបស់ទ្រង់ ហើយពួកគេនៅតែបន្តរងទុក្ខក្នុងសេចក្ដីងងឹតនៅឡើយ ជាពិសេស គឺបងប្អូនដែលបានជឿលើព្រះអម្ចាស់អស់ជាច្រើនឆ្នាំមកហើយ។ ពួកគេសង្ឃឹមចំពោះការលេចមក និងកិច្ចការរបស់ព្រះអម្ចាស់យេស៊ូវ ដើម្បីសង្គ្រោះពួកគេឱ្យរួចពីសេចក្ដីងងឹត។ ប៉ុន្តែ ដោយសារតែត្រូវពួកគ្រូគង្វាល និងពួកចាស់ទុំបំភាន់ និងបោកបញ្ឆោត ពួកគេមិនទាន់បានស្វាគមន៍ការយាងត្រឡប់មកវិញរបស់ព្រះអម្ចាស់នៅឡើយទេ ហើយកំពុងត្រូវការនរណាម្នាក់យ៉ាងខ្លាំង ដើម្បីធ្វើបន្ទាល់អំពីកិច្ចការនៃគ្រាចុងក្រោយរបស់ព្រះជាម្ចាស់ដល់ពួកគេ និងដឹកនាំពួកគេមកចំពោះព្រះជាម្ចាស់ ដើម្បីទទួលយកសេចក្ដីសង្គ្រោះរបស់ទ្រង់។ ក្នុងនាមជាភាវៈដែលព្រះបានបង្កើត ខ្ញុំត្រូវតែមានវិចារណញ្ញាណ និងមនសិការ ខ្ញុំត្រូវតែយកចិត្តទុកដាក់ចំពោះបំណងព្រះហឫទ័យរបស់ព្រះជាម្ចាស់ ដើម្បីតបស្នងក្ដីស្រឡាញ់របស់ទ្រង់ ហើយខ្ញុំត្រូវតែនាំមនុស្សឱ្យបានកាន់តែច្រើនមកចំពោះទ្រង់ ដើម្បីទទួលយកសេចក្ដីសង្គ្រោះរបស់ទ្រង់។ នេះគឺជាបុព្វហេតុដ៏យុត្តិធម៌បំផុត ហើយជាភារកិច្ច និងកាតព្វកិច្ចដ៏មុតមាំរបស់ខ្ញុំ។ ពេលប្រឈមមុខនឹងបំណងព្រះហឫទ័យ និងការតម្រូវរបស់ព្រះជាម្ចាស់ ខ្ញុំដឹងថា ប្រសិនបើខ្ញុំនៅតែព្រងើយកន្តើយ ហើយមិនអាចតបស្នងក្ដីស្រឡាញ់របស់ទ្រង់បានទេនោះ ខ្ញុំពិតជាគ្មានមនសិការ ឬវិចារណញ្ញាណទាល់តែសោះ ហើយខ្ញុំក៏មិនស័ក្ដិសមរស់ជាមនុស្សដែរ! ខ្ញុំបានដឹងពីទំហំនៃទំនួលខុសត្រូវរបស់ខ្ញុំ ហើយចង់ចេញទៅផ្សាយដំណឹងល្អ និងបំពេញភារកិច្ចរបស់ខ្លួនជាបន្ទាន់។ ដូច្នេះ ខ្ញុំក៏បាននិយាយជាមួយប្រពន្ធខ្ញុំអំពីរឿងផ្ទេរកម្មសិទ្ធិក្រុមហ៊ុន ដើម្បីឱ្យខ្ញុំមានពេល និងថាមពលគ្រប់គ្រាន់ក្នុងការដេញតាមសេចក្ដីពិត និងបំពេញភារកិច្ចរបស់ខ្លួន។ គាត់បាននិយាយមកខ្ញុំថា៖ «ប៉ុន្មានឆ្នាំមកនេះ យើងទទួលបានព្រះគុណ និងព្រះពរយ៉ាងច្រើនពីព្រះជាម្ចាស់ យើងគួរតែខំប្រឹងឱ្យអស់ពីសមត្ថភាព ដើម្បីផ្សាយដំណឹងល្អអំពីនគរព្រះ។ ប្រសិនបើយើងមិនព្រមក្រោកឈរឡើង ហើយធ្វើកិច្ចការជាមួយព្រះជាម្ចាស់ ដើម្បីតបស្នងក្ដីស្រឡាញ់របស់ទ្រង់តាមរយៈការបំពេញភារកិច្ចទេនោះ នោះយើងពិតជាធ្វើឱ្យទ្រង់ខកព្រះហឫទ័យខ្លាំងណាស់ ហើយមនសិការរបស់យើងក៏នឹងមិនអាចស្ងប់សុខដែរ!» ដោយបានឮប្រពន្ធខ្ញុំនិយាយបែបនេះ វាបានធ្វើឱ្យការសម្រេចចិត្តផ្ទេរក្រុមហ៊ុនរបស់ខ្ញុំកាន់តែមុតមាំឡើង។ ប៉ុន្តែ ពេលខ្ញុំត្រឡប់ទៅក្រុមហ៊ុនវិញ ហើយឃើញកម្មករកំពុងរវល់វេចខ្ចប់ និងដឹកជញ្ជូនឥវ៉ាន់ ខ្ញុំស្រាប់តែមានអារម្មណ៍ស្ដាយស្រណោះក្រុមហ៊ុន ដែលខ្ញុំខំកសាងឡើងដោយផ្ទាល់ដៃមួយនេះ។ វាមិនងាយស្រួលទេ ទម្រាំនឹងខំប្រឹងរហូតបានដល់ចំណុចនេះ និងទទួលបានទ្រព្យសម្បត្តិទាំងអស់នេះ ដូចនេះ ខ្ញុំក៏មិនដាច់ចិត្តប្រគល់វាទាំងអស់ឱ្យគេទាល់តែសោះ។ ខ្ញុំនឹកឃើញដល់កាលដែលខ្ញុំធាក់រ៉ឺម៉ក និងធ្វើការប្រើកម្លាំងបាយអស់ជាច្រើនឆ្នាំ ដោយត្រូវគេប្រើដូចគោដូចក្របី។ ហើយគិតថា ក្រោយពីខំប្រឹងពុះពារអស់ជាច្រើនឆ្នាំមក ទីបំផុត ខ្ញុំក៏មានក្រុមហ៊ុនផ្ទាល់ខ្លួន មានអតិថិជនច្រើន និងមានចំណូលថេរមួយសម្រាប់ខ្លួនឯង។ ប្រសិនបើខ្ញុំពិតជាលះបង់ក្រុមហ៊ុននេះមែន តើខ្ញុំមិនបាត់បង់ប្រភពចំណូលទាំងអស់របស់ខ្ញុំទៅហើយទេ? តើខ្ញុំនឹងត្រូវត្រឡប់ទៅរស់នៅក្នុងជីវិតដ៏លំបាកវេទនាដូចពីមុនវិញឬ? អ្នកដទៃមិនត្រឹមតែលែងកោតសរសើរខ្ញុំទេ ប៉ុន្តែពួកគេនឹងងាកមកមើលងាយខ្ញុំថែមទៀតផង។ ប៉ុន្តែ ប្រសិនបើខ្ញុំចំណាយពេលរាល់ថ្ងៃរវល់តែរឿងរកស៊ី និងរកលុយ ខ្ញុំនឹងគ្មានពេលបំពេញភារកិច្ចរបស់ខ្លួនទេ ហើយខ្ញុំក៏មិនអាចធ្វើឱ្យចិត្តស្ងប់នៅចំពោះព្រះជាម្ចាស់បានដែរ។ តើឱ្យខ្ញុំទទួលបានសេចក្ដីពិតដូចម្តេចបាន ប្រសិនបើខ្ញុំមានជំនឿបែបនេះនោះ? ដូច្នេះ ខ្ញុំក៏នឹកឃើញដំណោះស្រាយមួយ។ ខ្ញុំនឹងម៉ៅការក្រុមហ៊ុននេះឱ្យអ្នកគ្រប់គ្រងពីរនាក់ ដើម្បីចាត់ចែងផ្នែករដ្ឋបាល និងការគ្រប់គ្រង ដូច្នេះ សិទ្ធិជាតំណាងចែកចាយរបស់ក្រុមហ៊ុននៅតែជារបស់ខ្ញុំ។ ធ្វើបែបនេះ បន្ទាប់ពីដកចំណែកភាគលាភគ្រប់គ្រងរបស់ពួកគេចេញ ខ្ញុំនៅតែអាចទទួលបានលុយ ១.៦ លានយ័នក្នុងមួយឆ្នាំដដែរ។ ពេលនោះ ខ្ញុំនឹងមានចំណូលថេរផង និងមានពេលបំពេញភារកិច្ចរបស់ខ្លួនផង។ តើនេះមិនមែនព្រួញមួយបាញ់បានសត្វពីរទេឬ? ប៉ុន្តែក្រោយមក ខ្ញុំបារម្ភខ្លាចពួកគេស៊ុមគ្រលុំគ្នាដើម្បីប្រឆាំងនឹងខ្ញុំ។ ពេលនោះ ខ្ញុំមិនត្រឹមតែគ្មានចំណូលប៉ុណ្ណោះទេ ប៉ុន្តែថែមទាំងអាចបាត់បង់ដើមទុនរបស់ក្រុមហ៊ុនទៀតផង។ តើនេះមិនមែនជាការយកអំបិលទៅប្រឡាក់លើដំបៅទេឬ? គិតដល់ចំណុចនេះ ខ្ញុំនៅតែមិនអាចសម្រេចចិត្តបានដដែល។ ដូច្នេះ ខ្ញុំក៏នាំយកបញ្ហាផ្ទេរក្រុមហ៊ុននេះ មកទូលថ្វាយចំពោះព្រះជាម្ចាស់ក្នុងការអធិដ្ឋានថា៖ «ព្រះជាម្ចាស់អើយ! ទូលបង្គំចង់បំពេញភារកិច្ចរបស់ខ្លួនឱ្យបានល្អ ដើម្បីតបស្នងក្ដីស្រឡាញ់របស់ទ្រង់ ប៉ុន្តែ ទូលបង្គំខ្លាចធ្លាក់ខ្លួនក្រ ប្រសិនបើទូលបង្គំប្រគល់ក្រុមហ៊ុននេះទៅឱ្យគេ។ ទូលបង្គំកំពុងដើរទៅមុខក៏ទើស ថយក្រោយក៏ទើស មិនដឹងថាត្រូវធ្វើយ៉ាងណាទេ។ សូមទ្រង់មេត្តាដឹកនាំទូលបង្គំ ឱ្យរកឃើញផ្លូវនៃការអនុវត្តផង»។

បន្ទាប់ពីនេះមក ខ្ញុំបានអានអត្ថបទព្រះបន្ទូលមួយវគ្គរបស់ព្រះជាម្ចាស់។ ព្រះជាម្ចាស់មានបន្ទូលថា៖ «ប្រសិនបើខ្ញុំដាក់លុយខ្លះនៅចំពោះមុខអ្នករាល់គ្នាឥឡូវនេះ ហើយផ្តល់សេរីភាពឱ្យអ្នករាល់គ្នាជ្រើសរើស ហើយប្រសិនបើខ្ញុំមិនថ្កោលទោសអ្នករាល់គ្នាដោយព្រោះតែការសម្រេចចិត្តរបស់អ្នករាល់គ្នាទេនោះ អ្នករាល់គ្នាភាគច្រើននឹងជ្រើសរើសយកលុយ ហើយបោះបង់សេចក្ដីពិត។ ក្នុងចំណោមអ្នករាល់គ្នា អ្នកដែលប្រសើរជាងនឹងលះបង់លុយកាក់ ហើយជ្រើសរើសសេចក្ដីពិតទាំងស្ទាក់ស្ទើរ ចំណែកឯអ្នកដែលនៅចន្លោះកណ្ដាល ដៃម្ខាងយកលុយ ដៃម្ខាងទៀតយកសេចក្ដីពិត។ ដូច្នេះ តើសន្ដានពិតរបស់អ្នករាល់គ្នា មិនក្លាយជាភស្តុតាងបញ្ជាក់ដោយខ្លួនឯងទេឬអី? កាលណាត្រូវជ្រើសរើសរវាងសេចក្តីពិត និងអ្វីៗដែលអ្នករាល់គ្នាមានភាពស្មោះត្រង់ចំពោះ នោះអ្នករាល់គ្នានឹងជ្រើសរើសក្នុងរបៀបនេះ ហើយអាកប្បកិរិយារបស់អ្នករាល់គ្នា នឹងនៅដដែល។ តើវាដូច្នោះមែន ឬមិនមែន? ក្នុងចំណោមអ្នករាល់គ្នា តើមិនមានគ្នាច្រើនទេឬដែលរេរារវាងភាពខុសឆ្គង និងភាពត្រឹមត្រូវ? នៅក្នុងគ្រប់ការតស៊ូទាំងអស់រវាងភាពវិជ្ជមាន និងអវិជ្ជមាន រវាងខ្មៅ និងស រវាងគ្រួសារ និងព្រះជាម្ចាស់ រវាងកូនៗ និងព្រះជាម្ចាស់ រវាងភាពសុខដុម និងការបែកបាក់ រវាងទ្រព្យសម្បត្តិ និងភាពក្រីក្រ រវាងឋានៈ និងភាពសាមញ្ញ រវាងការទទួលបានការគាំទ្រ និងការទទួលបានការបដិសេធ ជាដើមនោះ អ្នករាល់គ្នាច្បាស់ជាដឹងហើយពីជម្រើសដែលអ្នករាល់គ្នាបានជ្រើស! រវាងគ្រួសារដែលចុះសម្រុងគ្នា និងគ្រួសារដែលបែកបាក់ អ្នករាល់គ្នាបានជ្រើសរើសយកទីមួយ ហើយអ្នករាល់គ្នាបានជ្រើសរើសដូច្នេះដោយគ្មានការស្ទាក់ស្ទើរឡើយ។ រវាងទ្រព្យសម្បត្តិ និងភារកិច្ច អ្នករាល់គ្នាបានជ្រើសរើសយកទីមួយម្ដងទៀត ថែមទាំងគ្មានឆន្ទៈក្នុងការត្រឡប់ក្រោយទៀតផង។ រវាងភាពប្រណីត និងភាពក្រីក្រ អ្នករាល់គ្នាបានជ្រើសរើសយកទីមួយ។ នៅពេលជ្រើសរើសរវាងកូនៗ ភរិយា និងស្វាមីរបស់អ្នករាល់គ្នា ឬខ្ញុំ អ្នករាល់គ្នាបានជ្រើសរើសយកជម្រើសទី១ ហើយរវាងសញ្ញាណ និងសេចក្ដីពិត អ្នករាល់គ្នានៅតែជ្រើសរើសយកទីមួយដដែល។ ពេលប្រឈមមុខនឹងអំពើអាក្រក់គ្រប់បែបយ៉ាងរបស់អ្នករាល់គ្នា ខ្ញុំអស់ជំនឿលើអ្នករាល់គ្នាតែម្ដង ខ្ញុំពិតជាហួសព្រះទ័យណាស់។ ដួងចិត្តរបស់អ្នករាល់គ្នាមិនអាចបន្ទន់បានដោយនឹកស្មានមិនដល់។ ព្រះលោហិតបេះដូងដែលខ្ញុំបានលះបង់អស់ជាច្រើនឆ្នាំ បែរជាមិនបានផ្ដល់អ្វីដល់ខ្ញុំ ក្រៅពីការបោះបង់ចោល និងការទទួលយកទាំងគ្មានជម្រើសរបស់អ្នករាល់គ្នាទៅវិញ ប៉ុន្តែក្តីសង្ឃឹមរបស់ខ្ញុំសម្រាប់អ្នករាល់គ្នាកើនឡើងរាល់ថ្ងៃ ព្រោះថ្ងៃរបស់ខ្ញុំត្រូវបានលាតត្រដាងទាំងស្រុងនៅចំពោះមុខមនុស្សគ្រប់គ្នា។ ឥឡូវនេះ អ្នករាល់គ្នានៅតែដេញតាមអ្វីដែលងងឹត និងអាក្រក់ ហើយមិនព្រមទម្លាក់វាចោលទេ។ ដូច្នេះ តើលទ្ធផលរបស់អ្នករាល់គ្នានឹងទៅជាយ៉ាងណា? តើអ្នករាល់គ្នាធ្លាប់បានពិចារណាយ៉ាងយកចិត្តទុកដាក់ចំពោះរឿងនេះទេ? ប្រសិនបើគេឱ្យអ្នករាល់គ្នាជ្រើសរើសម្តងទៀត តើអ្វីជាគោលជំហររបស់អ្នករាល់គ្នា? តើវានៅតែជាជម្រើសទីមួយដដែលមែនទេ? តើអ្នករាល់គ្នានៅតែតបស្នងមកខ្ញុំនូវការខកព្រះទ័យ និងឈឺចាប់សោកសៅបន្តទៀតទេ? តើចិត្តរបស់អ្នករាល់គ្នានៅតែមានភាពកក់ក្ដៅត្រឹមតែបន្តិចបន្តួចប៉ុណ្ណោះឬ? តើអ្នករាល់គ្នានៅតែមិនដឹងថាគួរធ្វើអ្វីដើម្បីលួងលោមព្រះហឫទ័យរបស់យើងទេឬ? នៅខណៈនេះ តើអ្នករាល់គ្នាជ្រើសរើសយកអ្វី? តើអ្នករាល់គ្នានឹងចុះចូលនឹងពាក្យរបស់ខ្ញុំ ឬធុញទ្រាន់នឹងពាក្យទាំងអស់នេះ?» («តើអ្នកស្មោះត្រង់ចំពោះអ្នកណាឱ្យប្រាកដ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ខ្ញុំមានអារម្មណ៍ថា ខ្ញុំកំពុងនៅទល់ព្រះភក្រ្តព្រះជាម្ចាស់ ហើយទ្រង់កំពុងសួរខ្ញុំយ៉ាងម៉ឺងម៉ាត់ថាតើខ្ញុំនឹងជ្រើសរើសយកទ្រព្យសម្បត្តិ ឬក៏សេចក្ដីពិត។ ព្រះជាម្ចាស់មានសេចក្ដីសង្ឃឹមចំពោះចម្លើយរបស់ខ្ញុំ ប៉ុន្តែ ខ្ញុំបែរជាជ្រើសរើសយកទ្រព្យសម្បត្តិទៅវិញ។ ពេលគិតដល់ចំណុចនេះ ខ្ញុំមានអារម្មណ៍ថា មានកំហុស និងជំពាក់គុណទ្រង់យ៉ាងខ្លាំង។ ខ្ញុំនឹកគិតដល់បងប្អូនប្រុសស្រីរបស់ខ្ញុំជាច្រើននាក់។ ពេលយល់ពីបំណងព្រះហឫទ័យរបស់ព្រះជាម្ចាស់ ពួកគេអាចលះបង់គ្រប់យ៉ាងដើម្បីដើរតាមព្រះជាម្ចាស់ បំពេញភារកិច្ចរបស់ខ្លួន និងផ្សាយដំណឹងល្អអំពីនគរព្រះ។ ប៉ុន្តែ ជំនឿរបស់ខ្ញុំមានត្រឹមតែការចូលរួមជួបជុំគ្នា និងអានព្រះបន្ទូលរបស់ព្រះជាម្ចាស់ប៉ុណ្ណោះ។ ខ្ញុំមិនបានបំពេញភារកិច្ចក្នុងនាមជាភាវៈដែលព្រះបានបង្កើតឡើយ។ តើខ្ញុំមានមនសិការ និងវិចារណញ្ញាណត្រង់ណាទៅ! ខ្ញុំមិនចង់ពន្យារពេលបំពេញភារកិច្ចរបស់ខ្ញុំទេ ប៉ុន្តែ ខ្ញុំក៏មិនចង់លះបង់លុយកាក់ដែរ។ ខ្ញុំពិតជាដូចអ្វីដែលព្រះជាម្ចាស់បានបើកសម្ដែងមែន៖ «អ្នកដែលនៅចន្លោះកណ្ដាល ដៃម្ខាងយកលុយ ដៃម្ខាងទៀតយកសេចក្ដីពិត»។ ខ្ញុំគ្រាន់តែស្វែងរកដើម្បីបរិភោគនំប៉័ងឱ្យឆ្អែតប៉ុណ្ណោះ ដូចនេះហើយ ទើបខ្ញុំមិនអាចទទួលបានសេចក្ដីពិតសោះ។ ទីបំផុត ខ្ញុំនឹងត្រូវព្រះជាម្ចាស់ជម្រុះចោលជាមិនខាន។ ខ្ញុំនឹកឃើញដល់ប្រពន្ធរបស់ឡុត ដែលបានរត់គេចចេញពីទីក្រុងសូដុម។ គាត់បានប្រែក្លាយទៅជាបង្គោលអំបិល ដោយសារតែគាត់មិនដាច់ចិត្តលះបង់ទ្រព្យសម្បត្តិ ហើយបានងាកបែរមើលទៅក្រោយ បានក្លាយជានិមិត្តរូបនៃភាពអាម៉ាស់។ តើខ្ញុំមានចំណុចណាខុសពីគាត់ទៅ? ខ្ញុំនឹកឃើញដល់ព្រះបន្ទូលរបស់ព្រះអម្ចាស់យេស៊ូវមានបន្ទូលថា៖ «អ្នកណាដែលដាក់ដៃរបស់ខ្លួនកាន់នង្គ័ល ហើយក្រឡេកមើលក្រោយ គឺមិនសក្ដិសមសម្រាប់នគរព្រះឡើយ» (លូកា ៩:៦២)។ ព្រះជាម្ចាស់បានប្រទានកម្មសិទ្ធិរាប់មិនអស់ដល់ខ្ញុំ ហើយឱ្យខ្ញុំមានហូប និងមានស្លៀកពាក់គ្រប់គ្រាន់ ប៉ុន្តែ ខ្ញុំនៅតែលោភលន់ចង់បានទ្រព្យសម្បត្តិ និងមិនបានបំពេញភារកិច្ចរបស់ខ្លួនសោះ។ ខ្ញុំពិតជាប្រៀបដូចជាពស់ចង់លេបដំរីអ៊ីចឹង មិនចេះស្កប់ស្កល់ទាល់តែសោះ! ខ្ញុំសុខចិត្តតស៊ូ និងបូជាជីវិតដើម្បីទ្រព្យសម្បត្តិ ប៉ុន្តែបែរជាមិនព្រមលះបង់អ្វីសោះដើម្បីសេចក្ដីពិត។ ខ្ញុំពិតជាមិនស័ក្ដិសមនឹងចូលទៅក្នុងនគរព្រះទាល់តែសោះ! ខ្ញុំបានអានអត្ថបទព្រះបន្ទូលមួយវគ្គទៀតរបស់ព្រះជាម្ចាស់៖ «បងប្អូនប្រុសៗអើយ ចូរភ្ញាក់ខ្លួនឡើង! បងប្អូនស្រីៗអើយ ចូរភ្ញាក់ខ្លួនឡើង! ថ្ងៃរបស់ខ្ញុំនឹងមិនត្រូវពន្យារឡើយ។ ពេលវេលាជាជីវិត ហើយការយកពេលវេលាមកវិញ គឺជាការសង្រ្គោះជីវិត! ពេលវេលានៅមិនឆ្ងាយទេ! ប្រសិនបើអ្នករាល់គ្នាធ្លាក់នៅក្នុងការប្រលងចូលរៀននៅមហាវិទ្យាល័យ អ្នកអាចរៀននិងប្រលងម្ដងហើយម្ដងទៀតបាន។ ក៏ប៉ុន្តែ ថ្ងៃរបស់ខ្ញុំនឹងលែងពន្យារពេលតទៅទៀតហើយ។ ចូរចាំ! ចូរចាំទុកចុះ! ទាំងនេះគឺជាសម្ដីដាស់តឿនដោយសុទ្ធចិត្តរបស់ខ្ញុំ។ ទីបញ្ចប់នៃពិភពលោក ត្រូវបានលាតត្រដាងនៅនឹងមុខអ្នករាល់គ្នាហើយ ហើយគ្រោះមហន្តរាយដ៏ធំនឹងចូលមកដល់ក្នុងពេលឆាប់ៗខាងមុខនេះ។ តើមួយណាសំខាន់ជាង៖ ជីវិតរបស់អ្នករាល់គ្នា ឬក៏ដំណេករបស់អ្នករាល់គ្នា ម្ហូបអាហារ ភេសជ្ជៈ និងការស្លៀកពាក់របស់អ្នករាល់គ្នា? ពេលវេលាដែលអ្នករាល់គ្នាត្រូវថ្លឹងថ្លែងអំពីការទាំងនេះបានមកដល់ហើយ! ឈប់ឆ្ងល់ទៀតហើយ! តើអ្នករាល់គ្នាភ័យខ្លាចនឹងរឿងទាំងអស់នេះខ្លាំងណាស់មែនទេ?» («ព្រះសូរសៀងរបស់ព្រះគ្រីស្ទ កាលពីដើមដំបូង» ជំពូកទី ៣០ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់មួយម៉ាត់ៗ បានចាក់ដោតដល់ក្រអៅបេះដូងរបស់ខ្ញុំ ហើយរំលឹកខ្ញុំឱ្យមើលឃើញច្បាស់ថាតើជីវិត ឬទ្រព្យសម្បត្តិដែលសំខាន់ជាង។ នៅគ្រាចុងក្រោយ ព្រះជាម្ចាស់បានយកកំណើតជាមនុស្ស ដើម្បីសម្ដែងចេញនូវសេចក្ដីពិត និងធ្វើកិច្ចការនៃការជំនុំជម្រះ។ នេះគឺជាឱកាសដ៏ល្អ ដើម្បីឱ្យខ្ញុំបំពេញភារកិច្ចរបស់ខ្លួន ទទួលបានសេចក្ដីពិត និងត្រូវបានព្រះជាម្ចាស់ប្រោសឱ្យគ្រប់លក្ខណ៍។ ប្រសិនបើខ្ញុំរំលងឱកាសនេះ ខ្ញុំច្បាស់ជាស្ដាយក្រោយអស់មួយជីវិតមិនខាន។ ពេលភយន្តរាយដ៏ធំសម្បើមមកដល់ តើកម្មសិទ្ធិទាំងអស់នេះមានប្រយោជន៍អ្វីទៅ? តើខ្ញុំមិនគង់តែស្លាប់ដដែលទេឬ? បន្ទាប់មក ខ្ញុំក៏នាំយកបញ្ហាផ្ទេរក្រុមហ៊ុននេះ មកទូលថ្វាយចំពោះព្រះជាម្ចាស់ក្នុងការអធិដ្ឋានម្ដងទៀត ហើយក៏ប្ដេជ្ញាចិត្តផ្ទេរក្រុមហ៊ុននេះ។

ឪពុកក្មេកខ្ញុំបានខឹងសម្បាយ៉ាងខ្លាំង ពេលគាត់ដឹងថាខ្ញុំចង់ផ្ទេរក្រុមហ៊ុន។ គាត់បានសម្លក់ខ្ញុំ ហើយនិយាយថា៖ «ឯងសុខចិត្តប្រគល់ក្រុមហ៊ុនដែលឯងខំប្រឹងសាងឡើងដោយលំបាកនេះ ទៅឱ្យអ្នកដទៃទទេៗអ៊ីចឹងឬ? ក្រុមហ៊ុននេះមានប្រាក់ចំណេញសុទ្ធជាង ២ លានយ័នឯណោះក្នុងមួយឆ្នាំ ពុកមិនបណ្ដោយឱ្យឯងប្រគល់វាឱ្យគេទទេៗទេ!» ដោយបានឮគាត់និយាយបែបនេះ ធ្វើឱ្យចិត្តខ្ញុំរារែកយ៉ាងខ្លាំង។ ការរកស៊ីឆ្នាំនេះគឺល្អប្រសើរលើសពីការរំពឹងទុករបស់ខ្ញុំទៅទៀត ហើយក៏មិនដឹងថាទៅថ្ងៃមុខ វានឹងកាក់កបដល់កម្រិតណាដែរ។ ប្រសិនបើខ្ញុំផ្ទេរការរកស៊ីទាំងបែបនេះ ហើយពួកយើងត្រូវចាយទាល់តែអស់លុយរលីងនោះ តើមានមិត្តភក្ដិ និងបងប្អូនសាច់ញាតិណា ដែលនៅតែគោរពយើងទៀត? ខ្ញុំក៏កំពុងពិចារណាផ្ទេរការរកស៊ីតែមួយផ្នែក ខណៈបន្តកាន់កាប់ភាគហ៊ុនខ្លះ ដើម្បីឱ្យពួកយើងនៅតែទទួលបានប្រាក់ចំណូលពីភាគលាភជារៀងរាល់ឆ្នាំ។ ខ្ញុំបានប្រាប់គំនិតនេះទៅប្រពន្ធខ្ញុំ ហើយគាត់ក៏និយាយមកខ្ញុំថា៖ «អូនថា បងគួរតែបោះបង់វាចោលទាំងអស់ទៅ ដើម្បីកុំឱ្យចិត្តបងនៅជាប់ជំពាក់នឹងរឿងភាគហ៊ុននេះទៀត។ ពេលនោះ បងទើបមានកម្លាំងក្នុងការស្វែងរកសេចក្ដីពិត ហើយការបំពេញភារកិច្ចរបស់បងក៏មិនរាំងស្ទះដែរ។ ពេលភយន្តរាយដ៏ធំសម្បើមមកដល់ ទោះមានលុយច្រើនប៉ុនណាក៏មិនអាចសង្គ្រោះយើងបានដែរ។ បងត្រូវតែគិតរឿងនេះឱ្យច្បាស់!» គាត់បន្តទៀតថា «អ្វីដែលសំខាន់បំផុតសម្រាប់ពួកយើងនៅពេលនេះ គឺត្រូវចំណាយពេលឱ្យបានច្រើនក្នុងការស្វែងរកសេចក្ដីពិត។ ការទទួលបានសេចក្ដីពិត និងការធ្វើអំពើល្អ គឺសំខាន់ជាងទ្រព្យសម្បត្តិខាងសម្ភារៈទៅទៀត!» កូនៗរបស់ខ្ញុំក៏បានគាំទ្រគំនិតនេះដែរ ហើយប្រាប់ថា ខ្ញុំគួរតែផ្ទេរក្រុមហ៊ុននេះទាំងស្រុងតែម្ដង។ ខ្ញុំចេះតែគិតត្រឡប់ចុះត្រឡប់ឡើងអស់រយៈពេលជាច្រើនថ្ងៃ។ ខ្ញុំក៏នាំយកបញ្ហានេះមកទូលថ្វាយចំពោះព្រះជាម្ចាស់ក្នុងការអធិដ្ឋានថា៖ «ព្រះជាម្ចាស់អើយ! តាមទ្រឹស្ដី ទូលបង្គំដឹងហើយថា ជីវិតរបស់មនុស្សម្នាក់ក្រ ឬមាន គឺស្ថិតក្រោមការគ្រប់គ្រង និងការសម្រេចរបស់ទ្រង់ ប៉ុន្តែ ពេលត្រូវលះបង់ទ្រព្យសម្បត្តិជាក់ស្ដែង ទូលបង្គំពិតជាពិបាកធ្វើចិត្តខ្លាំងណាស់។ សូមទ្រង់មេត្តាប្រទានជំនឿដល់ទូលបង្គំ ដើម្បីអាចធ្វើការសម្រេចចិត្តបានត្រឹមត្រូវផង»។

ថ្ងៃមួយ ខ្ញុំបានអានអត្ថបទព្រះបន្ទូលមួយវគ្គរបស់ព្រះជាម្ចាស់។ ព្រះជាម្ចាស់មានបន្ទូលថា៖ «រៀងរាល់ថ្ងៃ អ្នកត្រិះរិះថា ត្រូវធ្វើបែបណាដើម្បីទទួលបានអ្វីមួយពីខ្ញុំ។ រៀងរាល់ថ្ងៃ អ្នករាប់ចំនួនទ្រព្យសម្បត្តិ និងចំនួនរបស់ទ្រព្យដែលអ្នកបានទទួលពីខ្ញុំ។ រៀងរាល់ថ្ងៃ អ្នកទន្ទឹងរង់ចាំឱ្យព្រះពរធ្លាក់មករកអ្នករាល់គ្នាទៀត ដើម្បីឱ្យអ្នករាល់គ្នាអាចត្រេកអរសប្បាយនឹងរបស់ទ្រព្យគួរជាទីត្រេកអរសប្បាយ ដែលមានចំនួនកាន់តែច្រើន និងមានក្បួនខ្នាតកាន់តែខ្ពស់ជាងមុន។ នៅគ្រប់ពេលទាំងអស់ នៅក្នុងគំនិតរបស់អ្នកពុំមានរូបខ្ញុំឡើយ ក៏មិនមានសេចក្តីពិតដែលមកអំពីខ្ញុំដែរ តែផ្ទុយទៅវិញ គំនិតរបស់អ្នក មានតែប្តី ឬប្រពន្ធកូនប្រុស កូនស្រីរបស់អ្នករាល់គ្នា និងគ្រឿងបរិភោគ ព្រមទាំងសម្លៀកបំពាក់របស់អ្នករាល់គ្នាតែប៉ុណ្ណោះ។ អ្នកគិតថា តើត្រូវធ្វើដូចម្តេច ទើបអ្នកអាចទទួលបានភាពរីករាយកាន់តែច្រើន និងកាន់តែខ្លាំងជាងនេះ។ ប៉ុន្តែ បើទោះបីជាពេលដែលអ្នកបានចម្អែតក្រពះរបស់អ្នករាល់គ្នារហូតដល់ផ្ទុះពោះក្តី តើអ្នកនៅតែមិនមែនជាសាកសពទេឬអី? សូម្បីតែពេលដែលអ្នកតុបតែងខ្លួនឯងពីខាងក្រៅដោយសម្លៀកបំពាក់ស្អាតៗបែបនេះក្ដី តើអ្នករាល់គ្នាមិនមែនជាសាកសពចេះដើរ ដែលគ្មានជីវិតទេឬអី? អ្នករាល់គ្នា ខំធ្វើការនឿយហត់ព្រោះតែក្រពះ រហូតដល់សក់ក្បាលប្រែទៅជាស្កូវ តែគ្មាននរណាលះបង់សក់មួយសរសៃដើម្បីកិច្ចការរបស់ខ្ញុំទេ។ អ្នករាល់គ្នាកំពុងទៅមុខឥតឈប់ឈរ ដោយប្រើកម្លាំងកាយ និងញាំញីខួរក្បាល ដើម្បីជាប្រយោជន៍ដល់ខាងសាច់ឈាមរបស់អ្នកផ្ទាល់ និងសម្រាប់កូនប្រុសស្រីរបស់អ្នក ប៉ុន្តែគ្មាននរណាម្នាក់ក្នុងចំណោមអ្នករាល់គ្នា បង្ហាញការព្រួយបារម្ភ ឬក្តីកង្វល់អំពីបំណងហឫទ័យរបស់ខ្ញុំឡើយ។ តើនៅមានអ្វីខ្លះទៀតដែលអ្នករាល់គ្នាសង្ឃឹមថានឹងទទួលបានពីខ្ញុំ?» («មនុស្សជាច្រើនត្រូវបានត្រាស់ហៅ តែមានមនុស្សតិចណាស់ដែលត្រូវបានជ្រើសរើស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានបើកសម្ដែងចំៗពីសភាពរបស់ខ្ញុំតែម្ដង។ ពេលត្រូវសម្រេចចិត្តរវាងទ្រព្យសម្បត្តិ និងភារកិច្ច ខ្ញុំតែងតែរារែកជានិច្ច។ ខ្ញុំតែងតែចង់បំពេញតម្រូវការហូបចុក និងស្លៀកពាក់របស់ខ្ញុំ និងធានាថាជីវិតខ្ញុំលែងមានក្ដីខ្វល់ខ្វាយរឿងសម្ភារៈសិន ទើបខ្ញុំសុខចិត្តលះបង់ខ្លួនដើម្បីព្រះជាម្ចាស់។ ខ្ញុំបានឃើញថា ជំនឿរបស់ខ្ញុំមានលាយឡំនូវចេតនាផ្ទាល់ខ្លួនច្រើនពេក ហើយខ្ញុំមិនបានលះបង់ខ្លួនដើម្បីព្រះជាម្ចាស់ដោយស្មោះត្រង់នោះទេ។ ព្រះជាម្ចាស់ធ្វើកិច្ចការដោយអស់ពីព្រះហឫទ័យដើម្បីសង្គ្រោះមនុស្សជាតិ សូម្បីតែលះបង់ព្រះជន្មទ្រង់សម្រាប់ពួកយើង។ ប៉ុន្តែ ខ្ញុំមិនដែលថ្វាយដួងចិត្តទាំងស្រុងចំពោះព្រះជាម្ចាស់ទេ។ ខ្ញុំមិនដែលយល់ ឬយកចិត្តទុកដាក់ចំពោះបំណងព្រះហឫទ័យរបស់ទ្រង់ទាល់តែសោះ។ សម្រាប់ខ្ញុំ ទ្រព្យសម្បត្តិគឺសំខាន់ជាងអ្វីៗទាំងអស់។ ខ្ញុំទើបតែឃើញថា ខ្ញុំពិតជាអាត្មានិយមខ្លាំងណាស់! ខ្ញុំនឹកឃើញដល់ព្រះបន្ទូលរបស់ព្រះអម្ចាស់យេស៊ូវមានបន្ទូលថា៖ «តើគាត់នឹងបានផលចំណេញអ្វី ប្រសិនបើមនុស្សម្នាក់ទទួលបានពិភពលោកទាំងមូល ហើយបាត់បង់ព្រលឹងរបស់ខ្លួននោះ? ឬថាតើមនុស្សត្រូវផ្ដល់អ្វីដើម្បីដោះដូរព្រលឹងវិញ្ញាណរបស់ខ្លួន?» (ម៉ាថាយ ១៦:២៦)។ ទោះបីជាខ្ញុំរកលុយបានច្រើនប៉ុនណា ត្រេកត្រអាលនឹងទ្រព្យសម្បត្តិសម្ភារៈ ឬទទួលបានការកោតសរសើរប៉ុនណាក៏ដោយ ប្រសិនបើខ្ញុំមិនទទួលបានសេចក្ដីពិត ឬផ្លាស់ប្ដូរនិស្ស័យពុករលួយរបស់ខ្លួនទេ តើរបស់ទាំងអស់នេះមានន័យអ្វីទៅ? តើទីបំផុត ខ្ញុំមិនគង់តែវិនាសដដែលទេឬ? ទោះមានលុយច្រើនប៉ុនណា ក៏មិនអាចសង្គ្រោះជីវិតរបស់ខ្ញុំ ឬទិញឱកាសដើម្បីទទួលបានសេចក្ដីសង្គ្រោះបានឡើយ។ ខ្ញុំនឹកឃើញដល់សហគ្រិនដ៏ល្បីល្បាញលើពិភពលោកម្នាក់ ដែលមានទ្រព្យសម្បត្តិនៅតាមបណ្ដាប្រទេសនានាជុំវិញពិភពលោក។ ហើយក្រុមហ៊ុនរបស់គាត់រកលុយឱ្យគាត់កាន់តែមានឡើងជារៀងរាល់វិនាទី។ គាត់មានទ្រព្យសម្បត្តិមហាសាល ដើរលេងជុំវិញពិភពលោក និងត្រេកត្រអាលនឹងការសប្បាយខាងសម្ភារៈ ប៉ុន្តែ ទោះបីជាគាត់មានទ្រព្យសម្បត្តិ ឬរបស់របរច្រើនប៉ុនណាក៏ដោយ ក៏គាត់នៅតែមានអារម្មណ៍ថាសូន្យឈឹងក្នុងចិត្តដដែល។ គាត់រកមិនឃើញតម្លៃ ឬអត្ថន័យពិតក្នុងជីវិតទាល់តែសោះ ដូច្នេះ គាត់ក៏បានលោតទឹកសមុទ្រសម្លាប់ខ្លួនទៅ។ កាលណាមនុស្សកាន់តែដេញតាមលុយកាក់ កេរ្តិ៍ឈ្មោះ និងលាភសក្ការៈ ពួកគេកាន់តែមានអារម្មណ៍ខ្វាយខ្វល់ និងសូន្យឈឹងខាងវិញ្ញាណ ហើយទីបំផុត វានឹងបំផ្លាញមនុស្សម្នាក់មិនខាន! ខ្ញុំនឹកឃើញពីរបៀបដែលខ្ញុំធ្លាប់ធ្វើការមិនឈប់ឈរពេញមួយថ្ងៃដូចម៉ាស៊ីន ដើម្បីតែលុយកាក់ កេរ្តិ៍ឈ្មោះ និងលាភសក្ការៈ រហូតជាលទ្ធផល ធ្វើឱ្យខ្ញុំធ្លាក់ខ្លួនឈឺយ៉ាងធ្ងន់ធ្ងរ។ ខ្ញុំហូបមិនបាន គេងមិនលក់ស្រួលបួលឡើយ ហើយខ្ញុំត្រូវរស់នៅទាំងឈឺចាប់រហូត។ នៅគ្រាចុងក្រោយ ព្រះជាម្ចាស់បានយាងមកធ្វើកិច្ចការដើម្បីសង្គ្រោះមនុស្ស ប៉ុន្តែ ខ្ញុំបែរជាបារម្ភខ្លាចធ្លាក់ខ្លួនក្រ និងត្រូវគេមើលងាយទៅវិញ។ ខ្ញុំពិតជាមិនដាច់ចិត្តលះបង់លុយរបស់ខ្ញុំសោះ។ ទោះបីជាខ្ញុំរកលុយបានច្រើនប៉ុនណាក៏ដោយ ប្រសិនបើទីបំផុត ខ្ញុំត្រូវបាត់បង់សេចក្ដីពិត និងឱកាសទទួលបានសេចក្ដីសង្គ្រោះនោះ តើលុយច្រើនប៉ុណ្ណឹងមានន័យអ្វីទៅ? នៅគ្រាចុងក្រោយ ព្រះជាម្ចាស់បានយកកំណើតជាមនុស្ស ដើម្បីសម្ដែងចេញនូវសេចក្ដីពិត និងធ្វើកិច្ចការនៃការជំនុំជម្រះ។ ព្រះជាម្ចាស់សង្ឃឹមថា នឹងមានមនុស្សកាន់តែច្រើនចេញមុខមកផ្សាយដំណឹងល្អរបស់ទ្រង់ ដើម្បីឱ្យអ្នកដែលស្រេកឃ្លានចង់ឃើញការលេចមករបស់ទ្រង់ បានឮព្រះសូរសៀងទ្រង់ ហើយត្រឡប់មកចំពោះទ្រង់ដែលជាព្រះអាទិករវិញ។ លើសពីនេះទៅទៀត ព្រះជាម្ចាស់សង្ឃឹមថា យើងនឹងត្រូវបានបន្សុទ្ធ និងផ្លាស់ប្ដូរ តាមរយៈការឆ្លងកាត់បទពិសោធន៍នៃព្រះបន្ទូល និងកិច្ចការរបស់ទ្រង់ ក្នុងពេលបំពេញភារកិច្ចរបស់យើង ហើយទីបំផុត ទ្រង់នឹងសង្គ្រោះពួកយើង។ ប៉ុន្តែ ខ្ញុំមិនបានយល់ពីព្រះហឫទ័យដ៏ប្រញាប់ប្រញាល់របស់ព្រះជាម្ចាស់ទេ ហើយនៅឱបក្រសោបលុយរបស់ខ្ញុំជាប់។ ខ្ញុំពិតជាល្ងង់ខ្លៅ និងងងឹតងងុលមែន! អ្វីដែលខ្ញុំគួរធ្វើ គឺបោះបង់គ្រប់យ៉ាងចោល រួចលះបង់ខ្លួនដើម្បីព្រះជាម្ចាស់ និងដេញតាមសេចក្ដីពិត។ នេះទើបជារឿងដែលសំខាន់ពិតប្រាកដ។ ក្រោយមក ខ្ញុំមិនខ្វល់ពីការប្រឆាំងយ៉ាងដាច់អហង្ការរបស់ឪពុកក្មេកខ្ញុំឡើយ ហើយក៏បានផ្ទេរក្រុមហ៊ុនរបស់ខ្ញុំ។

ចាប់តាំងពីពេលនោះមក ខ្ញុំលែងខ្វល់ខ្វាយពីការគ្រប់គ្រងក្រុមហ៊ុនទៀតហើយ។ បន្ទុក និងសម្ពាធអស់ជាច្រើនឆ្នាំ ស្រាប់តែរលាយបាត់អស់ ការរស់នៅរបស់ខ្ញុំក៏ចាប់ផ្ដើមមានរបៀបរៀបរយ ហើយបន្តិចម្តងៗ ជំងឺផ្សេងៗដែលធ្លាប់តែញាំញីខ្ញុំ ក៏បានជាសះស្បើយយ៉ាងអស្ចារ្យ។ នេះពិតជាព្រះគុណរបស់ព្រះជាម្ចាស់មែន! ខ្ញុំបានចូលរួមក្នុងជួរអ្នកធ្វើការខាងផ្សាយដំណឹងល្អ ហើយខ្ញុំបានសហការគ្នាយ៉ាងចុះសម្រុងជាមួយអ្នកដទៃ ក្នុងការផ្សាយ និងធ្វើបន្ទាល់ពីដំណឹងល្អអំពីនគរព្រះ។ ខ្ញុំមានអារម្មណ៍ថា ជីវិតរស់នៅបែបនេះពិតជាស្កប់ស្កល់ខ្លាំងណាស់។ នៅក្នុងបទពិសោធន៍ក្រោយៗមក តាមរយៈការជំនុំជម្រះ និងការលាតត្រដាងពីព្រះបន្ទូលរបស់ព្រះជាម្ចាស់ ខ្ញុំបានឃើញយ៉ាងច្បាស់ពីឫសគល់ដែលធ្វើឱ្យខ្ញុំមិនអាចលះបង់ទ្រព្យសម្បត្តិបាន នៅក្នុងជំនឿរបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «'លុយអាចប្រើខ្មោចឱ្យកិនម្សៅបាន' គឺជាទស្សនវិជ្ជារបស់សាតាំង។ វារីករាលដាលយ៉ាងខ្លាំងនៅក្នុងចំណោមមនុស្ស និងក្នុងគ្រប់សង្គមជាតិទាំងអស់។ អ្នកអាចនិយាយបានថា នេះគឺជានិន្នាការមួយ។ នេះគឺដោយសារតែទស្សនវិជ្ជានេះត្រូវបានគេបណ្ដុះគំនិតនៅក្នុងដួងចិត្តរបស់មនុស្សម្នាក់ៗដែលពីដើមដំបូងឡើយ មនុស្សនេះមិនបានទទួលយកភាសិតនេះទេ ប៉ុន្តែបន្ទាប់មក ក៏ព្រមទទួលយកដោយស្ងាត់ស្ងៀម នៅពេលដែលពួកគេចាប់ផ្ដើមមានពិសោធជាមួយជីវិតជាក់ស្ដែង ហើយចាប់ផ្ដើមមានអារម្មណ៍ថា ពាក្យទាំងនេះពិតជាត្រឹមត្រូវមែន។ តើនេះមិនមែនជាដំណើរការនៃការធ្វើឱ្យមនុស្សពុករលួយរបស់សាតាំងទេឬអី? ... សាតាំងប្រើលុយដើម្បីអន្ទងចិត្តមនុស្ស និងធ្វើឱ្យពួកគេទាំងអស់ពុករលួយ ធ្លាក់ខ្លួនទៅក្នុងការថ្វាយបង្គំលុយ និងសម្ភារៈ។ ហើយការថ្វាយបង្គំលុយនេះ សម្ដែងចេញតាមរយៈឥរិយាបថរបស់មនុស្សយ៉ាងដូចម្តេច? តើអ្នករាល់គ្នាមិនគិតថា នៅក្នុងពិភពលោកនេះ អ្នកមិនអាចរស់បានឡើយ បើគ្មានលុយ ហើយថាអ្នកមិនអាចរស់នៅបានសូម្បីតែមួយថ្ងៃ បើគ្មានវាទេឬអី? ចំនួនលុយដែលមនុស្សមាន កំណត់ថាតើឋានៈរបស់ពួកគេខ្ពស់កម្រិតណា និងថាតើពួកគេថ្លៃថ្នូរកម្រិតណា។ អ្នកក្រមិនមានអារម្មណ៍ថាពួកគេអាចងើបមុខមាត់បានឡើយ ចំណែកឯអ្នកមានវិញ មានឋានៈខ្ពស់ ងើបមុខមាត់ ហើយអាចនិយាយដោយសំឡេងខ្លាំងៗ និងរស់នៅដោយភាពក្រអឺតក្រទម និងតាមអំពើចិត្ត។ តើពាក្យភាសិត និងនិន្នាការនេះ នាំអ្វីខ្លះដល់មនុស្ស? តើវាមិនមែនជាការពិតទេឬអី ដែលមនុស្សជាច្រើនសុខចិត្តលះបង់គ្រប់យ៉ាង ដើម្បីលុយនោះ? តើមិនមែនមានមនុស្សជាច្រើនដែលបាត់បង់សេចក្តីថ្លៃថ្នូរ និងភាពសុចរិតរបស់ខ្លួនដោយសារតែដេញតាមលុយកាក់កាន់តែច្រើនទេឬអី? តើមិនមែនមានមនុស្សជាច្រើនដែលបាត់បង់ឱកាសក្នុងការបំពេញភារកិច្ចរបស់ខ្លួន និងដើរតាមព្រះជាម្ចាស់ដើម្បីតែប្រាក់នេះទេឬអី? តើការបាត់បង់ឱកាសដើម្បីទទួលបានសេចក្ដីពិត និងត្រូវបានសង្រ្គោះ មិនមែនជាការបាត់បង់ដ៏ធំធេងបំផុតសម្រាប់មនុស្សទេឬអី? គ្រាន់តែប្រើប្រាស់វិធីសាស្ត្រនេះ និងពាក្យភាសិតនេះ សាតាំងបានធ្វើឱ្យមនុស្សពុករលួយដល់កម្រិតនេះ។ តើបំណងចិត្តរបស់សាតាំង មិនមែនពិសពុលទេឬអី? តើនេះមិនមែនជាកលល្បិចព្យាបាទទេឬអី? ... ដូច្នេះ នៅពេលដែលអ្នកត្រូវសាតាំងបំភាន់ និងធ្វើឱ្យពុករលួយ តើអ្នកអាចមានអារម្មណ៍ដឹងបានដែរឬទេ? អ្នកមិនអាចដឹងបានទេ។ ប្រសិនបើអ្នកមិនអាចមើលឃើញសាតាំងឈរនៅខាងមុខអ្នក ឬមិនអាចមានអារម្មណ៍ដឹងថា សាតាំងកំពុងធ្វើរឿងនៅពីក្រោយខ្នងអ្នក តើអ្នកអាចនឹងមើលឃើញពីសេចក្ដីទុច្ចរិតរបស់សាតាំងបានដែរឬទេ? តើអ្នកអាចដឹងថាសាតាំងធ្វើឱ្យមនុស្សជាតិពុករលួយដោយរបៀបណាបានទេ? សាតាំងធ្វើឱ្យមនុស្សពុករលួយគ្រប់ពេល និងគ្រប់ទីកន្លែង។ សាតាំងធ្វើឱ្យមនុស្សមិនអាចការពារខ្លួនទល់នឹងសេចក្តីពុករលួយនេះបាន ហើយធ្វើឱ្យមនុស្សគ្មានអ្នកជួយ មិនអាចប្រឆាំងទាស់នឹងវាបាន។ សាតាំងធ្វើឱ្យអ្នកទទួលយកគំនិតនិងទស្សនៈរបស់វា ព្រមទាំងសេចក្ដីទុច្ចរិតដែលកើតចេញពីវានៅក្នុងស្ថានភាពដែលអ្នកមិនដឹងខ្លួន និងនៅពេលដែលអ្នកមិនដឹងថាមានអ្វីកំពុងកើតឡើងមកលើអ្នក។ មនុស្សទទួលយករឿងទាំងនេះដោយគ្មានប្រកែកអ្វីឡើយ។ ពួកគេប្រកាន់យក និងឱ្យតម្លៃលើរឿងទាំងនេះដូចជាកំណប់ទ្រព្យ ហើយពួកគេបណ្ដោយឱ្យរឿងទាំងនេះគ្រប់គ្រងពួកគេ និងលេងសើចជាមួយពួកគេ។ នេះហើយជារបៀបដែលមនុស្សរស់នៅក្រោមអំណាចរបស់សាតាំង និងស្តាប់បង្គាប់សាតាំងទាំងមិនដឹងខ្លួននោះ ហើយការដែលសាតាំងធ្វើឱ្យមនុស្សពុករលួយ កាន់តែខ្លាំងឡើងៗ» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ V» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានលាតត្រដាងពីសង្គមបច្ចុប្បន្ន និងសភាពពិតប្រាកដរបស់ខ្ញុំ។ តាំងពីក្មេងមក ភាពពិសពុលបែបសាតាំងដូចជា «លុយអាចបង្វិលពិភពលោកបាន» «អ្នកមានលុយ ខ្ពង់ខ្ពស់ជាងអ្នកអត់លុយ» និង «លុយមិនមែនជាអ្វីៗគ្រប់យ៉ាងនោះទេ តែបើគ្មានលុយវិញ អ្នកមិនអាចធ្វើអ្វីបានឡើយ» បានជះឥទ្ធិពលមកលើខ្ញុំដោយមិនដឹងខ្លួន និងធ្វើឱ្យខ្ញុំឱ្យតម្លៃលុយសំខាន់ជាងអ្វីៗទាំងអស់។ របស់ទាំងនេះធ្វើឱ្យខ្ញុំគិតថា ការមានលុយគឺមានគ្រប់យ៉ាង ថា ប្រសិនបើមានលុយ ខ្ញុំអាចរស់នៅយ៉ាងស្រណុកសុខស្រួល និងអាចងើបមុខងើបមាត់បាន ថា ទៅដល់ទីណាក៏មានគេគាំទ្រ គោរព និងសរសើរ ហើយថា នេះទើបជាការរស់នៅដែលមានសេចក្ដីថ្លៃថ្នូរ និងមានតម្លៃ។ ខ្ញុំគិតថា ប្រសិនបើគ្មានលុយទេ គេនឹងមិនគោរព និងជិះជាន់យើងមិនខាន ដូច្នេះ ខ្ញុំក៏ចាត់ទុកការរត់តាមរកលុយជាគោលដៅតែមួយគត់របស់ខ្ញុំ។ ដំបូងឡើយ ខ្ញុំខំប្រឹងរិះរកគ្រប់មធ្យោបាយដើម្បីរកលុយ និងទាក់ទាញអតិថិជន ដោយប្រើពាក្យបញ្ចោរ និងសម្ដីផ្អែមល្ហែមបោកប្រាស់គេ រត់ខ្វែងដៃខ្វែងជើងសឹងតែគ្មានពេលសម្រាក។ សូម្បីតែពេលដែលខ្ញុំហត់ នឿយល្វើយ ឬដល់ថ្នាក់ធ្លាក់ខ្លួនឈឺក៏ដោយ ក៏ខ្ញុំមិនដាច់ចិត្តសម្រាកសូម្បីតែមួយថ្ងៃដែរ ជាលទ្ធផល រាងកាយរបស់ខ្ញុំក៏ទ្រុឌទ្រោមអស់។ ខ្ញុំមានជំងឺក្រពះគ្រប់មុខ ព្រមទាំងឈឺចង្កេះ និងខ្នង ដែលធ្វើឱ្យជីវិតខ្ញុំរងទុក្ខយ៉ាងខ្លាំង រហូតហូបមិនបាន គេងមិនលក់ស្រួលបួល។ ប៉ុន្តែ សូម្បីតែស្ថិតក្នុងស្ថានភាពបែបនេះ ក៏ខ្ញុំនៅតែខំប្រឹងធ្វើការរកលុយទៀត។ ខ្ញុំបានរស់នៅតាមច្បាប់នៃការរស់រានមានជីវិតរបស់សាតាំង ហើយប្រែជាអាត្មានិយម និងលោភលន់យ៉ាងខ្លាំង។ ខ្ញុំបានក្លាយជាទាសករនៃលុយកាក់ទាំងស្រុងតែម្ដង។ សាតាំងបានប្រើលុយកាក់ កេរ្តិ៍ឈ្មោះ និងលាភសក្ការៈ មកធ្វើឱ្យខ្ញុំពុករលួយរលីង! ការណ៍ដែលខ្ញុំអាចបោះបង់ក្រុមហ៊ុន និងលុយកាក់ ដើម្បីមកបំពេញភារកិច្ចរបស់ខ្លួនបាន គឺសុទ្ធតែជាលទ្ធផលនៃការបំភ្លឺ និងការដឹកនាំពីព្រះបន្ទូលរបស់ព្រះជាម្ចាស់ទាំងអស់។ ខ្ញុំពិតជាដឹងគុណព្រះជាម្ចាស់ខ្លាំងណាស់ ដែលបានសង្គ្រោះខ្ញុំ។ ខ្ញុំត្រូវតែឱ្យតម្លៃចំពោះឱកាសដ៏កម្រនេះ ហើយបំពេញភារកិច្ចរបស់ខ្លួនឱ្យបានល្អ ដើម្បីតបស្នងក្ដីស្រឡាញ់របស់ព្រះជាម្ចាស់។

បន្ទាប់ពីនេះមក ខ្ញុំបានអានអត្ថបទព្រះបន្ទូលពីរបីវគ្គរបស់ព្រះជាម្ចាស់ ដែលពិតជាបានជំរុញចិត្តខ្ញុំយ៉ាងខ្លាំង។ ព្រះជាម្ចាស់មានបន្ទូលថា៖ «ក្នុងនាមជាមនុស្សធម្មតា និងជាមនុស្សដែលខិតខំស្រឡាញ់ព្រះជាម្ចាស់ នោះការចូលទៅក្នុងនគរព្រះ និងក្លាយជារាស្ដ្ររបស់ព្រះជាម្ចាស់ គឺជាអនាគតពិតប្រាកដរបស់អ្នករាល់គ្នា និងជាជីវិតមួយដែលមានតម្លៃខ្ពស់បំផុត និងមានសារៈសំខាន់បំផុត ហើយគ្មានអ្នកណាម្នាក់មានពរជាងអ្នករាល់គ្នាឡើយ។ ហេតុអ្វីបានជាខ្ញុំមានបន្ទូលបែបនេះ? ដ្បិតអស់អ្នកដែលមិនជឿលើព្រះជាម្ចាស់រស់នៅសម្រាប់តែសាច់ឈាម និងរស់នៅសម្រាប់សាតាំង ប៉ុន្តែសព្វថ្ងៃនេះ អ្នករាល់គ្នារស់នៅដើម្បីព្រះជាម្ចាស់ និងរស់នៅដើម្បីបំពេញតាមបំណងព្រះហឫទ័យរបស់ព្រះជាម្ចាស់។ ហេតុនេះទើបខ្ញុំមានបន្ទូលថា ជីវិតរបស់អ្នករាល់គ្នាមានសារៈសំខាន់បំផុត» («ស្គាល់កិច្ចការថ្មីបំផុតរបស់ព្រះជាម្ចាស់ និងដើរតាមស្នាមព្រះបាទារបស់ព្រះអង្គ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «ជីវិតដែលអ្នករាល់គ្នារស់នៅរាល់ថ្ងៃនេះ មានសារៈសំខាន់ណាស់ ហើយវាសំខាន់ខ្លាំងបំផុតចំពោះទិសដៅចុងក្រោយ និងជោគវាសនារបស់អ្នករាល់គ្នា ដូច្នេះអ្នករាល់គ្នាត្រូវតែឱ្យតម្លៃអ្វីគ្រប់យ៉ាងដែលអ្នករាល់គ្នាមាននៅថ្ងៃនេះ ហើយឱ្យតម្លៃគ្រប់នាទីដែលកន្លងទៅ។ អ្នកត្រូវតែចាប់យកពេលវេលាឱ្យបានច្រើនតាមដែលអ្នកអាចធ្វើបាន ដើម្បីផ្ដល់ផលប្រយោជន៍ច្រើនបំផុតដល់ខ្លួនឯង ទើបអ្នកមិនចំណាយជីវិតនេះជាអសារឥតការ» («តើអ្នកស្មោះត្រង់ចំពោះអ្នកណាឱ្យប្រាកដ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានធ្វើឱ្យខ្ញុំកាន់តែយល់ច្បាស់ថា ការណ៍ដែលខ្ញុំជ្រើសរើសបោះបង់ការរកស៊ី មកដើរតាមព្រះជាម្ចាស់ និងបំពេញភារកិច្ចរបស់ខ្លួន គឺជាផ្លូវជីវិតដ៏ត្រឹមត្រូវពិតប្រាកដ ហើយថា នេះទើបជារបៀបរស់នៅដែលមានតម្លៃ និងមានន័យបំផុត។ ថ្ងៃនេះ ទីបំផុត ខ្ញុំបានយល់ច្បាស់ហើយថា ការបំពេញភារកិច្ចរបស់ខ្លួនក្នុងការជឿលើព្រះជាម្ចាស់ គឺត្រឹមត្រូវឥតខ្ចោះតាមធម្មជាតិ ហើយវាគឺជាបេសកកម្មជីវិត និងជាទំនួលខុសត្រូវរបស់មនុស្សម្នាក់។ របៀបរស់នៅដែលមានតម្លៃ និងមានន័យបំផុត គឺត្រូវធ្វើតាមបំណងព្រះហឫទ័យព្រះជាម្ចាស់ ហើយទ្រង់នឹងប្រទានពរ ព្រមទាំងនឹកចាំពីទង្វើទាំងនេះ លើសពីអ្វីៗទាំងអស់។ ពេលនេះ មិនសូវមានពេលច្រើនសម្រាប់ដេញតាមសេចក្ដីពិត និងបំពេញភារកិច្ចរបស់ខ្ញុំទៀតទេ។ ខ្ញុំត្រូវតែឱ្យតម្លៃរាល់ថ្ងៃ អានព្រះបន្ទូលរបស់ព្រះជាម្ចាស់ឱ្យបានច្រើន ផ្សាយដំណឹងល្អឱ្យបានច្រើន និងខិតខំបំពេញភារកិច្ចរបស់ខ្លួនឱ្យបានល្អ ដើម្បីតបស្នងក្ដីស្រឡាញ់របស់ព្រះជាម្ចាស់ និងកម្សាន្តព្រះហឫទ័យរបស់ទ្រង់ ក្នុងពេលវេលាដែលនៅសេសសល់នេះ។


៩៤. អ្វីដែលខ្ញុំទទួលបានពីការធ្វើកិច្ចការជាក់ស្ដែង

ដោយ ស៊ីរ៉ាន មកពីប្រទេសចិន

ក្នុងអំឡុងពេលជួបជុំគ្នា យើងបានអានព្រះបន្ទូលរបស់ព្រះជាម្ចាស់៖ «នៅមានអ្នកដឹកនាំក្លែងក្លាយមួយប្រភេទទៀត ដែលយើងជារឿយៗនិយាយដល់ នៅពេលប្រកបគ្នាអំពីប្រធានបទ 'ទំនួលខុសត្រូវរបស់អ្នកដឹកនាំនិងអ្នកធ្វើការ'។ មនុស្សប្រភេទនេះមានគុណសម្បត្តិខ្លះដែរ ពួកគេមិនមែនមិនឆ្លាតវាងវៃទេ នៅក្នុងការងាររបស់ពួកគេ ពួកគេមានរបៀប និងវិធីសាស្ត្រ ហើយមានផែនការសម្រាប់ដោះស្រាយបញ្ហា ហើយនៅពេលដែលគេប្រគល់ការងារមួយឱ្យពួកគេ ពួកគេអាចអនុវត្តវាបានប្រហាក់ប្រហែលនឹងស្តង់ដាដែលបានរំពឹងទុក។ ពួកគេអាចរកឃើញរាល់បញ្ហាណាមួយដែលកើតឡើងនៅក្នុងការងារ ហើយក៏អាចដោះស្រាយបញ្ហាខ្លះបានដែរ។ នៅពេលដែលពួកគេឮអំពីបញ្ហាដែលមនុស្សមួយចំនួនបានរាយការណ៍ ឬពួកគេសង្កេតឃើញអាកប្បកិរិយា ការបង្ហាញចេញ ពាក្យសម្ដី និងទង្វើរបស់មនុស្សមួយចំនួន ពួកគេមានប្រតិកម្មនៅក្នុងចិត្ត ហើយពួកគេមានទស្សនៈ និងឥរិយាបថផ្ទាល់ខ្លួន។ ជាការពិតណាស់ ប្រសិនបើមនុស្សទាំងនេះដេញតាមសេចក្ដីពិត និងមានស្មារតីទទួលបន្ទុក នោះបញ្ហាទាំងអស់នេះអាចត្រូវបានដោះស្រាយបានហើយ។ ប៉ុន្តែ បញ្ហាបែរជាមិនត្រូវបានដោះស្រាយដោយនឹកស្មានមិនដល់ទៅវិញនៅក្នុងការងារដែលស្ថិតក្រោមទំនួលខុសត្រូវរបស់ប្រភេទមនុស្សដែលយើងកំពុងប្រកបគ្នានៅថ្ងៃនេះ។ តើមកពីហេតុអ្វី? គឺដោយសារតែមនុស្សទាំងនេះមិនធ្វើកិច្ចការជាក់ស្ដែង។ ពួកគេចូលចិត្តភាពស្រណុកសុខស្រួល ហើយស្អប់ការធ្វើការធ្ងន់ ពួកគេគ្រាន់តែធ្វើឱ្យតែរួចពីដៃនៅសម្បកក្រៅប៉ុណ្ណោះ ពួកគេចូលចិត្តនៅទំនេរ និងសោយសុខផលប្រយោជន៍នៃឋានៈ ពួកគេចូលចិត្តបញ្ជាគេ ហើយពួកគេគ្រាន់តែកម្រើកមាត់បន្តិច និងផ្ដល់យោបល់ខ្លះៗ រួចចាត់ទុកថាការងាររបស់ពួកគេបានបញ្ចប់។ ពួកគេមិនយកចិត្តទុកដាក់លើកិច្ចការជាក់ស្ដែងណាមួយរបស់ពួកជំនុំ ឬកិច្ចការសំខាន់ដែលព្រះជាម្ចាស់បានផ្ទុកផ្ដាក់ដល់ពួកគេឡើយ ពោលគឺ ពួកគេគ្មានស្មារតីទទួលបន្ទុកនេះទេ ហើយទោះបីជាដំណាក់របស់ព្រះជាម្ចាស់បានសង្កត់ធ្ងន់លើរឿងទាំងនេះម្ដងហើយម្ដងទៀតក៏ដោយ ក៏ពួកគេនៅតែមិនយកចិត្តទុកដាក់ដដែល។ ឧទាហរណ៍ ពួកគេមិនចង់លូកដៃ ឬសាកសួរអំពីការងារផលិតភាពយន្ត ឬការងារខាងអត្ថបទរបស់ដំណាក់របស់ព្រះជាម្ចាស់ឡើយ ហើយពួកគេក៏មិនចង់ពិនិត្យមើលថាតើការងារប្រភេទនេះកំពុងមានដំណើរការយ៉ាងណា និងពួកគេសម្រេចបានលទ្ធផលអ្វីខ្លះនោះដែរ។ ពួកគេគ្រាន់តែសាកសួរដោយប្រយោលៗ ហើយនៅពេលដែលពួកគេដឹងថាមនុស្សកំពុងរវល់នឹងការងារនេះ និងកំពុងធ្វើការងារនេះ ពួកគេក៏លែងខ្វល់ខ្វាយពីវាទៀត។ សូម្បីតែពេលដែលពួកគេដឹងយ៉ាងច្បាស់ថាមានបញ្ហានៅក្នុងការងារ ក៏ពួកគេនៅតែមិនចង់ប្រកបគ្នា និងដោះស្រាយបញ្ហាទាំងនោះដែរ ហើយពួកគេក៏មិនសាកសួរ ឬពិនិត្យមើលថាតើមនុស្សកំពុងបំពេញភារកិច្ចរបស់ពួកគេយ៉ាងណានោះទេ។ ហេតុអ្វីបានជាពួកគេមិនសាកសួរ ឬពិនិត្យមើលរឿងទាំងនេះ? ពួកគេគិតថា ប្រសិនបើពួកគេពិនិត្យមើលរឿងទាំងនោះ នោះនឹងមានបញ្ហាជាច្រើនរង់ចាំឱ្យពួកគេដោះស្រាយ ហើយនោះនឹងធ្វើឱ្យមានការខ្វល់ខ្វាយខ្លាំងពេក។ ជីវិតនឹងនឿយហត់ខ្លាំងណាស់ ប្រសិនបើពួកគេត្រូវតែដោះស្រាយបញ្ហាជានិច្ចនោះ! ប្រសិនបើពួកគេខ្វល់ខ្វាយច្រើនពេក នោះពួកគេនឹងហូបបាយមិនឆ្ងាញ់ ហើយពួកគេនឹងដេកមិនលក់ សាច់ឈាមរបស់ពួកគេនឹងមានអារម្មណ៍ថាអស់កម្លាំង ហើយបន្ទាប់មកជីវិតនឹងក្លាយជាទុក្ខវេទនា។ នោះហើយជាមូលហេតុដែលនៅពេលពួកគេឃើញបញ្ហាមួយ ពួកគេគេចវេះ និងមិនអើពើនឹងវា ប្រសិនបើពួកគេអាចធ្វើបាន។ តើមនុស្សប្រភេទនេះមានបញ្ហាអ្វី? (ពួកគេខ្ជិលច្រអូសពេក។) ចូរប្រាប់ខ្ញុំមក តើអ្នកណាដែលមានបញ្ហាធ្ងន់ធ្ងរ៖ មនុស្សខ្ជិល ឬមនុស្សដែលមានគុណសម្បត្តិខ្សោយ? (មនុស្សខ្ជិល។) ហេតុអ្វីបានជាមនុស្សខ្ជិលមានបញ្ហាធ្ងន់ធ្ងរ? (មនុស្សដែលមានគុណសម្បត្តិខ្សោយមិនអាចធ្វើជាអ្នកដឹកនាំ ឬអ្នកធ្វើការបានទេ ប៉ុន្តែពួកគេអាចមានប្រសិទ្ធភាពខ្លះ នៅពេលដែលពួកគេបំពេញភារកិច្ចដែលស្ថិតក្នុងសមត្ថភាពរបស់ពួកគេ។ ប៉ុន្តែមនុស្សដែលខ្ជិលមិនអាចធ្វើអ្វីបានឡើយ ទោះបីជាពួកគេមានគុណសម្បត្តិក៏ដោយ ក៏វាមិនមានផលអ្វីដែរ។) មនុស្សខ្ជិលមិនអាចធ្វើអ្វីបានឡើយ។ សរុបសេចក្ដីមក ពួកគេគឺជាមនុស្សឥតប្រយោជន៍ ពួកគេគឺជាជនពិការថ្នាក់ទីពីរ។ ទោះបីជាគុណសម្បត្តិរបស់មនុស្សខ្ជិលល្អយ៉ាងណាក៏ដោយ ក៏វាមិនលើសពីជារបស់តាំងលម្អដែរ ទោះបីជាពួកគេមានគុណសម្បត្តិល្អក៏ដោយ ក៏វាមិនមានប្រយោជន៍អ្វីដែរ។ ពួកគេខ្ជិលពេក ពួកគេដឹងពីអ្វីដែលពួកគេត្រូវធ្វើ ប៉ុន្តែពួកគេមិនធ្វើវាទេ ហើយទោះបីជាពួកគេដឹងថាអ្វីមួយជាបញ្ហាក៏ដោយ ក៏ពួកគេមិនស្វែងរកសេចក្ដីពិតដើម្បីដោះស្រាយវាដែរ ហើយទោះបីជាពួកគេដឹងថាពួកគេគួររងទុក្ខលំបាកអ្វីខ្លះ ដើម្បីឱ្យការងារមានប្រសិទ្ធភាពក៏ដោយ ក៏ពួកគេមិនសុខចិត្តស៊ូទ្រាំនឹងការរងទុក្ខដ៏មានតម្លៃទាំងនេះដែរ ដូច្នេះពួកគេមិនអាចទទួលបានសេចក្ដីពិតណាមួយឡើយ ហើយពួកគេមិនអាចធ្វើកិច្ចការជាក់ស្ដែងណាមួយបានទេ។ ពួកគេមិនចង់ស៊ូទ្រាំនឹងការរងទុក្ខដែលមនុស្សគួរតែស៊ូទ្រាំនោះទេ ពោលគឺពួកគេគ្រាន់តែដឹងពីវិធីសម្ងំយកសុខ សោយសុខនឹងពេលវេលាសប្បាយរីករាយ និងការលំហែ ហើយសោយសុខនឹងជីវិតដ៏សេរីនិងធូរស្រាលប៉ុណ្ណោះ។ តើពួកគេមិនមែនជាមនុស្សឥតប្រយោជន៍ទេឬ? មនុស្សដែលមិនអាចស៊ូទ្រាំនឹងការរងទុក្ខ មិនសមនឹងរស់នៅឡើយ។ អស់អ្នកដែលតែងតែចង់រស់នៅក្នុងជីវិតជាបញ្ញើក្អែក គឺជាមនុស្សដែលគ្មានមនសិការ ឬវិចារណញ្ញាណឡើយ ពួកគេគឺជាសត្វតិរច្ឆាន ហើយមនុស្សបែបនេះមិនស័ក្តិសមសូម្បីតែនឹងធ្វើការដោយកម្លាំង។ ដោយសារតែពួកគេមិនអាចស៊ូទ្រាំនឹងការរងទុក្ខ សូម្បីតែនៅពេលដែលពួកគេធ្វើការដោយកម្លាំង ក៏ពួកគេមិនអាចធ្វើវាឱ្យបានល្អដែរ ហើយប្រសិនបើពួកគេចង់ទទួលបានសេចក្ដីពិត នោះរឹតតែគ្មានសង្ឃឹមទៅទៀត។ មនុស្សដែលមិនអាចរងទុក្ខ និងមិនស្រឡាញ់សេចក្ដីពិតគឺជាមនុស្សឥតប្រយោជន៍ ពួកគេគ្មានលក្ខណៈសម្បត្តិគ្រប់គ្រាន់សូម្បីតែនឹងធ្វើការដោយកម្លាំង។ ពួកគេគឺជាសត្វតិរច្ឆានដែលគ្មានភាពជាមនុស្សសូម្បីតែបន្តិច។ មនុស្សបែបនេះត្រូវតែជម្រុះចោល មានតែការណ៍នេះទេទើបស្របទៅតាមព្រះរាជបំណងរបស់ព្រះជាម្ចាស់» («ទំនួលខុសត្រូវរបស់អ្នកដឹកនាំ និងអ្នកធ្វើការ (៨)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ ព្រះជាម្ចាស់ទ្រង់លាតត្រដាងថា មូលហេតុចម្បងដែលអ្នកដឹកនាំក្លែងក្លាយមិនធ្វើកិច្ចការជាក់ស្ដែង គឺដោយសារភាពខ្ជិលច្រអូស។ ពួកគេបណ្ដោយតាមភាពស្រណុកសុខស្រួលខាងសាច់ឈាម ចូលចិត្តតែបញ្ជាគេ ហើយមិនចង់ដោះស្រាយបញ្ហាឡើយ ទោះបីជាពួកគេមើលឃើញបញ្ហាក៏ដោយ។ ពួកគេគ្មានស្មារតីទទួលបន្ទុក ឬទំនួលខុសត្រូវចំពោះភារកិច្ចរបស់ខ្លួនឡើយ ហើយទោះបីជាគុណសម្បត្តិរបស់ពួកគេល្អយ៉ាងណាក៏ដោយ ក៏ពួកគេនៅតែគ្មានប្រយោជន៍ដែរ។ ខ្ញុំមានអារម្មណ៍ថា ឥរិយាបថផ្សេងៗរបស់អ្នកដឹកនាំក្លែងក្លាយដែលព្រះជាម្ចាស់ទ្រង់បានលាតត្រដាង គឺជាការពិពណ៌នាអំពីឥរិយាបថរបស់ខ្ញុំផ្ទាល់តែម្ដង។ មួយរយៈចុងក្រោយនេះ ភារកិច្ចរបស់ខ្ញុំមានត្រឹមតែការបញ្ជាគេប៉ុណ្ណោះ។ ខ្ញុំគ្រាន់តែនិយាយតែមាត់ ហើយសួរនាំតែពីដំណើរការនៃការងារក្នុងកម្រិតលំៗប៉ុណ្ណោះ។ ខ្ញុំមិនបានស្វែងរកលទ្ធផល ឬដោះស្រាយបញ្ហាឡើយ ហើយតាមពិតទៅ ខ្ញុំមិនបានធ្វើកិច្ចការជាក់ស្ដែងទេ ប៉ុន្តែគឺគ្រាន់តែសោយសុខនឹងផលប្រយោជន៍នៃឋានៈរបស់ខ្ញុំប៉ុណ្ណោះ។ ជាពិសេស ខ្ញុំឃើញថា ព្រះជាម្ចាស់មានបន្ទូលថា មនុស្សខ្ជិលច្រអូសមានបញ្ហាចរិតលក្ខណៈ ថាពួកគេមិនព្រមរងទុក្ខ និងលះបង់នៅក្នុងភារកិច្ចរបស់ខ្លួន ខ្វះមនសិការ និងវិចារណញ្ញាណ ថាសូម្បីតែការធ្វើការរបស់ពួកគេក៏មិនស្របតាមស្ដង់ដារដែរ ហើយថា ព្រះជាម្ចាស់ពិតជាមានព្រះទ័យស្អប់ខ្ពើមមនុស្សបែបនេះណាស់។ ការណ៍នេះធ្វើឲ្យខ្ញុំពិបាកចិត្តយ៉ាងខ្លាំង។ មិនត្រឹមតែខ្ញុំបានបរាជ័យក្នុងការដាក់ចិត្តដាក់កាយ និងបំពេញទំនួលខុសត្រូវក្នុងភារកិច្ចរបស់ខ្ញុំប៉ុណ្ណោះទេ ប៉ុន្តែខ្ញុំក៏បានក្លាយជាមនុស្សដែលព្រះជាម្ចាស់មានព្រះទ័យស្អប់ខ្ពើមផងដែរ។ ការដែលអាចបំពេញភារកិច្ចជាអ្នកដឹកនាំ គឺជាការលើកតម្កើងដ៏អស្ចារ្យពីព្រះជាម្ចាស់រួចទៅហើយ ហើយវាគឺជាឱកាសដែលព្រះជាម្ចាស់បានប្រទានឲ្យខ្ញុំដើម្បីបណ្ដុះបណ្ដាលខ្លួន។ ខ្ញុំគួរតែខិតខំឲ្យអស់ពីសមត្ថភាពដើម្បីបំពេញភារកិច្ចនេះ ហើយការណ៍នេះក៏នឹងផ្ដល់ផលប្រយោជន៍ដល់ការរីកចម្រើនជីវិតរបស់ខ្ញុំដែរ។ ខ្ញុំឃើញច្បាស់ថា បងប្អូនប្រុសស្រីដែលរៀបចំឯកសារសម្រាប់ការសម្អាតមនុស្ស ទើបតែចាប់ផ្ដើមបណ្ដុះបណ្ដាល ហើយថាពួកគេមិនក្ដាប់បានគោលការណ៍ ហើយសូម្បីតែបន្ទាប់ពីការបន្ថែមជាច្រើនលើកក៏ដោយ ក៏ឯកសារនៅតែមិនពេញលេញដែរ។ ប្រសិនបើការណ៍នេះនៅតែបន្ត វានឹងពន្យឺតកិច្ចការ។ ខ្ញុំគួរតែគិតគូរឲ្យបានច្រើនជាងនេះលើរឿងនេះ ហើយណែនាំពួកគេឲ្យបានលម្អិត។ ខ្ញុំត្រូវចុះទៅរៀបចំឯកសារខ្លះដោយផ្ទាល់ជាមួយពួកគេ ដើម្បីឲ្យពួកគេអាចក្ដាប់បានគោលការណ៍ឲ្យឆាប់តាមដែលអាចធ្វើទៅបាន។ ប៉ុន្តែខ្ញុំមានអារម្មណ៍ថា ការធ្វើបែបនោះនឹងចំណាយពេលវេលា និងកម្លាំងច្រើន ដែលមានន័យថាជាការរងទុក្ខខាងសាច់ឈាម និងការនឿយហត់ ដូច្នេះ ខ្ញុំមិនចង់ដោះស្រាយបញ្ហានេះជាក់ស្ដែងទេ។ ខ្ញុំថែមទាំងបានរកលេសដោះសាថា ពួកគេត្រូវការបណ្ដុះបណ្ដាលដោយខ្លួនឯងដើម្បីរីកចម្រើន។ ជាលទ្ធផល ឯកសារជាច្រើនមិនត្រូវបានបន្ថែមអស់រយៈពេលជាយូរ។ តាមពិតទៅ បញ្ហាទាំងនេះអាចដោះស្រាយបាន ប្រសិនបើខ្ញុំបានគិតគូរ និងលះបង់ខ្លះ ប៉ុន្តែខ្ញុំខ្ជិលពេក ដោយគិតតែពីសាច់ឈាមរបស់ខ្ញុំនៅក្នុងភារកិច្ច។ ខ្ញុំមានអាកប្បកិរិយាធ្វើឲ្យតែរួចពីដៃ ហើយគ្មានស្មារតីទទួលបន្ទុក ឬទំនួលខុសត្រូវចំពោះកិច្ចការឡើយ ហើយជាលទ្ធផល កិច្ចការបោសសម្អាតត្រូវបានពន្យារពេល។ ប្រសិនបើខ្ញុំនៅតែបន្តបែបនេះ មិនយូរមិនឆាប់ ខ្ញុំនឹងត្រូវបានព្រះជាម្ចាស់ទ្រង់ជម្រុះចោលមិនខាន។ ខ្ញុំមិនអាចបន្តដូចដែលខ្ញុំធ្លាប់ធ្វើទៀតទេ។ ខ្ញុំគួរតែរ៉ាប់រងនូវការទទួលខុសត្រូវ និងបំពេញភារកិច្ចរបស់ខ្ញុំឲ្យបានល្អស្របតាមតម្រូវការរបស់ព្រះជាម្ចាស់។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត ហើយខ្ញុំទទួលបានផ្លូវអនុវត្តខ្លះ សម្រាប់របៀបដែលអ្នកដឹកនាំ និងអ្នកធ្វើការធ្វើកិច្ចការជាក់ស្ដែង។ ព្រះដ៏មានគ្រប់ព្រះចេស្ដាមានបន្ទូលថា៖ «នៅពេលផ្ដល់ការណែនាំដំបូងសម្រាប់ភារកិច្ចណាមួយ ក្រៅពីការផ្ដល់ផែនការអនុវត្តជាក់លាក់សម្រាប់ស្ថានភាពពិសេស អ្នកដឹកនាំ និងអ្នកធ្វើការដែលមានគុណសម្បត្តិមធ្យម និងមានសមត្ថភាពការងារខ្សោយគួរសម ក៏គួរទទួលបានការណែនាំកាន់តែជាក់លាក់ និងលម្អិតផងដែរ។ ទោះបីជាមនុស្សទាំងនេះអាចយល់ពីគោលការណ៍ និងផែនការអនុវត្តជាក់លាក់សម្រាប់ភារកិច្ចណាមួយត្រឹមកម្រិតគោលលទ្ធិក៏ដោយ ក៏ពួកគេនៅតែមិនដឹងពីរបៀបយកវាមកអនុវត្តនៅពេលនិយាយដល់ការអនុវត្តជាក់ស្ដែងដែរ។ តើអ្នកគួរប្រព្រឹត្តបែបណាចំពោះអ្នកដឹកនាំ និងអ្នកធ្វើការមួយចំនួនតូចដែលមានគុណសម្បត្តិខ្សោយ និងខ្វះសមត្ថភាពការងារ? ... អ្នកត្រូវតែបំពេញទំនួលខុសត្រូវដែលអ្នកគួរតែបំពេញ។ អ្នកត្រូវតែគិតគូរដល់ពួកជំនុំដែលត្រូវបានគ្រប់គ្រងដោយមនុស្សដែលទន់ខ្សោយក្នុងកម្រិតមួយ និងមានសមត្ថភាពការងារអន់។ អ្នកដឹកនាំ និងអ្នកធ្វើការត្រូវតែយកចិត្តទុកដាក់ជាពិសេស និងផ្ដល់ការណែនាំជាពិសេសនៅក្នុងបញ្ហាទាំងនេះ។ តើការណែនាំជាពិសេសសំដៅទៅលើអ្វី? ក្រៅពីការប្រកបគ្នាអំពីសេចក្ដីពិត អ្នកក៏ត្រូវតែផ្ដល់ការចង្អុលបង្ហាញ និងជំនួយដែលកាន់តែជាក់លាក់ និងលម្អិតជាងនេះផងដែរ ដែលទាមទារឱ្យមានការខិតខំប្រឹងប្រែងបន្ថែមទៀតនៅក្នុងការប្រាស្រ័យទាក់ទង។ ប្រសិនបើអ្នកពន្យល់ការងារដល់ពួកគេ ហើយពួកគេនៅតែមិនយល់ និងមិនដឹងពីរបៀបអនុវត្តការងារនោះ ឬទោះបីជាពួកគេយល់ត្រឹមកម្រិតគោលលទ្ធិ ហើយហាក់ដូចជាដឹងពីរបៀបអនុវត្តក៏ដោយ ប៉ុន្តែអ្នកនៅតែមិនប្រាកដ ហើយព្រួយបារម្ភបន្តិចបន្តួចអំពីថាតើការអនុវត្តជាក់ស្ដែងនឹងទៅជាយ៉ាងណានោះ តើអ្នកគួរធ្វើដូចម្តេចពេលនោះ? អ្នកត្រូវតែចូលឱ្យជ្រៅទៅក្នុងពួកជំនុំក្នុងតំបន់ដោយផ្ទាល់ ដើម្បីណែនាំពួកគេ និងដើម្បីអនុវត្តភារកិច្ចនោះជាមួយពួកគេ។ ចូរប្រាប់ពួកគេពីគោលការណ៍ ស្របពេលដែលធ្វើការចាត់ចែងជាក់លាក់ទាក់ទងនឹងភារកិច្ចដែលត្រូវធ្វើ ស្របតាមសេចក្ដីតម្រូវនៃការរៀបចំចាត់ចែងកិច្ចការ ដូចជាអ្វីដែលត្រូវធ្វើមុន និងអ្វីដែលត្រូវធ្វើបន្ទាប់ ព្រមទាំងរបៀបបែងចែកមនុស្សឱ្យបានត្រឹមត្រូវ ពោលគឺត្រូវរៀបចំកិច្ចការទាំងអស់នេះឱ្យបានត្រឹមត្រូវ។ នេះគឺជាការណែនាំពួកគេក្នុងការងាររបស់ពួកគេយ៉ាងជាក់ស្ដែង មិនមែនគ្រាន់តែស្រែកពាក្យស្លោក ឬចេញបញ្ជាផ្តេសផ្តាស និងបង្រៀនពួកគេដោយគោលលទ្ធិខ្លះៗ រួចហើយចាត់ទុកថាការងាររបស់ខ្លួនបានសម្រេចនោះទេ ពោលគឺនោះមិនមែនជាការបង្ហាញឱ្យឃើញពីការធ្វើការងារជាក់លាក់ឡើយ ហើយការស្រែកពាក្យស្លោក និងការបញ្ជាគេឯង ក៏មិនមែនជាទំនួលខុសត្រូវរបស់អ្នកដឹកនាំ និងអ្នកធ្វើការដែរ។ នៅពេលដែលអ្នកដឹកនាំ ឬអ្នកមើលការខុសត្រូវនៃពួកជំនុំក្នុងតំបន់អាចទទួលបន្ទុកការងារបាន ហើយការងារបានចូលមកកាន់គន្លងត្រឹមត្រូវ ហើយជាទូទៅគ្មានបញ្ហាធំដុំអ្វីទេ មានតែពេលនោះទេ ទើបអ្នកដឹកនាំ ឬអ្នកធ្វើការអាចចាកចេញបាន។ នេះគឺជាភារកិច្ចជាក់លាក់ទីមួយដែលបានលើកឡើងនៅក្នុងទំនួលខុសត្រូវទីប្រាំបួនរបស់អ្នកដឹកនាំ និងអ្នកធ្វើការសម្រាប់ការអនុវត្តការរៀបចំចាត់ចែងកិច្ចការ ពោលគឺជាការផ្ដល់ការណែនាំ។ ដូច្នេះ តើគួរផ្ដល់ការណែនាំដូចម្ដេចឱ្យបានជាក់លាក់? ដំបូង អ្នកដឹកនាំ និងអ្នកធ្វើការគួរតែអនុវត្តការសញ្ជឹងគិត និងប្រកបគ្នាអំពីការរៀបចំចាត់ចែងកិច្ចការជាមុនសិន ដោយសិក្សា និងស្វែងយល់ពីសេចក្ដីតម្រូវជាក់លាក់ផ្សេងៗនៃការរៀបចំចាត់ចែងកិច្ចការ ហើយយល់ និងក្ដាប់ឱ្យបានពីគោលការណ៍នានានៅក្នុងការរៀបចំចាត់ចែងកិច្ចការ។ បន្ទាប់មក ពួកគេគួរតែប្រកបគ្នាជាមួយអ្នកដឹកនាំ និងអ្នកធ្វើការនៅគ្រប់ជាន់ថ្នាក់ អំពីផែនការជាក់លាក់សម្រាប់ការអនុវត្តការរៀបចំចាត់ចែងកិច្ចការ។ បន្ថែមពីនេះ ពួកគេគួរតែផ្ដល់ផែនការអនុវត្តជាក់លាក់សម្រាប់ស្ថានភាពពិសេស ហើយជាចុងក្រោយ ពួកគេគួរតែផ្ដល់ជំនួយ និងការចង្អុលបង្ហាញកាន់តែលម្អិត និងជាក់លាក់ដល់អ្នកដឹកនាំ និងអ្នកធ្វើការដែលទន់ខ្សោយក្នុងកម្រិតមួយ និងមានគុណសម្បត្តិអន់ក្នុងកម្រិតមួយ។ ប្រសិនបើអ្នកដឹកនាំ និងអ្នកធ្វើការខ្លះមិនអាចអនុវត្តភារកិច្ចនោះបានទាល់តែសោះ តើគួរធ្វើដូចម្ដេចក្នុងស្ថានភាពបែបនេះ? អ្នកដឹកនាំ និងអ្នកធ្វើការថ្នាក់លើគួរតែចូលទៅក្នុងពួកជំនុំឱ្យបានស៊ីជម្រៅ និងចូលរួមដោយផ្ទាល់នៅក្នុងភារកិច្ចនោះ ដោយដោះស្រាយបញ្ហាជាក់ស្ដែងតាមរយៈការប្រកបគ្នាអំពីសេចក្ដីពិត និងបង្រៀនឱ្យពួកគេចេះធ្វើការងារ និងរបៀបអនុវត្តការងារស្របតាមគោលការណ៍នានា» («ទំនួលខុសត្រូវរបស់អ្នកដឹកនាំ និងអ្នកធ្វើការ (១០)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ ព្រះជាម្ចាស់ទ្រង់បានចង្អុលបង្ហាញផ្លូវនៃការអនុវត្ត ស្ដីពីរបៀបដែលអ្នកដឹកនាំ និងអ្នកធ្វើការ ធ្វើកិច្ចការជាក់ស្ដែង។ ចំពោះបងប្អូនប្រុសស្រីដែលមិនក្ដាប់បានគោលការណ៍ និងមានសមត្ថភាពការងារខ្សោយ យើងគួរតែផ្ដល់ជំនួយ និងការណែនាំឲ្យបានលម្អិត និងជាក់លាក់បន្ថែមទៀត។ នេះគឺជាអ្វីដែលព្រះជាម្ចាស់ទ្រង់តម្រូវពីអ្នកដឹកនាំ និងអ្នកធ្វើការ។ ចំពោះបងប្អូនប្រុសស្រីទាំងនេះដែលទើបតែចាប់ផ្ដើមហ្វឹកហាត់នៅក្នុងកិច្ចការបោសសម្អាត ហើយមិនទាន់ក្ដាប់បានគោលការណ៍ ខ្ញុំគួរតែផ្ដល់ការណែនាំយ៉ាងលម្អិត និងជាក់លាក់ ហើយបង្រៀនពួកគេផ្ទាល់នៅក្នុងស្ថានភាពការងារជាក់ស្ដែង។ ប៉ុន្តែខ្ញុំបានធ្វើតាមសាច់ឈាម ហើយមិនបានធ្វើកិច្ចការជាក់ស្ដែងណាមួយដែលចាំបាច់ត្រូវធ្វើឡើយ ដែលជាលទ្ធផលធ្វើឲ្យកិច្ចការយឺតយ៉ាវ។ នេះគឺជាការធ្វេសប្រហែសយ៉ាងធ្ងន់ធ្ងរនៅក្នុងភារកិច្ចរបស់ខ្ញុំ។ ខ្ញុំទទួលខុសត្រូវលើកិច្ចការបោសសម្អាតរបស់ពួកជំនុំ ដូច្នេះ ខ្ញុំត្រូវជម្រះអ្នកមិនជឿចេញ ក៏ដូចជាមនុស្សអាក្រក់ និងពួកទទឹងនឹងព្រះគ្រីស្ទ ដែលបង្អាក់ និងរំខានជីវិតពួកជំនុំ ដើម្បីឲ្យបងប្អូនប្រុសស្រីមានជីវិតពួកជំនុំល្អ ប្រកបគ្នានូវសេចក្ដីពិតបានកាន់តែប្រសើរ និងរីកចម្រើនក្នុងជីវិត។ ប៉ុន្តែដោយសារខ្ញុំមិនបានធ្វើកិច្ចការជាក់ស្ដែង មនុស្សដែលគួរតែត្រូវបានជម្រះចេញពីពួកជំនុំ មិនត្រូវបានជម្រះចេញទាន់ពេលវេលាឡើយ ដែលធ្វើឲ្យខូចខាតដល់កិច្ចការរបស់ពួកជំនុំ។ ត្រង់ចំណុចនេះ ខ្ញុំពិតជាកំពុងតែប្រព្រឹត្តអំពើអាក្រក់។ ចាប់ពីពេលនោះមក ខ្ញុំចង់បំពេញភារកិច្ចឲ្យបានល្អស្របតាមតម្រូវការរបស់ព្រះជាម្ចាស់ ហើយផ្ដល់ការប្រកបគ្នា និងការណែនាំដល់បងប្អូនប្រុសស្រីឲ្យទាន់ពេលវេលា ដើម្បីឲ្យពួកគេអាចក្ដាប់បានគោលការណ៍ និងបំពេញភារកិច្ចរបស់ពួកគេបានឆាប់រហ័ស។

មិនយូរប៉ុន្មាន អ្នកដឹកនាំថ្នាក់លើបានប្រគល់ឯកសារបោសសម្អាតមួយចំនួនត្រឡប់មកវិញ ដែលចាំបាច់ត្រូវបន្ថែមភស្តុតាងជាក់ស្ដែងជាបន្ទាន់។ ខ្ញុំគិតចង់ចាត់ចែងវាទៅឲ្យបងប្អូនប្រុសស្រី ប៉ុន្តែខ្ញុំដឹងថា ពួកគេនៅតែមិនទាន់ក្ដាប់បានគោលការណ៍ ហើយថាការឲ្យពួកគេបន្ថែមឯកសារទាំងនេះ ប្រាកដជានឹងពន្យឺតវឌ្ឍនភាពមិនខាន។ ដូច្នេះ ខ្ញុំបានទៅរកពួកគេ ហើយវិភាគ និងប្រកបគ្នាពីគោលការណ៍ជាមួយពួកគេ។ ដោយផ្អែកលើបញ្ហាដែលអ្នកដឹកនាំបានចង្អុលបង្ហាញ ខ្ញុំបានឲ្យពួកគេចែករំលែកទស្សនៈរបស់ពួកគេជាមុនសិន ហើយបន្ទាប់មក ខ្ញុំបានផ្អែកលើគោលការណ៍ដើម្បីប្រកបគ្នាជាមួយពួកគេអំពីចំណុចដែលពួកគេខ្វះខាត ដែលធ្វើឲ្យពួកគេក្ដាប់បានគោលការណ៍ខ្លះ។ ខ្ញុំបានឃើញថា នៅពេលខ្ញុំចង់បំពេញភារកិច្ចឲ្យបានល្អ ខ្ញុំមិនមានអារម្មណ៍ហត់នឿយប៉ុន្មានទេ ហើយបងប្អូនប្រុសស្រីក៏មានការរីកចម្រើននៅក្នុងភារកិច្ចរបស់ពួកគេដែរ។ ការអនុវត្តតាមរបៀបនេះ ធ្វើឲ្យខ្ញុំមានសេចក្ដីសុខក្នុងចិត្ត។ ដោយការវិភាគឯកសារជាមួយបងប្អូនប្រុសស្រី ខ្ញុំក៏បានយល់កាន់តែច្បាស់អំពីគោលការណ៍សម្រាប់ការមើលធ្លុះមនុស្ស។ លទ្ធផលទាំងនេះសុទ្ធតែសម្រេចបានតាមរយៈការធ្វើការងារជាក់ស្ដែង។

តាមរយៈបទពិសោធនេះ ខ្ញុំបានឃើញថា វាពិតជាសំខាន់ណាស់សម្រាប់អ្នកដឹកនាំ និងអ្នកធ្វើការក្នុងការធ្វើកិច្ចការជាក់ស្ដែង ព្រោះការណ៍នេះជះឥទ្ធិពលដោយផ្ទាល់ដល់វឌ្ឍនភាពនៃកិច្ចការរបស់ពួកជំនុំ។ ក្នុងពេលជាមួយគ្នានេះ ខ្ញុំក៏បានដឹងដែរថា នៅពេលមនុស្សបំពេញភារកិច្ចរបស់ខ្លួនជាក់ស្ដែងស្របតាមតម្រូវការរបស់ព្រះជាម្ចាស់ ពួកគេអាចសម្រេចបានលទ្ធផលខ្លះ។ សូមអរព្រះគុណព្រះជាម្ចាស់!


៩៥. មេរៀនដែលខ្ញុំបានរៀនពីការចាប់ខ្លួនកូនប្រុសខ្ញុំ

នៅថ្ងៃមួយក្នុងខែធ្នូ ឆ្នាំ២០១៣ បងស្រីម្នាក់បានទូរសព្ទមកខ្ញុំ ហើយប្រាប់ថា កូនប្រុសរបស់ខ្ញុំត្រូវបានប៉ូលិសចាប់ខ្លួនយកទៅបាត់ហើយ។ ពេលខ្ញុំឮដំណឹងនេះ ខ្ញុំស្រឡាំងកាំង ហើយគិតថា៖ «កូនប្រុសខ្ញុំទើបតែជឿលើព្រះជាម្ចាស់មិនបានប៉ុន្មានផង ហើយគ្មានមូលដ្ឋានគ្រឹះអ្វីដែរ។ គេទើបតែឈប់ពីការងារ ហើយចាប់ផ្ដើមបំពេញភារកិច្ចរបស់ខ្លួន។ ម៉េចក៏គេត្រូវចាប់ខ្លួនលឿនយ៉ាងនេះ?» កាលពីមុន ពេលដែលខ្ញុំត្រូវបានចាប់ខ្លួន ប៉ូលិសបានប្រើគ្រប់មធ្យោបាយ ដើម្បីធ្វើទារុណកម្មខ្ញុំ ក្នុងគោលបំណងបង្ខំខ្ញុំឲ្យក្បត់អ្នកដឹកនាំ និងប្រាក់កាសរបស់ពួកជំនុំ រហូតដល់ខ្ញុំមានអារម្មណ៍ថា ស្លាប់ទៅវិញប្រសើរជាង។ ប៉ូលិសម្នាក់ៗ សុទ្ធតែឃោរឃៅ ហើយគ្មានត្រាប្រណី។ ពួកគេគឺជាអារក្ស។ ពួកគេស្អប់យ៉ាងខ្លាំងចំពោះពួកយើងដែលជាអ្នកជឿលើព្រះជាម្ចាស់។ ពួកគេអាចវាយយើងដល់ស្លាប់ ដោយមិនមានទោសពៃរ៍អ្វីឡើយ។ ខ្ញុំបានបារម្ភ ហើយគិតថា៖ «កូនប្រុសខ្ញុំនៅក្មេងណាស់ ហើយមិនដែលឆ្លងកាត់ការរងទុក្ខបែបនេះទេ! បើគេមិនអាចទ្រាំទ្រនឹងការធ្វើទារុណកម្មបាន ហើយក្លាយជាយូដាស ឱកាសនៃការសង្គ្រោះរបស់គេនឹងត្រូវបាត់បង់ទាំងស្រុង!» ការគិតអំពីរឿងនេះ ធ្វើឲ្យខ្ញុំនៅមិនសុខសោះឡើយ។ ប៉ុន្មានថ្ងៃបន្ទាប់មកនេះ ខ្ញុំបាយក៏មិនបាន គេងក៏មិនលក់។ វាដូចជាមានកាំបិតមួយមកចាក់ដោតក្នុងបេះដូងខ្ញុំអ៊ីចឹង។ ខ្ញុំបានត្រឹមតែប្រាថ្នាចង់រងទុក្ខជំនួសកូនប្រុសខ្ញុំប៉ុណ្ណោះ។ ខ្ញុំបានអធិស្ឋានដល់ព្រះជាម្ចាស់ឥតឈប់ឈរ សូមឲ្យទ្រង់មើលថែ និងការពារកូនប្រុសខ្ញុំ។ ខ្ញុំក៏មានចិត្តត្អូញត្អែរនៅក្នុងចិត្តដែរ ដោយគិតថា៖ «កូនប្រុសខ្ញុំបានចាកចេញពីផ្ទះ ដើម្បីបំពេញភារកិច្ចរបស់ខ្លួន បន្ទាប់ពីជឿលើព្រះជាម្ចាស់បានមួយរយៈខ្លី។ ហេតុអ្វីបានជាព្រះជាម្ចាស់មិនមើលថែ ហើយការពារគេផង? បើប៉ូលិសវាយគេឲ្យពិការ តើគេនឹងរស់នៅយ៉ាងម៉េចទៅថ្ងៃអនាគត? ហើយបើពួកគេវាយគេឲ្យស្លាប់ ខ្ញុំនឹងគ្មានថ្ងៃបានឃើញមុខគេទៀតឡើយ»។ ខ្ញុំកាន់តែគិត កាន់តែពិបាកចិត្ត ហើយចិត្តខ្ញុំក៏ធ្លាក់ចុះទៅក្នុងភាពងងឹត។ ខ្ញុំមិនអាចធ្វើចិត្តឲ្យស្ងប់បានទេ នៅពេលហូប និងផឹកព្រះបន្ទូលរបស់ព្រះជាម្ចាស់ ហើយនៅក្នុងចិត្ត ខ្ញុំថែមទាំងស្ដីបន្ទោសពួកអ្នកដឹកនាំ និងអ្នកធ្វើការ ដែលមិនបានចាត់តាំងនរណាម្នាក់ឲ្យទទួលបន្ទុកថែរក្សាបរិយាកាសសុវត្ថិភាព ទើបបណ្ដាលឲ្យកូនប្រុសខ្ញុំត្រូវបានចាប់ខ្លួនបែបនេះ។ នៅពេលនោះ ខ្ញុំជាគ្រូជំនួយផ្នែកផ្សាយដំណឹងល្អនៅក្នុងពួកជំនុំ ហើយខ្ញុំរវល់ខ្លាំងណាស់។ ប៉ុន្តែ ខ្ញុំគ្មានអារម្មណ៍ផ្ដោតលើកិច្ចការឡើយ។ ក្នុងខួរក្បាលខ្ញុំគិតតែពីរឿងកូនប្រុសខ្ញុំប៉ុណ្ណោះ។

នៅក្នុងការឈឺចាប់ និងភាពអស់សង្ឃឹម ខ្ញុំបានអធិស្ឋានដល់ព្រះជាម្ចាស់ឥតឈប់ឈរ ដោយទូលសូមឲ្យទ្រង់មើលថែ និងការពារកូនប្រុសខ្ញុំ ដើម្បីកុំឲ្យគេក្លាយជាយូដាស ហើយក្បត់បងប្អូនប្រុសស្រី។ បន្ទាប់ពីអធិស្ឋានរួច ខ្ញុំបាននឹកឃើញព្រះបន្ទូលរបស់ព្រះជាម្ចាស់ដែលចែងថា៖ «ក្នុងអ្វីៗគ្រប់យ៉ាងដែលកើតឡើងចំពោះអ្នករាល់គ្នា។ ទោះជារឿងនោះល្អ ឬអាក្រក់ក៏ដោយ វាគួរតែនាំមកនូវផលប្រយោជន៍ដល់អ្នក ហើយវានឹងមិនធ្វើឱ្យអ្នកទៅជាអវិជ្ជមានឡើយ។ ទោះយ៉ាងណាក៏ដោយ អ្នកគួរតែអាចពិចារណាខណៈដែលអ្នកកំពុងឈរនៅខាងព្រះជាម្ចាស់ ហើយមិនវិភាគ ឬសិក្សារឿងនេះ តាមទស្សនៈរបស់មនុស្សទេ (ការនេះនឹងជាគម្លាតមួយនៅក្នុងបទពិសោធរបស់អ្នក)» (ដកស្រង់ពី «សេចក្តីសន្យាចំពោះអស់អ្នកដែលត្រូវបានប្រោសឱ្យបានគ្រប់លក្ខណ៍» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ មែនហើយ រឿងរ៉ាវដែលកើតឡើងចំពោះយើងរាល់ថ្ងៃ មិនថាល្អ ឬអាក្រក់នោះទេ គឺសុទ្ធតែត្រូវបានរៀបចំឡើងដោយព្រះជាម្ចាស់ ហើយសុទ្ធតែបង្កប់នូវបំណងព្រះហឫទ័យរបស់ព្រះជាម្ចាស់នៅក្នុងនោះ។ នៅពេលដែលកូនប្រុសខ្ញុំត្រូវបានចាប់ខ្លួន ខ្ញុំបានពិចារណាពីរឿងនេះតាមទស្សនៈខាងសាច់ឈាម ដោយមិនចង់ឲ្យគេរងទុក្ខ។ ដូច្នេះហើយ ខ្ញុំមានអារម្មណ៍ថា ការចាប់ខ្លួនរបស់គេគឺជារឿងអាក្រក់មួយ ហើយថែមទាំងបានត្អូញត្អែរពីព្រះជាម្ចាស់ ដែលមិនបានការពារគេទៀតផង។ ខ្ញុំបាននឹកឃើញពីបទពិសោធរបស់យ៉ូប៖ នៅពេលដែលយ៉ូបបានបាត់បង់ទ្រព្យសម្បត្តិ ហើយកូនៗរបស់គាត់បានជួបនឹងគ្រោះមហន្តរាយ ហើយរូបកាយរបស់គាត់ពោរពេញទៅដោយដំបៅអាក្រក់ ប្រពន្ធរបស់គាត់បានចំអកឲ្យគាត់ ហើយចង់ឲ្យគាត់បោះបង់ចោលព្រះជាម្ចាស់ ប៉ុន្តែ យ៉ូបបានស្ដីបន្ទោសប្រពន្ធរបស់គាត់ ដោយនិយាយថា «អ្នកនិយាយដូចជាស្ត្រីល្ងង់។ ម្តេចបានជាបែបនេះទៅវិញ? យើងទទួលសេចក្ដីល្អពីព្រះហស្តព្រះជាម្ចាស់បាន ម្ដេចក៏យើងទទួលទុក្ខវេទនាមិនបាន?» (យ៉ូប ២:១០)។ យ៉ូបមានចិត្តដែលកោតខ្លាចព្រះជាម្ចាស់ ទោះបីគាត់ទទួលបានរបស់ល្អ ឬរឿងអាក្រក់ក៏ដោយ ក៏គាត់តែងតែអាចទទួលយកវាពីព្រះជាម្ចាស់បានដែរ ដោយមិនបានត្អូញត្អែរ ឬប្រព្រឹត្តបាបដោយបបូរមាត់របស់គាត់ ហើយប្រមាថដល់ទ្រង់ឡើយ ហើយគាត់អាចចុះចូលនឹងព្រះជាម្ចាស់ និងលើកតម្កើងព្រះនាមដ៏វិសុទ្ធរបស់ទ្រង់បាន។ ផ្ទុយទៅវិញ នៅពេលដែលខ្ញុំគ្រាន់តែឮដំណឹងថា កូនប្រុសខ្ញុំត្រូវបានចាប់ខ្លួន ហើយមិនមែនថាជីវិតរបស់គេកំពុងស្ថិតក្នុងគ្រោះថ្នាក់ផងនោះ ខ្ញុំបានចាប់ផ្ដើមត្អូញត្អែរ ហើយថែមទាំងបណ្ដោយឲ្យវារំខានដល់ភារកិច្ចរបស់ខ្ញុំទៀតផង។ ខ្ញុំពិតជាមិនស័ក្តិសមយកមកប្រៀបជាមួយយ៉ូបទេ! ខ្ញុំពិតជាអាម៉ាស់ណាស់! ខ្ញុំបានអធិស្ឋានដល់ព្រះជាម្ចាស់ថា៖ «ព្រះជាម្ចាស់អើយ កូនប្រុសរបស់ទូលបង្គំត្រូវបានចាប់ខ្លួន ពេលកំពុងបំពេញភារកិច្ចរបស់ខ្លួន ហើយទូលបង្គំមិនដឹងថា គេសុខទុក្ខយ៉ាងណាទេឥឡូវនេះ។ ទូលបង្គំខ្លាចថា គេនឹងក្លាយជាយូដាស ហើយត្រូវទទួលទោសនៅថ្ងៃអនាគត។ ព្រះជាម្ចាស់អើយ ទូលបង្គំឈឺចាប់ក្នុងចិត្តណាស់ ហើយសភាពរបស់ទូលបង្គំក៏ត្រូវរំខានដែរ នៅពេលដែលទូលបង្គំបំពេញភារកិច្ច។ សូមទ្រង់ដឹកនាំទូលបង្គំឲ្យឆ្លុះបញ្ចាំង និងយល់ពីបញ្ហារបស់ទូលបង្គំផង»។ បន្ទាប់ពីអធិស្ឋានរួច ខ្ញុំបានអានព្រះបន្ទូលរបស់ព្រះជាម្ចាស់ដែលចែងថា៖ «ខ្ញុំមិនប្រទានឱកាសដល់មនុស្សដើម្បីបញ្ចេញមនោសញ្ចេតនារបស់ពួកគេនោះទេ ដោយសារតែខ្ញុំគ្មានមនោសញ្ចេតនាខាងសាច់ឈាម ហើយខ្ញុំកាន់តែស្អប់មនោសញ្ចេតនារបស់មនុស្សក្នុងកម្រិតខ្លាំងបំផុត។ គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេច្រានទុកមួយឡែក ដូច្នេះខ្ញុំបានក្លាយជា 'អ្នកដទៃ' ម្នាក់ នៅក្នុងក្រសែភ្នែករបស់ពួកគេ។ គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេបំភ្លេច។ គឺដោយសារតែមនោសញ្ចេតនារបស់មនុស្ស ទើបគេឆក់យកឱកាសដើម្បីជ្រើសយក 'មនសិការ'។ គឺដោយសារតែមនោសញ្ចេតនារបស់មនុស្ស ទើបគេតែងតែស្អប់ការវាយផ្ចាលរបស់ខ្ញុំ។ គឺដោយសារតែមនោសញ្ចេតនារបស់មនុស្ស ទើបគេហៅខ្ញុំថា អយុត្តិធម៌ និងមិនស្មើភាព ហើយនិយាយថា ខ្ញុំធ្វេសប្រហែសចំពោះអារម្មណ៍របស់មនុស្ស នៅក្នុងការធ្វើការរបស់ខ្ញុំ។ តើខ្ញុំក៏មានសាច់ញាតិនៅលើផែនដីដែរឬ? តើនរណាធ្លាប់ធ្វើការទាំងយប់ទាំងថ្ងៃដូចខ្ញុំ ដោយគ្មានគិតពីអាហារ ឬដំណេក ដើម្បីប្រយោជន៍នៃផែនការគ្រប់គ្រងរបស់ខ្ញុំនោះ? ធ្វើដូចម្តេចទើបមនុស្សអាចប្រៀបផ្ទឹមនឹងព្រះជាម្ចាស់បាន? ធ្វើដូចម្តេចទើបមនុស្សអាចត្រូវគ្នានឹងព្រះជាម្ចាស់បាន?» (ដកស្រង់ពី «ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល» ជំពូកទី ២៨ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «មនុស្សជាតិទាំងអស់រស់នៅក្នុងស្ថានភាពនៃមនោសញ្ចេតនា ដូច្នេះហើយ ព្រះជាម្ចាស់មិនជៀសវាងសូម្បីតែមួយនាក់ក្នុងចំណោមពួកគេ ហើយបើកបង្ហាញអាថ៌កំបាំងដែលបានលាក់ទុកនៅក្នុងចិត្តរបស់មនុស្សជាតិទាំងអស់។ ហេតុអ្វីបានជាមនុស្សពិបាកនឹងបំបែកខ្លួនចេញពីមនោសញ្ចេតនារបស់ពួកគេម្ល៉េះ? តើការធ្វើបែបនោះ ហួសពីបទដ្ឋាននៃមនសិការឬ? តើមនសិការអាចបំពេញបំណងព្រះហឫទ័យរបស់ព្រះជាម្ចាស់ឬទេ? តើមនោសញ្ចេតនាអាចជួយមនុស្សឱ្យឆ្លងផុតគ្រាលំបាកឬទេ? នៅក្នុងព្រះនេត្ររបស់ព្រះជាម្ចាស់ មនោសញ្ចេតនាគឺជាសត្រូវរបស់ទ្រង់ តើបញ្ហានេះមិនត្រូវបានលើកឡើងយ៉ាងច្បាស់នៅក្នុងព្រះបន្ទូលរបស់ព្រះជាម្ចាស់ទេឬ?» (ដកស្រង់ពី «ការបកស្រាយអាថ៌កំបាំងអំពី ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល» ជំពូកទី ២៨ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានឃើញថា ព្រះជាម្ចាស់ស្អប់ខ្ពើមនៅពេលដែលមនុស្សរស់នៅតាមមនោសញ្ចេតនា។ នៅពេលដែលមនុស្សប្រព្រឹត្តតាមមនោសញ្ចេតនា ពួកគេគិតតែពីចំណងគ្រួសារ និងផលប្រយោជន៍ខាងសាច់ឈាមតែប៉ុណ្ណោះ ដោយមិនបានស្វែងរកសេចក្ដីពិត ឬបំណងព្រះហឫទ័យរបស់ព្រះជាម្ចាស់ទាល់តែសោះ។ ពួកគេកំពុងតែប្រឆាំងនឹងព្រះជាម្ចាស់ នៅក្នុងគ្រប់កិច្ចការដែលពួកគេធ្វើ។ ខ្ញុំក៏អ៊ីចឹងដែរ។ នៅពេលដែលខ្ញុំដឹងថា កូនប្រុសខ្ញុំត្រូវបានចាប់ខ្លួន គំនិតដំបូងរបស់ខ្ញុំគឺថា ប៉ូលិសច្បាស់ជាវាយបង្ខំគេឲ្យបដិសេធព្រះជាម្ចាស់ និងក្បត់ពួកអ្នកដឹកនាំ និងអ្នកធ្វើការរបស់ពួកជំនុំមិនខាន។ ខ្ញុំបានគិតថា បើកូនប្រុសខ្ញុំមិនអាចទ្រាំទ្រនឹងការធ្វើទារុណកម្មបាន ហើយក្លាយជាយូដាស គេនឹងបាត់បង់ឱកាសដើម្បីទទួលបានសេចក្ដីសង្រ្គោះ ហើយមិនត្រឹមតែគេមិនអាចទទួលបានព្រះពរនៅថ្ងៃអនាគតប៉ុណ្ណោះទេ គេក៏នឹងត្រូវទទួលទោសនៅក្នុងស្ថាននរកផងដែរ។ ដោយសារកូនប្រុសខ្ញុំនៅក្មេង ខ្ញុំក៏បានឆ្ងល់ដែរថា តើគេនឹងរស់នៅយ៉ាងម៉េចទៅថ្ងៃអនាគត បើការវាយដំនោះធ្វើឲ្យគេពិការ។ ហើយបើគេត្រូវគេវាយឲ្យស្លាប់ ខ្ញុំនឹងបាត់បង់កូនប្រុសខ្ញុំជារៀងរហូត។ ដោយគិតពីផលវិបាកដ៏ធ្ងន់ធ្ងរទាំងនេះ ការត្អូញត្អែរចំពោះព្រះជាម្ចាស់ក៏បានកើតឡើងនៅក្នុងចិត្តខ្ញុំ ហើយខ្ញុំបានស្ដីបន្ទោសព្រះជាម្ចាស់ ដែលមិនបានមើលថែ និងការពារកូនប្រុសខ្ញុំ ថែមទាំងហ៊ានជជែកវែកញែក និងស្រែកតវ៉ាដាក់ទ្រង់ទៀតផង។ តើហេតុផលរបស់ខ្ញុំនៅឯណា? តើភាពជាមនុស្សរបស់ខ្ញុំនៅឯណា? ដោយបានឃើញថាមនុស្សដែលរស់នៅដោយពឹងផ្អែកលើមនោសញ្ចេតនា អាចប្រឆាំងនឹងព្រះជាម្ចាស់គ្រប់ពេលវេលា និងគ្រប់ទីកន្លែង ទើបខ្ញុំយល់ពីមូលហេតុដែលព្រះជាម្ចាស់បានបើកសម្ដែងប្រាប់យើងថា «មនោសញ្ចេតនាគឺជាសត្រូវរបស់ទ្រង់»។

ក្នុងអំឡុងពេលនៃការស្វែងរករបស់ខ្ញុំ ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ «វាគឺជាអារម្មណ៍ដែលខ្ញុំតែងតែមានដែលថាផ្លូវដែលព្រះជាម្ចាស់ដឹកនាំយើងឱ្យដើរគឺមិនទៅត្រង់ទេ ប៉ុន្តែគឺជាផ្លូវដែលបត់បែនពោរពេញដោយគ្រលុក ជាងនេះទៅទៀត ព្រះជាម្ចាស់មានព្រះបន្ទូលថា ផ្លូវដែលមានថ្មកាន់តែច្រើន វាកាន់តែអាចបង្ហាញពីដួងចិត្តដែលប្រកបដោយសេចក្តីស្រឡាញ់របស់យើង។ ប៉ុន្តែគ្មាននរណាម្នាក់នៃពួកយើងអាចបើកផ្លូវបែបនេះបានទេ។ តាមបទពិសោធរបស់ខ្ញុំ ខ្ញុំបានដើរលើផ្លូវដែលពិបាក និងមានគ្រោះថ្នាក់ជាច្រើន ហើយខ្ញុំបានស៊ូទ្រាំនឹងការរងទុក្ខជាខ្លាំង។ ពេលខ្លះខ្ញុំមានទុក្ខខ្លាំងណាស់រហូតខ្ញុំចង់ស្រែកយំ ប៉ុន្តែខ្ញុំបានដើរតាមផ្លូវនេះរហូតមកដល់សព្វថ្ងៃនេះ។ ខ្ញុំជឿជាក់ថា នេះគឺជាផ្លូវដែលដឹកនាំដោយព្រះជាម្ចាស់ ដូច្នេះខ្ញុំស៊ូទ្រាំនឹងទារុណកម្មនៃរាល់ការរងទុក្ខទាំងអស់ ហើយបន្តដំណើរទៅមុខទៀត។ ដ្បិតនេះជាអ្វីដែលព្រះជាម្ចាស់បានកំណត់ ដូច្នេះតើអ្នកណាអាចរួចខ្លួនបាន? ខ្ញុំមិនស្នើសុំទទួលការប្រទានពរណាមួយឡើយ អ្វីដែលខ្ញុំស្នើសុំ គឺខ្ញុំអាចដើរតាមផ្លូវដែលខ្ញុំគួរដើរស្របតាមបំណងព្រះហឫទ័យរបស់ព្រះជាម្ចាស់។ ខ្ញុំមិនស្វះស្វែងធ្វើត្រាប់តាមអ្នកដទៃ ដើរតាមផ្លូវដែលពួកគេដើរនោះទេ។ អ្វីដែលខ្ញុំស្វះស្វែង គឺខ្ញុំអាចបំពេញនូវការប្រឹងប្រែងដោយស្មោះត្រង់របស់ខ្ញុំដើម្បីដើរតាមផ្លូវដែលបានកំណត់ឱ្យខ្ញុំរហូតដល់ទីបញ្ចប់។ ខ្ញុំមិនបានសុំជំនួយពីអ្នកដទៃទេ។ និយាយឱ្យត្រង់ទៅ ខ្ញុំក៏មិនអាចជួយអ្នកដទៃបានដែរ។ វាហាក់ដូចជាថាខ្ញុំងាយទទួលអារម្មណ៍ខ្លាំងណាស់លើបញ្ហានេះ។ ខ្ញុំមិនដឹងថាអ្នកដទៃគិតបែបណាទេ។ នេះក៏ព្រោះតែខ្ញុំតែងតែជឿជាក់ថា បរិមាណដែលបុគ្គលម្នាក់ៗត្រូវរងទុក្ខ និងចម្ងាយដែលពួកគេត្រូវដើរលើផ្លូវរបស់ពួកគេ គឺត្រូវបានកំណត់ដោយព្រះជាម្ចាស់ ហើយគ្មាននរណាម្នាក់អាចជួយអ្នកដទៃបានពិតប្រាកដនោះទេ» (ដកស្រង់ពី «ផ្លូវ ... (៦)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថាតើមនុស្សម្នាក់ត្រូវរងទុក្ខប៉ុនណា និងឆ្លងកាត់បរិយាកាសបែបណានៅក្នុងជីវិតរបស់ពួកគេនោះ គឺសុទ្ធតែត្រូវបានព្រះជាម្ចាស់កំណត់ទុកជាមុនតាំងពីយូរលង់ណាស់មកហើយ។ ខ្ញុំគួរតែប្រគល់កូនប្រុសរបស់ខ្ញុំទៅក្នុងព្រះហស្តរបស់ព្រះជាម្ចាស់ ហើយចុះចូលនឹងអធិបតេយ្យភាព និងការរៀបចំរបស់ទ្រង់។ នេះគឺជាហេតុផល និងការអនុវត្តដែលខ្ញុំគួរតែមាន។ កូនប្រុសរបស់ខ្ញុំជឿលើព្រះជាម្ចាស់មិនបានយូរប៉ុន្មានទេ ហើយគេគ្មានការវែកញែកដឹងខុសត្រូវចំពោះសារជាតិនៃនាគដ៏ធំមានសម្បុរក្រហម ដែលស្អប់ព្រះជាម្ចាស់ និងសេចក្ដីពិតនោះទេ។ ការដែលគេត្រូវបានចាប់ខ្លួននៅពេលនេះ ហើយនឹងត្រូវស៊ូទ្រាំនឹងការរងទុក្ខ គឺមានបំណងព្រះហឫទ័យដ៏ល្អរបស់ព្រះជាម្ចាស់នៅក្នុងនោះ ហើយលើសពីនេះទៅទៀត វាក៏មានមេរៀនដែលកូនប្រុសខ្ញុំគួរតែរៀនផងដែរ។ ខ្ញុំបានគិតពីបងប្អូនប្រុសស្រីជាច្រើនដែលត្រូវបានចាប់ខ្លួន និងបៀតបៀនដោយនាគដ៏ធំមានសម្បុរក្រហម ហើយពួកគេទាំងអស់គ្នាបានរងទុក្ខយ៉ាងច្រើន ប៉ុន្តែ បទពិសោធទាំងនេះបានផ្ដល់ឲ្យពួកគេនូវជំនឿដ៏ពិតប្រាកដចំពោះព្រះជាម្ចាស់។ នៅកណ្ដាលការឈឺចាប់ និងទុក្ខវេទនា ពួកគេសុខចិត្តជាប់គុកអស់មួយជីវិត ជាជាងក្បត់ព្រះជាម្ចាស់ ដោយបានយកឈ្នះលើសាច់ឈាមរបស់ពួកគេ និងលើសាតាំង ហើយនៅទីបំផុត បានធ្វើបន្ទាល់ដ៏ល្អ និងយ៉ាងខ្លាំងក្លាថ្វាយព្រះជាម្ចាស់។ ខ្ញុំក៏បានគិតពីបទពិសោធផ្ទាល់ខ្លួនរបស់ខ្ញុំដែរ នៅពេលដែលត្រូវបានចាប់ខ្លួន។ ទោះបីជាសាច់ឈាមរបស់ខ្ញុំបានរងទុក្ខបន្តិចបន្តួចនៅពេលនោះក៏ដោយ ហើយទោះបីជាខ្ញុំមានចិត្តខ្លាច និងទន់ខ្សោយ នៅពេលឆ្លងកាត់ការធ្វើទារុណកម្មក៏ដោយ នៅពេលដែលខ្ញុំបានអធិស្ឋានដល់ព្រះជាម្ចាស់ ហើយត្រូវបានដឹកនាំដោយព្រះបន្ទូលរបស់ទ្រង់ ជំនឿរបស់ខ្ញុំចំពោះទ្រង់ក៏បានកើនឡើងដែរ។ តាមរយៈបទពិសោធនេះ ខ្ញុំមិនត្រឹមតែបានរៀនវែកញែកដឹងខុសត្រូវពីសារជាតិដ៏អាក្រក់របស់នាគដ៏ធំមានសម្បុរក្រហម ដែលប្រឆាំងនឹងព្រះជាម្ចាស់ប៉ុណ្ណោះទេ ខ្ញុំក៏ទទួលបានការយល់ដឹងខ្លះៗអំពីសព្វានុភាព និងអធិបតេយ្យភាពរបស់ព្រះជាម្ចាស់ផងដែរ។ ដោយមានការយល់ដឹងនេះ ខ្ញុំសុខចិត្តប្រគល់កូនប្រុសរបស់ខ្ញុំទៅក្នុងព្រះហស្តរបស់ព្រះជាម្ចាស់ ហើយបណ្ដោយឲ្យព្រះជាម្ចាស់ចាត់ចែង និងរៀបចំអ្វីៗទាំងអស់។

មួយខែក្រោយមក កូនប្រុសរបស់ខ្ញុំបានត្រឡប់មកវិញ ដោយទឹកមុខស្លេកស្លាំង ហើយគ្មានស្មារតីល្អ។ ខ្នាតកម្ពស់កូនប្រុសរបស់ខ្ញុំនៅក្មេងខ្ចី ហើយគេមិនហ៊ានទទួលស្គាល់ថា គេជឿលើព្រះដ៏មានគ្រប់ព្រះចេស្ដាឡើយ ដូច្នេះហើយ នៅទីបំផុត ពួកគេក៏បានដោះលែងគេវិញ។ បន្ទាប់ពីបានឆ្លងកាត់ការបរាជ័យនេះ កូនប្រុសរបស់ខ្ញុំបានរៀនមេរៀនខ្លះៗ ហើយក៏មានការវែកញែកដឹងខុសត្រូវកាន់តែខ្លាំងចំពោះនាគដ៏ធំមានសម្បុរក្រហម។ គេក៏បានឃើញដែរថា ខ្នាតកម្ពស់របស់គេនៅក្មេងខ្ចីពេក ហើយជំនឿរបស់គេចំពោះព្រះជាម្ចាស់មិនមែនជាជំនឿពិតប្រាកដទាល់តែសោះ។ ប្រាំមួយខែក្រោយមក គេក៏បានចាប់ផ្ដើមបំពេញភារកិច្ចរបស់ខ្លួនឡើងវិញ។

នៅថ្ងៃមួយក្នុងខែតុលា ឆ្នាំ២០២៣ ខ្ញុំបានទទួលសំបុត្រមួយពីពួកជំនុំ ដែលប្រាប់ថា កូនប្រុសរបស់ខ្ញុំត្រូវបានចាប់ខ្លួនម្ដងទៀត។ មនុស្សជាង ៣០ នាក់ត្រូវបានចាប់ខ្លួនពីពួកជំនុំរបស់កូនប្រុសខ្ញុំ ក្នុងនោះក៏មានទាំងពួកអ្នកដឹកនាំ និងអ្នកធ្វើការផងដែរ។ ខ្ញុំបានគិតពីការដែលកូនប្រុសខ្ញុំមានប្រវត្តិជាប់ចាប់ខ្លួនរួចហើយ ហើយថាបើប៉ូលិសដឹងថា គេធ្លាប់ធ្វើជាអ្នកដឹកនាំ ពួកគេច្បាស់ជាបង្ខំគេឲ្យក្បត់ប្រាក់កាសរបស់ពួកជំនុំ និងពួកអ្នកដឹកនាំ និងអ្នកធ្វើការជាមិនខាន ហើយបង្ខំឲ្យចុះហត្ថលេខាលើសេចក្ដីថ្លែងការណ៍បីច្បាប់ ដើម្បីបោះបង់ជំនឿរបស់គេ។ ឥឡូវនេះគឺជាពេលវេលាដែលព្រះជាម្ចាស់កំពុងបើកសម្ដែងពីមនុស្ស ហើយញែកពួកគេទៅតាមប្រភេទរបស់ពួកគេ។ បើកូនប្រុសរបស់ខ្ញុំត្រូវបានបក្សកុម្មុយនិស្តលាងខួរក្បាល ឬបើគេមិនអាចទ្រាំទ្រនឹងការធ្វើទារុណកម្មបាន ហើយចុះហត្ថលេខាលើសេចក្ដីថ្លែងការណ៍បីច្បាប់ ហើយក្បត់ព្រះជាម្ចាស់ គេនឹងបើកទ្វារទៅកាន់ស្ថាននរក ហើយបាត់បង់ឱកាសដើម្បីបានសង្គ្រោះមិនខាន។ ដោយគិតពីរឿងនេះ ខ្ញុំមានអារម្មណ៍ដូចជាមានអ្វីមួយមកណែននៅក្នុងទ្រូងខ្ញុំ ហើយខ្ញុំក៏ចាប់ផ្ដើមព្រួយបារម្ភពីអនាគត និងជោគវាសនារបស់កូនប្រុសខ្ញុំ ហើយគ្មានអារម្មណ៍បំពេញភារកិច្ចរបស់ខ្លួនឡើយ។ នៅក្នុងចិត្តខ្ញុំ ខ្ញុំបានអធិស្ឋានឲ្យកូនប្រុសខ្ញុំឥតឈប់ឈរ ដោយទូលសូមឲ្យព្រះជាម្ចាស់បង្ហាញសេចក្ដីមេត្តាករុណា និងការពារកូនប្រុសខ្ញុំ ដើម្បីឲ្យគេអាចឆ្លងផុតគ្រាលំបាកនេះដោយសុវត្ថិភាព។ បងប្អូនប្រុសស្រីពីរបីនាក់បានឃើញថា ខ្ញុំមានអារម្មណ៍ធ្លាក់ទឹកចិត្ត ហើយដកដង្ហើមធំទាំងអស់សង្ឃឹមពេញមួយថ្ងៃ ហើយពួកគេបានប្រកបគ្នាជាមួយខ្ញុំអំពីបំណងព្រះហឫទ័យរបស់ព្រះជាម្ចាស់ ហើយក៏បានរកព្រះបន្ទូលទ្រង់ជាច្រើនដើម្បីជួយខ្ញុំផងដែរ។ ខ្ញុំបានដឹងថា ខ្ញុំត្រូវបានមនោសញ្ចេតនារបស់ខ្ញុំដាក់កំហិតម្ដងទៀតហើយ ដូច្នេះហើយ ខ្ញុំក៏បានអធិស្ឋានដល់ព្រះជាម្ចាស់ថា៖ «ព្រះជាម្ចាស់អើយ កូនប្រុសរបស់ទូលបង្គំត្រូវបានប៉ូលិសចាប់ខ្លួនយកទៅម្ដងទៀតហើយ។ ទូលបង្គំនៅតែគិតវិលវល់ពីរឿងនេះ ហើយកំពុងតែបារម្ភពីជីវិតរបស់គេ ព្រមទាំងអនាគត និងជោគវាសនារបស់គេ។ សូមទ្រង់ដឹកនាំទូលបង្គំឲ្យស្វែងរកសេចក្ដីពិត ហើយកុំឲ្យជាប់កំហិតនៅក្នុងរឿងនេះអី»។

ក្រោយមក ខ្ញុំបាននឹកឃើញពីការប្រកបគ្នារបស់ព្រះជាម្ចាស់ ស្តីពីការប្រលែងចោលនូវការរំពឹងទុករបស់ខ្លួនចំពោះកូនៗ ហើយខ្ញុំក៏បានរកឃើញព្រះបន្ទូលទាំងនោះ ហើយអានវា។ ព្រះដ៏មានគ្រប់ព្រះចេស្ដាមានបន្ទូលថា៖ «ឪពុកម្តាយខ្លះដែលល្ងង់ខ្លៅ មើលមិនធ្លុះពីជីវិត ឬជោគវាសនា មិនទទួលស្គាល់អធិបតេយ្យភាពរបស់ព្រះជាម្ចាស់ ហើយងាយនឹងប្រព្រឹត្តរឿងល្ងង់ខ្លៅ នៅពេលដែលពាក់ព័ន្ធនឹងរឿងកូនៗរបស់ពួកគេ។ ឧទាហរណ៍ បន្ទាប់ពីកូនៗរបស់ពួកគេឯករាជ្យ ពួកគេអាចនឹងជួបប្រទះស្ថានភាពពិសេសៗ ការលំបាក ឬហេតុការណ៍ធំៗមួយចំនួន។ អ្នកខ្លះប្រឈមនឹងជំងឺ អ្នកខ្លះជាប់ពាក់ព័ន្ធនឹងបណ្តឹង អ្នកខ្លះលែងលះគ្នា អ្នកខ្លះត្រូវគេបោកប្រាស់ និងឆបោក ហើយអ្នកខ្លះទៀតត្រូវគេចាប់ជំរិត ធ្វើបាប វាយដំយ៉ាងធ្ងន់ធ្ងរ ឬប្រឈមមុខនឹងសេចក្តីស្លាប់។ ថែមទាំងមានអ្នកខ្លះធ្លាក់ខ្លួនប្រើប្រាស់គ្រឿងញៀនទៀតផង ជាដើម។ តើឪពុកម្តាយគួរធ្វើដូចម្តេចនៅក្នុងស្ថានភាពពិសេសៗ និងធ្ងន់ធ្ងរទាំងនេះ? តើប្រតិកម្មជាទូទៅរបស់ឪពុកម្តាយភាគច្រើនគឺជាអ្វីដែរ? ក្នុងនាមជាភាវៈដែលព្រះបានបង្កើត ដែលមានតួនាទីជាឪពុកម្តាយផងនោះ តើពួកគេធ្វើនូវអ្វីដែលខ្លួនគួរធ្វើដែរឬទេ? កម្រណាស់ដែលឪពុកម្តាយឮដំណឹងបែបនេះ ហើយមានប្រតិកម្មដូចជាពេលដែលរឿងនោះបានកើតឡើងចំពោះអ្នកដទៃ។ សក់របស់ឪពុកម្តាយភាគច្រើនប្រែជាស្កូវភ្លាមៗ ដោយសារតែការពិបាកចិត្ត ពួកគេគេងមិនលក់ពីមួយយប់ទៅមួយយប់ នៅពេលថ្ងៃក៏គ្មានចំណង់ចង់ញ៉ាំអាហារ ខ្វល់ខ្វាយគិតគ្រប់បែបយ៉ាង ហើយអ្នកខ្លះថែមទាំងយំសោកយ៉ាងជូរចត់ រហូតដល់ភ្នែកឡើងក្រហម និងគ្មានទឹកភ្នែកសល់ទៀតផង។ ពួកគេអធិដ្ឋានយ៉ាងក្លៀវក្លាទៅកាន់ព្រះជាម្ចាស់ សូមឱ្យព្រះជាម្ចាស់យោគយល់ដល់សេចក្តីជំនឿរបស់ខ្លួន ហើយការពារកូនៗរបស់ពួកគេ បង្ហាញព្រះគុណ និងប្រទានពរដល់ពួកគេ បង្ហាញសេចក្តីមេត្តាករុណា និងទុកជីវិតឱ្យពួកគេ។ ក្នុងនាមជាឪពុកម្តាយស្ថិតក្នុងស្ថានភាពបែបនេះ រាល់ភាពទន់ខ្សោយ ភាពទន់ជ្រាយ និងមនោសញ្ចេតនាជាមនុស្សរបស់ពួកគេចំពោះកូនៗរបស់ខ្លួន ត្រូវបានលាតត្រដាងទាំងអស់។ តើមានអ្វីផ្សេងទៀតដែលត្រូវបានបើកបង្ហាញ? គឺការបះបោរប្រឆាំងនឹងព្រះជាម្ចាស់របស់ពួកគេ។ ពួកគេអង្វរករព្រះជាម្ចាស់ និងអធិដ្ឋានទៅកាន់ទ្រង់ ដោយទូលអង្វរទ្រង់ឱ្យការពារកូនៗរបស់ពួកគេពីគ្រោះមហន្តរាយ។ ទោះបីជាគ្រោះមហន្តរាយកើតឡើងក៏ដោយ ក៏ពួកគេអធិដ្ឋានសូមកុំឱ្យកូនៗរបស់ពួកគេស្លាប់ សូមឱ្យពួកគេអាចគេចផុតពីគ្រោះថ្នាក់ សូមកុំឱ្យពួកគេត្រូវមនុស្សអាក្រក់ធ្វើបាប សូមកុំឱ្យជំងឺរបស់ពួកគេកាន់តែធ្ងន់ធ្ងរ ប៉ុន្តែបានធូរស្បើយឡើងវិញ ជាដើម។ តើតាមពិតទៅ ពួកគេកំពុងអធិដ្ឋានសុំអ្វីដែរ? (ព្រះជាម្ចាស់អើយ ជាមួយនឹងការអធិដ្ឋានទាំងនេះ ពួកគេកំពុងតែទាមទារពីព្រះជាម្ចាស់ ដោយមានបង្កប់នូវការត្អូញត្អែរ។) ក្នុងទិដ្ឋភាពមួយ ពួកគេពិតជាមិនពេញចិត្តជាខ្លាំងចំពោះស្ថានភាពលំបាករបស់កូនៗពួកគេ ដោយត្អូញត្អែរថា ព្រះជាម្ចាស់មិនគួរអនុញ្ញាតឱ្យរឿងបែបនេះកើតឡើងចំពោះកូនៗរបស់ពួកគេឡើយ។ ការមិនពេញចិត្តរបស់ពួកគេគឺលាយឡំជាមួយនឹងការត្អូញត្អែរ ហើយពួកគេទូលសូមឱ្យព្រះជាម្ចាស់ផ្លាស់ប្តូរព្រះតម្រិះរបស់ទ្រង់ និងកុំធ្វើបែបនេះ សូមទ្រង់រំដោះកូនៗរបស់ពួកគេចេញពីគ្រោះថ្នាក់ និងការពារពួកគេឱ្យមានសុវត្ថិភាព សូមទ្រង់ប្រោសជំងឺរបស់ពួកគេឱ្យជាសះស្បើយ សូមទ្រង់ជួយពួកគេឱ្យរួចផុតពីបណ្តឹង សូមទ្រង់បញ្ចៀសគ្រោះមហន្តរាយនៅពេលដែលវាកើតឡើង ជាដើម។ សរុបមក គឺដើម្បីឱ្យអ្វីៗគ្រប់យ៉ាងប្រព្រឹត្តទៅដោយរលូន។ តាមរយៈការអធិដ្ឋានបែបនេះ ក្នុងទិដ្ឋភាពមួយ ពួកគេកំពុងតែត្អូញត្អែរអំពីព្រះជាម្ចាស់ ហើយក្នុងទិដ្ឋភាពមួយទៀត ពួកគេកំពុងតែទាមទារពីទ្រង់។ តើនេះមិនមែនជាការបង្ហាញពីការបះបោរប្រឆាំងទេឬ? (មែនហើយ។) ពួកគេកំពុងនិយាយដោយប្រយោលថា អ្វីដែលព្រះជាម្ចាស់កំពុងធ្វើគឺមិនត្រឹមត្រូវ ឬមិនល្អ ហើយថាទ្រង់មិនគួរធ្វើបែបនេះឡើយ។ ដោយសារតែទាំងនេះគឺជាកូនៗរបស់ពួកគេ ហើយពួកគេជាអ្នកជឿ ពួកគេគិតថាព្រះជាម្ចាស់មិនគួរអនុញ្ញាតឱ្យរឿងបែបនេះកើតឡើងចំពោះកូនៗរបស់ពួកគេឡើយ។ កូនៗរបស់ពួកគេគឺខុសពីអ្នកដទៃ។ ពួកគេគួរតែទទួលបានការប្រទានពរជាពិសេសពីព្រះជាម្ចាស់។ ដោយសារតែសេចក្តីជំនឿរបស់ពួកគេលើព្រះជាម្ចាស់ ទ្រង់គួរតែប្រទានពរដល់កូនៗរបស់ពួកគេ ហើយប្រសិនបើទ្រង់មិនធ្វើដូច្នោះទេ ពួកគេកើតទុក្ខ យំសោក បញ្ចេញកំហឹង ហើយលែងចង់ដើរតាមព្រះជាម្ចាស់ទៀតហើយ។ ប្រសិនបើកូនរបស់ពួកគេស្លាប់ ពួកគេមានអារម្មណ៍ថា ពួកគេក៏មិនអាចរស់នៅបន្តទៀតបានដែរ។ តើនោះជាមនោសញ្ចេតនាដែលពួកគេមាននៅក្នុងចិត្តមែនទេ? (មែនហើយ។) តើនេះមិនមែនជាទម្រង់នៃការតវ៉ាប្រឆាំងនឹងព្រះជាម្ចាស់ទេឬ? (មែនហើយ។) នេះគឺជាការតវ៉ាប្រឆាំងនឹងព្រះជាម្ចាស់ហើយ។ ... នៅពេលដែលព្រះជាម្ចាស់ចាត់ចែង ឬគ្រប់គ្រងជោគវាសនារបស់អ្នកដទៃ អ្នកគិតថាវាមិនអីទេ ដរាបណាវាមិនពាក់ព័ន្ធនឹងអ្នក។ ប៉ុន្តែអ្នកគិតថា ទ្រង់មិនគួរគ្រប់គ្រងជោគវាសនាកូនៗរបស់អ្នកឡើយ មែនទេ? នៅក្នុងព្រះនេត្ររបស់ព្រះជាម្ចាស់ មនុស្សជាតិទាំងអស់គឺស្ថិតនៅក្រោមអធិបតេយ្យភាពរបស់ព្រះជាម្ចាស់ ហើយគ្មាននរណាម្នាក់អាចគេចផុតពីអធិបតេយ្យភាព និងការរៀបចំដែលបានកំណត់ដោយព្រះហស្តរបស់ព្រះជាម្ចាស់បានឡើយ។ ហេតុអ្វីបានជាកូនៗរបស់អ្នកត្រូវតែជាករណីលើកលែង? អធិបតេយ្យភាពរបស់ព្រះជាម្ចាស់ត្រូវបានកំណត់ទុក និងរៀបចំផែនការដោយទ្រង់ផ្ទាល់។ តើវាត្រឹមត្រូវទេដែលអ្នកចង់ផ្លាស់ប្តូរវា? (ទេ មិនត្រឹមត្រូវទេ។) វាមិនត្រឹមត្រូវឡើយ។ ដូច្នេះ មនុស្សមិនត្រូវធ្វើរឿងល្ងង់ខ្លៅ ឬគ្មានហេតុផលឡើយ។ អ្វីក៏ដោយដែលព្រះជាម្ចាស់ធ្វើគឺផ្អែកលើហេតុនិងផលពីអតីតជាតិ តើការនោះពាក់ព័ន្ធអ្វីនឹងអ្នកទៅ? ប្រសិនបើអ្នកប្រឆាំងនឹងអធិបតេយ្យភាពរបស់ព្រះជាម្ចាស់ នោះអ្នកកំពុងតែដើរទៅរកសេចក្ដីស្លាប់ហើយ។ ប្រសិនបើអ្នកមិនចង់ឱ្យកូនៗរបស់អ្នកជួបប្រទះរឿងទាំងនេះ នោះគឺកើតចេញពីមនោសញ្ចេតនា មិនមែនពីយុត្តិធម៌ សេចក្តីមេត្តាករុណា ឬសេចក្តីសប្បុរសនោះទេ ពោលគឺវាគ្រាន់តែជាឥទ្ធិពលនៃមនោសញ្ចេតនារបស់អ្នកប៉ុណ្ណោះ។ ... ទំនាក់ទំនងពិតប្រាកដដែលមានរវាងមនុស្ស មិនមែនផ្អែកលើចំណងសាច់ឈាមនោះទេ ប៉ុន្តែវាគឺជាទំនាក់ទំនងរវាងភាវៈមានជីវិតមួយ និងភាវៈមានជីវិតមួយទៀតដែលព្រះជាម្ចាស់បានបង្កើត។ ទំនាក់ទំនងប្រភេទនេះមិនមានចំណងសាច់ឈាមឡើយ។ វាគ្រាន់តែជាទំនាក់ទំនងរវាងភាវៈមានជីវិតឯករាជ្យពីរតែប៉ុណ្ណោះ។ ប្រសិនបើអ្នកគិតអំពីរឿងនេះចេញពីជ្រុងនេះ នោះក្នុងនាមជាឪពុកម្តាយ នៅពេលដែលកូនៗរបស់អ្នកអកុសលធ្លាក់ខ្លួនឈឺ ឬជីវិតរបស់ពួកគេស្ថិតក្នុងគ្រោះថ្នាក់ អ្នកគួរតែប្រឈមមុខនឹងបញ្ហាទាំងនេះឱ្យបានត្រឹមត្រូវ។ អ្នកមិនគួរលះបង់ពេលវេលាដែលអ្នកនៅសល់ លះបង់មាគ៌ាដែលអ្នកគួរដើរ ឬទំនួលខុសត្រូវ និងកាតព្វកិច្ចដែលអ្នកគួរតែបំពេញ ដោយសារតែសំណាងអាក្រក់ ឬការបាត់បង់កូនៗរបស់អ្នកនោះឡើយ ពោលគឺអ្នកគួរតែប្រឈមមុខនឹងបញ្ហានេះឱ្យបានត្រឹមត្រូវ។ ប្រសិនបើអ្នកមានគំនិត និងទស្សនៈត្រឹមត្រូវ ហើយអាចមើលធ្លុះរឿងទាំងនេះបាន នោះអ្នកនឹងអាចយកឈ្នះលើភាពអស់សង្ឃឹម ទុក្ខសោក និងការនឹករឭកបានយ៉ាងឆាប់រហ័ស» (ដកស្រង់ពី «របៀបដេញតាមសេចក្ដីពិត (១៩)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ពេលអានព្រះបន្ទូលរបស់ព្រះជាម្ចាស់ ខ្ញុំបានយល់ថា ដើមឡើយ មនុស្សគឺជាភាវៈរស់ឯករាជ្យ ដែលគ្មានទំនាក់ទំនងអ្វីនឹងគ្នាទេ។ លុះត្រាតែព្រលឹងបានចាប់កំណើតឡើងវិញ ហើយចូលមកក្នុងពិភពរូបិយនេះ ទើបមនុស្សមានគ្រួសារ មានប្ដីប្រពន្ធ ឪពុកកូនប្រុស ម្ដាយកូនស្រី និងទំនាក់ទំនងផ្សេងៗទៀតបែបនេះ។ ប៉ុន្តែ នៅពេលនិយាយពីសារជាតិរបស់មនុស្សម្នាក់ គឺដើមឡើយគ្មានទំនាក់ទំនងអ្វីនឹងគ្នាទេ។ ប៉ុន្តែ មនុស្សមិនអាចមើលឃើញរឿងបែបនេះច្បាស់លាស់ទេ ដោយពួកគេបានដាក់ចំណងគ្រួសារខាងសាច់ឈាម និងទំនាក់ទំនងតាមខ្សែលោហិត ឲ្យខ្ពស់ជាងអ្វីៗទាំងអស់។ នៅពេលដែលកូនៗរបស់ពួកគេប្រឈមមុខនឹងគ្រោះមហន្តរាយ និងជំងឺឈឺថ្កាត់ ឬនៅពេលដែលជីវិតកូនៗរបស់ពួកគេស្ថិតក្នុងគ្រោះថ្នាក់ ឪពុកម្ដាយរស់នៅក្នុងមនោសញ្ចេតនារបស់ពួកគេ ហើយឈឺចាប់យ៉ាងខ្លាំង រហូតដល់ពួកគេប្រាថ្នាចង់ស្លាប់ទៅវិញ។ តាមពិតទៅ តើមនុស្សដើរតាមផ្លូវមួយណា ហើយមានជោគវាសនាបែបណា គឺត្រូវបានព្រះជាម្ចាស់កំណត់ទុកជាមុនតាំងពីយូរលង់ណាស់មកហើយ ហើយមិនមែនសម្រាប់ឲ្យឪពុកម្ដាយជាអ្នកសម្រេចនោះទេ។ ឧទាហរណ៍ ដូចជាអ្នកជិតខាងរបស់ខ្ញុំ។ ប្ដីប្រពន្ធមួយគូនេះបានរស់នៅយ៉ាងសន្សំសំចៃពេញមួយជីវិតរបស់ពួកគេ ដោយបានចំណាយលុយដែលរកបានដោយការខិតខំទាំងអស់ទៅលើកូនស្រីរបស់ពួកគេ។ ពួកគេបានបញ្ជូននាងទៅសាលាលំដាប់ខ្ពស់ ហើយផ្ដល់ការអប់រំល្អបំផុតដល់នាង ដោយសង្ឃឹមថា នាងអាចមានការងារដែលមានស្ថិរភាព និងមានសន្តិសុខផ្នែកហិរញ្ញវត្ថុនៅថ្ងៃអនាគត។ ប៉ុន្តែ កូនស្រីរបស់ពួកគេមិនបានដើរតាមផ្លូវត្រូវទេ ហើយបានចាប់ផ្ដើមប្រើប្រាស់គ្រឿងញៀនតាំងពីនៅក្មេង។ នៅទីបំផុត នាងត្រូវបានចាប់ខ្លួនពីបទជួញដូរគ្រឿងញៀន ហើយត្រូវបានកាត់ទោសឲ្យជាប់ពន្ធនាគាររយៈពេល ១៣ ឆ្នាំ។ ឪពុកម្ដាយរបស់នាងស្ទើរតែឆ្កួតទៅហើយ។ ហើយក៏មានបងស្រីវ័យក្មេងម្នាក់ ដែលឪពុកម្ដាយរបស់នាងបានទៅធ្វើការឆ្ងាយពីផ្ទះជាច្រើនឆ្នាំ ហើយបានផ្ញើឲ្យនាងរស់នៅជាមួយអ៊ំប្រុសរបស់នាង។ ឪពុកម្ដាយរបស់នាងមិនដែលបានយកចិត្តទុកដាក់នឹងការសិក្សារបស់នាងឡើយ ប៉ុន្តែ នៅទីបំផុត នាងបានប្រឡងជាប់ចូលសាកលវិទ្យាល័យ ហើយបានដើរតាមអ៊ំស្រី និងអ៊ំប្រុសរបស់នាងក្នុងការជឿលើព្រះជាម្ចាស់។ ឥឡូវនេះ បងស្រីម្នាក់នេះកំពុងបំពេញភារកិច្ចរបស់ខ្លួន ហើយដើរតាមផ្លូវដ៏ត្រឹមត្រូវនៅក្នុងជីវិត។ នេះបង្ហាញថា ផ្លូវដែលមនុស្សដើរមិនទាក់ទងទាល់តែសោះទៅនឹងរបៀបដែលឪពុកម្ដាយរបស់ពួកគេមើលថែ និងអប់រំពួកគេនោះទេ ហើយវាក៏មិនមែនជារឿងដែលឪពុកម្ដាយរបស់ពួកគេអាចផ្លាស់ប្ដូរបានដែរ។ ប៉ុន្តែ ខ្ញុំមិនអាចមើលឃើញរឿងទាំងនេះច្បាស់លាស់ទេ ដោយតែងតែព្រួយបារម្ភពីអនាគត និងជោគវាសនារបស់កូនប្រុសខ្ញុំ ហើយមិនអាចបំពេញភារកិច្ចរបស់ខ្លួនជាធម្មតាបាន។ សូម្បីតែការហូប និងផឹកព្រះបន្ទូលរបស់ព្រះជាម្ចាស់របស់ខ្ញុំក៏ត្រូវបានរំខានដែរ។ ខ្ញុំគ្រាន់តែបារម្ភថា បើកូនប្រុសខ្ញុំមិនអាចទ្រាំទ្រនឹងការធ្វើទារុណកម្មបាន ហើយក្បត់ព្រះជាម្ចាស់ ក្លាយជាយូដាស នោះគេនឹងបាត់បង់ឱកាសនៃការសង្គ្រោះមិនខាន។ ខ្ញុំថែមទាំងបានទាមទារឲ្យព្រះជាម្ចាស់ការពារគេពីភាពឃោរឃៅរបស់អារក្សទាំងនោះ ហើយធ្វើឲ្យប្រាកដថា គេបានឆ្លងផុតគ្រាលំបាកនោះដោយសុវត្ថិភាពទៀតផង។ តើខ្ញុំមានហេតុផលសូម្បីតែបន្តិចដែរទេ? ពេលខ្ញុំគិតពិចារណាឲ្យបានដិតដល់ទៅ នៅពេលដែលកូនប្រុសរបស់ខ្ញុំត្រូវបានចាប់ខ្លួនជាលើកដំបូង ខ្នាតកម្ពស់របស់គេនៅក្មេងខ្ចី ហើយគេមិនហ៊ានទទួលស្គាល់ថា គេជឿលើព្រះជាម្ចាស់ទេ។ គេគ្មានទីបន្ទាល់ទេ។ ដប់ឆ្នាំក្រោយមក គេត្រូវបានចាប់ខ្លួនម្ដងទៀត ហើយព្រះជាម្ចាស់ពិតជាបានអនុញ្ញាតឲ្យរឿងនេះកើតឡើងមែន។ ទ្រង់កំពុងតែផ្ដល់ឱកាសឲ្យកូនប្រុសខ្ញុំបានប្រែចិត្ត ទ្រង់កំពុងតែល្បងលគេ។ ប្រសិនបើកូនប្រុសរបស់ខ្ញុំអាចយកឈ្នះលើការដាក់កំហិតនៃឥទ្ធិពលនៃសេចក្ដីងងឹតរបស់នាគដ៏ធំមានសម្បុរក្រហម ហើយប្រថុយជីវិតដើម្បីប្រកាន់ខ្ជាប់នូវទីបន្ទាល់របស់ខ្លួនថ្វាយព្រះជាម្ចាស់បាន នោះការដែលគេត្រូវបានចាប់ខ្លួនលើកនេះ ពិតជាមានអត្ថន័យជ្រាលជ្រៅ និងជាផ្លូវមួយសម្រាប់គេដើម្បីត្រូវបានប្រោសឱ្យគ្រប់លក្ខណ៍។ ប៉ុន្តែ ខ្ញុំបានមើលរឿងរ៉ាវទាំងឡាយដោយផ្អែកលើមនោសញ្ចេតនារបស់ខ្ញុំ ហើយមិនបានស្វែងរកបំណងព្រះហឫទ័យរបស់ព្រះជាម្ចាស់ទេ ដោយគិតថា បរិយាកាសដែលស្រណុកសុខស្រួលដោយគ្មានការរងទុក្ខខាងសាច់ឈាម គឺមានប្រយោជន៍សម្រាប់គេ។ របៀបមើលរឿងរ៉ាវរបស់ខ្ញុំមិនបានស្របតាមបំណងព្រះហឫទ័យរបស់ព្រះជាម្ចាស់ទាល់តែសោះ។ វាពិតជាហួសហេតុពេកហើយ! ថាតើកូនប្រុសរបស់ខ្ញុំអាចប្រកាន់ខ្ជាប់នូវទីបន្ទាល់របស់ខ្លួនបានឬអត់បន្ទាប់ពីត្រូវបានចាប់ខ្លួនលើកនេះ គឺអាស្រ័យលើសារជាតិរបស់គេ អ្វីដែលគេបានដេញតាមជាធម្មតា និងផ្លូវដែលគេបានដើរ។ ខ្ញុំមិនគួរព្រួយបារម្ភខ្លាំងពេកអំពីអនាគត និងជោគវាសនារបស់កូនប្រុសខ្ញុំ ដោយរស់នៅក្នុងការឈឺចាប់នោះទេ។ ពេលយល់ពីរឿងនេះ ចិត្តរបស់ខ្ញុំក៏មានអារម្មណ៍ធូរស្រាលបន្តិច។

ក្នុងអំឡុងពេលនៃការស្វែងរករបស់ខ្ញុំ ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ «ក្រៅពីការផ្ដល់កំណើត និងការចិញ្ចឹមបីបាច់ ទំនួលខុសត្រូវរបស់ឪពុកម្ដាយនៅក្នុងជីវិតកូនៗរបស់ពួកគេ គឺគ្រាន់តែផ្ដល់នូវបរិយាកាសខាងក្រៅមួយ ដើម្បីឲ្យពួកគេលូតលាស់ប៉ុណ្ណោះ ពោលគឺមានតែប៉ុណ្ណឹងឯង ព្រោះថាក្រៅពីការកំណត់ទុកជាមុនរបស់ព្រះអាទិករ គ្មានអ្វីមួយមានឥទ្ធិពលលើវាសនារបស់មនុស្សម្នាក់ឡើយ។ គ្មាននរណាម្នាក់អាចគ្រប់គ្រងលើអនាគតបែបណាដែលមនុស្សម្នាក់នឹងមានឡើយ ពោលគឺវាត្រូវបានកំណត់ទុកជាមុនយូរមកហើយ ហើយសូម្បីតែឪពុកម្ដាយរបស់គេក៏មិនអាចផ្លាស់ប្ដូរវាសនារបស់គេបានដែរ។ ពាក់ព័ន្ធនឹងវាសនា មនុស្សគ្រប់គ្នាមានភាពឯករាជ្យ ហើយមនុស្សគ្រប់គ្នាមានវាសនារបស់ខ្លួន។ ដូច្នេះ គ្មានឪពុកម្ដាយណាម្នាក់អាចរារាំងវាសនានៅក្នុងជីវិតរបស់គេទាល់តែសោះ ហើយក៏គ្មានឪពុកម្ដាយណាម្នាក់អាចជួយជំរុញពួកគេសូម្បីតែបន្តិចបានដែរ នៅពេលនិយាយអំពីតួនាទីដែលពួកគេដើរតួនៅក្នុងជីវិត។ អាចនិយាយបានថា ទោះបីជាមនុស្សម្នាក់ត្រូវបានកំណត់ទុកជាមុនឱ្យកើតក្នុងគ្រួសារបែបណា និងលូតលាស់ក្នុងបរិយាកាសបែបណាក៏ដោយ ក៏អ្វីៗទាំងនេះគ្មានអ្វីក្រៅពីលក្ខខណ្ឌជាមុនសម្រាប់ការបំពេញបេសកកម្មរបស់ពួកគេនៅក្នុងជីវិតដែរ។ អ្វីៗទាំងនេះមិនបានកំណត់វាសនារបស់មនុស្សម្នាក់នៅក្នុងជីវិត ឬជោគវាសនាបែបណាដែលមនុស្សម្នាក់ត្រូវបំពេញបេសកកម្មរបស់ខ្លួនឡើយ។ ដូច្នេះហើយ គ្មានឪពុកម្ដាយណាម្នាក់អាចជួយពួកគេឱ្យសម្រេចបេសកកម្មរបស់ខ្លួននៅក្នុងជីវិតបានឡើយ ហើយដូចគ្នានេះដែរ ក៏គ្មានសាច់ញាតិណាម្នាក់អាចជួយពួកគេឱ្យបំពេញតួនាទីរបស់ខ្លួនក្នុងជីវិតបានល្អដែរ។ របៀបដែលមនុស្សម្នាក់សម្រេចបេសកកម្មរបស់ខ្លួន និងបរិយាកាសរស់នៅបែបណាដែលពួកគេបំពេញតួនាទីរបស់ខ្លួន គឺត្រូវបានកំណត់ទាំងស្រុងដោយវាសនារបស់ពួកគេនៅក្នុងជីវិត។ អាចនិយាយម្យ៉ាងទៀតបានថា គ្មានលក្ខខណ្ឌសត្យានុម័តណាមួយអាចមានឥទ្ធិពលលើបេសកកម្មរបស់មនុស្សម្នាក់ ដែលត្រូវបានកំណត់ទុកជាមុនដោយព្រះអាទិករនោះឡើយ។ មនុស្សទាំងអស់ធំពេញវ័យនៅក្នុងបរិយាកាសជាក់លាក់ដែលពួកគេលូតលាស់ឡើង រួចហើយបន្តិចម្ដងៗ និងមួយជំហានម្ដងៗ ពួកគេចាប់ផ្ដើមដើរនៅលើផ្លូវជីវិតរៀងៗខ្លួន និងសម្រេចវាសនាដែលព្រះអាទិករបានគ្រោងទុកសម្រាប់ពួកគេ។ តាមធម្មតាដោយមិនអាចចៀសបាន ពួកគេចូលទៅក្នុងសមុទ្រដ៏ធំល្វឹងល្វើយនៃភាពជាមនុស្ស និងទទួលយកតួនាទីរៀងៗខ្លួននៅក្នុងជីវិត ជាកន្លែងដែលពួកគេចាប់ផ្ដើមបំពេញទំនួលខុសត្រូវរបស់ខ្លួនក្នុងនាមជាភាវៈដែលព្រះបានបង្កើតមក ដើម្បីការកំណត់ទុកជាមុនរបស់ព្រះអាទិករ និងដើម្បីអធិបតេយ្យភាពរបស់ទ្រង់» (ដកស្រង់ពី «ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ (៣)» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ ព្រះជាម្ចាស់បានមានបន្ទូលយ៉ាងច្បាស់លាស់អំពីទំនួលខុសត្រូវរបស់ឪពុកម្ដាយចំពោះកូនៗរបស់ពួកគេ។ ក្នុងនាមជាឪពុកម្ដាយ ទំនួលខុសត្រូវរបស់ខ្ញុំគឺចិញ្ចឹមបីបាច់កូនប្រុសរបស់ខ្ញុំឲ្យធំពេញវ័យ ធានាថាគេលូតលាស់ប្រកបដោយសុខភាពល្អ នាំគេមកនៅចំពោះព្រះជាម្ចាស់ ប្រាប់គេថាជីវិតរបស់គេគឺមកពីព្រះជាម្ចាស់ ហើយនាំគេឲ្យជឿលើព្រះជាម្ចាស់ និងដើរតាមផ្លូវដ៏ត្រឹមត្រូវ។ ទាំងនេះគឺជាទំនួលខុសត្រូវ និងកាតព្វកិច្ចរបស់ខ្ញុំក្នុងនាមជាឪពុកម្ដាយ។ ប៉ុន្តែ ថាតើកូនប្រុសរបស់ខ្ញុំអាចប្រកាន់ខ្ជាប់នូវទីបន្ទាល់របស់ខ្លួនបានឬអត់បន្ទាប់ពីត្រូវបានចាប់ខ្លួន ហើយថាតើលទ្ធផល និងគោលដៅនាពេលអនាគតរបស់គេនឹងទទួលបានព្រះពរ ឬត្រូវទទួលទោស គឺមិនមែនជារឿងដែលខ្ញុំអាចកំណត់បានទេ។ ក្នុងនាមជាភាវៈដែលទ្រង់បានបង្កើតម្នាក់ ខ្ញុំគួរតែទទួលយក ហើយចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ដោយមានហេតុផល។ មានតែការនេះទេដែលស្របតាមបំណងព្រះហឫទ័យរបស់ព្រះជាម្ចាស់។ ពេលយល់ពីរឿងនេះ ចិត្តរបស់ខ្ញុំក៏បានធូរស្រាលទាំងស្រុង។ ថាតើកូនប្រុសរបស់ខ្ញុំអាចប្រកាន់ខ្ជាប់នូវទីបន្ទាល់របស់ខ្លួនបានឬអត់ ហើយថាតើគេនឹងទទួលបានព្រះពរ ឬគ្រោះកាចនៅថ្ងៃអនាគត ខ្ញុំក៏សុខចិត្តទទួលយក ហើយចុះចូលនឹងវាដែរ។

ឥឡូវនេះ នៅពេលដែលខ្ញុំនឹកឃើញដល់កូនប្រុសខ្ញុំ ខ្ញុំនៅតែមានចិត្តព្រួយបារម្ភបន្តិចបន្តួច ប៉ុន្តែ វាមិនបានជះឥទ្ធិពលដល់សភាពរបស់ខ្ញុំទេ ហើយខ្ញុំអាចបំពេញភារកិច្ចរបស់ខ្ញុំបានជាធម្មតា។ ខ្ញុំអរព្រះគុណព្រះជាម្ចាស់ចេញពីដួងចិត្តរបស់ខ្ញុំ!

